(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΝΖ΄

Πέμπτη, 07 Ιουλίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν φοιτητές από το Διεθνές Κέντρο Ελληνικών και Μεσογειακών Σπουδών, σελ.
3. Επί διαδικαστικού θέματος, σελ.

Β. ΝΟΜΟΘΕΤΙΚΗ ΕΡΓΑΣΙΑ
1. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εσωτερικών: «Συμπληρωματικά μέτρα για την εφαρμογή του Κανονισμού (ΕΕ) 2019/788 του Ευρωπαϊκού Κοινοβουλίου και του Συμβουλίου σχετικά με την Ευρωπαϊκή Πρωτοβουλία Πολιτών και του Εκτελεστικού Κανονισμού (ΕΕ) 2019/1799 της Επιτροπής για τη θέσπιση τεχνικών προδιαγραφών για τα επιμέρους επιγραμμικά συστήματα συγκέντρωσης " Διατάξεις σχετικές με την εκλογική διαδικασία και τον έλεγχο εσόδων και δαπανών κομμάτων, συνασπισμών και υποψηφίων βουλευτών και αιρετών " Λοιπές διατάξεις Υπουργείου Εσωτερικών», σελ.
2. Αίτηση διεξαγωγής ονομαστικής ψηφοφορίας από Βουλευτές της Κοινοβουλευτικής Ομάδας του Κινήματος Αλλαγής επί του άρθρου 44 του σχεδίου νόμου του Υπουργείου Εσωτερικών, σελ.
3. Ηλεκτρονική ονομαστική ψηφοφορία επί του άρθρου 44 του σχεδίου νόμου του Υπουργείου Εξωτερικών, σελ.
4. Επιστολικές ψήφοι επί της ονομαστικής ψηφοφορίας, σελ.

ΠΡΟΕΔΡΕΥΟΝΤΕΣ

 ΑΘΑΝΑΣΙΟΥ Χ. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΜΠΟΥΡΑΣ Α. , σελ.
 ΣΑΚΟΡΑΦΑ Σ. , σελ

ΟΜΙΛΗΤΕΣ

Α. Επί διαδικαστικού θέματος:
 ΑΘΑΝΑΣΙΟΥ Χ. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΛΙΑΚΟΥΛΗ Ε. , σελ.
 ΜΠΟΥΡΑΣ Α. , σελ.
 ΣΑΚΟΡΑΦΑ Σ. , σελ.

Β. Επί του σχεδίου νόμου του Υπουργείου Εσωτερικών:
 ΑΔΑΜΟΠΟΥΛΟΥ Α. , σελ.
 ΑΝΤΩΝΙΟΥ Α. , σελ.
 ΑΠΑΤΖΙΔΗ Μ. , σελ.
 ΑΡΑΜΠΑΤΖΗ Φ. , σελ.
 ΒΟΛΟΥΔΑΚΗΣ Μ. , σελ.
 ΒΟΡΙΔΗΣ Μ. , σελ.
 ΒΟΥΤΣΗΣ Ν. , σελ.
 ΓΚΑΡΑ Α. , σελ.
 ΓΡΗΓΟΡΙΑΔΗΣ Κ. , σελ.
 ΔΕΡΜΕΝΤΖΟΠΟΥΛΟΣ Χ. , σελ.
 ΔΗΜΟΣΧΑΚΗΣ Α. , σελ.
 ΖΑΧΑΡΙΑΔΗΣ Κ. , σελ.
 ΚΑΛΑΜΑΤΙΑΝΟΣ Δ. , σελ.
 ΚΑΛΑΦΑΤΗΣ Σ. , σελ.
 ΚΑΠΠΑΤΟΣ Π. , σελ.
 ΚΕΓΚΕΡΟΓΛΟΥ Β. , σελ.
 ΚΕΛΕΤΣΗΣ Σ. , σελ.
 ΚΙΚΙΛΙΑΣ Β. , σελ.
 ΚΟΥΤΣΟΥΜΠΑΣ Α. , σελ.
 ΚΩΝΣΤΑΝΤΙΝΙΔΗΣ Ε. , σελ.
 ΚΩΤΣΟΣ Γ. , σελ.
 ΛΙΑΚΟΥΛΗ Ε. , σελ.
 ΛΙΒΑΝΙΟΣ Θ. , σελ.
 ΛΙΟΥΠΗΣ Α. , σελ.
 ΜΟΥΛΚΙΩΤΗΣ Γ. , σελ.
 ΜΠΟΥΚΩΡΟΣ Χ. , σελ.
 ΜΠΟΥΡΝΟΥΣ Ι. , σελ.
 ΜΥΛΩΝΑΚΗΣ Α. , σελ.
 ΝΟΤΟΠΟΥΛΟΥ Α. , σελ.
 ΠΕΤΣΑΣ Σ. , σελ.
 ΠΟΥΛΟΥ Π. , σελ.
 ΡΑΓΚΟΥΣΗΣ Ι. , σελ.
 ΣΚΑΝΔΑΛΙΔΗΣ Κ. , σελ.
 ΣΚΟΥΡΛΕΤΗΣ Π. , σελ.
 ΣΥΝΤΥΧΑΚΗΣ Ε. , σελ.
 ΤΣΑΚΛΟΓΛΟΥ Π. , σελ.
 ΦΑΜΕΛΛΟΣ Σ. , σελ.
 ΧΑΤΖΗΒΑΣΙΛΕΙΟΥ Α. , σελ.
 ΧΑΤΖΗΓΙΑΝΝΑΚΗΣ Μ. , σελ.
 ΧΗΤΑΣ Κ. , σελ.

ΠΡΑΚΤΙΚΑ ΒΟΥΛΗΣ

ΙH΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΝΖ΄

Πέμπτη 7 Ιουλίου 2022

Αθήνα, σήμερα στις 7 Ιουλίου 2022, ημέρα Πέμπτη και ώρα 10.15΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εσωτερικών: «Συμπληρωματικά μέτρα για την εφαρμογή του Κανονισμού (ΕΕ) 2019/788 του Ευρωπαϊκού Κοινοβουλίου και του Συμβουλίου σχετικά με την Ευρωπαϊκή Πρωτοβουλία Πολιτών και του Εκτελεστικού Κανονισμού (ΕΕ) 2019/1799 της Επιτροπής για τη θέσπιση τεχνικών προδιαγραφών για τα επιμέρους επιγραμμικά συστήματα συγκέντρωσης – Διατάξεις σχετικές με την εκλογική διαδικασία και τον έλεγχο εσόδων και δαπανών κομμάτων, συνασπισμών και υποψηφίων βουλευτών και αιρετών – Λοιπές διατάξεις Υπουργείου Εσωτερικών».

Η Διάσκεψη των Προέδρων αποφάσισε στη συνεδρίαση στις 30 Ιουνίου 2022 τη συζήτηση του νομοσχεδίου σε μία συνεδρίαση εν συνόλω επί της αρχής, επί των άρθρων και των τροπολογιών. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Το Σώμα συμφωνεί;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα συνεφώνησε ομοφώνως.

Στη συνεδρίαση μέσω Webex βρίσκεται ο Υπουργός Εσωτερικών κ. Βορίδης, στον οποίο ευχόμαστε περαστικά, και με φυσική παρουσία είναι ο Αναπληρωτής Υπουργός κ. Πέτσας.

Ξεκινάμε με τον εισηγητή της Νέας Δημοκρατίας, τον κ. Ανδρέα Κουτσούμπα, για δεκαπέντε λεπτά.

Παρακαλώ να ανοίξει το σύστημα εγγραφής ομιλητών.

Κύριε Κουτσούμπα, έχετε τον λόγο.

**ΑΝΔΡΕΑΣ ΚΟΥΤΣΟΥΜΠΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, εισάγεται στην Ολομέλεια της Βουλής για συζήτηση το νομοσχέδιο του Υπουργείου Εσωτερικών, το οποίο, όπως και ο κύριος Πρόεδρος προηγούμενα ανακοίνωσε, αναφέρεται σε διατάξεις σχετικά με τον Κανονισμό (ΕΕ) 2019/788, διατάξεις για την εκλογική νομοθεσία, διατάξεις για την τοπική αυτοδιοίκηση και λοιπές διατάξεις.

Το παρόν νομοσχέδιο εισήχθη στην αρμόδια επιτροπή. Νομίζω έγινε μια αναλυτική συζήτηση και δόθηκαν οι απαραίτητες εξηγήσεις από τον κύριο Υπουργό. Δεν πρέπει να υπάρχει η παραμικρή αμφιβολία ότι υπήρξε πρόθεση από την πλευρά τόσο του κυρίου Υπουργού και της Κυβέρνησης να δοθούν πρακτικές λύσεις σε προβλήματα τα οποία ταλανίζουν τα συστήματα και αυτά τα οποία πραγματεύεται το νομοσχέδιο. Και βεβαίως να ευχαριστήσω ευθύς εξαρχής τον Υπουργό κ. Βορίδη, τον κ. Πέτσα και τον παριστάμενο Γενικό Γραμματέα της Γενικής Γραμματείας Απορριμμάτων, διότι μετά από προσπάθεια και μια συζήτηση για ένα θέμα το οποίο στη συνέχεια θα αναφέρω, όπως και μία πρόταση την οποία μας ζήτησε ο κ. Βορίδης να κάνουμε σχετικά με ένα άρθρο του υπό συζήτηση νομοσχεδίου, έκανε δεκτές τις προτάσεις της Κοινοβουλευτικής Ομάδας της Νέας Δημοκρατίας. Μάλιστα, θα ήταν από την πλευρά μου παράλειψη να μην αναφέρω ότι συνεισέφερε πολλά όσον αφορά τη δεύτερη διάταξη του ΦΟΔΣΑ, για την οποία έχω τη διαβεβαίωση από τον κύριο Υπουργό ότι θα βρεθεί κάποια λύση μέχρι το τέλος της συζήτησης, και η συνάδελφος από την Βοιωτία του ΣΥΡΙΖΑ, η κ. Πούλου.

Μπαίνω στο περιεχόμενο του νομοσχεδίου. Εκείνο το οποίο πρέπει να ξεκαθαρίσω, γιατί υπήρξαν μερικά παράπονα ότι δεν γνώριζαν μερικά θέματα, είναι πως η κοινοβουλευτική μας διαδικασία προβλέπει ένα προστάδιο της διαβούλευσης. Το παρόν νομοσχέδιο ήταν στη διαβούλευση για πάνω από δεκαπέντε ημέρες. Οι παρατηρήσεις οι οποίες έγιναν για θέματα τα οποία απασχόλησαν την επιτροπή ήταν πολύ ελάχιστες ή σε πολλά σημεία αβάσιμες. Το νομοσχέδιο αυτό εισάγεται λοιπόν για συζήτηση σήμερα στην Ολομέλεια μετά την ακρόαση των φορέων και μετά, όπως είπα, από πράγματι αναλυτική επεξήγηση από τον κ. Βορίδη όλων των θεμάτων και τη διάθεσή του να εξευρεθούν λύσεις αφού ζήτησε προτάσεις από όλα τα κόμματα για όλα τα θέματα τα οποία πραγματεύεται το νομοσχέδιο.

Τι πραγματεύεται το παρόν νομοσχέδιο; Το πρώτο αναφέρεται, όπως είπα, στην Ευρωπαϊκή Πρωτοβουλία των Πολιτών. Γίνεται μια προσπάθεια, αν θέλετε, απλοποίησης και ενίσχυσης της διαδικασίας της άσκησης του δικαιώματος της Ευρωπαϊκής Πρωτοβουλίας. Είναι ένας σημαντικός θεσμός. Αποτελεί μια εμβάθυνση της δημοκρατίας και αποτελεί, αν θέλετε, μία ενίσχυση ενός ακόμα ατομικού δικαιώματος του Ευρωπαίου πολίτη, του Έλληνα πολίτη. Σε αυτήν την Ευρωπαϊκή Πρωτοβουλία όμως τίθεται ένα κανονιστικό πλαίσιο. Υπάρχει μία εποπτεύουσα αρχή που είναι από το Υπουργείο Εσωτερικών. Τίθενται κανόνες λειτουργίας της και οργάνωσης. Προβλέπονται οι παραβάσεις από τους οργανωτές αυτής της Ευρωπαϊκής Πρωτοβουλίας και τυχόν κυρώσεις που θα πρέπει να επιβληθούν σε περίπτωση παράβασης του κανονιστικού πλαισίου. Ξεκίνησα με το πρώτο για να μπω στο ουσιαστικό το οποίο μας ενώνει όλους, νομίζω, και στη συνέχεια θα πάω σε άλλα θέματα.

Υπάρχει μια διάταξη που είναι εθνικής σημασίας. Με το σημερινό νομοσχέδιο γίνεται η καθιέρωση της Ημέρας του Θρακικού Ελληνισμού, ένα αίτημα, ένα χρέος προς τους Θρακιώτες πολίτες. Η σημερινή πολιτεία με πρωτοβουλία της Κυβέρνησης καθιερώνει την Ημέρα του Θρακικού Ελληνισμού και πρέπει όλοι αυτήν την προσπάθεια, την πρωτοβουλία να την αγκαλιάσουμε και να την επαινέσουμε.

Στο άλλο μέρος του νομοσχεδίου αναφέρονται κάποιες διατάξεις σχετικά με την εκλογική νομοθεσία. Προσπάθησα να δω κατά τη συζήτηση του νομοσχεδίου ποιες είναι οι αντιρρήσεις των συναδέλφων Βουλευτών, όταν οι διατάξεις αυτές που αφορούν την εκλογική νομοθεσία έχουν γίνει με προτάσεις της αρμόδιας επιτροπής της Βουλής αλλά και των δικαστών του Αρείου Πάγου σχετικά με τον τρόπο διεξαγωγής των εκλογών, επιλύονται δηλαδή κάποια επιμέρους ζητήματα. Προσπάθησα πράγματι να δω και δεν διαφάνηκε από την όλη συζήτηση μέχρι σήμερα κάποια αρνητική, αν θέλετε, διάθεση ή προτροπή ούτε από την πλευρά της Κυβέρνησης να πάει κάπου αλλού το θέμα, αλλά ούτε να υπάρχουν βάσιμες, αν θέλετε, αντιρρήσεις από το σύνολο της Αντιπολίτευσης.

Στη συνέχεια το νομοσχέδιο αυτό έχει κάποιες διατάξεις για την τοπική αυτοδιοίκηση σχετικά με τους ΦΟΔΣΑ. Εκείνο το οποίο θα ήθελα να τονίσω εδώ είναι ότι είχαμε κάνει επισήμανση από την πλευρά μας ότι υπάρχει μία διάταξη που καταργεί την ΔΕΠΟΔΑΛ στον Νομό Βοιωτίας στην επαρχία Λειβαδιάς. Χαίρομαι που έχω τουλάχιστον τη διαβεβαίωση -περιμένω και την επίσημη ανακοίνωση από τα χείλη των κυρίων Υπουργών- ότι θα ανασταλεί η ισχύς αυτής της διάταξης τουλάχιστον μέχρι να εκδοθεί απόφαση από το Συμβούλιο της Επικρατείας.

Επειδή όμως πολλοί έπαιξαν πολιτικά με αυτό -και θα το πω ευθέως- και σε βάρος μου στον νομό, ότι δήθεν ο εισηγητής ζητάει την κατάργηση της ΔΕΠΟΔΑΛ, πρέπει να το ξεκαθαρίσουμε ότι εδώ γίνεται μια εφαρμογή του ν.4555/2018. Ο νόμος αυτός προέβλεπε την κατάργηση, γιατί η ΔΕΠΟΔΑΛ δεν πληροί τις προϋποθέσεις. Έτσι λοιπόν, γιατί πρέπει να λέμε την αλήθεια στον λαό, ανεξάρτητα αν υπήρξε από την πλευρά της Κυβέρνησης και του κυρίου Υπουργού η διάθεση να δώσει την αναστολή της ισχύος αυτής της διάταξης, κάνανε συλλαλητήρια, βγάλανε ψηφίσματα. Ένα μόνο θέλω να πω και σε αυτούς που τα προκαλούν αλλά και στους πολίτες που δεν τους ακούν. Τα ψηφίσματα, κυρίες και κύριοι συνάδελφοι, είναι παρωχημένων κομμουνιστικών εποχών και δεν έχουν κανένα αντίκτυπο στην ελληνική κοινωνία.

Το άλλο σοβαρό θέμα το οποίο απασχόλησε την επιτροπή και θα απασχολήσει σήμερα και τη Βουλή, είναι ένα θέμα εκ του μη όντος θα έλεγα, όταν από την πρώτη μέρα ο κύριος Υπουργός είπε «θέλω τις προτάσεις σας».

Και ποιο ήταν αυτό το θέμα; Ήταν το θέμα εάν περιορίζεται ή φιμώνεται η αντιπολίτευση στα Δημοτικά Συμβούλια με τη διάταξη του άρθρου 44, όταν γίνεται ένας περιορισμός στα υπό συζήτηση προ ημερησίας διατάξεως θέματα. Από την πλευρά μου, έκανα μια συγκεκριμένη πρόταση, την οποία είχε ενισχύσει και η άποψη του κ. Ρουσόπουλου –όπως αυτό το δέχτηκε ο κύριος Υπουργός και κατέθεσε νομοτεχνική βελτίωση- για το πώς πρέπει να γίνεται η προ ημερησίας διατάξεως συζήτηση.

Αλλά θα σας πω ένα παράδειγμα για να σας πείσω. Προχθές είχαμε μια Επιτροπή Εξοπλιστικών Προγραμμάτων -κάποιοι από εσάς ήσασταν σε αυτήν- εκεί τέθηκε ζήτημα εκτός ημερησίας διατάξεως με την κατάθεση, από την πλευρά του ΣΥΡΙΖΑ και του ΜέΡΑ25, κάποιας αίτησης για το πώς πρέπει να συζητάμε. Η απάντηση που έδωσα ήταν η εξής: Πρώτον, δεν καθορίζει ο Υπουργός ούτε ο πρόεδρος της επιτροπής ή ο προεδρεύων -που ήμουν κάποια στιγμή εγώ- το πώς θα συζητηθεί στην αρμόδια επιτροπή της Βουλής ή ποιο είναι το περιεχόμενο της συζήτησης. Αυτό το κανονίζει ο Κανονισμός της Βουλής.

Δεύτερον –και το ουσιαστικότερο για να το συνδυάσω με τη διάταξη με την οποία έχετε τις αντιρρήσεις- η συζήτηση για το εάν θα συζητήσουμε την αίτηση διήρκεσε μιάμιση ώρα, κύριοι συνάδελφοι. Και η συζήτηση επί των θεμάτων που απασχολούσαν την Επιτροπή Εξοπλιστικών Προγραμμάτων και τα οποία ήταν σοβαρά θέματα για την άμυνα της χώρας, με δαπάνες μεγάλες σε βάρος του ελληνικού λαού, απ’ όλα τα κόμματα, κράτησε είκοσι λεπτά.

Αυτό γίνεται λοιπόν και στα δημοτικά συμβούλια. Τίθεται ένα θέμα πολιτικού ή επικοινωνιακού ενδιαφέροντος και το δημοτικό συμβούλιο δεν συζητάει για θέματα αρμοδιότητας, αλλά για όλα τα άλλα εκτός από αυτό. Δεν τίθεται περιορισμός, τίθεται ένα πλαίσιο ορθής λειτουργίας του δημοτικού συμβουλίου. Έχει το δικαίωμα ο νομοθέτης αυτό να το κάνει; Βεβαίως και έχει. Θα απεμπολήσουμε αυτό το δικαίωμα να νομοθετήσουμε στο πώς πρέπει να λειτουργεί η δημοκρατία; Όχι ότι δεν θέλουμε να συζητήσουν άλλα θέματα, αλλά είναι σαν να λέμε ότι όταν ο κ. Δένδιας ή ο κ. Παναγιωτόπουλος υπογράφει μια συμφωνία άμυνας ή εξωτερικής πολιτικής «Ισραήλ – Αίγυπτος» να έρχεται το δημοτικό συμβούλιο προ ημερησίας διατάξεως και να λέει «διαφωνούμε εμείς και βγάζουμε ψήφισμα κατά αυτής της συμφωνίας» και να μένουν πίσω τα άλλα θέματα. Αυτό θέλετε να γίνεται;

Εμένα η άποψή μου η προσωπική και της Κοινοβουλευτικής Ομάδας είναι να συζητούνται τα θέματα αυτά πρώτα τα προ ημερησίας, να τίθενται νωρίτερα από τον εκάστοτε Αρχηγό της αντιπολίτευσης, μείζονος ή ελάσσονος, θέματα τα οποία θα προκρίνονται αν είναι τοπικού ενδιαφέροντος και τα άλλα να πηγαίνουν σε μια άλλη συζήτηση, όπως έκανε τη νομοτεχνική βελτίωση ο κύριος Υπουργός. Και είμαι βέβαιος ότι αν υπάρχει και ακόμα καλύτερη πρόταση, θα τη δεχτεί.

Έτσι έχουν λοιπόν τα πράγματα, κυρίες και κύριοι συνάδελφοι και νομίζω ότι αυτό το νομοσχέδιο δεν είχε θέματα, πολιτικά επιχειρήματα για να είμαστε αντίθετοι. Είναι ένα νομοσχέδιο που προσπαθεί να βάλει μια τάξη στο κανονιστικό πλαίσιο, σε όλους τους τομείς που πραγματεύεται, να κάνει έναν ορθολογισμό, να κάνει έναν εξορθολογισμό και στην εκλογική νομοθεσία, η οποία ήταν απαιτούμενη και τίποτα περισσότερο. Και δεν ήταν ούτε προεκλογικό ή τίποτα τέτοιο, γιατί όπως είπε χθες ο κύριος Πρωθυπουργός, οι εκλογές θα γίνουν στην ώρα τους.

Συνεπώς, έχουμε στην Ολομέλεια προς ψήφιση διατάξεις οι οποίες ρυθμίζουν θέματα που είναι αναγκαία, ήταν θέματα τα οποία δεν είχαν τη σωστή λειτουργία με προηγούμενους νόμους και με το παρόν νομοσχέδιο επιλύονται αυτά τα επιμέρους ζητήματα.

Οφείλω να πω ότι, επειδή ανακοινώθηκε από τον κύριο Υπουργό και κάποια διάταξη για τις αποκεντρωμένες διοικήσεις για τον τρόπο λειτουργίας τους, από την πλευρά μας σαν Κοινοβουλευτική Ομάδα της Νέας Δημοκρατίας, είμαστε υπέρ και αυτής της νομοθετικής πρωτοβουλίας.

Κυρίες και κύριοι συνάδελφοι, εισηγούμαι την ψήφιση του νομοσχεδίου.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κύριο Κουτσούμπα και για την οικονομία του χρόνου.

Τον λόγο τώρα έχει, αφού τακτοποιηθεί το Βήμα υγειονομικά, ο εισηγητής του ΣΥΡΙΖΑ - Προοδευτική Συμμαχία, ο κ. Διονύσιος - Χαράλαμπος Καλαματιανός.

Ορίστε, κύριε Καλαματιανέ, έχετε τον λόγο.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, μετά από διεξοδική συζήτηση και ανάλυση των διατάξεων στην αρμόδια επιτροπή έρχεται σήμερα προς συζήτηση στην Ολομέλεια. Χρησιμοποιείτε ως πρόφαση τη θέσπιση συμπληρωματικών μέτρων στον κανονισμό 788/2019 και φαίνεται ένα νομοσχέδιο που αποτελείται από άσχετες και ασυνείδητες μεταξύ τους διατάξεις. Κάθε μέρος θα μπορούσε να είναι και ένα ξεχωριστό νομοθέτημα. Είναι ένα νομοσχέδιο με έντονο προεκλογικό χαρακτήρα, που επεμβαίνει σε σημαντικά θέματα.

Επιτρέψτε μου να αναφερθώ στην τροπολογία που φέρνετε για τις αποκεντρωμένες διοικήσεις, γιατί δεν είχαμε τον χρόνο καθώς δεν είχε εισαχθεί η τροπολογία αυτή στις επιτροπές και την συζητάμε εδώ στην Ολομέλεια. Τι κάνετε εδώ; Ουσιαστικά επαναφέρετε τον κομματικό γραμματέα ως πολιτικό προϊστάμενο των αποκεντρωμένων διοικήσεων. Οι σημερινοί συντονιστές υποβιβάζονται σε υπηρεσιακούς γραμματείς. Και αναρωτιόμαστε: Αυτή είναι η τεράστια αλλαγή και η τεράστια μεταρρύθμιση που θα κάνατε, η τεράστια βελτίωση στις αποκεντρωμένες διοικήσεις; Να επιστρέψετε ολοταχώς στο παρελθόν, στο κομματικό παρελθόν; Να επιστρέψετε στο σκοτεινό κομματικό παρελθόν σας;

Η κατεύθυνση της κυβέρνησης του ΣΥΡΙΖΑ ήταν εντελώς διαφορετική, εντελώς αντίθετη από αυτήν που προχωράτε εσείς. Εμείς θεσπίσαμε αντικειμενικό και αδιάβλητο τρόπο για την επιλογή των ανώτερων στελεχών των διοικητικών οργάνων. Εμείς αποδείξαμε ότι έχουμε εμπιστοσύνη στο προσωπικό της διοίκησης και αυτό το κάναμε με νόμο. Εσείς θέλετε κομματικούς εκπροσώπους, ακόμα και στις αποκεντρωμένες διοικήσεις.

Έτσι όπως είναι γραμμένη η διάταξη, ουσιαστικά, ο κομματικός διορισμένος μετακλητός γραμματέας σας θα είναι πάνω από το διοικητικό και θα ελέγχει τα πάντα. Αυτό θέλετε, να ελέγξετε τη νομιμότητα των αποφάσεων και των πράξεων των Οργανισμών Τοπικής Αυτοδιοίκησης. Δεν ενισχύετε τις αποκεντρωμένες διοικήσεις. Το ζητούν. Θέλουν προσωπικό. Δεν τους δίνετε. Δεν ασχολείστε καθόλου με αυτά. Το μόνο που σας ενδιαφέρει είναι ο έλεγχος, ο κομματικός έλεγχος, των αποκεντρωμένων διοικήσεων. Υπολογίζετε, όμως, χωρίς τον ξενοδόχο γιατί σύντομα ο ελληνικός λαός θα καταδικάσει αυτές τις πρακτικές σας με τις εκλογές.

Στο πρώτο μέρος, τώρα, του νομοσχεδίου, έχω να πω ότι φέρνετε ετεροχρονισμένα τα μέτρα αυτά τα συμπληρωματικά και με μεγάλη καθυστέρηση. Η συνέχεια, όμως, του νομοσχεδίου είναι αυτή που εκπλήσσει. Κατ’ αρχάς, για μια ακόμα φορά, προσπαθείτε να εργαλειοποιήσετε και να εκμεταλλευτείτε την ψήφο των Ελλήνων του εξωτερικού. Ενώ οι νομοθετικές ρυθμίσεις για την ψήφο των αποδήμων ήταν προϊόν διακομματικής συναίνεσης, στο παρά πέντε των εκλογών φέρνετε διατάξεις που τροποποιούν αυτήν τη νομοθεσία. Προσπαθείτε να δείξετε ότι, δήθεν, ενδιαφέρεστε για τους απόδημους. Αν το θέλατε πραγματικά, γιατί δεν φέρνατε αυτές τις διατάξεις να συζητηθούν και να αποφασιστούν με διαβούλευση διακομματικά; Αυτό οφείλατε να κάνετε σύμφωνα με το Σύνταγμα. Είναι σαφές. Χρειάζεται πλειοψηφία δύο τρίτων, επειδή το Σύνταγμα έχει δώσει ιδιαίτερη έμφαση στα θέματα των Ελλήνων του εξωτερικού. Δεν το κάνατε, όμως, αυτό. Μήπως επίτηδες; Πολύ πιθανόν. Σας καλούμε, έστω και τώρα, να αποσύρετε αυτές τις αντισυνταγματικές διατάξεις που τροποποιούν τη νομοθεσία για την ψήφο των αποδήμων.

Προχωρώντας, οι διατάξεις για τον έλεγχο των εσόδων και των δαπανών των κομμάτων των Βουλευτών και Ευρωβουλευτών και των αιρετών αποτελούν μια πρόκληση. Με την ακρίβεια να έχει γονατίσει νοικοκυριά και επιχειρήσεις, τον πληθωρισμό να φτάνει στο 12%, να προχωρούν πλειστηριασμοί πρώτης κατοικίας ακόμα και για μερικές χιλιάδες ευρώ, αυτό που κάνετε τώρα δείχνει ότι έχετε απόσταση με την κοινωνία.

Πρόσφατα δημοσιεύτηκαν και τα πόθεν έσχες των Βουλευτών και ο υπέρογκος δανεισμός Βουλευτών και Υπουργών σας, προκαλεί μεγάλα ερωτήματα. Εμείς φέραμε μια τροπολογία με την οποία προβλέπονταν αλλαγές στο περιεχόμενο της δήλωσης πόθεν έσχες και στην υποχρέωση ανάρτησης αποδεικτικών εγγράφων. Δώσαμε ιδιαίτερη έμφαση στην αποτύπωση των δεδομένων που αφορούν σε υποχρεώσεις από δάνεια -ιδίως εκείνα που χορηγούνται από τράπεζες- και στην εξέλιξή τους -είναι πολύ σημαντική η εξέλιξη των δανείων. Στόχος είναι να αντιμετωπιστούν φαινόμενα έμμεσης επαύξησης της περιουσίας ή έμμεσης βελτίωσης της οικονομικής κατάστασης προσώπων που υποχρεούνται σε τήρηση αυξημένων κανόνων διαφάνειας. Πιστεύουμε ότι είναι υποχρέωση να αντιμετωπιστούν φαινόμενα αδικαιολόγητων αντιπαροχών, χαριστικών πράξεων ή ιδιαίτερα ευνοϊκών ρυθμίσεων και αναστολών καταβολής δόσεων.

Πιστεύουμε ότι είναι υποχρέωση να θωρακιστεί η πολιτική ζωή του τόπου με διαφάνεια και λογοδοσία. Εσείς, με αυτές τις διατάξεις υπηρετείτε τη διαφάνεια και τη λογοδοσία; Το αντίθετο.

Τα κόμματα θα έχουν δικαίωμα να δημοσιεύουν οικονομικά στοιχεία κατά βούληση, εξασθενώντας κάθε υποχρέωση λογοδοσίας προς τους θεσμούς και προς τους πολίτες. Όλοι, όμως, καταλαβαίνουν γιατί το κάνετε. Θέλετε να θολώσετε τα νερά και να μειώσετε την πρόσβαση σε στοιχεία που αποδεικνύουν τα χρέη και, κυρίως, τη ρύθμισή τους.

Έρχομαι τώρα στις διατάξεις για τους ΦΟΣΔΑ. Με τις διατάξεις που φέρνετε ότι είναι ορατός ο κίνδυνος να λειτουργούν ΦΟΣΔΑ χωρίς κανένα αποτύπωμα στη διαχείριση των στερεών αποβλήτων της χώρας.

Έθεσα το ερώτημα και στις επιτροπές. Για την Κρήτη προβλέπετε τρεις φορείς, για τα Ιόνια Νησιά έναν. Η Κρήτη θα μπορούσε να έχει μια ενιαία διοίκηση, είναι ενιαίος χώρος, ενώ τα Ιόνια Νησιά είναι κατακερματισμένα με έντονα στοιχεία νησιωτικότητας. Δεν προβλέπεται, όμως, κάτι τέτοιο. Δίνετε ιδιαίτερη έμφαση στο νότιο - βόρειο Αιγαίο, στα Ιόνια Νησιά, στην Κρήτη. Σε αυτούς αναφέρεστε, ενώ στους υπόλοιπους φορείς αναφέρεστε παρεμπιπτόντως και επιδερμικά. Δεν λαμβάνετε υπ’ όψιν τις παρατηρήσεις που έχουν κάνει οι ίδιοι οι φορείς και δεν επιλύετε κανένα από τα προβλήματα που ήδη έχουν εντοπίσει και σας έχουν θέσει, όπως είναι η υποστελέχωσή τους.

Στην πραγματικότητα, λοιπόν, δεν ενδιαφέρεστε να λύσετε κανένα πρόβλημα, αλλά με την κακή νομοθέτησή σας δημιουργείτε επιπλέον προβλήματα. Δεν είναι σαφές υπό ποιες προϋποθέσεις και από ποιους τελικά θα ασκούνται αυτοτελώς οι αναφερόμενες αρμοδιότητες, τόσο από τους φορείς όσο και από τους ΟΤΑ, δημιουργώντας σύγχυση.

Επιπλέον, αφαιρείτε τη δυνατότητα υλοποίησης και λειτουργίας κέντρων διαλογής ανακυκλώσιμων υλικών –ΔΑΥ- από τους πρωτοβάθμιους ΟΤΑ και η συγκεκριμένη αρμοδιότητα μεταφέρεται αποκλειστικά στον οικείο ΦΟΣΔΑ. Η αφαίρεση αυτής της αρμοδιότητας από τους ΟΤΑ δεν πρόκειται να διευκολύνει, αλλά, αντιθέτως, θα δυσχεράνει τη διαχείριση των ανακυκλώσιμων και ειδικά στους απομακρυσμένους και νησιωτικούς ΟΤΑ.

Έρχομαι στο άρθρο 44.

Κύριε, Υπουργέ, αναγκαστήκατε να προχωρήσετε εδώ. Όμως, ακόμη και η τροποποίηση που κάνατε, δεν αναιρεί τον σκοπό της διάταξης, ο οποίος είναι να θέσει προσκόμματα στο δικαίωμα των μειοψηφικών παρατάξεων να θέτουν προς συζήτηση στα δημοτικά συμβούλια θέματα προ ημερησίας διατάξεως. Αρχικά, επιχειρήσατε να αποκλείσετε την πλήρη πρόσβαση και το δικαίωμα, που για δεκαετίες έχουν οι μειοψηφικές παρατάξεις, να φέρνουν τέτοια θέματα, κυρίως, κατεπείγοντος χαρακτήρα.

Αποδείξατε, λοιπόν, για άλλη μια φορά, την αυταρχική και μονοφωνική διάθεση, τη δική σας, αλλά και της Κυβέρνησης συνολικά. Τα τελευταία χρόνια η αυτοδιοίκηση και ειδικά τα δημοτικά συμβούλια έχουν υποστεί αλλεπάλληλα χτυπήματα από την Κυβέρνησή σας. Αποψιλώθηκαν οι αρμοδιότητες του δημοτικού συμβουλίου, άλλαξε ο τρόπος εκλογής των αντιδημάρχων, κάνατε τα πάντα για να μειώσετε τις αρμοδιότητες των δημοτικών συμβουλίων και τώρα προσπαθείτε να φιμώσετε και τις παρατάξεις της Αντιπολίτευσης.

Μετά τις αντιδράσεις ακόμα και δημάρχων της Συμπολίτευσης, της Πλειοψηφίας, που πρόσκεινται στο κόμμα σας, αναγκαστήκατε να προβείτε σε αλλαγές. Είναι, όμως, ουσιαστική αλλαγή η νομοτεχνική βελτίωση που φέρατε; Εμείς λέμε όχι και έτσι προκύπτει. Τι νομοθετείτε; Νομοθετείτε ότι τα προ ημερησίας διατάξεως ζητήματα θα τίθενται στο δημοτικό συμβούλιο με έναν πολύ συγκεκριμένο και δυσκίνητο τρόπο. Ουσιαστικά νομοθετείτε ότι το κατεπείγον θέμα που μπορεί να έχει προκύψει την ίδια ώρα την ίδια μέρα με τη συζήτηση στο δημοτικό συμβούλιο, οι επικεφαλής των μειοψηφιών παρατάξεων θα πρέπει να το γνωρίζουν πέντε μέρες πριν και να το έχουν θέσει στο δημοτικό συμβούλιο για να συζητηθεί όταν έρθει η ώρα της συζήτησης και θα εναπόκειται στον δήμαρχο και στον πρόεδρο του δημοτικού συμβουλίου αν θα συζητήσει το κατεπείγον αυτό θέμα, το οποίο θα το γνωρίζει ο επικεφαλής της μειοψηφίας πέντε μέρες πριν. Αν κρίνει ότι δεν πρέπει να συζητηθεί το θέμα αυτό, θα συζητείται στο τέλος της συνεδρίασης του δημοτικού συμβουλίου και εκεί θα αποφασίζεται αν θα συζητηθεί επί τόπου ή εντός δεκαπέντε ημερών σε ειδική συνεδρίαση.

Το περιγράφω αυτό, κυρίες και κύριοι συνάδελφοι, και καταλαβαίνετε ότι δεν μπορεί να λειτουργήσει. Πώς, λοιπόν, ένα κατεπείγον θέμα θα ακολουθεί όλη αυτή τη διαδικασία; Για δεκαετίες η μειοψηφία είχε αυτό το δικαίωμα, να θέτει θέματα προ ημερησίας. Δεν μπορεί να είναι αποκλειστικότητα μόνο του δημάρχου και του προέδρου του δημοτικού συμβουλίου το τι θα συζητηθεί σε ένα δημοτικό συμβούλιο. Πρέπει να πάρετε πίσω αυτή τη διάταξη και να συνεχίσει το δημοτικό συμβούλιο να λειτουργεί όπως λειτουργεί μέχρι σήμερα.

Θα κάνω μια αναφορά για το ζήτημα του Θρακικού Ελληνισμού γιατί μας εγκαλέσατε, κύριε Υπουργέ, γιατί δεν είπαμε κάτι καλό γι’ αυτό. Θα υπερψηφίσουμε τη διάταξη, όμως, δεν μπορούμε να μην αναδείξουμε ότι πρόκειται για μια ακόμα επικοινωνιακή πρωτοβουλία σας. Η καθιέρωση ημέρας μνήμης δεν επιλύει κανένα από τα υπαρκτά προβλήματα της Θράκης. Τα έχετε αφήσει όλα άλυτα εδώ και τρία χρόνια ή τα έχετε διογκώσει.

Και ρωτώ να μας πείτε τι έχει γίνει με τη σιδηροδρομική γραμμή και τη σιδηροδρομική σύνδεση; Τι έχει γίνει για τα οδικά και αρδευτικά έργα της Θράκης; Ποια στήριξη έχετε παράσχει στους αγρότες της Θράκης; Τα περιφερειακά ιατρεία είναι σε αναστολή λειτουργίας. Οι υπηρεσίες των ΕΛΤΑ, του ΕΦΚΑ κ.λπ., κλείνουν. Τα υποκαταστήματα των τραπεζών, επίσης, βάζουν λουκέτο και απολύουν τους εργαζόμενους. Μεταφέρουν και ακόμη και ΑΤΜ. Επί τρία χρόνια ουσιαστικά οδηγείτε τη Θράκη στον μαρασμό. Δεν έχετε καμμία πρόνοια για τις τιμές των καυσίμων, ενώ η γειτονική Βουλγαρία έχει πολύ φθηνότερες τιμές. Σε αντίθεση με τον ΣΥΡΙΖΑ, δεν προτείνετε κανένα συνεκτικό και ολιστικό μοντέλο ανάπτυξης και αξιοποίησης των προτερημάτων της περιοχής. Όλα λοιπόν τα κάνετε για το φαίνεσθαι και απουσία τίποτα.

Βέβαια τα ίδια κάνετε και σε άλλες περιοχές, όπως για παράδειγμα στον τόπο μου, στην Ηλεία, την οποία έχετε αφήσει στην τύχη της. Πέρυσι καήκαμε δεύτερη φορά μέσα σε δεκατέσσερα χρόνια μετά τις φονικές πυρκαγιές του 2007. Τότε δεν υπήρξε κανένα σχέδιο ανασυγκρότησης, το ίδιο και τώρα. Κανένα σχέδιο ανασυγκρότησης, καμμία ενασχόληση, μόνο ακύρωση, υποβάθμιση και εγκατάλειψη.

Τα νοσοκομεία υπολειτουργούν χωρίς γιατρούς παρά την πανδημία. Τα πανεπιστημιακά τμήματα τα κλείνετε γιατί έτσι αποφασίσατε. Στις υποδομές υπάρχουν καθυστερήσεις και επιπλέον κόστη. Ακυρώσατε τις εργολαβίες που κατασκεύαζαν το Πάτρα - Πύργος και τώρα ο Υπουργός λέει ότι «θα ολοκληρωθεί το 2025 και βλέπουμε», με επιπλέον κόστη εκατοντάδες εκατομμύρια για διόδια και αποζημιώσεις στους εργολάβους των οποίων οι συμβάσεις ακυρώθηκαν. Το Πύργος - Καλό Νερό - Τσακώνα παραπέμπεται στο αόριστο μέλλον.

Έχετε εγκαταλείψει την παραγωγή και τους αγρότες στο έλεός τους. Δυστυχώς, όμως, αυτή είναι η πολιτική σας. Εστιάζετε μόνο στην εξυπηρέτηση συμφερόντων των λίγων, των ισχυρών, των ελίτ και αδιαφορείτε ή δυναστεύετε την κοινωνική πλειοψηφία. Σύντομα, όμως, θα έχετε την ηχηρή απάντηση της, που θα βάλει τέλος στην καταστροφική πολιτική σας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε και για τη συνέπεια στον χρόνο.

Παρακαλώ τώρα να τακτοποιηθεί υγειονομικά το Βήμα, προκειμένου να πάρει τον λόγο η ειδική αγορήτρια του ΠΑΣΟΚ - Κίνημα Αλλαγής η κ. Ευαγγελία Λιακούλη και παρακαλώ να κλείσει το σύστημα της ηλεκτρονικής εγγραφής ομιλητών.

Κυρία Λιακούλη, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, να ευχηθούμε περαστικά στον κ. Βορίδη που μας παρακολουθεί από ό,τι βλέπω και χαίρομαι που μας παρακολουθεί. Σιδερένιος και γρήγορα κοντά μας.

Κυρίες και κύριοι συνάδελφοι, σήμερα το συγκεκριμένο νομοσχέδιο συζητείται σε μία ημερομηνία που έχει τον συμβολισμό της καθώς συμπληρώνονται τρία χρόνια από τις εκλογές της 7ης Ιουλίου του 2019. Τρία χρόνια από όταν η χώρα μας απαλλάχθηκε αφ’ ενός από τη συγκυβέρνηση των ΣΥΡΙΖΑ - ΑΝΕΛ, από τους αλησμόνητους τότε σφιχτούς εναγκαλισμούς του κ. Τσίπρα με τον κ. Καμμένο, από τους αξέχαστους χειρισμούς εκείνης της «δρακογενιάς», όπως ναρκισσιστικά αυτοαποκαλούνταν, που δε δίστασαν -εδώ που τα λέμε- να τζογάρουν την χώρα στα ζάρια και να ακουμπήσουν και τους θεσμούς και να αναζητήσουν και τους αρμούς.

Τρία χρόνια, όμως, σήμερα κλείνουμε από όταν η Κυβέρνηση του κ. Μητσοτάκη ανέλαβε το τιμόνι της χώρας για να τη στρέψει προς το μακρινό παρελθόν. Εδώ και τρία χρόνια παρακολουθούμε την αναβίωση του παλαιοκομματικού κράτους της αλησμόνητης βαθιάς Δεξιάς. Πίσω από ένα δήθεν κεντρώο, βεβαίως, εξωραϊσμένο, προοδευτικό μανδύα άνοιξαν διάπλατα οι γαλάζιες ντουλάπες και ξεχύθηκαν με ορμή οι σκελετοί, οι σκελετοί των μικροκομματικών τακτικισμών, της ρουσφετολογικής πελατοκρατίας, της διακυβέρνησης υπέρ των ισχυρών συμφερόντων λίγων και αρεστών και, μάλιστα, με αλαζονεία της αλαζονικής συντήρησης. Εδώ σε αυτή την Αίθουσα με όσα ψηφίζονται, αλλά και με τις υπερφίαλες συμπεριφορές υποτίμησης και εμπαιγμού της Αντιπολίτευσης αναδείχθηκε η μακρινή οσμή ενός παρελθόντος που θέλαμε να πιστεύουμε πως δεν θα επαναλαμβανόταν.

Σήμερα η Νέα Δημοκρατία, κύριε Υπουργέ, σβήνει τρία κεράκια στη γαλάζια τούρτα της πάνω σε μια κοινωνία καθημαγμένη υπό το βάρος της αβάσταχτης ακρίβειας με τον πληθωρισμό σκαρφαλωμένο στο 12%. Δυστυχώς, μέσα σε αυτό το δυσμενές, είναι αλήθεια, περιβάλλον συμπληρώνω και εγώ τρία χρόνια ως Βουλευτής του ελληνικού Κοινοβουλίου, που χάρη στην εμπιστοσύνη του λαού της Λάρισας είχα την τιμή να τους εκπροσωπήσω.

Σήμερα τυχαίνει, όμως, να κλείνω και τρία χρόνια που παρακολουθώ ως αρμόδια τομεάρχης το Υπουργείο Εσωτερικών και Δημόσιας Διοίκησης. Μπροστά σε αυτό το σημερινό σας νομοσχέδιο, που το χαρακτηρίζω κύκνειο άσμα της ντροπής της πολιτικής ηγεσίας του Υπουργείου Εσωτερικών, νομίζω ότι καταγράφω μια προσωπική εμπειρία.

Και θέλω να μοιραστώ μαζί σας ότι αναλαμβάνοντας αυτόν τον τομέα με πολλή ευαισθησία και πολλή αγάπη για τον χώρο της αυτοδιοίκησης, που επί μακρόν υπηρέτησα, θέλησα να σας πιστέψω, να πιστέψω όσα πομπώδη είχατε εξαγγείλει για τη μεγαλειώδη μεταρρύθμιση στην τοπική αυτοδιοίκηση και καλόπιστα -είναι αλήθεια- ότι είχα χαρεί ότι κι εγώ από τη θέση της Αντιπολίτευσης θα το μοιραστώ μαζί σας.

Τρία χρόνια περιμένω και μεταρρύθμιση δεν είδα. Άνθρακες ο θησαυρός της μεταρρύθμισης της Νέας Δημοκρατίας. Κατάντησε μόνο μια αναβίωση των πολιτικών γενικών γραμματέων της αποκεντρωμένης διοίκησης, όπως το φέρνετε στην τροπολογία σας. Αυτή είναι η μεγάλη σας μεταρρύθμιση. Καταλήξατε προς την αντίστροφη κατεύθυνση, όχι σε αποκέντρωση, αλλά σε πρόσθετο συγκεντρωτισμό αρμοδιοτήτων σε Υπουργεία, όπως των υπηρεσιών δόμησης που φέρνετε στην άλλη σας τροπολογία.

Αντί των αναγκαίων, λοιπόν, μεταρρυθμιστικών τομών, εσείς τρία χρόνια επιδίδεστε σε έναν ανηλεή πόλεμο ενάντια στα δημοτικά και περιφερειακά συμβούλια. Τα ξεγυμνώσατε από αρμοδιότητες, τα ευτελίσατε σε διακοσμητικές μαριονέτες, τσακίσατε στο ράβε-ξήλωνε το σύστημα διακυβέρνησης των ΟΤΑ, αδιαφορώντας για ό,τι είχε προηγηθεί από τις εκλογές.

Οι διατάξεις σας καταρρέουν στη δικαιοσύνη μία προς μία. Το Συμβούλιο της Επικρατείας μιλάει και εσείς δεν ακούτε. Υφάνατε ένα πελατειακό δίκτυο εξαρτήσεων, έναν λαβύρινθο νεοσυγκεντρωτισμού, ώστε τα πάντα να εξαρτώνται από την υπογραφή του κυρίου Υπουργού και τα παθήματα δεν σας γίνονται μαθήματα.

Γι’ αυτό και τώρα στα κυβερνητικά στερνά σας διολισθήσατε στο ύστατο, κατά την άποψή μου, ατόπημά σας να ζητάτε από τους Βουλευτές να γίνουν συνένοχοι στη φίμωση των δημοτικών παρατάξεων της Αντιπολίτευσης. Και αναφέρομαι, βεβαίως, στο άρθρο 44 που έχει ξεσηκώσει θύελλα αντιδράσεων σε όλη τη χώρα, που νομίζατε ότι θα το περάσετε έτσι στα κρυφά και στα μουλωχτά. Όμως, έρχονται σωρηδόν τα ψηφίσματα από τα δημοτικά συμβούλια απ’ άκρη σε άκρη σε όλη τη χώρα για την παρέμβασή σας όνειδος για τη δημοκρατία και προσβολή ευθεία για την τοπική αυτοδιοίκηση.

Καταφέρατε να συσπειρώσετε όλη την αυτοδιοίκηση απέναντί σας και τους ομογάλακτους από τον βορρά μέχρι τον νότο, από την ανατολή μέχρι τη δύση, από τα μεγάλα αστικά κέντρα μέχρι τα χωριά μας, από άκρη σε άκρη σε ολόκληρη τη χώρα. Ενωμένοι οι αιρετοί των τοπικών κοινωνιών –δήμαρχοι, δημοτικοί σύμβουλοι όλων των πολιτικών αποχρώσεων, αυτοί που φέρουν άμεση λαϊκή νομιμοποίηση από τις δημοτικές κάλπες- διεκδικούν ένα και μοναδικό, το απλό, το αυτονόητο, αυτό που διαχρονικά εφαρμόζεται στην ελληνική δημοκρατία, αυτό που είναι δεδομένο στο μυαλό κάθε δημοκρατικού πολίτη: Το δικαίωμα να επιτελούν στα δημοτικά συμβούλια τον θεσμικό τους ρόλο, αυτόν για τον οποίο εξελέγησαν, το δικαίωμα να εκφράζουν τα μεγάλα, τα κατεπείγοντα, τα αληθινά τρέχοντα προβλήματα όχι με χρονοκαθυστέρηση, αλλά την ώρα που βράζουν έξω από την αίθουσα των συνεδριάσεων, το δικαίωμα της αξιοπρεπούς συμμετοχής στις συνεδριάσεις, το δικαίωμα να αρθρώνουν λόγο με δημοκρατικούς όρους ισότιμων κανόνων σεβασμού ως τοπική κοινωνία, αυτή που αφουγκράζεται, ακούει, συμμετέχει, ωσμώνεται, μοιράζεται και ενώνει.

Εσείς τι κάνετε, λοιπόν, κύριοι Υπουργοί; Καταργείτε πλήρως το δικαίωμα των δημοτικών συμβούλων που είναι επικεφαλής παρατάξεων να εγείρουν κατεπείγοντα θέματα προ ημερησίας διατάξεως. Να λέμε τα πράγματα με το όνομά τους. Το καταργείτε. Δεν το αλλάζετε. Διαγράφετε την αναφορά από τα ισχύοντα εδάφια, στα οποία διατηρείτε ακριβώς, ως ίσχυε, το δικαίωμα μόνο για τον δήμαρχο και μόνο για τον πρόεδρο του συμβουλίου.

Πέρα από την κατάργηση, όμως, κάνετε και τα πονηρά σας, γιατί με τη νομοτεχνική βελτίωση -μόνο βελτίωση δεν είναι- τι κάνετε; Προσθέτετε μια καινοφανή διαδικασία ειδικά και μόνο για την Αντιπολίτευση και την αφιερώνετε εξαιρετικά, μια αντιδημοκρατική διαδικασία με τόσο τοπικές, υποτιμητικές και εξευτελιστικές προϋποθέσεις, που πολιτικά εκθέτει όποιον την εμπνεύστηκε, μια ντροπιαστική διαδικασία που χωρίζει τους αιρετούς σε δύο ταχύτητες.

Και τι κάνατε; Θυμηθήκαμε και το παλιό αγαπημένο σας παιχνίδι, το play station. Βάζετε την Αντιπολίτευση, λοιπόν, να παίζει σαν να είναι ηλεκτρονικό παιχνίδι σε τρία επίπεδα, σε τρεις πίστες. Για να κερδίσει πρέπει να κερδίσει και τις τρεις πίστες.

Στην πρώτη πίστα, λοιπόν, απαιτείται από τους δημοτικούς συμβούλους της Αντιπολίτευσης να έχουν μαντικές ικανότητες, όχι από τον δήμαρχο. Η Αντιπολίτευση μετατρέπεται από αύριο που θα το ψηφίσετε αυτό, όπως λέτε, σε μάντη Κάλχα. Τους υποχρεώνετε να προφητέψουν πολλές μέρες πριν από τη συνεδρίαση -καθώς δύο μέρες χρειάζεται πριν τη συνεδρίαση η δημοσίευση της πρόσκλησης, τρεις μέρες και δύο που βάζετε είναι πέντε, λοιπόν, μέρες πριν τη συνεδρίαση- ότι θα υπάρχουν την ημέρα της συνεδρίασης επείγοντα θέματα. Να μαντέψουν. Τους λέτε, λοιπόν: Μαντέψτε. Αν μπορείς να μαντέψεις και είσαι καλός σε αυτό, μπράβο. Αν δεν είσαι καλός, θέμα δεν βάζεις.

Και εγώ σας λέω ότι το καταφέρνουν και έχουν και τέτοιες ιδιότητες. Ας συμφωνήσουμε ότι πράγματι έχουν έμπνευση. Πώς μπορούν, αλήθεια, να προβλέψουν ότι μπορεί να τους προκύψει σεισμός ή πλημμύρα, ένα χωριό να χρειαστεί κάτι, ένα πρόβλημα να ανακύψει στον δήμο, μια ομάδα δημοτών να βρεθεί σε επείγουσα ανάγκη στήριξης από το σώμα; Τζάμπα κόπος είναι. Πρέπει να υπερβούν το εμπόδιο της δεύτερης πίστας. Δίνετε σε ένα πρόσωπο, τον πρόεδρο, τη δυνατότητα να τους κόψει το επείγον θέμα και εκεί εισέρχονται αμέσως στην τρίτη πίστα εμποδίων όπου πραγματικά δίνετε τα αυταρχικά σας ρέστα. Θα αποφασίσει το συμβούλιο λέτε. Απαγορεύεται, όμως, το συμβούλιο να εξετάσει το επείγον θέμα προ ημερησίας διατάξεως.

Δημιουργείτε -ειλικρινά και μόνο που το λέω από αυτό το Βήμα δεν μπορώ ακόμα να το πιστέψω όσο το διαβάζω- έναν καινοτόμο όρο «τα μετά ημερησίας διατάξεως θέματα». Τα επείγοντα της Αντιπολίτευσης πετιούνται στο τέλος της συνεδρίασης.

Αποφασίζετε και διατάσσετε, λοιπόν, εσείς με τη διαδικασία που βάζετε εσείς και βάζετε φίμωτρο στην Αντιπολίτευση όταν θα είναι παρόντες όλοι οι δημοσιογράφοι των τοπικών μέσων ενημέρωσης να βρούμε και την ταμπακιέρα. Γιατί τα κάνετε όλα αυτά; Για να προστατεύσετε -σας ήρθε τόσος πόνος μετά από τρία χρόνια που κυβερνάτε αυτή τη χώρα- τα δημοτικά συμβούλια και να μην τους αφήσετε έρμαια –ποιων, αλήθεια;- των αριστεριστών, των τροτσκιστών -ποιων;- που βάζουν ζητήματα στα συμβούλια ψηφισμάτων κ.λπ.; Αυτό θέλετε να κάνετε;

Να μαντέψω; Όχι, δεν θέλετε να κάνετε αυτό. Θέλετε να διασφαλίσετε ότι τα μέσα μαζικής επικοινωνίας που βρίσκονται εκεί και καταγράφουν τα ζητήματα συζήτησης των δημοτικών συμβούλων βρίσκονται συνήθως εκεί την πρώτη ώρα. Εμείς που θητεύσαμε ξέρουμε. Εσείς το γνωρίζετε, επίσης. Άρα, όταν το παραπέμψετε κάτι, αφού καταφέρει και περάσει τις τρεις πίστες που λέγαμε πριν, στο τέλος της συνεδρίασης του δημοτικού συμβουλίου, τότε, λοιπόν, θα έχουν εξαφανιστεί όλοι και ίσως ο δήμαρχος μαζί.

Και, βεβαίως, ακούσαμε και τον κύριο Υπουργό, τον κ. Βορίδη, να μας λέει στις επιτροπές το εξής -κατά τη γνώμη μου, απόλυτα αντίθετη με βρίσκει αυτό και του το είπα, κάθετα αντίθετη-: «Μα, είναι δυνατόν…» -λέει ο κ. Βορίδης- «..τι θέλετε, επιτέλους; Να συζητάει το δημοτικό συμβούλιο της Λάρισας για το ουκρανικό ή να συζητάει για θέματα παιδείας στο δημοτικό συμβούλιο της Λάρισας ή να συζητάει για τις αγροτικές κινητοποιήσεις;»

Και «Πριν αλέκτορα φωνήσαι τρις», νάτο μπροστά το πρακτικό από τον Δήμο Τρικκαίων πιο ομογάλακτος δεν γίνεται! Ο κ. Παπαστεργίου, αγαπητός κατά τα άλλα Δήμαρχος Τρικκαίων, ο οποίος στο δημοτικό του συμβούλιο εισήγαγε θέμα ομόφωνου ψηφίσματος για τις αγροτικές κινητοποιήσεις και τα μπλόκα των αγροτών.

Από την άλλη μας εμφανίζεται μια ΚΕΔΕ στις επιτροπές τριχασμένη, όχι διχασμένη, άλλος να λέει τούτο, άλλος να λέει εκείνο, με καταγγελίες μεταξύ τους, δεν θα σώσω εγώ την τιμή της ΚΕΔΕ, υπάρχουν άλλοι να το κάνουν αυτό, υπάρχουν παρατάξεις.

Σας καλούμε, λοιπόν, στο Βήμα, κύριε Υπουργέ, να μας πείτε αν τελικά ελήφθη απόφαση στις 30 Μαΐου από την ΚΕΔΕ που να λέει ναι, στη ρύθμιση που φέρνετε γιατί έτσι το παρουσιάσατε και έτσι ήρθε και ο εκπρόσωπος της ΚΕΔΕ ο κ. Κωνσταντέλος, αν δεν κάνω λάθος σε μια επιτροπή, πλην όμως, καταγγέλθηκε την επόμενη μέρα από άλλες παρατάξεις που είπαν ότι ουδέποτε εμείς συζητήσαμε τέτοια πράγματα στην ΚΕΔΕ. Σιωπή εσείς. Σιγή ασυρμάτου! Στη β΄ ανάγνωση σας κάλεσα, σας έριξα το γάντι και εσείς δεν το σηκώνετε, κύριε Υπουργέ, να πείτε στο Σώμα της Ολομέλειας αν τελικά η ΚΕΔΕ συνεδρίασε, αν σας έθεσε υπ’ όψιν και σας έστειλε τέτοια απόφαση.

Δεν θα μιλήσω για τα εσωτερικά σας με την ΚΕΔΕ, θα μιλήσω για αυτά που πρέπει να φέρνετε έντιμα στο Κοινοβούλιο. Θέλουμε καθαρή εικόνα και δεν θέλουμε θολά μηνύματα.

Τι λέει, λοιπόν, η ΚΕΔΕ. Συνεδρίασε στις 30 Μαΐου, ναι ή όχι; Ομόφωνα οι παρατάξεις τι είπαν σε αυτή τη διάταξη της ντροπής; Να μας το πείτε σήμερα, για να ξέρουμε και εμείς να τοποθετηθούμε απέναντι.

Το ΠΑΣΟΚ ήδη από τις 8 Ιουνίου σας καλεί, όταν βγάλατε αυτή τη διάταξη στη φόρα και σας ζήτησε ξεκάθαρα την απόσυρσή της. Σας το ζητάμε και σήμερα και κάνουμε ύστατη έκλυση. Εμείς δεν είμαστε η δύναμη της σύγκρουσης αλλά της συναίνεσης και της ευθύνης.

Ζητάμε, λοιπόν, να αποσύρετε ευθέως το άρθρο 44, διαφορετικά καταθέτουμε αίτημα ονομαστικής ψηφοφορίας. Εμείς συμμέτοχοι σε αυτό δεν πρόκειται να γίνουμε και διαμηνύουμε σε όλους τους τόνους ότι θέλουμε ο κάθε Βουλευτής και Βουλεύτρια του Σώματος να τοποθετηθεί απέναντι στη συγκεκριμένη διάταξη και δεσμευόμαστε βεβαίως ότι θα κάνουμε τα πάντα και με την εμπιστοσύνη του ελληνικού λαού θα αποκαταστήσουμε τον δημοκρατικό διάλογο στα δημοτικά συμβούλια.

Ο χρόνος δεν επαρκεί για να τα πω όλα, γιατί πρόκειται για νομοσχέδιο «σκούπα», για να μην σας πω για την καλή νομοθέτηση, για τη διαβούλευση, ότι το 30% των διατάξεων δεν μπήκαν στην διαβούλευση κ.ο.κ., για τα σημαντικότατα ζητήματα που έχουν σχέση με τον Απόδημο Ελληνισμό, όπου έχουν εγγραφεί μόνο δύο χιλιάδες άνθρωποι, δύο χιλιάδες ομογενείς -αποκαλύφθηκε- στους περιβόητους εκλογικούς καταλόγους. Πάλι δικαιωθήκαμε με τους κόφτες που βάλατε και εσείς και ο ΣΥΡΙΖΑ. Να τα θυμόμαστε αυτά. Θα μιλήσει ο Κοινοβουλευτικός Εκπρόσωπος ο κ. Σκανδαλίδης.

Για τις τροπολογίες θα μιλήσω στη δευτερολογία μου, αλλά θα κάνω ένα σχόλιο για τη μεγάλη μεταρρύθμιση, τη φοβερή, δεν μπορώ να αντισταθώ. Το ότι φέρνετε τα πολιτικά πρόσωπα στις αποκεντρωμένες διοικήσεις και μη με κοιτάξετε και πείτε ότι είχατε και εσείς επί της θητείας σας πολιτικά πρόσωπα στις αποκεντρωμένες διοικήσεις, γιατί θα σας απαντήσω αμέσως –και θα απαντήσω και στον κ. Βορίδη που βλέπω απέναντί μου- ότι εμείς είχαμε φροντίσει, κύριε Υπουργέ, και κάναμε τον θεσμό του ελεγκτή νομιμότητας των αποφάσεων των ΟΤΑ, που λόγω μνημονίων δεν λειτούργησε, αλλά τον φτιάξαμε τον θεσμό. Τώρα, γιατί δεν το κάνετε;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, δώστε μου λίγο χρόνο ακόμη και ολοκληρώνω.

Γι’ αυτό τον φτιάχνετε αυτόν τον πολιτικό προϊστάμενο των αποκεντρωμένων διοικήσεων -να και η άλλη ταμπακιέρα- για να ελέγχει τις αποφάσεις των ΟΤΑ. Για αυτό το κάνετε, πέρα από το τεράστιο πολιτικό ρουσφέτι. Γιατί βάζετε δικούς σας ανθρώπους, τους οποίους επιλέγετε στις αποκεντρωμένες διοικήσεις. Σε ποιες αποκεντρωμένες, που εμείς ήμασταν παρέα με τον κ. Βορίδη στη Θεσσαλονίκη, στο Συνέδριο της ΚΕΔΕ και μας είπε τότε τον προηγούμενο Δεκέμβριο του 2021 ότι οι αποκεντρωμένες διοικήσεις τελειώνουν πια, ότι τις βάζουμε πλέον σε ένα πλαίσιο διαφορετικό, συνδέεται ουσιαστικά με το κράτος και κρατάει μόνο ένα απολύτως επιτελικό κράτος. Μεταφέρουμε αρμοδιότητες και τώρα τι βλέπουμε; Την ανοίγετε τη βεντάλια εντελώς και τι κάνετε; Κάνετε τα ρουσφέτια σας, διορίζετε τις πολιτικές σας επιλογές, διορίζετε ως γραμματείς πολιτικά πρόσωπα, ελέγχετε τις αποφάσεις της αυτοδιοίκησης και στο τέλος της ημέρας την ενδυναμώνετε και με προσωπικό, την ώρα που κλαίνε οι δήμοι και οι περιφέρειες από την ένδεια του προσωπικού που υπάρχει από το ότι η κινητικότητα δεν πέτυχε, από τα τεράστια προβλήματα που σωρεύονται καθημερινά από τα ζητήματα που έχουν να αντιμετωπίσουν και που με εμπιστοσύνη σας εμπιστεύτηκαν και εσάς, αλλά δυστυχώς, δεν καταφέρατε να τα λύσετε αυτά τα ζητήματα, καθώς το μυαλό σας, η αντίληψή σας, η κουλτούρα σας, η πολιτική σας παιδεία, το πολιτικό σας DNA αυτό βγάζει από τις ντουλάπες, τους σκελετούς του κομματικού κράτους. Αυτό θέλετε να φτιάξετε.

Εμείς βρισκόμαστε στην αντίπερα όχθη. Εμείς πήραμε τις πρωτοβουλίες των μεγάλων μεταρρυθμίσεων στην αυτοδιοίκηση, όταν τρέχατε δεξιά και αριστερά από αυτές τις πόρτες του Κοινοβουλίου, φεύγατε και ψηφίζαμε μόνοι μας τις μεγάλες μεταρρυθμίσεις για την αυτοδιοίκηση.

Τώρα, λοιπόν, με φρέσκιες ιδέες, με φρέσκιες απόψεις, αλλά κυρίως με τη φλόγα της αισιοδοξίας και του ενθουσιασμού μπορούμε να ξαναφτιάξουμε την αυτοδιοίκηση των οραμάτων και των μεγάλων προοπτικών με τον σεβασμό που της αξίζει και τον θεσμικό ρόλο που της ταιριάζει. Θα είναι στην πρώτη γραμμή του δικού μας αγώνα και σε αυτόν τον αγώνα δε κάνουμε καμμία έκπτωση.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι τέσσερις φοιτητές και ένας συνοδός από το Διεθνές Κέντρο Ελληνικών και Μεσογειακών Σπουδών.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο ειδικός αγορητής του Κομμουνιστικού Κόμματος Ελλάδας ο κ. Εμμανουήλ Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Το συζητούμενο νομοσχέδιο ενώ εμφανίζει ασύνδετες μεταξύ τους διατάξεις, στην πράξη υπηρετούν έναν και μόνο σκοπό. Την ανάκτηση της χαμένης αξιοπιστίας της Ευρωπαϊκής Ένωσης, την επιτάχυνση της καπιταλιστικής ανάπτυξης, με την ενίσχυση του αστικού κράτους και του πολιτικού τους συστήματος, ικανά να υπηρετούν τις επιθυμίες και τις επιδιώξεις του κεφαλαίου σε κάθε φάση, στην παρούσα για την πράσινη μετάβαση και τον ψηφιακό μετασχηματισμό της καπιταλιστικής οικονομίας, την κερδοφορία και την ανταγωνιστικότητά της.

Πιο ειδικά για το νομοσχέδιο, η ύπαρξη και η αποτελεσματικότητα του θεσμού της ευρωπαϊκής πρωτοβουλίας πολιτών που προωθείται από την Ευρωπαϊκή Ένωση και με το πρόσχημα της συμμετοχικής δημοκρατίας ότι δήθεν οι λαοί έχουν λόγο στην Ευρωπαϊκή Ένωση, έχει αντίκρισμα με μια και μόνο προϋπόθεση. Να μην αμφισβητηθούν τα ιερά και τα όσια της Ευρωπαϊκής Ένωσης, οι αξίες της και ο Χάρτης Θεμελιωδών Δικαιωμάτων.

Τι σημαίνει πρακτικά αυτό; Ότι για παράδειγμα, δεν επιτρέπεται στην ευρωπαϊκή πρωτοβουλία πολιτών να θέσει θέμα κατάργησης του εργοδοτικού lockout. Πιο πολλοί είναι οι περιορισμοί και οι κυρώσεις που προβλέπει από παραβάσεις της λειτουργίας της, παρά τα δικαιώματα. Ακόμη και η συγκέντρωση ενός εκατομμυρίου υπογραφών δεν υποχρεώνει την επιτροπή να παρουσιάσει πρόταση ούτε και μπορεί να προσδιορίζει το περιεχόμενό της.

Επιβεβαιώνεται πλήρως το Κομμουνιστικό Κόμμα Ελλάδας με την κριτική που έγκαιρα και τεκμηριωμένα έκανε ότι πρόκειται, δηλαδή, για αντιλαϊκό πυροτέχνημα εξωραϊσμού της Ευρωπαϊκής Ένωσης χειραγώγησης συνειδήσεων, όταν όλοι σας και διάφορα μέσα μαζικής ενημέρωσης την εμφανίζετε ως μορφή –δήθεν- συμμετοχικής δημοκρατίας στην Ευρωπαϊκή Ένωση. Δεν πρόκειται για κάποια φιλολαϊκή στροφή της Ευρωπαϊκής Ένωσης, όπως προβάλει αποπροσανατολιστικά η Κυβέρνηση, ο ΣΥΡΙΖΑ και το ΠΑΣΟΚ - ΚΙΝΑΛ, αλλά για πορεία σε αντιδραστική κατεύθυνση. Κάθε βήμα που ενισχύει τη συνοχή της ιμπεριαλιστικής συμμαχίας –της Ευρωπαϊκής Ένωσης, δηλαδή- ενισχύει τον πραγματικό αντίπαλο των εργαζομένων. Δηλαδή, την δικτατορία του κεφαλαίου.

Η Ευρωπαϊκή Ένωση όχι μόνο δεν είναι ένα απάνεμο λιμάνι, αλλά είναι ιμπεριαλιστική διακρατική ένωση κεφαλαίου. Δεν υπήρξε ούτε και πότε μπορεί να γίνει ένωση ισότιμης και φιλικής για τους λαούς συνεργασίας ούτε πρόκειται ποτέ να υπάρξει συμμετοχική δημοκρατία με την έννοια που το θεωρούν οι εργαζόμενοι και τα φτωχά λαϊκά στρώματα. Δεν υπήρξε ούτε θα υπάρξει ποτέ διαδικασία κατάργησης της ανισομετρίας σύγκλισης της ανάπτυξης και ευημερίας προς τα πάνω. Γι’ αυτό και οι εργαζόμενοι πρέπει να καταδικάσουν αυτά τα αντιδραστικά ευρωενωσιακά εργαλεία, να εντείνουν την πάλη τους ενάντια στην Ευρωπαϊκή Ένωση, σε όλο το αντιλαϊκό οικοδόμημά της και τα μονοπώλια που υπηρετεί.

Δεύτερον, θα επιμείνουμε, όπως και στη συζήτηση στην αρμόδια επιτροπή της Βουλής για το άρθρο 44, με το οποίο καταργείται το δικαίωμα που είχαν οι παρατάξεις να θέτουν θέματα εκτός ημερήσιας διάταξης, πόσω μάλλον τη δυνατότητα που δίνεται σε μαζικούς λαϊκούς φορείς να θέτουν επείγοντα ζητήματα στο δημοτικό συμβούλιο για συζήτηση και απόφαση.

Είναι φανερό ότι αυτή η μεθόδευση έχει έναν και μόνο στόχο: να επιβληθεί σιωπητήριο στα δημοτικά συμβούλια. Κυβέρνηση, ΚΕΔΕ, με πλειοψηφία της Νέας Δημοκρατίας, αλλά και σε συμμαχία με τις άλλες δυνάμεις, έχουν κοινή γραμμή πλεύσης. Ο καημός τους δεν περιορίζεται απλά στη φίμωση των παρατάξεων της μειοψηφίας. Αυτό που κυρίως επιδιώκουν είναι να «αποστειρώσουν» τις συνεδριάσεις των δημοτικών συμβουλίων από τις διεκδικήσεις και την αντίδραση του λαϊκού παράγοντα. Αυτό είναι που σας ενοχλεί. Το δικαίωμα παρέμβασης του λαϊκού παράγοντα σας δυσκολεύει, σας εξέθετε μπροστά στα μάτια των δημοτών, γιατί η προβολή διεκδικήσεων αποκαλύπτει αντικειμενικά τον αντιλαϊκό χαρακτήρα της πολιτικής των κυβερνήσεών σας και της Ευρωπαϊκής Ένωσης, τον ρόλο των δημοτικών αρχών ως προθύμων να την υπηρετήσουν, υπεραμυνόμενες της λογικής της ανταποδοτικότητας, της επιχειρηματικής λειτουργίας και ιδιωτικοποίησης κρίσιμων υπηρεσιών και δομών, την ανεμπόδιστη προσαρμογή των δήμων στις κατευθύνσεις της πράσινης ανάπτυξης, για να υπηρετηθούν οι πράσινες μπίζνες και η στρατηγική του κεφαλαίου.

Η νομοτεχνική που κατέθεσε ο Υπουργός Εσωτερικών στην επιτροπή, αποτελεί έναν ελιγμό μόνο και μόνο για να ξεγελάσει όσους αντιδρούν, παρατάξεις και φορείς του λαού, να διασκεδάσει τις αντιδράσεις από τη γενικευμένη κατακραυγή, να παραπλανήσει για να αποδεχτούν αντιδημοκρατικές και αυταρχικές μεθοδεύσεις. Σε κάθε περίπτωση, παραμένει ο στόχος, που είναι η φίμωση της διαφορετικής φωνής. Έτσι κι αλλιώς βέβαια η λειτουργία του δημοτικού συμβουλίου μέσα από το ήδη υφιστάμενο νομοθετικό πλαίσιο που έχετε ψηφίσει όλοι σας, που δεν αφουγκράζεται καν τα προβλήματα του λαού, δεν λειτουργεί προς όφελος του. Και φυσικά έρχεται και το άρθρο 44, που κάνει ακόμα πιο αντιδημοκρατική τη λειτουργία του.

Η Κυβέρνηση, λοιπόν, δεν έχει κανένα δικαίωμα να παρεμβαίνει στην εσωτερική λειτουργία των δημοτικών συμβουλίων. Γι’ αυτό σας ζητάμε να την αποσύρετε εδώ και τώρα.

Αντί να δώσετε χρηματοδότηση - ανάσα στους δήμους που έχουν φτάσει στα όρια της χρεοκοπίας, όπως σας ζήτησε και ο δήμαρχος της Πάτρας προχθές με επιστολή του για τις πληρωμές των συμβασιούχων εργαζομένων μέσω ΟΑΕΔ, που παραμένουν απλήρωτοι, ενώ είναι υποχρέωση της Κυβέρνησης, του ΟΑΕΔ, του Υπουργείου Εργασίας που τους προσέλαβε, να τους πληρώσει, βολεύεστε πίσω από δικαστικές αποφάσεις που μετακυλίουν το ασφαλιστικό και μισθολογικό κόστος στους δήμους. Και εσείς αντί να τα κάνετε όλα αυτά κοιτάτε πώς θα φιμώσετε τη φωνή όλων όσοι διεκδικούν.

Αντί να μειώσετε δραστικά τέλη και φόρους, να αναβαθμίσετε υπηρεσίες κοινωνικών δομών, υπηρεσιών, της παιδείας, της υγείας, του πολιτισμού, του αθλητισμού, να δρομολογήσετε έργα αντιπλημμυρικής, αντισεισμικής, αντιπυρικής, θωράκισης, που να αναβαθμίζουν την ποιότητα ζωής, να προστατεύουν την ανθρώπινη ζωή, την κατοικία και το περιβάλλον, ετοιμάζεστε να παραδώσετε έργα και υπηρεσίες δήμων και κάθε διευκόλυνση στους επιχειρηματικούς ομίλους για να κάνουν μπίζνες.

Αυτές τις επιδιώξεις έχει και η υπουργική τροπολογία για τις ΔΕΥΑ, που τους δίνει τη δυνατότητα να συμβάλουν με τους λεγόμενους «αναπτυξιακούς οργανισμούς - ανώνυμες εταιρείες» χοντραίνοντας το επιχειρηματικό παιχνίδι με αιχμή το νερό, το κόστος, τα τιμολόγια, που θα αποβεί σε βάρος των δημοτών, αλλά και σε βάρος των εργαζομένων στη ΔΕΥΑ, ανατρέποντας εργασιακά δικαιώματα.

Τρίτο ζήτημα, η καθιέρωση Ημέρας Θρακικού Ελληνισμού στο άρθρο 51. Κάθε προσέγγιση ενός ιστορικού γεγονότος, καθώς και η μνήμη του δεν μπορεί να είναι αποσπασμένες από τα γενεσιουργά τους αιτία. Έτσι και η τραγωδία των ελληνικών πληθυσμών της Θράκης δεν μπορεί να εμφανίζεται αποσπασμένα δίχως να λαμβάνονται υπ’ όψιν τα εξής:

Πρώτον, η συγκρότηση έθνους - κράτους από τις αστικές τάξεις της Βαλκανικής, που εκφράστηκε με δύο σκληρότατους απανωτούς πολέμους, με σφαγές και βίαιες εκτοπίσεις αλλοεθνών ή αλλόθρησκων, αναγκαστικές αφομοιώσεις και πολλά άλλα. Να θυμίσουμε πως το αποτέλεσμα των Βαλκανικών Πολέμων ήταν η προσφυγοποίηση: πάνω από εκατό χιλιάδες Βούλγαροι, εκατό χιλιάδες Έλληνες, αλλά και τριακόσιες χιλιάδες μουσουλμάνοι από τις περιοχές που άλλαξαν χέρια.

Δεύτερον, το πώς αντιμετωπίστηκαν οι μειονότητες από όλα τα ανταγωνιζόμενα αστικά κράτη της εποχής εκείνης. Αντιμετωπίστηκαν άλλοτε ως ευκαιρία ή πρόσχημα για επέμβαση και άλλοτε ως εμπόδιο ή πιθανή πέμπτη φάλαγγα, με αποτέλεσμα την εκατέρωθεν στοχοποίησή τους.

Τρίτον, η επιδίωξη της τουρκικής αστικής τάξης για πρωτοκαθεδρία στα εδάφη της Οθωμανικής Αυτοκρατορίας. Γι’ αυτό και το ανελέητο χτύπημα του ισχυρού τότε ελληνικού και αρμενικού κεφαλαίου. Ήταν σύγκρουση μεταξύ αστικών τάξεων που αναπόφευκτα επηρέασε και τα λαϊκά στρώματα.

Τέταρτον, οι ανταγωνισμοί και οι επιδιώξεις των αστικών τάξεων Ελλάδας και Τουρκίας στο πλαίσιο του πρώτου παγκόσμιου ιμπεριαλιστικού πολέμου, που έθεσε και πάλι τις μειονότητες στο στόχαστρο.

Πέμπτον, ότι στο πλαίσιο μοιράσματος και ξαναμοιράσματος της πολεμικής λείας και προκειμένου να κρατήσουν οι Βρετανοί και οι Γάλλοι τα κέρδη τους στην Εγγύς Ανατολή, με την Αναθεώρηση της Συνθήκης των Σεβρών που υπογράφτηκε στη Λωζάνη, θυσιάστηκαν, μεταξύ άλλων, και οι ελληνικοί πληθυσμοί της Ανατολικής Θράκης την οποία παρεμπιπτόντως η ελληνική αστική τάξη παρέδωσε αμαχητί. Για να μην ξεχνιόμαστε.

Με άλλα λόγια, ανάδειξη της ιστορικής μνήμης για τα όσα συνέβησαν στη Θράκη, αλλά και ευρύτερα στην περιοχή μας την ίδια περίοδο δεν μπορεί να λογιστεί, αν θέλουμε να μιλάμε επί της ουσίας της ιστορίας, δίχως ανάδειξη και καταδίκη της καπιταλιστικής βαρβαρότητας που δεν λογαριάζει ζωές, λαούς ολόκληρους μπροστά στα συμφέροντα των αστών ντόπιων ή ξένων τότε, όπως και σήμερα.

Με αυτήν την έννοια, για εμάς η καταδίκη της βίαιης και συστηματικής εκδίωξης των ελληνικών πληθυσμών από την περιοχή της Ανατολικής Θράκης που ξεκίνησε στις 6 Απρίλη του 1914 είναι υποκριτική, αν δεν συνοδεύεται με τη συνολική καταδίκη των αιτίων των ιμπεριαλιστικών ανταγωνισμών και συγκρούσεων τότε και σήμερα.

Υπάρχει όμως ένα ακόμα επιπρόσθετο ζήτημα για τον ορισμό της 6ης Απρίλη ως Ημέρας Θρακικού Ελληνισμού. Στις 6 Απρίλη του 1941, όπως είναι γνωστό, ξεκίνησε η επίθεση της ναζιστικής Γερμανίας εναντίον της χώρας μας, η οποία οδήγησε στην κατοχή, με εκατοντάδες σφαγές και ολοκαυτώματα, στον θάνατο εκατοντάδων χιλιάδων συμπατριωτών μας από την πείνα και τις εκτελέσεις. Κατά συνέπεια, ο ορισμός της 6ης Απρίλη κινδυνεύει να επισκιάσει την επέτειο μιας ακόμα μεγαλύτερης θηριωδίας του ιμπεριαλισμού εναντίον του λαού μας.

Σχετικά με την εκλογική διαδικασία και την ψήφο των αποδήμων να πω ότι καταρχήν το ΚΚΕ το έχει πει πολλές φορές και το έχει αποδείξει άλλωστε ότι αντιμετωπίζει το θέμα της ψήφου των Ελλήνων του εξωτερικού χωρίς τακτικισμούς, με κύριο γνώμονα τη διευκόλυνση των Ελλήνων που εργάζονται στο εξωτερικό, που έχουν δεσμούς με τη χώρα και πιθανόν ελπίδα επιστροφής σε αυτήν να ασκούν το εκλογικό τους δικαίωμα από τον τόπο διαμονής τους θεωρώντας τον κόσμο αυτόν αναπόσπαστο τμήμα του ελληνικού λαού που αναγκάστηκε να φύγει στο εξωτερικό. Αυτό ήταν και το κριτήριο με βάση το οποίο το ΚΚΕ υπερψήφισε τον ν.4648/2019.

Όμως με τις διατάξεις του άρθρου 13 του παρόντος νόμου εισάγεται μια απαράδεκτη ρύθμιση που κατά την άποψή μας -το είπαμε και στις επιτροπές, αλλά πού να εισακουστεί!- πρέπει να αποσυρθεί. Αν δεν το κάνετε, σημαίνει ότι υπάρχει συγκεκριμένη σκοπιμότητα αυτής της διάταξης.

Με τον ισχύοντα νόμο ορίζεται ότι ο εφοδιασμός των ελληνικών διπλωματικών αρχών με τον αναγκαίο αριθμό έντυπων ψηφοδελτίων γίνεται με φροντίδα του Υπουργείου Εσωτερικών και ότι τα κόμματα οφείλουν να παραδώσουν στο Υπουργείο Εσωτερικών επαρκή αριθμό ψηφοδελτίων τουλάχιστον δέκα ημέρες πριν από την ημερομηνία ψηφοφορίας. Τώρα το αλλάζετε και την ευθύνη εφοδιασμού με τον αναγκαίο αριθμό εντύπων ψηφοδελτίων και με δικές τους δαπάνες θα την έχουν τα πολιτικά κόμματα που συμμετέχουν στις εκλογές, ο οποίος μάλιστα εφοδιασμός πρέπει να γίνει μέσα στα ασφυκτικά πλαίσια των δέκα ημερών.

Το επιχείρημα περί ακεραιότητας που πρόταξε ο Υπουργός για να δικαιολογήσει τις διατάξεις αυτές είναι έωλο, είναι αστείο, δικαιολογεί τα αδικαιολόγητα. Πρόκειται, λοιπόν, ευθέως για ρύθμιση σκοπιμότητας που δημιουργεί τεράστια ανισότητα ανάμεσα στα κόμματα. Ειδικότερα τα μικρότερα κόμματα είναι αδύνατο να ανταπεξέλθουν σε αυτό το καθήκον πρακτικά και οικονομικά.

Ζητάμε να μην αλλάξει η ισχύουσα διάταξη και τα έξοδα μεταφοράς των ψηφοδελτίων από την Ελλάδα στις ελληνικές διπλωματικές αρχές του εξωτερικού να καλύπτονται από το ελληνικό κράτος, το Υπουργείο Εσωτερικών, και αυτό να κατοχυρωθεί νομοθετικά τώρα και όχι όταν έρθει η ώρα, όπως μας είπατε στην επιτροπή. Τρέχα γύρευε!

Για την τροποποίηση της νομοθεσίας σχετικά με τη χρηματοδότηση των κομμάτων και υποψηφίων βουλευτών και αιρετών η διάταξη του άρθρου 22 με σαφή αναφορά στη λειτουργία των κομμάτων αναφορικά με τον προσδιορισμό των εσόδων και εξόδων που διακινούνται μέσω των υποχρεωτικών τραπεζικών λογαριασμών παραπέμπει ευθέως σε έλεγχο στα εσωτερικά των κομμάτων. Πρέπει, λοιπόν, να την αποσύρετε.

Με την ισχύουσα διάταξη του άρθρου 23 προβλέπεται ότι μόνο τα κόμματα που λαμβάνουν κρατική χρηματοδότηση μπορούν να κάνουν πληρωμές προς τρίτους έως 20.000 ευρώ ετησίως για την κάλυψη δαπανών τους, χωρίς χρήση των τραπεζικών λογαριασμών που διαθέτουν. Με την παρούσα ρύθμιση αυτό το όριο διευρύνεται στα 40.000 ευρώ, διευκολύνοντας όμως μόνο τα κόμματα που λαμβάνουν κρατική χρηματοδότηση και θέτει σε διαφορετική θέση τα κόμματα. Για κόμματα με λίγα έσοδα και έξοδα αυτό το όριο μπορεί να καλύπτει μεγάλο μέρος των εξόδων τους, ενώ αντίθετα για κόμματα με σημαντικά έσοδα και έξοδα αυτό το όριο είναι μηδαμινό. Θα μπορούσε το όριο αυτό να προσδιορίζεται ως ποσοστό επί των εσόδων και αντίστοιχα εξόδων των κομμάτων, για παράδειγμα 5%. Λέμε ένα παράδειγμα.

Με το άρθρο 25 χαρακτηρίζεται ως μέσο ιδιωτικής χρηματοδότησης το έσοδο από την έκδοση κουπονιών από τα κόμματα και με βάση αυτό το σκεπτικό υποχρεώνετε τα κόμματα και όσους χρηματοδοτούν με 2 ευρώ, με 5 ευρώ, με 10 ευρώ να δίνουν πλήρη στοιχεία σε τράπεζες, στην Επιτροπή Ελέγχου, με ονόματα, αριθμούς ταυτότητας, ΑΦΜ. Σε λίγο θα ζητήσετε και το γενεαλογικό δέντρο αυτού που δίνει 2 ευρώ!

Να θυμίσουμε ότι το κόμμα μας δεν έχει δεχτεί και δεν εφαρμόζει την υποχρεωτική ονομαστικοποίηση των εσόδων από ιδιωτική χρηματοδότηση και μάλιστα μέσω κουπονιών, ιδιαίτερα εκείνων με μικρή αξία. Δεν δεχόμαστε το φακέλωμα ανθρώπων ούτε ποτέ θα τους αφήσουμε εκτεθειμένους στην εργοδοτική και κρατική τρομοκρατία και αυθαιρεσία. Το ΚΚΕ είναι γνωστό ότι ελέγχεται από ορκωτούς λογιστές. Με συνέπεια και διαφάνεια δημοσιεύει ισολογισμούς με όλα τα ποσά που αφορούν είτε κρατική χρηματοδότηση, είτε συνδρομές μελών, είτε οικονομικές εξορμήσεις, αποζημιώσεις Βουλευτών και Ευρωβουλευτών οι οποίες κατατίθενται εξ ολοκλήρου στο κομματικό ταμείο. Ο λαός τις γνωρίζει αυτές τις πηγές, αλλά στοιχεία μελών και φίλων του ΚΚΕ δεν πρόκειται ποτέ να δώσουμε.

Με τις διατάξεις του άρθρου 30 μειώνονται τα πρόστιμα σε βάρος των πολιτικών κομμάτων για ορισμένες παραβάσεις σε σχέση με τα έσοδα και έξοδα. Δεν τα εξαλείφει όμως. Το ΚΚΕ είναι αντίθετο με το κυνήγι των προστίμων που αφορά την προβολή κομμάτων μέσω αεροπανό και αφισών και υπό την έννοια αυτή διαφωνούμε με τις διατάξεις του άρθρου 32, πολύ περισσότερο που αυξάνει το σχετικό πρόστιμο για τα πολύ μικρά κόμματα που δεν έχουν την παραμικρή προβολή από τα μέσα μαζικής ενημέρωσης.

Είμαστε κατηγορηματικά αντίθετοι και με τις διατάξεις των άρθρων 61 έως 63 για την υπαίθρια διαφήμιση -σχετίζεται με τις διατάξεις του άρθρου 32, που σας είπα προηγουμένως-, όπου με πονηρό τρόπο εντάσσουν τα πάντα, ακόμα και την πολιτική προπαγάνδα με αφίσες, με πανό και ούτω καθεξής, αποφεύγοντας σκόπιμα να διευκρινίσουν ότι αυτή αφορά μόνο την υπαίθρια εμπορική διαφήμιση.

Ας σταματήσει, λοιπόν, ο κ. Βορίδης, η Κυβέρνηση, να μας εγκαλεί ότι τάχα μου ρυπαίνουμε το περιβάλλον -πολύ όψιμο το ενδιαφέρον του!-, τσουβαλιάζοντας όλους και όλα, λες και το κόμμα του, η Νέα Δημοκρατία, τα κόμματα αστικής εξουσίας από τη μια και το ΚΚΕ από την άλλη έχουν τα ίδια προνόμια, χρηματοδότες, λες και έχουν την ίδια προβολή στα μέσα μαζικής ενημέρωσης, δημοσιογράφους που τους «λιβανίζουν» από το πρωί μέχρι το βράδυ. Δεν είμαστε όλοι μια ωραία οικογένεια, κύριε Υπουργέ. Το ΚΚΕ αξιοποιεί και θα αξιοποιεί πολιτική προβολή ως μορφή προπαγάνδας και δράσης, με πανό και αφίσες και όχι μόνο, για να φτάσει στον λαό και αυτό θα συνεχίσει να κάνει. Πάντως δεν πρόκειται το ΚΚΕ να γίνει το καλό παιδί του συστήματος.

Αυτά, κύριε Πρόεδρε. Βέβαια ήθελα να πω για τους ΦΟΔΣΑ κάποια πράγματα, θα τα πω στη δευτερολογία μου.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο ειδικός αγορητής της Ελληνικής Λύσης κ. Αντώνιος Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, κύριε Υπουργέ, κύριε Βορίδη, περαστικά σάς ευχόμαστε.

Τρία χρόνια κλείνουμε σήμερα από την είσοδό μας στη Βουλή, κυρίες και κύριοι συνάδελφοι, και προσωπικά είμαι ιδιαίτερα ευτυχής διότι με αξίωσε ο Θεός με αυτή την Κοινοβουλευτική Ομάδα και με τον Πρόεδρο τον Κυριάκο Βελόπουλο να είμαι μέσα στο Κοινοβούλιο και να προσφέρω τις υπηρεσίες μου όσο μπορώ, με όλες μου τις δυνάμεις, πάντα με γνώμονα και βάση τον ελληνικό λαό και τη χώρα.

Κύριε Υπουργέ, συζητάμε σήμερα άλλο ένα νομοσχέδιο. Κάποια στιγμή κατά τις χθεσινές ομιλίες των πολιτικών Αρχηγών ο Πρωθυπουργός ξεκαθάρισε -έτσι τουλάχιστον πιστεύει κάθε λογικός άνθρωπος- ότι οι εκλογές θα γίνουν στην ώρα τους. Και πρέπει να πούμε, κυρίες και κύριοι συνάδελφοι, για να είμαστε έντιμοι, αυτό που είπε η Ελληνική Λύση από την πρώτη στιγμή: Έντιμα και ωραία ο κάθε Πρωθυπουργός ο οποίος επιλέγεται και εκλέγεται από τον ελληνικό λαό για τέσσερα χρόνια, όπως λέει και το Σύνταγμά μας, πρέπει να δουλεύει, να αποφασίζει, να ενεργεί για τέσσερα χρόνια. Γιατί ακούω πάρα πολύ συχνά να λέγεται: Μα, από το ’74 και μετά ο εκάστοτε Πρωθυπουργός έχει το δικαίωμα όποτε θέλει να πάει τη χώρα σε εκλογές. Ε, τότε να κάνουμε κάθε εξάμηνο εκλογές, τότε η χώρα και ο ελληνικός λαός να πληρώνει 80 - 100 εκατομμύρια κάθε εξάμηνο να γίνονται εκλογές ή όποτε βολεύει τον κάθε Πρωθυπουργό.

Η σοβαρότης πρέπει να ξεκινήσει μέσα από το ελληνικό Κοινοβούλιο. Για να αλλάξει τη νοοτροπία του ο ελληνικός λαός πρέπει να αλλάξουμε πρώτα τη νοοτροπία μας εμείς, γιατί εμείς είμαστε αυτοί τους οποίους στέλνει εδώ μέσα, για να φτιάξουμε την τύχη του ή να καταστρέψουμε τη ζωή του.

Σωστό είναι, λοιπόν, αυτό που είχε ζητήσει ο Κυριάκος Βελόπουλος από την πρώτη στιγμή. Εάν δεν μπορείτε, κύριε Πρωθυπουργέ, να κυβερνήσετε άλλο τη χώρα, εάν κουραστήκατε, εάν σας βρήκανε κρίσεις πολλές και δεν μπορείτε να τα καταφέρετε άλλο, μπορείτε να πάτε σε εκλογές, αλλά εσείς θα κάνετε πέρα. Δεν είναι δυνατόν να πηγαίνει ένας Πρωθυπουργός εν ενεργεία σε εκλογές, για να κοροϊδέψει τον ελληνικό λαό, να ξαναπάρει την εξουσία και να περάσει τον δύσκολο χειμώνα.

Έτσι υπάρχουν δύσκολα καλοκαίρια, υπάρχουν δύσκολοι χειμώνες κι ό,τι θέλει ο καθένας μπορεί να βάλει στο μυαλό του. Τελεία και παύλα. Πρέπει να αποδεικνύουμε ότι είμαστε σοβαροί και η Ελληνική Λύση από την πρώτη στιγμή έδειξε ότι είναι από τα πλέον σοβαρά κόμματα τα οποία έχουν περάσει από την ελληνική Βουλή. Και το απέδειξε, κύριε Υπουργέ, διότι κάνατε και δεκτή την πρόταση της Ελληνικής Λύσης για το άρθρο 44, για το οποίο έγινε πάρα πολύς λόγος.

Νομίζω ότι πρέπει όλοι μας να προσπαθούμε να δώσουμε στην Κυβέρνηση να καταλάβει ότι ενεργούμε υπέρ του ελληνικού λαού, για το συμφέρον του κόσμου. Αυτός μάς έβαλε εδώ πέρα, αυτός όποτε θέλει μας βγάζει έξω. Όσο είμαστε εδώ, όμως, για το συμφέρον του κόσμου πρέπει να ενεργούμε.

Σήμερα συζητάμε ένα νομοσχέδιο με ένα μακρόσυρτο θέμα, συμπληρωματικά μέτρα για την εφαρμογή του Κανονισμού (ΕΕ) 2019/788 κυρίως σχετικά με την Ευρωπαϊκή Πρωτοβουλία Πολιτών, αλλά και διατάξεις σχετικές με την εκλογική διαδικασία και τον έλεγχο των εσόδων και δαπανών των κομμάτων.

Φέρατε και ορισμένες τροπολογίες, κύριε Υπουργέ, που θα τις συζητήσουμε και αυτές. Ανάμεσα σε αυτές υπάρχει και μια τροπολογία η οποία είναι αρκετά σοβαρή νομίζω και σας εκθέτει, κύριε Υπουργέ. Δεν πίστευα ότι η τροπολογία 1358/133, με τις διοικητικές αλλαγές στην αποκεντρωμένη διοίκηση θα επαναφέρει έναν θεσμό ο οποίος πριν λίγα χρόνια είχε καταργηθεί -δεν έχει σημασία από ποια κυβέρνηση- από την κυβέρνηση του ΣΥΡΙΖΑ.

Είχε μπει, λοιπόν. Ήταν κυβέρνηση, όμως. Κατήργησε, λοιπόν, τον γενικό γραμματέα της αποκεντρωμένης διοίκησης και έφερε συντονιστή. Τώρα υπάρχει ο συντονιστής για την αποκεντρωμένη διοίκηση, για τον συντονισμό της -συμφωνούμε- και υπάρχει και ο γενικός γραμματέας, ο οποίος είναι ο άνθρωπος τον οποίο βάζει ο Υπουργός για να παρακολουθεί τα πάντα.

Και τώρα ρωτάω εγώ και θα σας ρωτήσω, όταν θα έρθει η ώρα. Κύριε Υπουργέ, έχετε σκεφτεί τι προβλήματα μπορεί να φέρει αυτή η αλλαγή; Διότι θα συγκρουστούν δύο θεσμοί, τα χρήματα τα οποία θα ξοδεύονται θα είναι αρκετά, οι δαπάνες θα είναι μεγάλες και νομίζω ότι ήταν λάθος και αυτό πρέπει να το αποσύρετε.

Αυτό που έχουμε να πούμε είναι το εξής, για να ξεκινήσουμε, κυρίες και κύριοι. Τι φέρνει αυτό το νομοσχέδιο; Φέρνει ορισμένα πράγματα τα οποία νομίζω ότι τα θίξαμε και στις επιτροπές.

Κυρίως αυτό το νομοσχέδιο κάνει μνεία -και το συζητήσαμε πολύ- στο άρθρο 13 -νομίζω όλα τα κόμματα εδώ θα συμφωνήσουν- για την ψήφο των αποδήμων και όλα αυτά τα οποία φέρνετε για τα ψηφοδέλτια, αυτό το οποίο μέχρι χθες έκανε το Υπουργείο Εσωτερικών, με δικές του δαπάνες, με τα δικά του μέσα και τους δικούς του καταλόγους. Τώρα πέφτει το βάρος στα κόμματα.

Ένα μικρό κόμμα, κύριε Υπουργέ, με έσοδα ελάχιστα, πώς θα μπορέσει -και το είπαμε και δεν μας δώσατε απάντηση και σας κοιτώ στα μάτια, γιατί ξέρω ότι με παρακολουθείτε- να ανταποκριθεί μέσα σε τόσο σύντομο χρονικό διάστημα που πρέπει, δέκα μέρες πριν από τις εκλογές να υπάρχουν όλα τα ψηφοδέλτια σε όλα τα προξενεία, σε όλες τις αρχές, όπου υπάρχει απόδημος ελληνισμός, για να μπορέσουν να ψηφίσουν οι Έλληνες οι οποίοι ζουν σε όλον τον κόσμο;

Ήταν ένα θέμα το οποίο θίξαμε και νομίζω ότι έπρεπε να το δείτε. Δεν θα γίνει σωστή δουλειά. Δεν θα μπορέσουν να ανταποκριθούν τα μικρά κόμματα ούτε οικονομικά ούτε με καταστάσεις που δεν έχετε στείλει ακόμα και δεν γνωρίζουμε. Και σας είχα ρωτήσει αν γνωρίζει το Υπουργείο Εσωτερικών αυτή τη στιγμή με τις καταστάσεις πόσοι είναι εγγεγραμμένοι, πόσοι είναι οι Έλληνες σε όλον τον κόσμο και πού ακριβώς είναι εγγεγραμμένοι και πού ψηφίζει ο καθένας.

Άρα αυτά τα οποία είχε έτοιμα το Υπουργείο Εσωτερικών πρέπει να τα επωμιστεί το κάθε κόμμα ξεχωριστά και τα μικρά κόμματα έχουν πολύ μεγάλη δυσκολία γι’ αυτό, να πληρώσουν όλα αυτά τα έξοδα, τα οποία είναι πολύ μεγάλα. Και δεν ξέρουμε και τι λάθη, κύριε Υπουργέ, θα υπάρχουν. Μπορεί να υπάρχει λάθος στο ψηφοδέλτιο, στο χρώμα του ψηφοδελτίου. Δηλαδή θα έχουμε θέματα τα οποία από το πουθενά θα βγαίνουν και θα λέμε «ρε παιδί μου, πώς δεν ψήφισε αυτός εκεί στη Γερμανία, πώς δεν ψήφισε στην Αυστραλία στο τάδε προξενείο, τι έγινε, ήταν λάθος».

Επίσης, σχετικά με τα άρθρα 22, 23, 24, 25, για τη χρηματοδότηση των κομμάτων, κύριε Υπουργέ, ακούστε με. Έχω εδώ μια κατάσταση την οποία γνωρίζετε, πόσα τελικά ποσά χρωστούν η Νέα Δημοκρατία και το ΠΑΣΟΚ. Δεν μπορώ να μην το πω, με αναγκάζετε. Μια έξυπνη κίνηση, μια σοβαρή κίνηση θα μπορούσε να είναι. Γι’ αυτό πολλές φορές τα κόμματα σκέφτονται πονηρά. Η χρηματοδότησή τους είναι δεδομένη.

Αυτά τα οποία χρωστούν τα κόμματα, κύριε Υπουργέ, πότε θα αποπληρωθούν; Δεν διάβασα πουθενά ότι ένα μεγάλο μέρος ή όλη η χρηματοδότηση των κομμάτων πρέπει να πάει στα δάνεια τα οποία έχουν πάρει.

Η Νέα Δημοκρατία χρωστούσε 309 εκατομμύρια και τώρα χρωστάει 343 εκατομμύρια ευρώ, κατά 118 εκατομμύρια αυξημένα. Το ΠΑΣΟΚ - ΚΙΝΑΛ -ΚΙΝΑΛ, γιατί με το ΠΑΣΟΚ πρέπει να αποπληρώσει τα δάνεια πρώτα και μετά να λέγεται ξανά ΠΑΣΟΚ- 318 εκατομμύρια. Αυτοί πώς θα αποπληρώσουν τα δάνειά τους;

Πρέπει, κατά την άποψή μας -ήταν πολύ σκληρή η άποψη της Ελληνικής Λύσης- τα κόμματα τα οποία χρωστούν, κύριε Υπουργέ, αυτά τα ποσά να μην έχουν το δικαίωμα να κατέβουν στις εκλογές ή θα πρέπει να αποπληρώσουν τα δάνειά τους. Δεν γίνεται κάθε λίγο και λιγάκι να λέμε χρωστάει 200, μετά 300, μετά 400, μετά 500 εκατομμύρια. Αυτά είναι εκατομμύρια που βγαίνουν από την τσέπη του ελληνικού λαού. Δεν είναι από την τσέπη των εφοπλιστών.

Και αυτό που είπε το ΚΚΕ για το άρθρο 32 έχει την αξία του, με τη χρηματοδότηση των κομμάτων και με τα θέματα τα οποία έχουν για να βγουν τα κόμματα προς τα έξω. Δεν έχουμε ούτε τηλεόραση ούτε ραδιόφωνο ούτε εφημερίδες. Εμείς τα μικρά κόμματα είμαστε εξαφανισμένοι. Πώς θα κάνουμε δηλαδή την καμπάνια μας; Πώς θα πούμε ότι η Ελληνική Λύση είναι παρούσα;

Να σας πω εγώ ένα απλό παράδειγμα. Υπάρχει ισοκατανομή, υπάρχει κατανομή χρόνου σε όλα τα κανάλια; Πώς θα μάθει ο κόσμος για την Ελληνική Λύση; Πώς θα μάθει για τα μικρότερα κόμματα; Πρέπει, λοιπόν, να το δούμε σοβαρά.

Πολύς λόγος γίνεται, λοιπόν, για το άρθρο 44, κύριε Υπουργέ. Πήγατε στην άλλη άκρη και ευτυχώς η Ελληνική Λύση έδωσε τη λύση. Την αποδεχθήκατε και νομίζω ότι καλά κάνετε.

Κυρίες και κύριοι συνάδελφοι, αυτό το οποίο γινόταν στα δημοτικά συμβούλια ήταν ένα μπάχαλο. Από τον Δήμο Διονύσου, κύριε Υπουργέ, μου ήρθαν τα e-mail. Κατηγορεί τώρα εκείνη η δημοτική αρχή την αντιπολίτευση ότι δεν μπορεί να περάσει νομοσχέδια, έχουν πρόβλημα με τον προϋπολογισμό που κατατίθεται, συνέχεια αναβάλλονται, δεν είναι παρόντες από την ελάσσονα αντιπολίτευση κ.τ.λ.. Αυτό γινόταν και γίνεται και θα πρέπει να βάλουμε ένα φρένο, κύριοι του ΣΥΡΙΖΑ. Νομίζω ότι και εσείς είστε ένα κόμμα εξουσίας και πρέπει να το δείτε σοβαρά αυτό. Πρέπει να μπει ένα φρένο.

Δηλαδή υπάρχει μια συζήτηση στο δημοτικό συμβούλιο. Δύο μέρες πριν -αυτή την πρόταση έκανε η Ελληνική Λύση- μπορούν οι επικεφαλής των δημοτικών παρατάξεων της ελάσσονος αντιπολίτευσης να πάνε το θέμα στον πρόεδρο του δημοτικού συμβουλίου, να το εγκρίνει ότι είναι κατεπείγον και να μπει προ ημερησίας διατάξεως. Δεν το εγκρίνει, διότι δεν το θεωρεί κατεπείγον ο πρόεδρος του δημοτικού συμβουλίου, διότι υπάρχουν άλλα κατεπείγοντα θέματα να συζητηθούν. Μέσα σε ένα εύλογο χρονικό διάστημα -εμείς θέσαμε το δεκαήμερο, εσείς θέσατε τις δύο εβδομάδες- μέσα σε δεκαπέντε μέρες πρέπει να έρθει στο δημοτικό συμβούλιο για συζήτηση.

Είναι μια λύση που πρέπει να βρεθεί και βρέθηκε νομίζω. Η Ελληνική Λύση για μία ακόμα φορά απέδειξε ότι, μπαίνοντας στη Βουλή, δεν μπήκε για να κάνει μόνο καταγγελία, δεν μπήκε για να κάνει στείρα αντιπολίτευση, σκληρή αντιπολίτευση. Είναι το εύκολο αυτό και να βγάζουμε τον κόσμο στον δρόμο και να φωνάζουμε και να λέμε ό,τι θέλουμε. Μπήκε με προτάσεις, για να μπορέσει η Κυβέρνηση να βελτιωθεί προς όφελος της κοινωνίας. Αυτό πρέπει να μας απασχολήσει όλους.

Πάμε τώρα στην τροπολογία με τις διοικητικές αλλαγές, τη με αριθμό 1358. Κύριε Υπουργέ, πείτε μου σας παρακαλώ πάρα πολύ πώς σκεφτήκατε να βάλετε τον γραμματέα, έναν θεσμό ακόμα, τον οποίο τον είχε αφαιρέσει -και σωστά κατά την άποψή μας- ο ΣΥΡΙΖΑ. Αφού υπάρχει συντονιστής ο οποίος συντονίζει όλες τις ενέργειες της αποκεντρωμένης διοίκησης, γιατί να βάλουμε γενικό γραμματέα;

Δηλαδή είστε απίστευτοι πολλές φορές. Είστε επαγγελματίες του είδους. Θα σας πω εγώ γιατί να βάλουμε. Γελάτε, κύριε Υπουργέ. Το ξέρω ότι καταλαβαίνετε αυτό που σας λέω. Έχετε πιάσει τα πρότυπα του επιτελικού κράτους και ενεργείτε κατά το δοκούν. Σου λέει ό,τι φάμε και ό,τι πιούμε. Δεν θα πω παρακάτω. Ωραία είμαστε.

Βάζουμε, λοιπόν, έναν άνθρωπο επιπλέον με 4.700 ευρώ τον μήνα, γιατί ο μισθός είναι του ειδικού γραμματέα, άρα μιλάμε για 50.000 ευρώ τον χρόνο. Η δαπάνη, κύριε Υπουργέ -δικό σας είναι, δεν είναι δικά μας αυτά που σας λέμε-, είναι περίπου 400.000 ευρώ. Επτά γραμματείς στις επτά αποκεντρωμένες διοικήσεις: 395.000 ευρώ. Είναι δηλαδή 56.400 ευρώ τον χρόνο. Ποιος ο λόγος να επωμιστεί ο ελληνικός λαός για άλλο μισό, 500.000 ευρώ; Υπάρχει κάποιος λόγος; Και δεν είναι μόνο αυτά.

Είναι άλλες 386.580 ευρώ για τους υπαλλήλους τους. Πλάκα στην πλάκα, 500.000 και 500.000, 1 εκατομμύριο.

Και ερωτώ εγώ τώρα: Ποιος είναι ο λόγος; Εάν μου λέγατε ότι ο λόγος είναι για να ελέγχει, για να προγραμματίζει, για να συντονίζει, να το καταλάβω, να πω μαζί σας. Ο λόγος τώρα εδώ πέρα ποιος είναι; Να βγάζει τα μάτια ο συντονιστής με τον γενικό γραμματέα. Σύγκρουση θα έχουμε, συγκρούσεις.

Αλλά τι γίνεται; Ο γενικός γραμματέας θα είναι ο άνθρωπος του Υπουργού. Ο Υπουργός τον τοποθετεί, ο Υπουργός τον αποσύρει. Έτσι είναι. Τώρα είστε εσείς Υπουργός. Αύριο θα είναι κάποιος άλλος. Δεν έχει να κάνει. Όμως θα είναι το αυτί και το μάτι του Υπουργού. Πού; Στην αποκεντρωμένη διοίκηση. Ούτε εκεί δεν θέλετε να αφήσετε τα πράγματα να πάνε όπως πρέπει να πάνε.

Για αυτό σάς λέω η λογική πάνω από όλα. Δεν υπάρχει λογική. Νόμιμο μπορεί να είναι. Νομικός είστε. Δεν είναι λογικό. Και δεν είναι και ηθικό να ξοδεύει ο ελληνικός λαός. Όπως δεν είναι λογικό οι τριάντα έξι ανεξάρτητες αρχές. Το έχει παραδεχθεί ο κ. Πικραμμένος εδώ, το έχει παραδεχθεί ο κ. Γεραπετρίτης. Όλο λέτε ότι θα αλλάξουμε το θέμα αυτό, θα το συζητήσουμε, θα μειώσουμε τις ανεξάρτητες αρχές, οι οποίες έχουν δεκαοκτώ χιλιάδες πεντακόσιους τριάντα πέντε υπαλλήλους. Δίνει λεφτά ο ελληνικός λαός, εκατομμύρια. Ποιος είναι ο λόγος δηλαδή, για να μη δουλεύουν τα Υπουργεία; Τι σημαίνει ανεξάρτητη αρχή; Εξαρτημένη πλήρως είναι η αρχή, εκτός από τις πέντε που προβλέπει το Σύνταγμα.

Και σας βλέπω, κύριε Υπουργέ, που με παρακολουθείτε και νομίζω ότι πρέπει κάποια στιγμή να σοβαρευτούμε. Μόνο εάν σοβαρευτούμε εδώ μέσα, άμα είμαστε λογικοί, θα μπορέσει ο κόσμος να αλλάξει νοοτροπία και να πει «ναι, ρε παιδί μου, κάτι γίνεται μέσα στη Βουλή», να μη γυρίζει την πλάτη στην πολιτική και στους πολιτικούς.

Και θέλω να ολοκληρώσω, λέγοντας το εξής: Κύριοι συνάδελφοι, τα προβλήματα της πατρίδας μας είναι πολλά. Πρέπει να δουλέψουμε όλοι μαζί. Κάνω μία έκκληση, όπως έκανε έκκληση χθες και ο Πρόεδρος της Ελληνικής Λύσης στον Πρωθυπουργό. Κύριε Υπουργέ, που είστε και πρώτος τη τάξει Υπουργός, να κάνει μία σύγκληση πολιτικών Αρχηγών μέσα στο επόμενο δεκαπενθήμερο. Θα χρειαστεί. Αν νομίζει κάποιος ότι ο Ερντογάν έχει ηρεμήσει, θα διαψευστεί πολύ σύντομα. Βγαίνει το γεωτρύπανο έξω. Δεν είναι ερευνητικό τώρα, είναι γεωτρύπανο. Το πού θα πάει, το γνωρίζουμε σχεδόν όλοι ή περίπου το γνωρίζουμε. Τα θέματα της αποκρατικοποίησης, το έθεσε χθες πάλι το βράδυ. Μίλησε για την Αλεξανδρούπολη, μίλησε για τη Σάμο, μίλησε για τη Ρόδο, την Αστυπάλαια.

Πρέπει, λοιπόν, ο Πρωθυπουργός να καλέσει τους πολιτικούς Αρχηγούς, κύριε Υπουργέ, να συζητήσουν το θέμα, διότι έρχεται καλοκαίρι και θα είναι πολύ δύσκολο. Αφήστε τον χειμώνα. Παραδέχτηκε ο Πρωθυπουργός χθες, μετά από τη δευτερολογία του Κυριάκου Βελόπουλου ότι πράγματι -όπως είπε ο Κυριάκος Βελόπουλος- θα έρθουν πάρα πολύ δύσκολες μέρες για τον ελληνικό λαό και τη χώρα τον χειμώνα.

Καταφέρατε, αντί να σώσετε τη χώρα, να τη ρίχνετε όλο και περισσότερο στον γκρεμό, κύριε Υπουργέ. Γιατί; Γιατί δεν κάθεστε να συζητήσετε με τους πολιτικούς Αρχηγούς και τα άλλα κόμματα και να βγάλουμε όλοι μαζί αυτό το οποίο πρέπει για τον ελληνικό λαό και τη χώρα.

Εγώ λυπάμαι ειλικρινά πολλές φορές, γιατί μπήκαμε μέσα στη Βουλή για να βοηθήσουμε -δεν μπήκαμε μέσα για να καταστρέψουμε- όσο μπορούμε, να μας εκμεταλλευτείτε. Είδατε ότι όσες προτάσεις έχουν γίνει από το 2019 τον Σεπτέμβριο και μετά όλες ήταν σοβαρές, λογικές και έντιμες και ρεαλιστικές. Πρέπει, λοιπόν, να αποφασίσουμε όλοι μαζί να δουλέψουμε, γιατί έρχονται πάρα πολύ δύσκολες μέρες, μαύρες, θα έλεγα, μέρες σε όλους τους τομείς.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει -και ολοκληρώνουμε τον κύκλο των εισηγητών και ειδικών αγορητών- η ειδική αγορήτρια του ΜέΡΑ25 κ. Μαρία Απατζίδη. Αμέσως μετά, για να προγραμματίζονται και οι συνάδελφοι, τον λόγο θα πάρει ο τέως Πρόεδρος της Βουλής κ. Βούτσης.

**ΜΑΡΙΑ ΑΠΑΤΖΙΔΗ**: Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, έχουμε ένα νομοσχέδιο με μακροσκελή τίτλο. Αυτό σημαίνει ότι περιλαμβάνει ετερόκλητες διατάξεις για να καλύψει μικροσυμφέροντα η Κυβέρνηση, η κυβερνώσα παράταξη, για τις επερχόμενες εκλογές, που οσονούπω έρχονται.

Σε εκλογικό κλίμα βρισκόμαστε, παρά τις διαψεύσεις. Οι χθεσινές αναγγελίες του κ. Μητσοτάκη για την κοινωνική πολιτική πραγματικά αποτελούν θράσος για μας, θράσος γιατί η μόνη πραγματική κοινωνική πολιτική που θα έπρεπε να γίνει, που το φωνάζει το ΜέΡΑ25 από την αρχή με το θέμα της ακρίβειας, είναι η αυτόματη τιμαριθμική αναπροσαρμογή. Δεν υπάρχει κάτι άλλο που θα μπορούσατε να κάνετε. Διότι η Κυβέρνηση στην πραγματικότητα τι έχει κάνει αυτό το διάστημα; Έχει επιδοτήσει τη CVC, τους τέσσερις ολιγάρχες, μην ντρεπόμαστε να τους λέμε -ο κ. Βαρδινογιάννης, ο κ. Λάτσης, ο κ. Περιστέρης κ.λπ.-, αλλά δεν κάνει αυτό που θα έπρεπε και οφείλει για την αύξηση του πραγματικού κατώτατου μισθού.

Χθες ο Πρωθυπουργός μάς είπε ότι 9,6% έχει αυξηθεί ο κατώτατος μισθός. Πολύ ωραία. Ο πληθωρισμός πόσο είναι; Είναι 12%. Άρα για ποια πραγματική αύξηση μιλάμε;

Θα σας τα πω, είναι απλά μαθηματικά. Ένας άνθρωπος ο οποίος έχει βασικές ανάγκες να καλύψει, παίρνοντας τον κατώτατο μισθό, ο πληθωρισμός ο πραγματικός που έχει είναι 26%, άρα δεν υπάρχει αύξηση, υπάρχει μείωση. Και θα σας πω τι εννοώ με πραγματικούς όρους. Διότι πληρώνετε 485 ευρώ. Εμείς πραγματικά στο ΜέΡΑ25 απευθυνόμαστε μόνο στον ελληνικό λαό, διότι δεν παίρνει καμμία πρότασή μας η Κυβέρνηση τουλάχιστον να την επεξεργαστεί, έτσι ώστε να μπει σαν θέμα συζήτησης και κάποια στιγμή να αλλάξει κάτι. Γι’ αυτό, εσείς, κύριοι της Κυβέρνησης, πανηγυρίζετε, αντί να κάνετε αυτό που ζητάμε εδώ και καιρό.

Το χειρότερο είναι όμως ότι αυτές οι αλλαγές που φτιάχνετε -να μπω και στο νομοσχέδιο, στην εκλογική διαδικασία- για τον έλεγχο των κομμάτων, έρχονται λίγους μήνες μετά την κωδικοποίηση των διατάξεων για τα οικονομικά των κομμάτων. Για μας είναι ξεκάθαρο.

Ρωτάμε: Πρόκειται να τεθούν στην Κεντρική Επιτροπή Κωδικοποίησης; Επίσης, αυτό το νομοσχέδιο που καταθέτει η Νέα Δημοκρατία προβλέπει πάρα πολλά πράγματα που ρυθμίζονται από υπουργικές αποφάσεις. Τι άλλο μπορεί να γίνει; Κακή νομοθετική πρακτική, η οποία ναρκοθετεί πραγματικά τα νομοσχέδια, δίνει υπερεξουσίες στον εκάστοτε Υπουργό -σήμερα ο κ. Βορίδης, αύριο κάποιος άλλος- σύμφωνα όμως με τη συγκεντρωτική λογική στην οποία μας έχει συνηθίσει αυτή η Κυβέρνηση.

Να δούμε μερικά, όμως, πάρα πολύ επικίνδυνα σημεία αυτού του νομοσχεδίου.

Ως προς το άρθρο 11, πρέπει να σημειωθεί ότι έχουμε αλλαγή ενός νόμου, του ν.4648/2019. Αν θυμάμαι καλά, ο νόμος είχε ψηφιστεί -θυμόμαστε όλοι καλά- μέσα από μια ευρύτατη διαβούλευση με όλα τα κόμματα, γιατί πρόκειται για ένα θέμα πολύ σημαντικό, το οποίο θα απασχολήσει ειδικά τις εκλογές. Τώρα, στο παρά πέντε, πριν από μια εκλογική αναμέτρηση έρχεστε και τροποποιείτε, χωρίς καμμία συνεννόηση με τα άλλα κόμματα.

Με το άρθρο 11 αλλάζει ο χρόνος που έχει κανείς τη δυνατότητα να εγγραφεί στους εκλογικούς καταλόγους. Σύμφωνα με αυτές τις προβλέψεις του νομοσχεδίου, οι εγγραφές των Ελλήνων του εξωτερικού στους ειδικούς εκλογικούς καταλόγους μπορούν να γίνουν έναν μήνα πριν από την προκήρυξη των εκλογών, δηλαδή όχι τρεις ημέρες μετά την έναρξη της προεκλογικής περιόδου. Δίνεται έτσι μεγαλύτερο χρονικό διάστημα εγγραφής των Ελλήνων του εξωτερικού. Προφανώς η Κυβέρνηση θεωρεί ότι κάτι τέτοιο την ευνοεί, ιδιαίτερα στην περίπτωση της προκήρυξης πρόωρων εκλογών, άρα ο προγραμματισμός πάει περίπατο.

Βλέπουμε, δηλαδή, ότι πρόκειται για διατάξεις ενός νομοσχεδίου που κάνει μικροπολιτική, πάντα προς όφελος των κυβερνώντων, με αποτέλεσμα η Κυβέρνηση να χάνει οποιαδήποτε αξιοπιστία έχει δημιουργήσει.

Στο άρθρο 12 προβλέπεται πως, σε περίπτωση κωλύματος στις εκλογές, δηλαδή των δικαστικών υπαλλήλων, τα καθήκοντα αυτά εκτελεί ο διαπιστευμένος πρέσβης στη συγκεκριμένη χώρα ή ένα εξουσιοδοτημένο μέλος της ελληνικής διπλωματικής αποστολής που ορίζεται με εντολή του πρέσβη. Είναι σαφές πως πάλι, ιδιαίτερα στην περίπτωση προκήρυξης πρόωρων εκλογών, δεν υπάρχει διαθέσιμος χρόνος για την αποστολή αυτών των ανθρώπων.

Η πρόβλεψη αυτή αφήνει την εποπτεία των εκλογών σε διορισμένους από την Κυβέρνηση υπαλλήλους. Και πάλι η Κυβέρνηση θα ασκήσει έλεγχο με συγκεντρωτικό τρόπο, όπως πάντα, υπέρ της. Δεν μπορούμε παρά να είμαστε ανήσυχοι.

Το άρθρο 13 προβλέπει πως ο εφοδιασμός των ψηφοδελτίων των συνδυασμών των εκλογικών κέντρων του εξωτερικού γίνεται με ευθύνη και έξοδα των ίδιων και όχι του Υπουργείου Εσωτερικών, όπως ίσχυε πιο παλιά. Τα ίδια προβλέπονται και για τις ευρωεκλογές.

Είναι σαφές πως η συγκεκριμένη διάταξη δυσκολεύει σημαντικά τα μικρότερα κόμματα με περιορισμένες δυνατότητες και η Κυβέρνηση κάνει ό,τι μπορεί για να εξουδετερώσει τη φωνή και τη δυναμική τους.

Ως προς το μέρος για τον έλεγχο των εσόδων και των δαπανών, γιατί θεωρήθηκε αναγκαίο να διευκρινιστεί ότι έσοδα ή δαπάνες που πρέπει να διακινούνται μέσω των ελληνικών τραπεζικών λογαριασμών είναι μόνο όσα σχετίζονται με την πολιτική ιδιότητα των προσώπων αυτών ή με τη λειτουργία του κόμματος; Ενώ ταυτόχρονα δεν διευκρινίζετε ποιος θα είναι αρμόδιος να κρίνει και να ελέγχει αν τα έσοδα και οι δαπάνες αυτές σχετίζονται ή όχι με την πολιτική ιδιότητα.

Φαίνεται τελικά ότι αυτή η διάταξη αφήνει περιθώριο, ειδικά στα κόμματα, να παρακάμψουν τη διακίνηση χρημάτων μέσω των ειδικών λογαριασμών, με το να χαρακτηρίζουν κάποιο ποσό ως μη σχετιζόμενο με την πορεία του κόμματος. Με αυτόν τον τρόπο, ωστόσο, υποσκάπτεται ο σκοπός της εξασφάλισης μέγιστης διαφάνειας και της νομιμότητας. Γι’ αυτόν τον σκοπό υπήρχε η ρητή πρόβλεψη του νόμου για διακίνηση όλων των εσόδων και εξόδων μέσα από τους ειδικούς λογαριασμούς που έχουμε όλοι μας γι’ αυτόν τον σκοπό.

Με το νομοσχέδιο, δηλαδή, προβλέπεται ότι κατ’ εξαίρεση κόμματα που λαμβάνουν κρατική χρηματοδότηση μπορούν να διακινούν χρηματικά ποσά για την κάλυψη των δαπανών τους με πληρωμές προς τρίτους, χωρίς τη χρήση των ειδικά προβλεπόμενων από τον νόμο τραπεζικών λογαριασμών. Το ανώτατο προβλεπόμενο ποσό που μπορεί να κινηθεί εκτός λογαριασμών αυξάνεται από τις 20.000 ευρώ στις 40.000 ευρώ. Οι προβληματισμοί που έθεσα πιο πριν ενισχύονται από το γεγονός ότι αυξάνεται το ύψος των ποσών που δύναται να διακινηθούν εκτός αυτών. Με τον τρόπο αυτόν φαίνεται ότι περιορίζονται και οι εγγυήσεις διαφάνειας.

Αυτό που ουσιαστικά εσείς θέλετε είναι να μπορούν τα κόμματα να έχουν τη δυνατότητα να διακινούν χρήματα εκτός των ειδικών λογαριασμών. Αφήνετε δηλαδή παραθυράκι, ώστε να λέτε κάποια δικαιολογία, ότι δήθεν ένα χρηματικό ποσό δεν συνδέεται με το κόμμα. Ε, και με ποιον συνδέεται στην τελική; Θα μάθουμε; Βεβαίως αυτό το χαρακτηριστικό είναι ότι δεν ορίζετε ποιος θα είναι κριτής για όλα αυτά τα ποσά που συνδέονται ή όχι με τις λειτουργίες του κόμματος.

Προβλέπονται επίσης μεγαλύτερα χρηματικά ποσά για τις δαπάνες με πληρωμές προς τρίτους εκτός των ειδικών λογαριασμών που προβλέπονται. Ουσιαστικά, το νομοσχέδιο που φέρνετε είναι μια συλλογή από παραθυράκια για διαφθορά.

Ως προς το άρθρο 28, ο περιορισμός των αρμοδιοτήτων της Επιτροπής Ελέγχου, η ανάθεση της υποχρέωσης χρηματικής αποτίμησης των εισφορών σε είδος και η καταγραφή τους από δικαιούχους προκαλούν προβληματισμούς. Η αντικειμενικότητα των καταγραφών από τους δικαιούχους προφανώς υστερεί σε σχέση με την αντικειμενικότητα μιας καταγραφής από ένα ανεξάρτητο και ειδικό όργανο. Με αυτόν τον τρόπο καθίσταται αρκετά πιθανότερη η παραβίαση των αρχών της διαφάνειας και της λογοδοσίας.

Οι προβλέψεις αυτές είναι δυνατό να παροτρύνουν την ανάρτηση μόνο των στοιχείων που επιθυμούν τα εκάστοτε κόμματα, με ό,τι αυτό συνεπάγεται για την εξασφάλιση της διαφάνειας και τη δυνατότητα των πολιτών να έχουν πρόσβαση στα οικονομικά των κομμάτων.

Το γεγονός αυτό δημιουργεί επιπλέον προβληματισμούς σχετικά με το ποιος είναι τελικά ο ρόλος που επιτελεί. Με βάση την ισχύουσα νομοθεσία, η επιτροπή οφείλει να δημοσιοποιήσει τα αιτιολογημένα πορίσματα για τους ελέγχους που διενεργεί. Τώρα, όμως, με την προτεινόμενη διάταξη, οφείλει να δημοσιοποιεί μόνο τις αποφάσεις για τους ελέγχους αυτούς. Η αντικατάσταση του όρου «αιτιολογημένα πορίσματα» με τον όρο «αποφάσεις για τους ελέγχους» είναι δυνατόν να περιορίσει το εύρος των στοιχείων που θα πρέπει να δημοσιοποιούνται από την επιτροπή.

Ο λόγος είναι ότι ο προτεινόμενος όρος μπορεί να ερμηνευθεί με διαφορετικούς τρόπους. Νομιμοποιείται έτσι η παράλειψη της επιτροπής να δημοσιοποιεί τα σχετικά έγγραφα. Ταυτόχρονα, όμως, πλήττεται η αρχή της διαφάνειας, καθώς οι πολίτες στερούνται ακόμα και τη δυνατότητα να δουν τα στοιχεία με βάση τα οποία κατέληξε σε ένα συγκεκριμένο συμπέρασμα.

Υπεξαιρούνται αρμοδιότητες από την επιτροπή, η οποία ασκεί τον έλεγχο για τις χρηματικές εισφορές. Η επιτροπή δεν θα μπορεί να εκτιμά η ίδια τις εισφορές, αλλά αυτό θα επαφίεται στους ίδιους τους υποψηφίους και στους κομματικούς σχηματισμούς. Η επιτροπή απλώς θα δημοσιοποιεί όσα τής δίνουν οι υποψήφιοι και τα κόμματα, χωρίς έλεγχο. Πρόκειται για την αποθέωση της κομματικής αυθαιρεσίας και για μια άλλη ύπουλη υπονόμευση της διαφάνειας που κάνετε στο παρά πέντε. Πριν από τις εκλογές; Θα δείξει. Αλλά τέλος πάντων, χωρίς καμμία τελείως αξιοπρέπεια.

Φυσικά και υπάρχει ενοχή εδώ, η οποία αφορά τις σχέσεις των μεγάλων μνημονιακών κομμάτων με τις τράπεζες στις ευνοϊκές ρυθμίσεις για τις αποπληρωμές δανείων και σε άλλα παρόμοια.

Το άρθρο 30 αφορά τις κυρώσεις σε βάρος των πολιτικών κομμάτων και συνασπισμών. Μειώνει δηλαδή σε μεγάλο βαθμό τα πρόστιμα που επιβάλλονται, με το πρόσχημα της αποσαφήνισης των προβλέψεων. Η αλήθεια είναι πως σε πολλές περιπτώσεις αναφερόταν ποσοστό επί της τακτικής επιχορήγησης. Με τις νέες διατάξεις, όμως, τα πρόστιμα είναι μεν προσδιορισμένα, αλλά είναι σαφώς μικρότερα.

Αντίστοιχα στο άρθρο 31, που αφορά τις κυρώσεις των υποψηφίων, είναι σαφές πως οι διατάξεις αυτές αφορούν όσους έχουν σκοτεινά οικονομικά, με πρώτη και καλύτερη φυσικά τη Νέα Δημοκρατία.

Με το άρθρο 44 η Κυβέρνηση επιλέγει να καταργήσει τη δυνατότητα των επικεφαλής των δημοτικών παρατάξεων να θέτουν θέματα προ ημερήσιας διατάξεως. Μάλιστα στην αιτιολογική έκθεση αναφέρει πως έτσι θα διευκολυνθεί η διαδικασία λήψης αποφάσεων και πως διαφορετικά διαταράσσεται -λέει- η εύρυθμη λειτουργία του δημοτικού συμβουλίου. Δηλαδή η Νέα Δημοκρατία βλέπει το δικαίωμα των δημοτικών παρατάξεων της μειοψηφίας να θέτουν θέματα προς συζήτηση πριν ξεκινήσει το δημοτικό συμβούλιο ως ενοχλητικό εμπόδιο. Αντί να το βλέπει ως δομικό στοιχείο της δημοκρατικής λειτουργίας του δημοτικού συμβουλίου, που θα έπρεπε να είναι το αυτονόητο μέσα σε μια δημοκρατική, ευνομούμενη πολιτεία.

Πίσω από αυτές τις δήθεν επικλήσεις -κυβερνησιμότητα, εύρυθμη λειτουργία- κρύβεται η απόπειρα αρπαγής του κράτους από τη Νέα Δημοκρατία και βεβαίως ο αποκλεισμός των αντιπολιτευόμενων δυνάμεων και κυρίως όσων αγωνίζονται κατά των αντιλαϊκών πολιτικών του μνημονιακού πλαισίου.

Πρέπει, επίσης, να σημειώσουμε ότι υπάρχουν αρκετές ημέρες από όταν συντάσσεται ημερήσια διάταξη μέχρι να έρθει η συζήτηση στο δημοτικό συμβούλιο. Είναι φυσικό σε αυτό το διάστημα να προκύψουν κάποια θέματα, που μπορεί να είναι ο σκοπός σας ναι μεν να φιμώσετε τις αντιπολιτευόμενες φωνές, ώστε να πάτε σε fast track διαδικασίες με τις οποίες θα περνάνε οι αποφάσεις που βοηθούν -ποια άλλα;- τα ιδιωτικά συμφέροντα που εξυπηρετείτε.

Για εσάς όλα αυτά που συζητάμε αυτή τη στιγμή λέγονται καθυστέρηση. Εσείς τη δημοκρατία τη θεωρείτε καθυστέρηση. Θα προτιμούσατε να κάνετε τα χατίρια των ιδιωτικών συμφερόντων, χωρίς να υπάρχει καμμία δημοκρατική διαβούλευση. Σημειωτέον ότι μπορεί να χρειαστεί να συζητηθεί ακόμη και ένα εντελώς έκτακτο φαινόμενο, λόγου χάριν τα αποτελέσματα μιας θεομηνίας. Κυρίες και κύριοι συνάδελφοι, η δημοκρατία λειτουργεί μόνο όταν ακούμε πραγματικά και τη φωνή της μειοψηφίας.

Και να πούμε και κάτι άλλο; Αν η Κυβέρνηση έχει ακολουθήσει εγκληματική πολιτική σε ζητήματα που αφορούν -με την ευρεία έννοια- και στην τοπική αυτοδιοίκηση, γιατί να μη συζητηθούν; Λόγου χάριν, αν η εκπαιδευτική πολιτική σκηνή της Κυβέρνησης προκαλεί προβλήματα στις τοπικές κοινωνίες, γιατί να μην μπορούν τα αντιπολιτευόμενα κόμματα να το φέρουν αυτό σε διαβούλευση; Επίσης, μπορεί, λόγου χάριν, να υπάρχει ένα ζήτημα αγροτικής πολιτικής. Γενικότερα με πολλές κυβερνητικές σας ρυθμίσεις έχετε οδηγήσει συγκεκριμένες τοπικές κοινωνίες στην απελπισία. Μετά, βεβαίως, έχετε αλλεργία στο να σας κάνουν κριτική.

Το άρθρο 44 δεν επιδέχεται καμμίας βελτίωσης. Είναι ένα άρθρο προληπτικής λογοκρισίας, που πρέπει οπωσδήποτε να αποσυρθεί.

Τα άρθρα 56 και 58 πριμοδοτούν τη συνέντευξη και ανοίγουν τον δρόμο για στελέχωση από τους δήθεν άριστους επιτελικούς.

Στο άρθρο 60 οι αρμοδιότητες των δήμων ανατίθενται σε ειδικούς συνεργάτες, σύμφωνα με τις πάγιες τακτικές της κυβερνώσας παράταξης.

Συμπερασματικά, για εμάς πρόκειται για ένα νομοσχέδιο που υποβαθμίζει σημαντικά τη διαφάνεια και τη λογοδοσία, ενθαρρύνει ύπουλες μεθοδεύσεις για την υφαρπαγή της λαϊκής ψήφου. Δεν πρόκειται απλώς για μια κακή πρακτική νομοθέτησης, που μας έχετε συνηθίσει, άλλωστε. Εννοώ ότι η Κυβέρνηση αλλάζει αυτά που η ίδια ψήφισε πριν από ένα μικρό διάστημα. Πρόκειται για ύπουλες και ένοχες διατάξεις. Αν δεν αντισταθούμε σε αυτές τις διατάξεις, αυτές κινδυνεύουν να εκτρέψουν το δημοκρατικό μας πολίτευμα προς την κατεύθυνση του αυταρχισμού. Και γι’ αυτόν τον λόγο το ΜέΡΑ25 θα καταψηφίσει το νομοσχέδιο.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώσαμε τον κύκλο των εισηγητών και ειδικών αγορητών.

Τον λόγο τώρα έχει -όπως προανέφερα- ο τέως Πρόεδρος της Βουλής, ο κ. Βούτσης. Αμέσως μετά -για να μπορούν οι συνάδελφοι να προγραμματίζουν τον χρόνο τους και τις υποχρεώσεις τους και εντός του Κοινοβουλίου σε επιτροπές που μετέχουν- τον λόγο θα πάρει ο Υπουργός Εσωτερικών κ. Βορίδης.

Στη συνέχεια θα μιλήσουν δύο συνάδελφοι ο κ. Τάσος Χατζηβασιλείου και ο κ. Παναγιώτης Σκουρλέτης και αμέσως μετά ο Κοινοβουλευτικός Εκπρόσωπος του ΠΑΣΟΚ - Κίνημα Αλλαγής κ. Σκανδαλίδης και θα συνεχιστεί ο κατάλογος.

Βέβαια, οι Κοινοβουλευτικοί Εκπρόσωποι προφανώς όταν ζητούν το λόγο, μετά από μια συνεννόηση με το Προεδρείο, θα ρυθμίζεται ακριβώς η προτεραιότητά τους.

Κύριε Πρόεδρε, έχετε τον λόγο.

**ΝΙΚΟΛΑΟΣ ΒΟΥΤΣΗΣ:** Ευχαριστώ πολύ, κύριε Πρόεδρε. Κύριε Υπουργέ, περαστικά. Να είστε καλά.

Σήμερα που είναι η επέτειος της νίκης του κόμματός σας προ τριετίας, συζητείται ένα νομοσχέδιο το οποίο πραγματικά δεν αφήνει καμμία αμφιβολία για τις προθέσεις και τις πρακτικές αυτής της Κυβέρνησης. Θέλω να είμαι ευθύς με ορισμένες και συγκεκριμένες διατάξεις που ακούστηκαν και προηγουμένως. Θέλετε να ενισχύσετε και να εμπεδώσετε το κομματικό κράτος μ’ έναν ωμό, ασφυκτικό έλεγχο και επί των εκλεγμένων περιφερειακών και δημοτικών αρχών, μια αντίληψη η οποία προσιδιάζει ευθέως με καθεστώς.

Δεύτερον, θέλετε να αποδυναμώσετε έτι περαιτέρω τις εκλεγμένες αυτοδιοικήσεις και τον πολιτικό πλουραλισμό μέσα στα δημοτικά συμβούλια. Είναι μια διπλή ενέργεια, αποκαλυπτική απολύτως των πολιτικών προθέσεων της Κυβέρνησής σας. Θα αναφερθώ σ’ αυτά τα δύο ζητήματα.

Πριν απ’ αυτό, θα αναφερθώ για ένα λεπτό σε κάτι, με αφορμή τη συζήτηση που γίνεται για τα οικονομικά των κομμάτων, κύριε Υπουργέ. Αναφέρομαι και σε εσάς, κύριε Πέτσα, όχι μόνο στον κ. Βορίδη. Για το ζήτημα των ρυθμίσεων των δανείων απορρίψατε την τροπολογία η οποία είχε κατατεθεί για να είναι διαφανείς και δημόσιες οι ρυθμίσεις των δανείων των κομμάτων που είναι υπερχρεωμένα -τα δύο συγκεκριμένα κόμματα, η Νέα Δημοκρατία και το ΠΑΣΟΚ- και βεβαίως κάποιων πολύ ακραίων πολιτικών περιπτώσεων, που επίσης είναι υπερχρεωμένοι, χωρίς να είναι γνωστές οι ρυθμίσεις που έχουν γίνει με τις τράπεζες.

Είναι λάθος, είναι όνειδος το ότι απορρίφθηκε αυτή η τροπολογία. Γνωρίζετε πολύ καλά πως, σε ό,τι αφορά τα κόμματα, υπήρχε το καθεστώς των έναντι των προσεχών κρατικών επιχορηγήσεων που εδίνοντο τα δάνεια. Αυτό κατηργήθη ύστερα, άλλαξε -υπάρχει σχετική νομοθεσία- και άρα είναι σαφές ότι οι ρυθμίσεις οι οποίες έχουν γίνει για το εάν και πότε μπορεί να αποχρεωθούν αυτά τα τεράστια δάνεια που είναι ανοικτά στα δύο κόμματα θα πρέπει σίγουρα να είναι σε γνώση του λαού, σε γνώση της κοινής γνώμης.

Έρχομαι στα άλλα δύο θέματα στα οποία αναφέρθηκα. Θέλω να σας πω ευθέως ότι είχα την τιμή να είμαι στο Υπουργείο Εσωτερικών το πρώτο εξάμηνο του 2015.

Επειδή πολλά ακούστηκαν χθες για το ’15, θα πω ότι είχαμε να αποκαταστήσουμε μεγάλες θεσμικές απρέπειες, στις οποίες είχε πρωταγωνιστήσει μάλιστα ο νυν Πρωθυπουργός, ο οποίος ήταν προηγούμενα Υπουργός Διοικητικής Μεταρρύθμισης. Είχαμε να αποκαταστήσουμε τις χιλιάδες ανθρώπους οι οποίοι είχαν τεθεί σε διαθεσιμότητα εν όψει απόλυσης σε διάφορους τομείς της δημόσιας διοίκησης. Είχαμε να αποκαταστήσουμε ένα καθεστώς και συμπορευτήκαμε μ’ αυτό το καθεστώς αναγκαστικά για καιρό, όπου μέσα σε μία μέρα, κύριε Βορίδη, και το γνωρίζετε πολύ καλά -ήσασταν κι εσείς Υπουργός τότε εκείνης της κυβέρνησης προηγούμενα- προϊστάμενοι, διευθυντές, γενικοί διευθυντές με απόφαση της κυβέρνησης και του κ. Μητσοτάκη, εν προκειμένω, άλλαξαν και τοποθετήθηκαν κομματικά. Το λέω αυτό, διότι η ρητορική περί θεσμικής προσήλωσης περισσεύει από πολιτικά κόμματα, από πολιτικές παρατάξεις και πολιτικά πρόσωπα, εν προκειμένω, που είναι ανοικτά ιστορικά σε τέτοιες ενέργειες πολύ πρόσφατα και δυστυχώς περισσεύει αυτό στις μέρες μας. Ήταν έργο με σφραγίδα Μητσοτάκη.

Επίσης, εκείνη την περίοδο κληθήκαμε -αυτό παρεμπιπτόντως το αναφέρω- στη διεξαγωγή του δημοψηφίσματος, για το οποίο επίσης πολλή συζήτηση έγινε χθες εδώ. Για όσους δεν το γνωρίζουν λέω ότι δεν υπήρξε ούτε μία ένσταση πανελλαδικά για τη διεξαγωγή και για τα αποτελέσματα αυτού του δημοψηφίσματος, που έγινε μάλιστα σε πολύ πυκνό πολιτικό χρόνο. Αυτά για όσους λένε για το ποιοι έχουν Ερινύες ή για το ποιοι είναι υπερήφανοι για το πρώτο εξάμηνο της κυβέρνησής μας το 2015.

Θα αρχίσω αντίστροφα. Έρχομαι στο θέμα της υπονόμευσης της λειτουργίας των δημοτικών συμβουλίων, κύριε Βορίδη, η οποία έγινε σε δύο φάσεις. Την πρώτη φάση τη γνωρίζετε πολύ καλά εδώ μέσα, στην Αίθουσα. Έχουν αναλυθεί αυτά από τους έγκριτους πρώην Υπουργούς, συναδέλφους, συντρόφους εδώ, καθώς και από τους εισηγητές μας. Ήταν για να υπονομευθούν τα αποτελέσματα της απλής αναλογικής, όπου δόθηκαν οι αρμοδιότητες για όλες τις κρίσιμες αποφάσεις στην Οικονομική Επιτροπή, σε άλλες επιτροπές, Περιβαλλοντική Επιτροπή κ.λπ., ακόμα και σε αθλητικούς οργανισμούς ή νομικά πρόσωπα για αντικείμενα που αφορούν στις αρμοδιότητές τους. Αποψιλώθηκε πλήρως από κρίσιμες αποφάσεις το δημοτικό συμβούλιο. Οι δημοτικοί σύμβουλοι, οι άλλες παρατάξεις πέραν της διοίκησης μάθαιναν εν τάχει τις αποφάσεις που παίρνουν τα υπόλοιπα όργανα, σε μερικά από τα οποία πρέπει να γνωρίζετε ότι είναι και ιδιώτες. Δηλαδή στους αθλητικούς οργανισμούς είναι και εκπρόσωποι ή στις κοινωνικές επιτροπές είναι και εκπρόσωποι παρατάξεων, δηλαδή δεν είναι εκλεγμένοι δημοτικοί σύμβουλοι και παίρνουν κρίσιμες αποφάσεις.

Έρχεστε τώρα και τι λέτε; Θα μιλήσω «στο κόκκαλο», εν τοις πράγμασι. Σ’ αυτές τις επιτροπές που όλη την εβδομάδα διαπραγματεύονται, συζητάνε, ψηφίζουν και παίρνουν αποφάσεις για κρίσιμα ζητήματα που έχουν προκύψει με βάση τις πλειοψηφίες, τις μειοψηφίες σ’ αυτά τα όργανα ή τις επιτροπές ή κατεπείγοντα και επείγοντα ζητήματα που προέκυψαν στην πορεία, δεν έχουν δικαίωμα οι παρατάξεις της αντιπολίτευσης να τα θέσουν χωρίς προηγούμενο «φίλτρο» ή έλεγχο ή προθεσμία στη συζήτηση του δημοτικού συμβουλίου. Απίστευτο. Είναι πλήρης κατάργηση του πλουραλιστικού κανόνα είτε του συστήματος που έγινε τώρα, της απλής αναλογικής, και βγήκαν τα δημοτικά συμβούλια, είτε του οποιουδήποτε συστήματος που στο παρελθόν λειτούργησε η τοπική αυτοδιοίκηση.

Θα σας αναφέρω μόνο ένα παράδειγμα. Χθες ο κ. Ζαχαριάδης εδώ σε μια επίκαιρη ερώτηση που είχε το ανέπτυξε και δεν υπήρξε απάντηση βέβαια, γιατί δεν ήταν εδώ ο αρμόδιος Υπουργός. Ήταν ο κ. Αυγενάκης. Θα έπρεπε να ήσασταν εσείς. Στον Δήμο Κηφισιάς υπάρχει ο «Βικέλας», ο ιστορικός «Βικέλας», που είναι ένα νομικό πρόσωπο που είναι μέσα και ιδιώτες. Είχε παραπεμφθεί στον «Βικέλα» να κάνει μια σύμβαση, η οποία τι έκανε; «Ξήλωνε» το κουλουάρ του «Ζηρινείου», δηλαδή το ταρτάν. Ξέρετε πολύ καλά πόσο ιστορικό είναι αυτό το στάδιο και τι πρωταθλητές έχει βγάλει, τον Τεντόγλου κ.λπ., τους Ολυμπιονίκες μας. «Ξήλωνε» το ταρτάν για να γίνει επέκταση για να υπάρξει επαγγελματική ομάδα εκεί πέρα, η οποία είχε ορισμένα όρια στο γήπεδο ποδοσφαίρου. Αυτό δημιούργησε σάλο σ’ όλη την τοπική κοινωνία, στα αθλητικά σωματεία και παντού. Εν κρυπτώ και παραβύστω, κύριε Υπουργέ.

Αυτό το ζήτημα, λοιπόν, ως επείγον, προφανώς έπρεπε να τεθεί και τέθηκε στο δημοτικό συμβούλιο. Έγιναν ενέργειες, ασφαλιστικά μέτρα κ.λπ.. Τι έγινε τελικά; Το λέω για να δείτε πώς και οι δύο αυτές ενέργειές σας οδηγούν σε πλήρη αποδυνάμωση των δημοτικών συμβουλίων. Το δημοτικό συμβούλιο, κάτω από την πίεση όλης της κοινωνίας εκεί και ιδιαίτερα των αθλητικών σωματείων, των παιδιών, των παραγόντων κ.λπ., πήρε ομόφωνη απόφαση συμβουλευτική προς τον «Βικέλα», δηλαδή προς το νομικό πρόσωπο που είχαν αποφασίσει και ιδιώτες εκπρόσωποι παρατάξεων -επαναλαμβάνω- για να αρθεί αυτή η απόφαση προς τους ίδιους που είχαν βάλει οι παρατάξεις -το λέω αυτό για να δείτε και την υποκρισία γύρω απ’ αυτό το θέμα- για να χαθεί χρόνος.

Έχει χαθεί χρόνος και ήδη έχουν μπει μέσα οι μπουλντόζες και προχωράνε αυτό το έργο. Προφανώς έχει και σκιές, αλλά ιδιαίτερα έχει τη μεγάλη σκιά της κατακρήμνισης ενός έργου ιστορικού μέσα σε έναν αθλητικό χώρο. Σας το είπα, είναι ένα παράδειγμα μικρής εμβέλειας, μικρής σημασίας, τοπικής θα μπορούσε να πει κανείς μας. Εκεί οδηγείτε όμως με την πρότασή σας.

Και έρχομαι στο κεντρικό ζήτημα, κατά τη γνώμη μου, που αφορά στις αποκεντρωμένες διοικήσεις. Όταν είχε γίνει ο «ΚΑΛΛΙΚΡΑΤΗΣ», κύριε Ραγκούση, είχε προβλεφθεί ότι μέχρι ωριμάνσεως των μεταρρυθμιστικών τομών που έκανε, δηλαδή των εκλεγμένων περιφερειακών διοικήσεων, θα λειτουργούσαν οι αποκεντρωμένες διοικήσεις. Μεταβατικά θα έβλεπε ο νομοθέτης και μέσα από την εμπειρία η αυτοδιοίκηση τις αρμοδιότητες, τους πόρους, αλλά μέχρι ωριμάνσεως των νέων εκλεγμένων περιφερειακών οργανώσεων της χώρας θα λειτουργούσαν οι αποκεντρωμένες διοικήσεις.

Και μέσα εκεί υπήρχε και επόπτης νομιμότητας και από εκεί υπήρχε μια σύγκρουση, μια αντιπαράθεση πάντοτε ανάμεσα στους δήμους και στις αποφάσεις νομιμότητας. Επί της ουσίας, επειδή ήταν κομματικοί προϊστάμενοι, αρκετές φορές τι κάνανε; Κάνανε και έλεγχο σκοπιμότητας και υπήρχαν παράπονα από δημάρχους, από παντού ότι: «Τι γίνεται; Η αποκεντρωμένη διοίκηση είναι το μακρύ χέρι της κυβέρνησης; Εδώ έγινε μια μεγάλη μεταρρύθμιση.».

Μπροστά σε αυτό το ζήτημα τεθήκαμε το 2015. Τι είπαμε; Ότι είναι προφανές πως η όλη συνέχιση της μεταρρυθμιστικής προσπάθειας θα ήταν σε μια κατεύθυνση, δηλαδή ενίσχυση της περιφερειακής και της δημοτικής αυτοδιοίκησης με αποκέντρωση, και πως όποιες υπηρεσίες έχουν πολιτικές εθνικού περιεχομένου, οι οποίες θα έπρεπε κατά κάποιον τρόπο κατακόρυφα από το Υπουργείο να ασκούνται, να ελέγχονται κ.λπ., θα έπρεπε να βρεθούν οι τρόποι να ασκηθούν αυτές οι λειτουργίες κατ’ αρχάς μέσα στις αποκεντρωμένες διοικήσεις, διότι υπάρχουν και κάποια συνταγματικά κωλύματα και μελλοντικά και ίσως και με αυτόνομες διαδικασίες, κάνοντας όμως το εξής, αποδεσμεύοντας και φτιάχνοντας τον ελεγκτή νομιμότητας ως μια ιδιαίτερη αρχή, ως μια αυτοτελή υπηρεσία πέραν των αποκεντρωμένων διοικήσεων, έτσι ώστε αυτές οι αυτοτελείς υπηρεσίες που θα κρατιόντουσαν από το Υπουργείο να μην επιβαρύνουν τις αποκεντρωμένες διοικήσεις με αυτή τη συνεχή κόντρα με τους δήμους και να μπορέσουν οι αποκεντρωμένες διοικήσεις, συρρικνούμενες σε έναν βαθμό, να αποδώσουν το έργο που είχαν να αποδώσουν.

Σε αυτή την κατεύθυνση, λοιπόν, τι κάναμε; Είπαμε ότι δεν είναι δυνατόν να είναι οι κομματικοί επικεφαλής των περιφερειών κάθε κόμματος που αναλάμβανε την εξουσία επικεφαλής αυτών των αποκεντρωμένων διοικήσεων. Ήρθαν την πρώτη εβδομάδα που είχα αναλάβει Υπουργός -κύριε Πρόεδρε, ένα λεπτό θέλω- οι περιφερειάρχες που μου έδωσαν τις παραιτήσεις τους. Κάναμε μια πολύ καλή συζήτηση. Μιλήσαμε και γι’ αυτά τα θέματα και προχωρήσαμε στο εξής. Μεταβατικά μεν, διότι αυτό λέει ο νόμος, θα αναλάμβαναν οι παλαιότεροι γενικοί διευθυντές μέχρις ότου αναλάβει το ΑΣΕΠ, με ειδική νομοθεσία που κάναμε και μέσα από μία επιλογή ανώτατων δημοσίων υπαλλήλων και υπηρεσιακών με πολύ μεγάλη εμπειρία, διότι διαβάζω, έχει διοχετευθεί στον Τύπο, ότι είναι κάποιοι υπηρεσιακοί τώρα που δεν έχουν το μέγεθος για να έρθουν σε επαφή με τους δήμους.

Δεν ξέρω πώς εξελίχθηκε αυτή η ιστορία. Πάντως έτσι ξεκίνησε και αυτό λέει η νομοθεσία, μέσω του ΑΣΕΠ, όπου θυμάμαι ότι είχαν υποβληθεί προτάσεις και αιτήσεις από γενικούς διευθυντές καταξιωμένους Υπουργείων και από άλλους μεγάλους υπηρεσιακούς παράγοντες, θα γινόταν η επιλογή -αποκομματικοποιημένα, κύριε Βορίδη, όχι αποπολιτικοποιημένα, έτσι; Αλλά αποκομματικοποιημένα- αυτών των επικεφαλής συντονιστών των αποκεντρωμένων διοικήσεων. Και επαναλαμβάνω, με τη διπλή μεταρρύθμιση της αυτοτελούς ως προς τον νομικό έλεγχο υπηρεσίας, έτσι ώστε να μπορούν οι αποκεντρωμένες διοικήσεις να κάνουν τη δουλειά τους.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Αυτό κάναμε στο πεντάμηνο για το οποίο -επιτρέψτε μου, μέσα σε πολλά εισαγωγικά- «ωρύεστε» περί θεσμικών και αντιθεσμικών παρεμβάσεων. Δυστυχώς αυτό το ζήτημα άκουσα και τη συμπαθέστατη και εξαιρετική στην ομιλία της, διότι είναι άνθρωπος της αυτοδιοίκησης, συναδέλφισσα εκ μέρους της ομάδας του ΠΑΣΟΚ, που είχε την ίδια ρητορική τάχατες για αντιθεσμική λειτουργία του ΣΥΡΙΖΑ. Είμαστε υπερήφανοι λέξη προς λέξη και μέτρο προς μέτρο που πήραμε μέσα σε αυτούς τους πέντε-έξι μήνες. Και επί του προκειμένου για αυτό το νομοσχέδιο ήμουν πολύ αναλυτικός. Αν έχετε να πείτε κάτι, να το πείτε, αλλιώς τα βέλη σας εκεί που πρέπει.

Να είστε καλά. Ευχαριστώ και πάλι περαστικά, κύριε Βορίδη.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Έχουμε τον Υπουργό τώρα από την απομόνωση. Του ευχόμαστε περαστικά, αλλά τον βλέπουμε καλά, μια χαρά.

Παρακαλώ, κύριε Υπουργέ, σας ακούμε. Δεν ακούγεται ο Υπουργός.

Να συνεχίσουμε, μέχρι να αποκατασταθεί ο ήχος.

(Θόρυβος στην Αίθουσα)

Ο Υπουργός είναι εδώ. Μία τροπολογία έχει ο άλλος Υπουργός. Να συνεχίσουμε.

Τον λόγο έχει ο κ. Χατζηβασιλείου από τη Νέα Δημοκρατία.

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, το σημερινό νομοσχέδιο συμπληρώνει και επικαιροποιεί την ελληνική νομοθεσία σε ό,τι αφορά πάνω απ’ όλα την Ευρωπαϊκή Πρωτοβουλία των Πολιτών, μιας και πρόκειται για έναν πολύ σημαντικό θεσμό, που επιτρέπει στους Ευρωπαίους πολίτες κάτω από ορισμένες προϋποθέσεις και υπό συγκεκριμένη διαδικασία να προτείνουν νομοθετικές πρωτοβουλίες στο Ευρωπαϊκό Συμβούλιο αλλά και το Ευρωπαϊκό Κοινοβούλιο.

Είναι μια διαδικασία πολύ σημαντική, μια διαδικασία ευρωπαϊκή, η οποία δίνει στους πολίτες τη δυνατότητα να συμμετέχουν επιτέλους ενεργά στη χάραξη πολιτικών της Ευρωπαϊκής Ένωσης. Μάλιστα, η απλοποίηση της διαδικασίας αυτής συνιστά ουσιαστικά εμβάθυνση της δημοκρατίας και ενθαρρύνει περισσότερους Έλληνες να αναμειχθούν στη διαμόρφωση των πολιτικών της Ευρωπαϊκής Ένωσης. Άλλωστε, για πολλά χρόνια η Ευρώπη κατηγορείτο για το λεγόμενο δημοκρατικό της έλλειμμα, κάτι που ήταν πραγματικό. Πλέον, λοιπόν, σιγά-σιγά και η Ελλάδα διαμορφώνει εργαλεία και μηχανισμούς που εξυπηρετούν έναν κυρίως σκοπό, να έρθουν οι πολίτες μας πιο κοντά στο ευρωπαϊκό οικοδόμημα, να γεφυρωθεί, λοιπόν, σταδιακά το χάσμα ανάμεσα στην ευρωπαϊκή κοινωνία και στους ευρωπαϊκούς θεσμούς των Βρυξελλών.

Ποιες είναι, όμως, οι προϋποθέσεις που πρέπει να πληρούνται για να κινηθεί αυτή η πολύ σημαντική δημοκρατική διαδικασία; Πρέπει αρχικά να υπάρχει ένας ορισμένος αριθμός πολιτών που θα αποφασίσουν να κινηθούν προς μια κατεύθυνση και βέβαια θα πρέπει αυτοί οι πολίτες με κάποιον τρόπο ασφαλή να ταυτοποιούνται. Όταν δηλαδή υποβάλλεται ένα σχετικό αίτημα, τότε να υπάρχουν εγγυήσεις ότι οι υπογράφοντες του αιτήματος αυτού είναι αυτό που λέμε «πραγματικά πρόσωπα». Έπρεπε, λοιπόν, να υπάρχει και στη χώρα μας μια διασφάλιση αυτής της διαδικασίας και τα πρώτα άρθρα του νομοσχεδίου του Υπουργείου Εσωτερικών ακριβώς λύνουν το πρόβλημα αυτό και διασφαλίζουν τον τρόπο με τον οποίο γίνονται αυτές οι πιστοποιήσεις μέσα από ένα online σύστημα ταυτοποίησης.

Ακόμη, με το άρθρο 4 του σημερινού νομοσχεδίου ορίζεται η Γενική Διεύθυνση Εσωτερικών και Ηλεκτρονικής Διακυβέρνησης του Υπουργείου ως η αρμόδια αρχή η οποία θα εποπτεύει τη διαδικασία αυτή και θα θεσπίζει ένα κανονιστικό πλαίσιο λειτουργίας. Και είναι σημαντικό που μια δημόσια αρχή, όπως η συγκεκριμένη, θα έχει και την ευθύνη να προστατεύει τα προσωπικά δεδομένα των πολιτών. Κι έτσι, λοιπόν, σίγουρα, σιγά-σιγά, θα έρθει και ένα θεσμικό πλαίσιο που θα διασφαλίζει όλες αυτές τις λεπτομέρειες.

Κυρίες και κύριοι συνάδελφοι, στο άρθρο 51 του παρόντος νομοσχεδίου καθιερώνεται η 6η Απριλίου ως Ημέρα Μνήμης του Θρακικού Ελληνισμού. Έχοντας κι εγώ θρακική καταγωγή, θα ήθελα πάνω απ’ όλα να ευχαριστήσω τον Υπουργό, τον κ. Μάκη Βορίδη, που από την πρώτη στιγμή βρέθηκε στο πλευρό των θρακικών σωματείων, όταν του έθεσα υπ’ όψιν αυτό το πολύ σημαντικό αίτημά τους για τον καθορισμό αυτής της ημέρας. Φυσικά, οφείλω να ευχαριστήσω τον Πρωθυπουργό, τον Κυριάκο Μητσοτάκη, αλλά και τον Γιώργο Γεραπετρίτη, ο οποίος βοήθησε σημαντικά στο να πετύχουμε αυτόν τον στόχο.

Ο συμβολισμός της ημέρας είναι έντονος, καθώς την 6η Απριλίου 1914 είχε αρχίσει η επιχείρηση διωγμού των Ελλήνων της Ανατολής, η οποία ουσιαστικά κράτησε ως το 1923. Για τον λόγο αυτόν η καθιέρωση της 6ης Απριλίου ως Ημέρας Μνήμης του Θρακικού Ελληνισμού συμβάλλει πάνω απ’ όλα στη διαφύλαξη της ιστορικής μας μνήμης. Το αίτημα, λοιπόν, των απανταχού Θρακιωτών έγινε δεκτό και υλοποιείται σήμερα από την Κυβέρνηση της Νέας Δημοκρατίας. Άλλωστε, η ιστορία παραμένει -και πρέπει να παραμένει- οδηγός κάθε σύγχρονης κοινωνίας.

Και επειδή ακούστηκαν πολλά για το τι έκανε η Κυβέρνηση αυτή για τη Θράκη από την πλευρά της Αντιπολίτευσης, να σας θυμίσω ότι είχε συσταθεί η Διακομματική Επιτροπή για τη Θράκη, υπό την προεδρεία της κ. Μπακογιάννη, και το πόρισμα το οποίο έβγαλε αυτή η επιτροπή για τη Θράκη είναι στην ουσία ένα σημείο αναφοράς για την ανάπτυξη, την πρόοδο και την ευημερία της ευρύτερης περιοχής. Κι έχουν αρχίσει να υλοποιούνται πάρα πολλά πράγματα από εκείνο το πόρισμα.

Πρώτα απ’ όλα ξεκίνησαν τα έργα για το φυσικό αέριο. Η περιοχή ανατολικής Μακεδονίας και Θράκης σιγά-σιγά αποκτά ένα εκτεταμένο δίκτυο φυσικού αερίου, που θα τη βοηθήσει να προοδεύσει έτι περαιτέρω. Λύνεται οριστικά το ζήτημα με την επιδότηση του 12% του μισθολογικού κόστους των θρακικών επιχειρήσεων και αυτό παίρνει τον δρόμο του μετά από μία πολύχρονη ταλαιπωρία. Το Υπουργείο Πολιτισμού, για παράδειγμα, ξεκινά σιγά-σιγά δράσεις για την ανάδειξη του πολιτιστικού αποθέματος στη Θράκη, με ιδιαίτερη έμφαση στη χειροτεχνία, τη λαογραφία και τόσα άλλα.

Κυρίες και κύριοι συνάδελφοι, στο νομοσχέδιο αυτό, εκτός από όλα αυτά που ανέφερα, υπάρχουν και διατάξεις σχετικές στην εκλογική διαδικασία και οι περισσότερες από αυτές -αν διαβάσει κανείς με λεπτομέρεια- αποτελούν εισήγηση του Αρείου Πάγου για την καλύτερη εφαρμογή και τη λειτουργία της εκλογικής νομοθεσίας στη χώρα μας.

Άκουσα από συναδέλφους της Αντιπολίτευσης να λένε ότι το νομοσχέδιο αυτό είναι αμιγώς προεκλογικό, λόγω ακριβώς των διατάξεων αυτών που περιέχει. Κυρίες και κύριοι συνάδελφοι, συμφωνούμε ότι χρειάζεται βελτιωτική μεταβολή και επικαιροποίηση σε συγκεκριμένα σημεία της νομοθεσίας για τη χρηματοδότηση κομμάτων και υποψηφίων; Πού είναι, λοιπόν, το πρόβλημα στο νομοσχέδιο αυτό; Πλέον καθίσταται σαφές ποια χρηματικά ποσά και για ποια ακριβώς δραστηριότητα θα διακινούνται μέσω των ειδικών τραπεζικών λογαριασμών. Αποτυπώνεται, επιτέλους, η πραγματική εικόνα των συναλλαγών των ελεγχόμενων προσώπων που εμπίπτουν στην αρμοδιότητα της επιτροπής ελέγχου και ξεκαθαρίζει σιγά-σιγά η έννοια των εσόδων που οι υποψήφιοι και οι αιρετοί υποχρεούνται να διακινούν μέσω του λογαριασμού τους. Όλα αυτά, λοιπόν, ενισχύουν τη διαφάνεια και προφανώς ενισχύουν τη δημοκρατία την ίδια. Για όλους αυτούς τους λόγους, το υπερψηφίζουμε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε. Συνεχίζουμε τώρα με τον κ. Σκουρλέτη. Μετά θα πάρει τον λόγο ο κ. Σκανδαλίδης και μετά ο κύριος Υπουργός.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ευχαριστώ, κύριε Πρόεδρε.

Περαστικά, κύριε Υπουργέ.

Αναρωτιέμαι, πραγματικά, διαβάζοντας το παρόν νομοσχέδιο, αλλά κυρίως κοιτώντας και στα προηγούμενα νομοθετήματα της Κυβέρνησής σας σε σχέση με την τοπική αυτοδιοίκηση, ποια είναι η αντίληψή σας για την τοπική αυτοδιοίκηση. Τι είναι για εσάς τελικά η τοπική αυτοδιοίκηση; Είναι ένας λαϊκός συμμετοχικός θεσμός; Είναι ένας χώρος όπου μπορούν τα δημοτικά συμβούλια να αποφασίζουν, να έχουν γνώμη για τα τοπικά ζητήματα; Είναι ένας θεσμός που πρέπει να ενθαρρύνει τις τοπικές κοινωνίες να συμμετέχουν ή τελικά είναι ένας μόνιμος επαίτης ενός συγκεντρωτικού κράτους, ως μέρος, ως ένα γρανάζι ενός πελατειακού, κεντρικά ελεγχόμενου συστήματος;

Νομίζω ότι τα νομοθετήματά σας οδηγούν στο συμπέρασμα ότι υπηρετείτε το τελευταίο. Δεν πιστεύετε ότι πρέπει να έχουν ούτε πόρους οι ΟΤΑ ούτε αρμοδιότητες. Ό, τι έχετε κάνει είναι ακριβώς στην αντίθετη κατεύθυνση. Κινείστε σε μία πορεία βαθιάς συντηρητικής αντιμεταρρύθμισης.

Αλλά βέβαια αυτή τη στιγμή η αυτοδιοίκηση βρίσκεται σε δεινή θέση. Σταχυολογώ ορισμένα ζητήματα: Ενεργειακό κόστος: Έχετε συζητήσει με τους δημάρχους; Θα σας τα έχουν πει. Κύριε Υπουργέ, το Υπουργείο Εσωτερικών είναι ένα λαϊκό Υπουργείο, δέχεται δεκάδες μηνύματα, αιτήματα. Θα σας έχουν πει, λοιπόν, πως μπορεί να μην είναι εφικτό να ανοίξουν τα σχολεία τον Σεπτέμβριο. Υπάρχει η δυνατότητα να πληρωθούν οι λογαριασμοί του ρεύματος, του φυσικού αερίου; Οι αθλητικές εγκαταστάσεις μπορούν να λειτουργήσουν; Οι παιδικοί σταθμοί μπορούν να λειτουργήσουν ή το κόστος των προμηθευτών, σε σχέση με τα γεύματα, έχει εκτιναχθεί στα ύψη; Σκοπεύετε κάτι να κάνετε σε αυτά ή θα δώσετε…

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** …(Δεν ακούστηκε)

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Μισό λεπτό, ηρεμήστε. Θα τα πείτε όλα.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Μα, τα λέτε σαν να μην είμαστε εδώ…

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Όχι, προσέξτε να δείτε. Εγώ έχω να σας κάνω και μια πρόταση. Επειδή έτσι όπως τα έχετε κάνει στα ζητήματα τα ενεργειακά, η τοπική αυτοδιοίκηση εξαιρείται από τα μέτρα τα οποία θα ισχύσουν -υποτίθεται από 1ης Ιουλίου, αλλά τελικά πήγαν από τον Αύγουστο, όπως οι υπόλοιποι πολίτες-, έχετε πει για κάποιες ειδικές ενισχύσεις οι οποίες κατανέμονται με έναν εντελώς ανορθόδοξο τρόπο, δεν πηγαίνουν αναλογικά με βάση τους ΚΑΠ -έχουν γεννηθεί τέρατα εδώ πέρα, το γνωρίζετε αυτό- και υπάρχει ανάγκη λόγω της ατελέσφορης πολιτικής σας στα ζητήματα της ενεργειακής κρίσης να κάνετε πιο σοβαρά μέτρα, αλλιώς δεν θα λειτουργήσει τίποτα. Κατά τη γνώμη μου, είναι υπερώριμο να υιοθετήσετε την ανάγκη ενός ειδικού τιμολογίου, όπως υπάρχουν σε άλλους τομείς, για την τοπική αυτοδιοίκηση, για όσο κρατάει η κρίση.

Έχετε υπ’ όψιν σας ότι τα έργα αυτή τη στιγμή, τα δημοτικά έργα τα οποία είναι συμβασιοποιημένα, δεν ξεκινούν γιατί έχει ανέβει στα ύψη το κόστος; Τις έχετε ακούσει αυτές τις κραυγές απελπισίας των δημάρχων; Τι θα κάνετε; Θα αναθεωρήσετε τις τιμές; Θα υπάρξουν έκτακτες χρηματοδοτήσεις ή όλα θα πάνε στον βρόντο και θα είναι άλλο ένα λιθαράκι στην υπόθεση μιας ύφεσης, η οποία έρχεται ολοταχώς; Διότι, εάν δεν γίνουν αυτά τα έργα, καταλαβαίνετε ότι επιδρούν αρνητικά στη γενικότερη οικονομική δραστηριότητα.

Από εκεί κι έπειτα, για να δούμε λίγο τι κάνατε με το συγκεκριμένο νομοσχέδιο. Ακολουθείτε μια πολύ γνώριμη λογική. Ποια είναι αυτή η λογική; Αντί να ενισχύσουμε τον ρόλο των δημοτικών συμβουλίων, ερχόμαστε και βάζουμε έναν επιπλέον φραγμό, αυτόν που πάτε -κάπως- κάτω από την πίεση των φωνών διαμαρτυρίας από τον χώρο της αυτοδιοίκησης να τον αλλάξετε, που βάζει προσκόμματα, όμως, στο να φέρουν οι παρατάξεις, οι δυνάμεις της αντιπολίτευσης, θέματα στα δημοτικά συμβούλια. Και μας λέτε κάτι φοβερά πράγματα, τα οποία ακούγαμε δεκαετίες πριν. Μα, λέει, μπορούν να συζητούν για τους Σαντινίστας. Μα, αυτό είναι το θέμα; Τα δημοκρατικά βουλευόμενα δημοτικά συμβούλια, που είναι και τα αποφασιστικά όργανα και όχι εκτελεστικά, όπως ορίζει το Σύνταγμα, που είναι ο δήμαρχος, δεν θα μπορούν ούτε καν να συζητάνε;

Έχετε αποδείξει ότι είστε οπαδοί σειρά αντισυνταγματικών ρυθμίσεων -με τη βούλα του Σ.τ.Ε. αντισυνταγματικών ρυθμίσεων- στους προηγούμενους νόμους, αλλά συνεχίζετε ακάθεκτοι σε αυτόν τον δρόμο. Αφαιρέσατε αρμοδιότητες με προηγούμενα νομοθετήματα από τα δημοτικά συμβούλια. Έρχεστε τώρα και θέλετε να βάλετε περιορισμούς στον διάλογο. Σας είπε το Σ.τ.Ε. ότι έχετε κάνει αντισυνταγματικές παρεμβάσεις στον «ΚΛΕΙΣΘΕΝΗ» και προφανώς για να ολοκληρωθεί αυτή η αντίληψη του συγκεντρωτικού επιτελικού κράτους, έρχεστε και κινείστε ακριβώς στην αντίθετη ανάγκη με αυτά που διακηρύσσει τόσα χρόνια η αυτοδιοίκηση, σε σχέση με τον ρόλο των αποκεντρωμένων διοικήσεων.

Ο ορισμός κομματικών πολιτικών στελεχών ως υπεύθυνους, ως νέους πολιτικούς γραμματείς στην αποκεντρωμένη διοίκηση μάς ξαναγυρνάει πίσω. Ο τέως Πρόεδρος της Βουλής κ. Βούτσης σάς είπε τι ακριβώς κάναμε εμείς και σε ποια κατεύθυνση, στο να φτιαχτεί. Σας τη δώσαμε έτοιμη αυτή τη ρύθμιση. Είχε υπάρξει και συγκεκριμένος διαγωνισμός με προϋποθέσεις στον «ΚΛΕΙΣΘΕΝΗ», για να υπάρξει ο επόπτης νομιμότητας, αλλά δεν το προχωρήσετε. Και το ζητούμενο είναι πώς θα αφαιρεθούν αρμοδιότητες από την αποκεντρωμένη διοίκηση, που είναι ένα κατάλοιπο της παλαιάς διορισμένης κομματικής νομαρχίας.

Αυτό δεν ζητάει η αυτοδιοίκηση; Αυτό έλεγαν και οι δικοί σας άνθρωποι. Τώρα, προφανώς, τους έχετε αφαιρέσει και το δικαίωμα του να εκφράζονται, με βάση τις αποφάσεις στο συνέδριο της ΚΕΔΕ. Δεν υπάρχουν αυτά και γυρνάμε πίσω ολοταχώς στο τσιγκούνικο κράτος, που θέλει επαίτη την αυτοδιοίκηση, στο κράτος το οποίο δεν κινείται στον δρόμο της ενίσχυσης των αρμοδιοτήτων.

Υπάρχει ή δεν υπάρχει συγκεκριμένη διάταξη στον «ΚΛΕΙΣΘΕΝΗ» που έλεγε ότι θα πρέπει να υπάρχει μόνιμη επιτροπή ελέγχου των αρμοδιοτήτων και κάθε νομοσχέδιο να περνάει μέσα από την έγκρισή της, έτσι ώστε να μην έχουμε αυτή την πολυνομία, τις επικαλύψεις; Είδατε στα ζητήματα της αντιμετώπισης των θεομηνιών ή των πυρκαγιών πως κάθε φορά ο ένας τα ρίχνει στον άλλον.

Σας είχαμε δείξει ποιος πρέπει να είναι ο δρόμος. Δεν το κάνατε. Σας είχαμε δείξει ποιος πρέπει να είναι ο δρόμος για τη χρηματοδότηση, μέσα από την κατηγοριοποίηση των δήμων. Κάθε δήμος δεν έχει τις ίδιες ανάγκες με βάση το πού βρίσκεται, εάν είναι νησιωτικός, εάν είναι ορεινός, εάν είναι αγροτικός. Εσείς, όμως, δεν κινηθήκατε σε αυτή την κατεύθυνση και σήμερα, πραγματικά, τα πράγματα έχουν δυσκολέψει αφόρητα.

Είχαμε κάνει βήματα ενίσχυσης της τοπικής δημοκρατίας μέσα από τα κοινοτικά συμβούλια, τα οποία είχαν απεξαρτηθεί από τους κεντρικούς συνδυασμούς των δήμων. Το καταργήσατε και αυτό. Και δεν σκεφτήκατε ότι αυτή είναι μία πηγή αναζωογόνησης και συμμετοχής στις μικρές τοπικές κοινωνίες, στα μικρά χωριά και τις κοινότητες. Τι άλλο, λοιπόν, επιβεβαιώνετε, πέρα από τη βαθιά συγκεντρωτική σας αντίληψη;

Και ως προς το κορυφαίο ζήτημα των έργων, στο πετυχημένο πρόγραμμα «ΦΙΛΟΔΗΜΟΣ» αφήσατε να εξαντληθεί η προηγούμενη σύμβαση, δεν την ανανεώσατε εγκαίρως, το μετονομάσατε σε «ΤΡΙΤΣΗΣ», βάλετε άλλου είδους διαδικασίες, πιο ελεγχόμενες, στη θέση της παλιάς αντικειμενικότητας σε σχέση με το τι χρηματοδοτείται, για να υπηρετήσετε τη γνωστή αντίληψη που σας περιέγραψα πριν, μόνο που τα πράγματα δεν προχωρούν απ’ ό,τι σας λένε.

Και το μόνο που κάνετε είναι τι; Να ενισχύετε μία αντίληψη «ΟΤΑ ανώνυμης εταιρείας», μέσα από αμφισβητούμενης συνταγματικότητας και ορθότητας δημιουργία αναπτυξιακών οργανισμών οι οποίοι κάνουν προγραμματικές συμβάσεις με τους οικείους δήμους. Μόνο που όλα αυτά είναι στον αέρα. Σας το λέει και η Ευρωπαϊκή Ένωση και κινδυνεύουν να καταπέσουν χιλιάδες έργα.

Δεν τα ακούτε αυτά για πρώτη φορά, τα έχετε ακούσει κατ’ επανάληψη. Ολοταχώς, λοιπόν, στον δρόμο της αντιμεταρρύθμισης. Αυτός είναι ο πραγματικός τίτλος και αυτού του νομοσχεδίου και όλης της κυβερνητικής σας πολιτικής.

Ολοκληρώνω, κύριε Πρόεδρε. Λέγοντας το εξής: Χθες ο Πρωθυπουργός προσπάθησε να σας πείσει ότι δεν πάμε για εκλογές. Σήμερα επανέλαβε τα ίδια σε μία συνέντευξη σε ένα site, αν δεν κάνω λάθος στο CNN Greece. Αντιλαμβάνομαι ότι είστε -και κυρίως εκείνος- σε μια κατάσταση ομηρίας, διότι από τη μία προσπαθεί να συμμαζέψει κάτι που ο ίδιος τροφοδότησε τις προηγούμενες μέρες ως διαρροές. Βλέποντας την κοινωνική πίεση ότι πάμε για εκλογές, αρχίζετε και κάνετε περιφερειακές συσκέψεις, καλείτε τον κόσμο, δεν παράγετε έργο. Από την άλλη προσπαθεί να το μαζέψει αυτό το πράγμα, διότι βλέπει ότι έχει ξεφύγει η κατάσταση. Αναζητεί το παράθυρο που διαψεύδει ό,τι αναζητεί σήμερα στη σημερινή του συνέντευξη.

Όμως ξέρετε κάτι; Η ίδια η πραγματικότητα θα είναι που θα σας οδηγήσει σε εκλογές. Να το γνωρίζετε. Αυτή είναι η ομηρία σας και από αυτή δεν μπορείτε να ξεφύγετε. Όποτε κι αν γίνουν, θα τις χάσετε.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ζήτησε τον λόγο, ο Αναπληρωτής Υπουργός Εσωτερικών.

Κύριε Υπουργέ, παρακαλώ.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Απλώς θέλω να σημειώσω δύο σημεία σε αυτά που είπε ο κ. Σκουρλέτης, χωρίς να θέλω να πλατειάσω. Πρώτον, για τον ενεργειακό κόστος. Αντιλαμβάνομαι ότι δεν μπορεί ο κ. Σκουρλέτης να μην ξέρει τις παρεμβάσεις που έχουμε κάνει μέχρι τώρα. Δεν είναι δυνατόν, όταν ξέρετε ότι έχουμε συστήσει κοινή επιτροπή με την ΚΕΔΕ και το Υπουργείο Οικονομικών από την αρχή της χρονιάς για να συζητήσουμε όλα αυτά τα θέματα και αποτυπώσαμε τότε, στην αρχή της χρονιάς, ότι θα υπάρξει πρόβλημα με την αύξηση των τιμών ενέργειας.

Πόσο εκτιμήθηκε το κόστος σε ετήσια βάση και από την ίδια την ΚΕΔΕ; Περίπου στα 270 εκατομμύρια ευρώ επιπλέον. Πόσα δώσαμε εμείς στο πρώτο εξάμηνο του 2022; Έχουμε δώσει ήδη 218 εκατομμύρια, κύριε Σκουρλέτη, μόλις 90 εκατομμύρια προχθές. Είναι χρήματα των Ελλήνων φορολογουμένων για να στηρίξουμε την αυτοδιοίκηση ακριβώς για να αντεπεξέλθει στις υποχρεώσεις της. Και είχαμε δώσει ήδη από τον Μάρτιο 114 εκατομμύρια, δηλαδή μια μηνιαία ΚΕΠ πλέον, και 14 εκατομμύρια σε σχολικές επιτροπές για τη θέρμανση των παιδιών μας. Δεν μπορεί αυτά να τα αγνοούμε και να λέμε αν θα κάνουμε για το ενεργειακό κόστος. Ήδη έχουμε κάνει πάρα πολλά. Και εδώ είμαστε, το φθινόπωρο -μακάρι να μην χρειαστεί- θα συνεχίσουμε να στηρίζουμε για όσο χρειαστεί, όπως κάνουμε με τα νοικοκυριά και τις επιχειρήσεις.

Επίσης για το πρόγραμμα «ΤΡΙΤΣΗΣ», επειδή κι άλλες φορές τη συζήτηση για τη σύμβαση με την ΕΤΕΠ, αν έχετε τέτοια σύμβαση που είχατε υπογράψει εσείς, παρακαλώ να την καταθέσετε. Σας το έχω πει πολλές φορές. Η δανειακή σύμβαση του Ταμείου Παρακαταθηκών και Δανείων με την Ευρωπαϊκή Τράπεζα Επενδύσεων υπογράφτηκε στις 18 Μαρτίου του 2021 από την Κυβέρνηση του Κυριάκου Μητσοτάκη για να έχουμε ένα επιδοτούμενο επιτόκιο και να μπορούμε σήμερα να έχουμε εντάξει περίπου 2,3 δισεκατομμύρια ευρώ έργων -τα τελευταία εκατόν τριάντα τρία έργα ύψους 314 εκατομμυρίων εντάχθηκαν μόλις την προηγούμενη βδομάδα- σε όλη την αυτοδιοίκηση, δήμους και περιφέρειες, για να αλλάξει τη ζωή των Ελλήνων προς το καλύτερο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Κώστας Σκανδαλίδης από το ΠΑΣΟΚ.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Σας ευχαριστώ πολύ, κύριε Πρόεδρε.

Θα μιλήσω πολύ σύντομα. Θέλω να κάνω τέσσερα πολιτικά σχόλια, δύο γενικότερα και δύο επί του νομοσχεδίου.

Πρώτον, δεν μπορώ να μη σχολιάσω τη χθεσινή εικόνα από τη συζήτηση των Αρχηγών, την ατμόσφαιρα που ζήσαμε και που όλοι οι σοβαροί σχολιαστές των μέσων τη χαρακτήρισαν φτωχή και ατελέσφορη, τις προσωπικές αντεγκλήσεις των δύο μονομάχων που επιχειρούν συνεχώς να μονοπωλούν την αρένα της δημόσιας ζωής, τις μόνιμες πια επαναλαμβανόμενες και ανούσιες αναφορές στο χθες που ο καθένας κοσμεί με άκρατη ιδιοτέλεια.

Εμείς για μια ακόμη φορά επιχειρήσαμε την υπέρβαση. Παρουσιάσαμε και με την εισήγηση του επικεφαλής της Κοινοβουλευτικής Ομάδας, προτάσεις που έχουμε επεξεργαστεί, αγωνιώντας για το πώς θα βγει η χώρα από τη μέγγενη των κρίσεων. Είναι -το επαναλαμβάνω για μια ακόμη φορά- η αντιπαράθεση του περασμένου χθες, του αδιέξοδου σήμερα, με το αναγκαίο αύριο της χώρας.

Δεύτερον, για την ταμπακιέρα των εκλογών. Είναι εκπληκτικό αυτό που συμβαίνει. Ανοίγει και κλείνει το θέμα κατά το δοκούν ο ίδιος ο Πρωθυπουργός. Τη μία φορά παραγγέλνοντας αλλαγή στην αλλαγή του εκλογικού νόμου που ψήφισε ο άλλος. Την άλλη τροφοδοτώντας τα μέσα με το «ναι μεν, αλλά», προβληματιζόμενος φωναχτά για την τοξικότητα του πολιτικού κλίματος που δεν μπορεί να συνεχιστεί. Την τρίτη διαβεβαιώνοντας για πολλοστή φορά ότι ο ίδιος είναι θεσμικός και θα εξαντλήσει την τετραετία. Βέβαια, δεν παραλείπει στην ίδια συνεδρίαση να πει σε άλλη αποφορά του λόγου του ότι είναι τοξικό το κλίμα και δεν μπορεί να συνεχιστεί έτσι.

Εν τω μεταξύ το σύμπαν έχει παραλύσει. Όλοι τρέχουν στις εκλογικές τους περιφέρειες. Ειλικρινά λυπάμαι τους κυβερνητικούς Βουλευτές κυρίως, που δεν ξέρουν αν πρέπει να συνεχίσουν τις προεκλογικές τους συγκεντρώσεις ή να πιάσουν στασίδι έξω από το γραφείο του πιθανού αυριανού ανασχηματισμού. Γιατί δεν ρωτούν καλύτερα την Πυθία; θα τους έλεγε στα σιβυλλικά: «Ο χειμώνας θα αποφασίσει». Και προφανώς δεν θα κρίνει τώρα. Ο πολιτικός χρόνος είναι πυκνός. Μετά της Παναγιάς και το προσκύνημα στην Τήνο βλέπουμε τους οιωνούς μας και προβαίνουμε αναλόγως στις επιλογές μας.

Τρίτον, θέλω να αναφερθώ για την ψήφο των αποδήμων. Ο νόμος για την ψήφο των εκτός επικρατείας εκλογέων χρειάζεται αλλαγές ουσίας, ώστε να αρθούν οι φοβικοί κόφτες και οι μίζεροι γραφειοκρατικοί περιορισμοί.

Ως γνωστόν, για τις τροποποιήσεις απαιτείται αυξημένη κοινοβουλευτική Πλειοψηφία. Σας το λέει και η Επιστημονική Υπηρεσία της Βουλής.

Η ξεκάθαρη θέση του ΠΑΣΟΚ ήταν και παραμένει να έχουν δικαίωμα ψήφου όλοι οι Έλληνες κάτοικοι εξωτερικού εφόσον είναι εγγεγραμμένοι στους εκλογικούς καταλόγους και στα δημοτολόγια με επικαιροποίηση της εγγραφής τους κατόπιν σχετικής δήλωσης προς τα κατά τόπους προξενεία και τις πρεσβείες μας.

Διατυπώσαμε από την πρώτη στιγμή με απόλυτη σαφήνεια την πρότασή μας για ισότιμη ψήφο σε όλους τους Έλληνες πολίτες είτε μένουν στο εσωτερικό είτε στο εξωτερικό. Διεκδικούμε τη δυνατότητα έκφρασης της συμμετοχής τους με επιστολική ψήφο και διαδικασίες που θα διασφαλίζουν πλήρως την εγκυρότητά της. Έχουμε επισημάνει επανειλημμένα πως ο ν.4648/2019 ήταν κατώτερος των αναγκών με αρκετά προβληματικά σημεία, καθώς τότε επικράτησαν κομματικές υστεροβουλίες.

Στο ΠΑΣΟΚ - Κίνημα Αλλαγής καταβάλλαμε σημαντικές προσπάθειες τότε με τις επιτροπές, αλλά και αποδεχτήκαμε αναγκαστικές υποχωρήσεις για να επιτευχθεί η ελάχιστη συναίνεση για μια κατ’ αρχάς συμφωνία. Παρά τις ενστάσεις μας και τις επιφυλάξεις μας, συναινέσαμε, καθώς έστω με αυτούς τους όρους έγινε ένα βήμα προς την κατεύθυνση που εμείς σταθερά επιδιώκουμε.

Στην πρώτη συνεδρίαση της Επιτροπής η Γραμματέας Κοινοβουλευτικής Ομάδας έθεσε ερωτήματα για τη μέχρι στιγμής εφαρμογή του νόμου, όπως ποιος είναι αυτή τη στιγμή ο αριθμός των εγγεγραμμένων σε ειδικούς εκλογικούς καταλόγους του εξωτερικού, πόσες αιτήσεις δεν έγιναν δεκτές και πόσες κατέθεσαν σχετικές ενστάσεις.

Ο κύριος Υπουργός απάντησε ότι ο νόμος έχει προκαλέσει το ενδιαφέρον σε δύο χιλιάδες κατοίκους του εξωτερικού. Δυστυχώς ο αριθμός δικαιώνει την κριτική που έχει ασκήσει το κόμμα μας, διασκεδάζει έως το μεδούλι τους φόβους που διατύπωναν τα κόμματα που επέμεναν να βάλουν κόφτες και γρήγορα θα ωριμάσει ο καιρός -προβλέπουμε, όπως το λέγαμε, και τότε- για νέα πιο ριζοσπαστική ρύθμιση. Ελπίζουμε να γίνει μετά πια από αυτές τις εκλογές που πρόκειται να έρθουν σύντομα.

Τέλος, θέλω να αναφερθώ στο κορυφαίο πολιτικό ατόπημα που εισάγεται με το άρθρο 44. Στο νέο κύμα μεταρρυθμίσεων που έχει ανάγκη ο θεσμός της τοπικής αυτοδιοίκησης -και που επανειλημμένα έχω αναφερθεί σε αυτό- ένας προφανής κρίσιμος άξονας είναι η μετάβαση σε ένα μοντέλο όπου ενδυναμώνεται η εκτελεστική εξουσία του δήμου -δήμαρχος και επιτροπές οικονομίας και προγραμματισμού- στα άμεσα καθημερινά προβλήματα, ώστε να αποσυμφορηθεί το δημοτικό συμβούλιο και να παίξει τον ελεγκτικό, αποφασιστικό ρόλο και τον προγραμματικό του ρόλο. Παράλληλα, πρέπει να ενδυναμωθεί ο επιτελικός, προγραμματικός και ελεγκτικός του χαρακτήρας, αυτό που ονόμασα εδώ και πολλά χρόνια «εισαγωγή του κοινοβουλευτικού τύπου διαδικασιών στον δήμο». Είναι ένα βήμα παραπάνω για τη δημοκρατία.

Εσείς τι κάνετε σήμερα; Αφαιρείτε το δικαίωμα των επικεφαλής των παρατάξεων της Αντιπολίτευσης να θέσουν θέματα προ ημερήσιας διάταξης που έχουν κατεπείγοντα χαρακτήρα. Είναι κρίμα. Είναι στοιχειώδες αυτό το δικαίωμα, ακόμα και για τις πρώιμες δημοκρατίες, για τους πρώιμους αντιπροσωπευτικούς θεσμούς. Επαγγέλλεσθε τη μεταρρυθμιστική σας δήθεν φιλοσοφία και ξηλώνετε με μονομανία κάθε απομεινάρι στοιχειώδους εκσυγχρονισμού και δημοκρατικής λειτουργίας.

Στα λόγια, δυστυχώς, κύριοι της Κυβέρνησης, είστε μεταρρυθμιστές, στα έργα κατεδαφιστές. Σε μια εποχή όπου η αντιπροσωπευτική δημοκρατία απειλείται από τον συγκεντρωτισμό της εκτελεστικής εξουσίας, από τη σύμφυση συμφερόντων πολιτικής και οικονομικής εξουσίας, σε μια εποχή που και η δυτική -για να πω τα δικά σας λόγια- δημοκρατία πρέπει να κάνει ένα άλμα προς τα εμπρός, εσείς διαλέξατε ένα λάθος δρόμο, φέρνετε τα πράγματα πίσω.

Φαίνεται ότι για εσάς είναι μια παρεμπίπτουσα υπόθεση αυτή η αλλαγή, ενώ για εμάς είναι κρίσιμη, που δείχνει ακριβώς την ιδεολογική και πολιτική σας κατεύθυνση. Είναι πρόδηλο ότι ζητάμε από τη Βουλή να τοποθετηθούν οι Βουλευτές ονομαστικά για τη συγκεκριμένη διάταξη. Τη θεωρούμε πάρα πολύ κρίσιμη.

Και μία τελευταία παρατήρηση θέλω να κάνω με αφορμή αυτά που είπε ο κύριος πρώην Πρόεδρος της Βουλής, όταν είπε για τα βέλη που εμείς ρίχνουμε προς την άλλη πλευρά και αν πρέπει να τα ρίχνουμε. Προφανώς, η αλλαγή που επιχείρησε ο ΣΥΡΙΖΑ απέναντι στην εξέλιξη της τοπικής αυτοδιοίκησης την προηγούμενη κοινοβουλευτική περίοδο ήταν ατελέσφορη, ήταν διαλυτική και δεν βοήθησε να προχωρήσει η αυτοδιοίκηση μπροστά. Υπάρχει πάντα μια χρυσή τομή σε ένα αντιπροσωπευτικό θεσμό που γίνεται αποφασιστικός όταν πρέπει να λύνει τα πραγματικά προβλήματα και που γίνεται δημοκρατικός και ουσιαστικός όταν πρόκειται να συνθέσει διαφορετικές αντιφάσεις και απόψεις μιας τοπικής κοινωνίας.

Εμείς αυτή τη χρυσή τομή για το προχώρημα ουσιαστικά της δημοκρατίας την έχουμε στο αίμα μας και στην πρακτική μας, την έχουμε στη διαδρομή μας και στις μεταρρυθμίσεις που κάνουμε. Για εμάς η αποκέντρωση της πολιτικής εξουσίας, η αποκέντρωση των αποφάσεων, η αποκέντρωση των αποφάσεων εγγύτητας στον πολίτη και, παράλληλα, η αποτελεσματικότητα ενός θεσμού που πρέπει να αντιμετωπίζει προβλήματα τοπικής ανάπτυξης και καθημερινότητας των πολιτών υπηρετείται μέσα από νέο κύμα μεταρρυθμίσεων που πρέπει να αποκεντρώσει με τεράστια δύναμη πόρους, αρμοδιότητες και διοικητικές και πολιτικές αρμοδιότητες σε αυτούς τους αντιπροσωπευτικούς θεσμούς για να μπορεί η πατρίδα μας να νιώσει ότι κάθε τοπική κοινωνία μπορεί να λύσει τα προβλήματά της και να προκόψει.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κύριος Υπουργός, ο κ. Βορίδης, έχει τον λόγο.

Κύριε Υπουργέ, έχετε ακούσει όλα όσα είπαμε;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Τα έχω ακούσει όλα με πολύ μεγάλη προσοχή.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο για να απαντήσετε.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ευχαριστώ πολύ, κύριε Πρόεδρε, και ευχαριστώ τους συναδέλφους για τις ευχές τους για ανάρρωση. Πραγματικά λυπάμαι που έτυχε αυτό και δεν μπορώ να είμαι μαζί σας. Ξέρετε πόσο τιμώ και σέβομαι και απολαμβάνω τον κοινοβουλευτικό διάλογο και τη νομοθετική εργασία.

Επίσης**,** ξέρετε ότι θέλοντας να αφήνω πάντα χώρο στην κοινοβουλευτική διαδικασία και στους Βουλευτές, η Κυβέρνηση σε αυτή τη διαδικασία έχει εκφράσει τη νομοθετική της πρωτοβουλία και, επομένως, κυρίως οφείλει να ακούει τους Βουλευτές και να τοποθετείται. Συνήθως, τοποθετούμαι στο τέλος της συζητήσεως, αφού έχω ακούσει όλους τους συναδέλφους και θα το κάνω αυτό το ίδιο και τώρα.

Ζήτησα μόνο αυτή την παρέμβαση για να εξηγήσω τον λόγο. Ο βασικός λόγος ήταν να εξηγήσω τις τροπολογίες, για τις οποίες, πράγματι, δεν υπήρξε χρόνος να υπάρξει μια επαρκής ανάλυσή τους στη Βουλή και στην οποία είχαν την καλοσύνη οι συνάδελφοι ήδη να αναφερθούν.

Δύο λόγια επιτρέψτε μου να πω, επειδή πράγματι ακούστηκαν ορισμένα πράγματα. Θα πω, όμως, το εξής. Δεν είναι σωστό. Θα μιλήσω για τα τρία χρόνια. Θα εξηγήσω τι έχει συμβεί στα τρία χρόνια, αλλά και το τι συνέβη τα προηγούμενα τεσσεράμισι χρόνια στη δημόσια διοίκηση, αλλά και στην τοπική αυτοδιοίκηση από πλευράς νομοθεσίας, αλλά και πραγματικότητας της προηγούμενης κυβέρνησης. Δεν θα το κάνω αυτό σε αυτή μου την παρέμβαση. Αυτά θα τα πω στο τέλος.

Θέλω εδώ απλώς να σταθώ στο εξής, επειδή γίνεται μεγάλη συζήτηση για τα δημοτικά συμβούλια και για το άρθρο 44. Πάλι η βασική απάντηση θα είναι στην καταληκτική μου ομιλία. Πολύ γρήγορα θέλω να πω ότι οι επόμενοι ομιλητές να συμφωνήσουν ή να διαφωνήσουν ως προς ένα καθοριστικό ζήτημα για τη λειτουργία των δημοτικών συμβουλίων.

Τα δημοτικά συμβούλια, σύμφωνα με νόμους που δεν έχω ψηφίσει εγώ, με νόμους που έχουν εγκριθεί και από την εποχή του «ΚΑΛΛΙΚΡΑΤΗ», έτσι όπως προσδιορίστηκε η λειτουργία του και οι αρμοδιότητές του. Αυτός δεν είναι δικός μου νόμος. Είναι νόμος του κ. Ραγκούση και τότε ήταν νόμος του ΠΑΣΟΚ. Εν συνεχεία, αυτό είναι κάτι το οποίο δεν άλλαξε από τις νομοθετικές πρωτοβουλίες που ελήφθησαν από την κυβέρνηση ΣΥΡΙΖΑ.

Τα δημοτικά συμβούλια είναι συλλογικά διοικητικά όργανα. Δεν είναι βουλευόμενα γενικώς όργανα. Δεν είναι πολιτικά όργανα. Δεν έχουν δυνατότητα κανονιστικού χαρακτήρα. Είναι συλλογικά διοικητικά όργανα, στα οποία τους ανατίθενται συγκεκριμένες αρμοδιότητες.

Αν κάποιος δεν συμφωνήσει, παρακαλώ πολύ να εξηγήσει γιατί όλο το προηγούμενο διάστημα δεν άλλαξε αυτό το πλαίσιο για να δίνει τη δυνατότητα στα δημοτικά συμβούλια να συζητούν ό,τι τους αρέσει, όποτε τους αρέσει, όποιους θέλει, χωρίς να υπάρχει αρχή, μέση και τέλος σε αυτού του τύπου τις παρεμβάσεις.

Μάλιστα, το συγκεκριμένο θέμα στην πραγματικότητα έχει δημιουργήσει σημαντική δυσλειτουργία στα δημοτικά συμβούλια.

Αν αυτό δεν θέλει κάποιος να το καταλάβει, εκεί δεν καταλαβαίνει, αν θέλετε, τον τρόπο με τον οποίο τοποθετήθηκε η ΚΕΔΕ. Και το λέω, γιατί μου είπατε πώς τοποθετήθηκε η ΚΕΔΕ. Τοποθετήθηκε με σαφή τρόπο στην επιτροπή μας -προφανώς υπάρχουν και αποκλίνουσες και διαφορετικές απόψεις-, αλλά υπάρχει μία πολύ σημαντική μερίδα δημάρχων και δημοτικών αρχών που καταλαβαίνουν το ζήτημα.

Τι κάνουμε εδώ στην πραγματικότητα; Επειδή μου λέτε για προσχώματα και για μείωση της δημοκρατίας. Δίνουμε τη δυνατότητα στους επικεφαλής των δημοτικών παρατάξεων να θέτουν θέμα. Τους δίνουμε τη δυνατότητα, με τη σύμφωνη γνώμη βεβαίως του προέδρου του δημοτικού συμβουλίου, να εντάσσονται οι προτάσεις τους στην ημερήσια διάταξη.

Δίνουμε τη δυνατότητα εν συνεχεία –και είναι η μόνη ουσιαστικά διαφοροποίηση που επέρχεται με την τροπολογία που έχουμε κάνει- αντί αυτά τα θέματα να προτάσσονται, δηλαδή να συζητούνται πρώτα και πριν από την ημερήσια διάταξη, η απόφαση αυτή να πηγαίνει στο τέλος και εκεί να αποφασίζει το δημοτικό συμβούλιο τρία πράγματα που αποφασίζει και τώρα: Αν θέλει να τα συζητήσει ή όχι, αν θέλει να τα συζητήσει εκείνη την ώρα και να λάβει απόφαση ή αν θέλει -αυτό είναι καινούργιο- να τα μεταθέσει -το δημοτικό συμβούλιο όμως- σε μια άλλη συζήτηση. Δεν έχω καταλάβει ποια είναι η μεγάλη κουβέντα που κάνουμε τώρα. Όμως, το ότι με αυτή την παρέμβαση δίνουμε τη δυνατότητα στο δημοτικό συμβούλιο να τελειώσει τη δουλειά του, να τελειώσει τα θέματα της ημερήσιας διάταξης και να τελειώσει τα θέματα τα οποία έχουν τεθεί από τον πρόεδρο του δημοτικού συμβουλίου ως θέματα που κατ’ εξοχήν απασχολούν το δημοτικό συμβούλιο και μετά να ασχοληθούν με τα υπόλοιπα θέματα, με συγχωρείτε, αλλά αυτό είναι μία πάρα πολύ σημαντική λειτουργική αλλαγή, κατά τη γνώμη μου.

Ούτε τώρα υπάρχει κανένα ζήτημα κατεπείγον το οποίο δήθεν θα χαθεί, γιατί απαιτείται η γνωστοποίηση αυτών των θεμάτων προ σαράντα οκτώ ωρών, λες και εν πάση περιπτώσει, τα δημοτικά συμβούλια έχουν να αντιμετωπίσουν τέτοια θέματα, τέτοιου επείγοντος είδους, ώστε δεν μπορούν να περιμένουν μια εβδομάδα ή δύο ημέρες για να συζητηθούν. Νομίζω ότι όλα αυτά είναι υπερβολή.

Έρχομαι, όμως, στο κύριο θέμα της παρέμβασής μου, κυρίες και κύριοι συνάδελφοι, το οποίο αφορά κυρίως την τροπολογία της αποκεντρωμένης, για την οποία, πρώτον, είχα ενημερώσει, είχα πει δηλαδή το ποια θα είναι η παρέμβασή μας και την οποία επιτρέψτε μου να εξηγήσω λίγο, γιατί άκουσα πολλά περί κομματικοποίησης, περί αντιμεταρρύθμισης, περί επιστροφής και περί κομματικού κράτους.

Κατ’ αρχάς, θα κάνω μία διόρθωση, για να βάζουμε λίγο τα πράγματα στη θέση τους.

Άκουσα με πολύ σεβασμό τον τέως Πρόεδρο της Βουλής κ. Βούτση να λέει ότι με τον Κυριάκο Μητσοτάκη καταργήθηκαν οι γενικές διευθύνσεις και τοποθετήθηκαν κομματικά. Αυτό είναι απολύτως ανακριβές. Εκείνο το οποίο έγινε είναι ότι στην πραγματικότητα υπήρξε η ανάγκη εκείνη την εποχή να φτιαχτούν πάρα πολύ γρήγορα νέοι οργανισμοί. Σε αυτούς τους νέους οργανισμούς καταργήθηκαν πράγματι οι θέσεις των προϊσταμένων και διατοποθετήθηκαν μέχρι να εφαρμοστεί το νέο σύστημα επιλογής προϊσταμένων ουσιαστικά οι ίδιοι οι υπηρετούντες. Άρα, λοιπόν, δεν έγινε κανενός τέτοιου τύπου μεταβολή ή κομματικοποίηση.

Θα έλεγα, επίσης, στον ΣΥΡΙΖΑ, ο οποίος έχει ένα κακό ιστορικό, να θυμηθεί όλες εκείνες τις προκηρύξεις στις οποίες, υποτίθεται, ότι έπρεπε να τοποθετηθούν οι διοικήσεις. Και θέλω να θυμηθείτε εκείνες τις προκηρύξεις που έλεγαν ότι πρέπει κάποιος να έχει ένα συγκεκριμένο πτυχίο και ταυτόχρονα και καλή γνώση ρωσικής γλώσσας για να πάει να λάβει μέρος σε εκείνη την προκήρυξη. Ήταν προκηρύξεις που φυσικά εν συνεχεία ακυρώθηκαν. Άρα, λοιπόν, όποιος κάνει όλη αυτή τη συζήτηση πρέπει να είναι πολύ προσεκτικός ως προς το σε ποιο σημείο αναφέρεται, σε ποιους μιλάει και ποια είναι τα δικά του πεπραγμένα.

Έρχομαι, όμως, σε αυτό το οποίο διαπιστώθηκε.

Πρώτον, σεβαστήκαμε απολύτως τη ρύθμιση την οποία έκανε ο ΣΥΡΙΖΑ. Έληξαν οι θητείες. Είχε τοποθετηθεί συντονιστής. Να θυμίσω ότι ο συντονιστής είχε το στάτους του γενικού διευθυντή -αυτή ήταν η υπηρεσιακή του κατάσταση- και προήρχετο από την υπηρεσία. Άρα ήταν ένας γενικός διευθυντής που ανέλαβε συντονιστής της αποκεντρωμένης διοικήσεως.

Παρακολουθήσαμε την εξέλιξη του θεσμού, τον αφήσαμε να εξελιχθεί, δεν παρεμβαίνουμε σε κανένα σημείο, έληξαν οι θητείες. Προσέξτε τώρα πόσο «αντινομικοί» είστε στην κριτική την οποία κάνετε. Όλοι λέτε ότι υπάρχει πρόβλημα με τις αποκεντρωμένες διοικήσεις. Γιατί το λέτε αυτό; Τι θα πείτε αν έρθει κάποιος να σας ρωτήσει ποιο είναι το πρόβλημα που υπάρχει με τις αποκεντρωμένες διοικήσεις; Άκουσα σήμερα διάφορα, παραδείγματος χάριν, για το ζήτημα της εποπτείας των ΟΤΑ. Με συγχωρείτε πάρα πολύ, εγκαλείτε την παρούσα Κυβέρνηση -γιατί αυτό έχει σημασία να το λέμε- για μία πρόβλεψη η οποία υπάρχει σε έναν νόμο του 2010, γιατί, για να συνεννοούμαστε, ακόμη παιδευόμαστε με αυτή τη μεγάλη μεταρρύθμιση που έγινε με τον «ΚΑΛΛΙΚΡΑΤΗ». Και το λέω για να καταλάβουμε και το πώς πρέπει να είναι οι γειωμένες οι μεταρρυθμίσεις μέσα στην κοινωνική, πολιτική και διοικητική πραγματικότητα. Διότι αλλιώς δεν είναι μεταρρυθμίσεις, αλλά κάτι που κάποιος σκέφτηκε και έγραψε έναν νόμο.

Γιατί δώδεκα χρόνια μετά δεν έχει αντιμετωπιστεί στην πραγματικότητα μία σειρά από ζητήματα τα οποία μας απασχολούν και τα οποία παλεύουμε ακόμα; Γιατί; Διότι οι τότε προβλέψεις ήταν εξαιρετικά προβληματικές. Και αυτό, παραδείγματος χάριν, είναι κάτι που έχει να κάνει με μια άλλη μορφή τροπολογίας, με την τροπολογία μας για τις ΥΔΟΜ -άλλο σημείο της τροπολογίας-, με την τροπολογία μας για τις υπηρεσίες δόμησης. Από αυτό που είχε προβλεφθεί το 2010, τώρα, το 2022, ακόμα παλεύουμε με αυτό, γιατί αυτό δεν έχει υλοποιηθεί ακόμα ή έχει υλοποιηθεί μερικώς και με πάρα πολύ προβληματικό τρόπο.

Έρχομαι ξανά στις αποκεντρωμένες. Τι διαπιστώσαμε, λοιπόν; Πρώτον, δεν έπαιρνε κανείς μια θέση για το τι θα γίνει με τις αποκεντρωμένες. Η εξέλιξη των αποκεντρωμένων πράγματι είναι η εξέλιξη της νομαρχίας. Τι ήταν η νομαρχία; Ήταν ο τρόπος με τον οποίο ασκούσε την αποκεντρωμένη κρατική διοίκηση το κράτος. Τότε, στην αρχική της συνοχή, ο νομάρχης ήταν διορισμένος από τον Υπουργό Εσωτερικών. Τι κάναμε εν συνεχεία; Πήγαμε στον αιρετό νομάρχη. Σωστά. Και μετά οι νομαρχίες ενοποιήθηκαν και πήγαμε στον αιρετό περιφερειάρχη.

Υπήρξε ένα μεγάλο ζήτημα τότε, το οποίο καθορίστηκε και αντιμετωπίστηκε με έναν ορισμένο τρόπο στο ν.3852, στον «ΚΑΛΛΙΚΡΑΤΗ». Δηλαδή, τι; Κάποιες αρμοδιότητες οι οποίες είναι κατ’ εξοχήν κρατικές διατηρήθηκαν στις αποκεντρωμένες διοικήσεις, γιατί σωστά έκρινε τότε ο νομοθέτης ότι συνταγματικά δεν μπορούσε να τις μεταβιβάσει. Γιατί; Διότι, όπως ξέρουμε, στην τοπική αυτοδιοίκηση μεταβιβάζονται οι τοπικές υποθέσεις. Αυτά που σας λέω το λέει το Σύνταγμα. Για όποιον ενδιαφέρεται, υπάρχει και εκτενής νομολογία του Συμβουλίου της Επικρατείας πάνω σε αυτά.

Τί άλλο, επίσης, μας λέει το Σύνταγμα; Ότι η διοίκηση ασκείται, σύμφωνα με το αποκεντρωτικό σύστημα, πράγμα που σημαίνει ότι το κράτος πρέπει να έχει και αποκεντρωμένες υπηρεσίες.

Όλη αυτή η συζήτηση, λοιπόν -την οποία άκουγα σε διάφορα επίπεδα-, ότι πρέπει να καταργηθούν οι αποκεντρωμένες δεν λαμβάνει υπ’ όψιν της στην πραγματικότητα τις κεντρικές επιλογές τις οποίες κάνει ο συνταγματικός νομοθέτης.

Εφόσον, λοιπόν, πρέπει να υπάρχουν αποκεντρωμένες διοικήσεις, η απόδειξη είναι …(δεν ακούστηκε λόγω κακής σύνδεσης) βασική επιλογή ότι αυτές θα διοικούνταιαπό έναν υπηρεσιακό παράγοντα, από έναν συντονιστή. Ενώ έχουν -το τονίζω- ουσιαστικές αρμοδιότητες, ήταν μια καλή επιλογή. Αυτό τι παρουσίαζε; Παρουσίαζε μια πολύ σημαντική δυσλειτουργία. Οι αποκεντρωμένες διοικήσεις, ενώ υπάγονται, παραδείγματος χάριν, στο Υπουργείο Εσωτερικών -και ο συντονιστής υπήγετο στο Υπουργείο Εσωτερικών και υπάγεται στο Υπουργείο Εσωτερικών για την υπηρεσιακή του κατάσταση και τον πειθαρχικό του έλεγχο- ασκούν αρμοδιότητες πολύ περισσότερων Υπουργείων –ασκούν αρμοδιότητες του Υπουργείου Περιβάλλοντος, του Υπουργείου Εσωτερικών, του Υπουργείου Οικονομικών, του Υπουργείου Μεταναστευτικής Πολιτικής- σε τοπικό επίπεδο. Τι απαιτεί αυτό; Έναν συντονισμό με τα Υπουργεία. Ποιος έπρεπε να κάνει αυτόν τον συντονισμό; Ο συντονιστής. Λειτουργούσε αποτελεσματικά αυτό; Μα, όλοι στην κριτική σας λέτε ότι δεν λειτουργούσε αποτελεσματικά.

Τι ήταν εκείνο το οποίο θα έπρεπε να γίνει; Ένα από τα σημεία της λειτουργίας ήταν ότι στην πραγματικότητα αυτός ο υπηρεσιακός παράγοντας –και τον αφήσαμε, σας ξαναλέω, να έχουμε μια πλήρη εικόνα της λειτουργίας και αποτίμησης αυτού του θεσμού- δυσκολευόταν πάρα πολύ στην αποτελεσματική μεταφορά των πολιτικών και της άσκησης των πολιτικών προς όφελος των πολιτών. Εξ ου και είχαμε αυτή την πολύ μεγαλύτερη κριτική των αποκεντρωμένων διοικήσεων.

Τί λέμε σήμερα; Στην πραγματικότητα εφαρμόζουμε τις αποκεντρωμένες διοικήσεις, αυτό το οποίο κάναμε και στο επιτελικό κράτος. Δηλαδή, τι; Διατηρούμε τον υπηρεσιακό παράγοντα, προκειμένου να μην υπάρχει ζήτημα πολιτικοποίησης σε όλες τις επιλογές του προσωπικού και των οικονομικών. Άρα το μοντέλο των Υπουργείων μεταφέρεται στην αποκεντρωμένη διοίκηση. Όπως ο υπηρεσιακός γραμματέας των Υπουργείων έχει τώρα τον έλεγχο του προσωπικού και των οικονομικών, έτσι τώρα ο συντονιστής, ο οποίος διατηρείται, έχει τον έλεγχο του προσωπικού και των οικονομικών. Όμως, όλη τη λειτουργία και την άσκηση της πολιτικής, όπως σήμερα την έχει ο Υπουργός, αντίστοιχα την έχει ο μετακλητός γραμματέας. Αυτή είναι η αλλαγή, για να μπορέσουμε να επιτύχουμε αποτελεσματικότερο συντονισμό στην ουσία των πολιτικών, κάτι που γίνεται προς όφελος των πολιτών.

Είναι το μόνο σημείο στο οποίο θα παρέμβουμε στις αποκεντρωμένες; Όχι. Είναι ένα ολοκληρωμένο σχέδιο το οποίο έχουμε. Αυτή τη στιγμή έχουμε εντάξει ένα ολόκληρο έργο στο ταμείο, το οποίο ουσιαστικά θα έρθει -από τον Οκτώβριο έως τον Δεκέμβριο είναι τα παραδοτέα του- να μας πει ποιες είναι εκείνες οι αρμοδιότητες οι οποίες πρέπει να διατηρηθούν στην αποκεντρωμένη διοίκηση, ποιες πρέπει να μεταφερθούν και να υπάρξει και ένας μηχανισμός και να υπάρξει και ένα αντίστοιχο λογισμικό και όλα αυτά να υπάρξουν μέσα στο Υπουργείο Εσωτερικών. Πρέπει, λοιπόν, οι αρμοδιότητες των αποκεντρωμένων να μεταφερθούν προς την τοπική αυτοδιοίκηση. Ποιες θα μπορούσαν ενδεχομένως να επιστραφούν στις αποκεντρωμένες υπηρεσίες των Υπουργείων και ποιες πρέπει να διατηρηθούν.

Αυτό θα μας δώσει μια πλήρη και σαφή εικόνα της λειτουργίας των αποκεντρωμένων. Πάνω σε αυτό θα μπορέσουμε να χτίσουμε τα καινούργια οργανογράμματα των αποκεντρωμένων διοικήσεων και να τις ενισχύσουμε με προσωπικό.

Αυτό το λέω γιατί βάζετε το ζήτημα της εποπτείας. Η εποπτεία των ΟΤΑ είναι ένα σημαντικό θέμα, αλλά δεν είναι η μόνη λειτουργία των αποκεντρωμένων διοικήσεων. Οι αποκεντρωμένες διοικήσεις έχουν περιβαλλοντικές αδειοδοτήσεις, έχουν όλα τα ζητήματα της χορήγησης των αδειών παραμονής, άρα στην πραγματικότητα ζητήματα μεταναστευτικής πολιτικής, έχουν θέματα αγροτικών υποθέσεων, ζητήματα δημοσίων ………..(δεν ακούγεται λόγω κακής σύνδεσης) στο Υπουργείο Οικονομικών. Άρα έχουν πάρα πολλές αρμοδιότητες.

Το ζήτημα της εποπτείας των ΟΤΑ είναι βεβαίως ένα σημαντικό θέμα για το οποίο θα υπάρξει επόμενη παρέμβαση. Θεωρώ ότι αυτή θα εξελιχθεί μάλιστα στην τρέχουσα θητεία της παρούσας Βουλής, η οποία και μετά τις δηλώσεις του Πρωθυπουργού αποσαφηνίζεται ότι θα ολοκληρώσει τη θητεία της και επομένως υπάρχει και χρόνος και για την εξέλιξη αυτής της πρωτοβουλίας.

Η συνολική παρέμβαση ξεκινάει σήμερα, δεν τελειώνει σήμερα, για να στήσουμε επιτέλους τις αποκεντρωμένες διοικήσεις στα πόδια τους, γιατί αυτός ο διχασμός που υπάρχει ανάμεσα στην περιφερειακή αυτοδιοίκηση κατ’ αρχάς και στις αποκεντρωμένες διοικήσεις πρέπει να ισορροπήσει. Δεν έχει ισορροπήσει, επαναλαμβάνω για δώδεκα χρόνια. Θα ισορροπήσει τώρα.

Άρα ακολουθούμε, επαναλαμβάνω, το μοντέλο του επιτελικού κράτους, που είναι σωστό και επιτυχημένο, και ένα από τα ζητήματα της λειτουργίας που υπήρχε, που σας το περιέγραψα, το επιλύουμε. Επομένως όσον αφορά την κριτική σας να πω ότι δεν είναι ………..(δεν ακούγεται λόγω κακής σύνδεσης) με την έννοια που το λέτε, είναι ένα ζήτημα, ξαναλέω, μιας αποτίμησης του θεσμού. Τον δοκιμάσαμε τον θεσμό του υπηρεσιακού. Δεν μας έδωσε τη λειτουργία την οποία θα θέλαμε στις αποκεντρωμένες διοικήσεις.

Ο ΣΥΡΙΖΑ ενδεχομένως, καθώς ήταν δική του πρωτοβουλία, δεν λειτούργησε, δεν πήγε καλά, μπορεί να θέλει να την υποστηρίξει. Ακούω, όμως, παραδείγματος χάριν, από το ΠΑΣΟΚ - ΚΙΝΑΛ «γιατί το κάνετε αυτό;», τη στιγμή που η επιλογή η οποία είχε γίνει τότε στον «ΚΑΛΛΙΚΡΑΤΗ» για τη διοίκηση των αποκεντρωμένων διοικήσεων ήταν η τοποθέτηση ουσιαστικά πολιτικών προσώπων και με αυτό πορεύτηκαν οι αποκεντρωμένες διοικήσεις μέχρι την τελευταία αλλαγή που έκανε ο ΣΥΡΙΖΑ. Να ρωτήσω γιατί τότε δεν είχατε βάλει υπηρεσιακό παράγοντα από τότε και ασκείτε σήμερα αυτή την κριτική;

Εκείνο το οποίο κάνουμε σήμερα είναι να εφαρμόζουμε στην πραγματικότητα αυτό το δυϊκό μοντέλο, δηλαδή το μοντέλο το οποίο έχουμε εφαρμόσει και στο επιτελικό κράτος και για το οποίο είμαστε πολύ περήφανοι και θεωρούμε ότι δουλεύει πάρα πολύ καλά. Οι ουσιαστικές λειτουργίες πηγαίνουν πράγματι σε έναν έλεγχο ο οποίος θα επιτρέπει την αποτελεσματικότερη διασύνδεση των αποκεντρωμένων διοικήσεων με τα Υπουργεία, προκειμένου να κατεβαίνουν οι πολιτικές προς τους πολίτες με τον καλύτερο δυνατό τρόπο, και ταυτόχρονα όμως διατηρείται η αποπολιτικοποίηση σε ζητήματα που έχουν να κάνουν με τη διαχείριση του προσωπικού και τη διαχείριση των οικονομικών.

Μισή κουβέντα να πω για τις ΥΔΟΜ. Είναι ένα άλλο ζήτημα το οποίο μας ταλανίζει επί δώδεκα χρόνια λόγω «ΚΑΛΛΙΚΡΑΤΗ», ένα ζήτημα το οποίο πηγαίνει με παρατάσεις διοικητικής υποστήριξης επί μια δωδεκαετία. Τώρα με αυτή τη διάταξη στην πραγματικότητα διαμορφώνεται το πλαίσιο. Η παροχή υπηρεσιών από κάποιους δήμους σε όμορους δήμους θεσμοποιείται και νομιμοποιείται. Ιδρύουμε, όμως, σε αυτούς τους δήμους οι οποίοι αναλαμβάνουν αυτό το πρόσθετο καθήκον εκατόν πενήντα νέες οργανικές θέσεις και επειδή η 13Κ έχει τώρα μηχανικούς και βγήκαν τα προσωρινά αποτελέσματα θα γίνει η στελέχωση σε πάρα πολύ σύντομο χρονικό διάστημα. Ταυτόχρονα φτιάχνουμε και έναν μηχανισμό με τον οποίο θα δίνουμε πρόσθετα χρήματα σε αυτούς οι οποίοι πράγματι παρέχουν υπηρεσίες…….. (δεν ακούγεται λόγω κακής σύνδεσης) και σε γειτονικούς δήμους. Με αυτό αντιμετωπίζεται ένα πολύ μεγάλο παράπονο το οποίο ήταν και απολύτως εύλογο, λογικό και δίκαιο. Έρχονταν οι δήμοι οι οποίοι παρείχαν λόγω της διοικητικής υποστήριξης υπηρεσίες σε όμορους δήμους οι οποίοι δεν είχαν ΥΔΟΜ και αναρωτιόνταν οι δήμαρχοι: «Μας συγχωρείτε, εμείς γιατί παρέχουμε υπηρεσίες σε δημότες που δεν είναι δικοί μας; Γιατί αναλαμβάνουμε αυτό το βάρος την ώρα που δεν το αναλαμβάνει ο άλλος δήμος;». Η απάντηση εδώ δίνεται: Αναλαμβάνουν μεν το βάρος, αλλά ταυτόχρονα έχουν και πρόσθετο προσωπικό και πρόσθετη χρηματοδότηση. Άρα εδώ διαμορφώνουμε μια ισορροπία σε κάτι που επί δώδεκα χρόνια δεν υπήρχε ως ισορροπία. Δίνουμε μια εξάμηνη παράταση σε όποιον δήμο, έστω και τώρα, θέλει να φτιάξει τη δική του ΥΔΟΜ. Επομένως μετά από δώδεκα χρόνια έχουμε διαμορφώσει ένα θεσμικό πλαίσιο, το οποίο λύνει ένα ζήτημα στο οποίο καρκινοβατούσαμε και για την ακρίβεια πηγαίναμε με διαρκείς και μόνιμες παρατάσεις από την εποχή του «ΚΑΛΛΙΚΡΑΤΗ».

Αυτές, λοιπόν, είναι οι παρεμβάσεις που κάνουμε με τις τροπολογίες μας αυτές και επιφυλάσσομαι, αν χρειάζεται, για το σύνολο του νομοσχεδίου, κύριε Πρόεδρε, θα αναφερθώ στην ομιλία μου στο τέλος.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Υπουργέ.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Κύριε Πρόεδρε, δυο λόγια θα ήθελα να πω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Σκανδαλίδη.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Άκουσα τον κύριο Υπουργό με προσοχή και έχω την αίσθηση ότι μας περιέγραψε μια δημόσια υπηρεσία. Περιέγραψε πώς λειτουργεί η αυτοδιοίκηση ως διοίκηση του κράτους. Τα δημοτικά συμβούλια δεν είναι ούτε δημόσια υπηρεσία ούτε διοικητικά συμβούλια. Τα δημοτικά συμβούλια μετατρέπουν τη δημόσια διοίκηση σε αυτοδιοίκηση, δηλαδή έχουν ένα τεράστιο κομμάτι πολιτικής εξουσίας. Σε αυτό το κομμάτι, που είναι η φωνή των πολιτών της τοπικής κοινωνίας, να μην μπερδεύετε τα έκτακτα θέματα που μπαίνουν ανά πάσα στιγμή και πρέπει να τα εξετάσει επιτόπου το δημοτικό συμβούλιο. Για τα πολιτικά και αναπτυξιακά θέματα της περιοχής θα πρέπει να έχουν την αποφασιστική αρμοδιότητα τα δημοτικά συμβούλια. Όταν αφαιρείτε από την Αντιπολίτευση τη δυνατότητα να θέσει ένα θέμα όχι απλά μιας διοικητικής λειτουργίας, αλλά ένα ευρύτερο θέμα της τοπικής κοινωνίας και προσπαθείτε με μεθόδους διοικητικές να το υποβαθμίσετε ή να το μεταθέσετε ή να το πετάξετε έξω από τη συνεδρίαση του δημοτικού συμβουλίου, μετατρέπετε τα δημοτικά συμβούλια σε όργανα διοίκησης και όχι αυτοδιοίκησης. Αυτό είναι σε βάρος της αποκέντρωσης του θεσμού και συνολικά της αναπτυξιακής πορείας του τόπου.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Κεγκέρογλου από το ΠΑΣΟΚ - Κίνημα Αλλαγής έχει τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κυρίες και κύριοι συνάδελφοι, η Κυβέρνηση της Νέας Δημοκρατίας εκμεταλλεύεται κάθε φορά τη διαδικασία ενσωμάτωσης ευρωπαϊκού δικαίου στο εθνικό, συρράπτοντας και συγκολλώντας άσχετες νομοθετικές διατάξεις με μια γνώριμη πια πρακτική κακής νομοθέτησης του δήθεν επιτελικού κράτους.

Συζητούμε σήμερα ένα νομοσχέδιο για την εφαρμογή του ευρωπαϊκού κανονισμού για την Eυρωπαϊκή Πρωτοβουλία Πολιτών. Είναι μία διαδικασία που δίνει τη δυνατότητα στον Ευρωπαίο πολίτη να συμμετέχει ενεργά στη χάραξη πολιτικών της Ευρωπαϊκής Ένωσης, ακόμη και με νομοθέτηση της Ευρωπαϊκής Επιτροπής ύστερα από προϋποθέσεις.

Η Κυβέρνηση, αντί να αξιοποιήσει την ευκαιρία για συζήτηση και προώθηση καινοτόμων αλλαγών στην τοπική αυτοδιοίκηση ανάλογων με την πρωτοβουλία που θα αντιμετωπίζουν θεσμικά ζητήματα και θα συμβάλλουν στην αντιμετώπιση καθημερινών προβλημάτων, συνεχίζει την ευκαιριακή και αποσπασματική της πολιτική.

Ας δούμε ορισμένα άρθρα του νομοσχεδίου:

Η κατάργηση του δικαιώματος των δημοτικών συμβούλων και των επικεφαλής των παρατάξεων να εγείρουν κατεπείγοντα θέματα προ ημερήσιας διάταξης συνάδει απόλυτα με την έως τώρα αντιμεταρρύθμιση της Νέας Δημοκρατίας, που εκτός των άλλων κατήργησε ουσιαστικά τα δημοτικά συμβούλια στο όνομα της κυβερνησιμότητας. Οι αρμοδιότητες στο σύνολό τους πλην της σύναψης δανείων έχουν μεταφερθεί στην Οικονομική Επιτροπή και σε άλλες με άλλοθι την άστοχη, κολοβή και ανερμάτιστη νομοθέτηση του ΣΥΡΙΖΑ που προκάλεσε πράγματι πολλές παρενέργειες.

Επιπλέον η αντιθεσμική ενίσχυση των καθηκόντων ειδικών συμβούλων και ειδικών συνεργατών των δημάρχων, με την οποία είμαστε απολύτως αντίθετοι, αποτελεί μια ακόμη αλλοίωση του θεσμικού ρόλου των συμβούλων αφ’ ενός και βέβαια της υπηρεσιακής κατάστασης και συνέχειας του κράτους αφ’ ετέρου.

Αντί να φροντίσετε να στελεχωθούν οι υπηρεσίες των δήμων για να εξυπηρετούνται απρόσκοπτα οι πολίτες και να υποστηρίζεται η τοπική ανάπτυξη δημιουργήσατε πριν καιρό τους παρα-δήμους με τους «bypass» οργανισμούς και την πελατειακή πρόσληψη προσωπικού και εργαζομένων. Τώρα δημιουργείτε τις παρα-υπηρεσίες στα γραφεία των δημάρχων που θα υποκαταστήσουν τις νόμιμες υπηρεσίες και βέβαια -υποθέτω- στις περιπτώσεις «γκρίζων» διαδικασιών αναθέσεων εργολαβιών και άλλων αποφάσεων.

Επαναφέρετε και τον γενικό γραμματέα στις αποκεντρωμένες διοικήσεις. Όμως τι έχει συμβεί; Εκτός του ότι θα έπρεπε να γίνει μια αξιολόγηση πώς λειτούργησαν με τον συντονιστή, έχετε μεταφέρει τις περισσότερες υπηρεσίες κάθετα στα Υπουργεία. Είναι αποστεωμένη πλέον η αποκεντρωμένη διοίκηση. Και τώρα λέτε ότι χρειάζεται γενικός γραμματέας, πολιτικό πρόσωπο; Είναι προφανώς εν όψει εκλογών, για να μπορεί να παίξει τον κομματικό του ρόλο και όχι τον πολιτικό.

Κυρίες και κύριοι συνάδελφοι, το ΠΑΣΟΚ ασκεί σκληρή πολλές φορές αλλά υπεύθυνη αντιπολίτευση και δεν αρκείται στην κριτική. Είναι κοινή παραδοχή άλλωστε ότι ως κυβέρνηση έχει κάνει όλες τις μεγάλες και προοδευτικές τομές και αλλαγές στην αυτοδιοίκηση. Το ΠΑΣΟΚ ουσιαστικά δημιούργησε και χειραφέτησε την αυτοδιοίκηση Α΄ και Β΄ βαθμού στην πατρίδα μας, με νομοθετικές πρωτοβουλίες και επιχειρησιακά προγράμματα: από τον ν. 1235/1982, τον δημοκρατικό προγραμματισμό με τον ν.1622/1986, τους «ΑΥΤΟΤΕΛΕΙΣ ΠΟΡΟΥΣ» με τον ν.1898, μέχρι τον «ΚΑΠΟΔΙΣΤΡΙΑ» και τον «ΚΑΛΛΙΚΡΑΤΗ».

Σήμερα, μετά από μια δεκαετή οικονομική κρίση, την πανδημία του κορωνοϊού, τις φυσικές καταστροφές, την ακρίβεια, που επιτείνουν τη δυσλειτουργία των ΟΤΑ που προκάλεσαν οι διαδοχικές αντιμεταρρυθμίσεις και οπισθοδρομήσεις ΣΥΡΙΖΑ και Νέας Δημοκρατίας που καθήλωσαν τις τοπικές δημιουργικές δυνάμεις και δυσχεραίνουν την καθημερινότητα των πολιτών, είναι περισσότερο από ποτέ αναγκαία μια δομική και αποτελεσματική μεταρρύθμιση που θα ενσωματώνει σύγχρονες ανάγκες και λειτουργίες και ταυτόχρονα θα συνιστά μια θεσμική ώθηση της αυτοδιοίκησης προς το μέλλον. Αξιολόγηση του «ΚΑΛΛΙΚΡΑΤΗ» έπρεπε να γίνει πριν τη θεσμοθέτηση του «ΚΛΕΙΣΘΕΝΗ» στο όνομα. Δεν έγινε. Ανερμάτιστη μεταρρύθμιση συνιστά οπισθοδρόμηση, και έτσι έγινε.

Εμείς θέλουμε μια αυτοδιοίκηση οικονομικά και διοικητικά ανεξάρτητη, με γενναία αποκέντρωση πόρων και αρμοδιοτήτων και με πρωταγωνιστικό ρόλο και αποτελεσματικότητα προς όφελος του πολίτη και της τοπικής κοινωνίας, μια αυτοδιοίκηση που θα υλοποιεί όλες τις δημόσιες πολιτικές σε τοπικό επίπεδο. Και μια τέτοια αυτοδιοίκηση οφείλει να λειτουργεί με δημοκρατικούς κανόνες και να εφαρμόζει στην πράξη την εσωτερική δημοτική αποκέντρωση και τη συμμετοχή των πολιτών στις αποφάσεις. Και εδώ είναι που θα μπορούσατε με αφορμή την Πρωτοβουλία Πολιτών σε επίπεδο Ευρωπαϊκής Ένωσης για τη νομοθέτηση, αν είχατε την ανάλογη αντίληψη και πολιτική φιλοσοφία, να θεσμοθετήσετε και να προωθήσετε τουλάχιστον για συζήτηση, κατ’ αναλογία αυτής της διαδικασίας σε ευρωπαϊκό επίπεδο, τη δυνατότητα για αποφάσεις σε τοπικό και περιφερειακό επίπεδο με πρωτοβουλία των δημοτών και των πολιτών. Πού να βρείτε όμως το όραμα και τις ιδέες και τις αναζητήσεις προς το μέλλον όταν κοιτάζετε πίσω, όταν είστε η οπισθοδρόμηση με το πρόσωπο της Νέας Δημοκρατίας;

Θα καταθέσω στα Πρακτικά την απόφαση του Δημοτικού Συμβουλίου του Δήμου Χερσονήσου, γιατί είναι ένας από τους πολλούς δήμους που αντέδρασαν και είναι γνωστό ότι εκτός από μέρος της κυβερνητικής πτέρυγας της ΚΕΔΕ οι άλλες παρατάξεις και πλειάδα δήμων έχουν αντίθεση στο άρθρο 44. Και βέβαια, όπως είπε η γραμματέας, έχουμε υποχρέωση -και το κάνουμε- να καταθέσουμε αίτημα ονομαστικής ψηφοφορίας για το συγκεκριμένο άρθρο, το οποίο ζητήσαμε να αποσύρετε.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά την προαναφερθείσα απόφαση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σχετικά με την τροποποίηση του ν.4555/2018 για τη διαχείριση στερεών αποβλήτων όσον αφορά την Κρήτη ήρθα σε επαφή με τους φορείς. Τη θεωρούν τώρα ως μια αναγκαία συμβιβαστική λύση, αλλά επισημαίνω ότι δεν πρέπει να ανατραπεί το ενιαίο του σχεδιασμού για την περιφέρεια.

Για τη ρύθμιση του άρθρου 48 για την αναδοχή οφειλών από τους ΟΤΑ, που κάνετε απάλειψη του 70% προστίμων και προσαυξήσεων, θέλω να σας θυμίσω ότι μετά από τροπολογία μας που έκανε δεκτή ο κ. Λιβάνιος, που τυχαίνει να είναι εδώ, το άρθρο 123 του ν.4674 προβλέπει την πλήρη απαλλαγή προστίμων και προσαυξήσεων στις περιπτώσεις που ο δήμος, το δημοτικό συμβούλιο έχει αποφασίσει για την ανάληψη των χρεών της επιχείρησης που λύεται όταν ίσχυε η 100% απαλλαγή. Γιατί στη συνέχεια είχε έρθει η κυβέρνηση του ΣΥΡΙΖΑ ανεξήγητα και το είχε αποσύρει κλείνοντάς μας το μάτι και στο αυτί λέγοντάς μας ότι το είχαν επιβάλει οι θεσμοί. Βέβαια η ΚΥΑ εφαρμογής αυτής της διάταξης δεν εκδόθηκε ποτέ, δυστυχώς, και σήμερα έρχεστε να νομοθετήσετε επί τα χείρω. Για τους δήμους που είχαν αρχικά πάρει την απόφαση πρέπει να ισχύει το 100%.

Για τους απόδημους ήδη αναφέρθηκε η Γραμματέας και ο Κώστας Σκανδαλίδης, για την αποτυχία να έχουμε μέχρι στιγμής μόνο δύο χιλιάδες από τους εκατοντάδες χιλιάδες απόδημους Έλληνες της Διασποράς. Δεν εξασφαλίστηκε η ισότιμη πρόσβαση στη διαδικασία.

Κύριε Υπουργέ, έρχομαι πολύ γρήγορα τώρα στις τροπολογίες. Οι υπουργικές που έχουν κατατεθεί συνεχίζουν να είναι η καθεμία πολλών άρθρων και αρμοδιότητας πολλών Υπουργείων. Και αυτό, σε συνδυασμό με την καταχρηστική πρακτική του Προεδρείου κατά παράβαση του Κανονισμού και του Συντάγματος, αφαιρεί το δημοκρατικό δικαίωμα του κάθε Βουλευτή και του κάθε κόμματος να τοποθετηθεί και να ψηφίσει για κάθε άρθρο χωριστά με την αυθεντική βούληση που έχει. Νοθεύετε τη βούληση των Βουλευτών γιατί αναγκάζετε να ψηφίζονται πολλά άρθρα μαζί ως ένα άρθρο. Πού τη βρήκατε αυτή τη δημοκρατία; Είναι μόνο της Νέας Δημοκρατίας!

Θα ήθελα τώρα να αναφερθώ στις βουλευτικές τροπολογίες.

Η πρώτη που έχουμε καταθέσει ως Κίνημα Αλλαγής - ΠΑΣΟΚ αφορά τη διασφάλιση της απρόσκοπτης λειτουργίας του προγράμματος «Βοήθεια στο Σπίτι». Την υποστηρίζουν Βουλευτές συνάδελφοι και από τη Νέα Δημοκρατία και από άλλα κόμματα -δεν θέλω να αναφερθώ ονομαστικά-, γιατί μετά την ανακοίνωση των αποτελεσμάτων που ένας μεγάλος αριθμός από τους νυν εργαζόμενους δεν θα συνεχίσει να εργάζεται είναι αναγκαίο το Υπουργείο και η ΕΕΤΑΑ να συνεχίσουν μέσω προγραμματικής σύμβασης, όπως γίνεται και μέχρι σήμερα, να διαθέτουν το αναγκαίο προσωπικό στους δήμους για να λειτουργεί απρόσκοπτα το πρόγραμμα. Θα αφορά συνολικά, σύμφωνα με τις μέχρι τώρα ανακοινώσεις, το πολύ έως εκατόν εξήντα εργαζόμενους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ να ολοκληρώσετε, κύριε συνάδελφε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ζητάω λίγο χρόνο ακόμη, κύριε Πρόεδρε.

Η δεύτερη τροπολογία η οποία συνυπογράφεται από Βουλευτές τριών κομμάτων, από τον Μάξιμο Σενετάκη από τη Νέα Δημοκρατία, τον Σωκράτη Βαρδάκη από τον ΣΥΡΙΖΑ και εμένα και έχει την υποστήριξη από συναδέλφους και άλλων κομμάτων που για διαδικαστικούς λόγους δεν υπέγραψαν, αφορά τον θανόντα από τον σεισμό της 27ης Σεπτεμβρίου στο Αρκαλοχώρι. Αφορά αυτούς τους λίγους μεν αλλά που τραυματίστηκαν και απέκτησαν αναπηρία πάνω από 67% και βέβαια την ισότιμη και δίκαιη αντιμετώπισή τους σύμφωνα με αυτά που έχουν γίνει για άλλες περιοχές από φυσικές καταστροφές, πυρκαγιές και σεισμούς. Θα πρέπει, κύριε Υπουργέ, να ξέρετε ότι για το συγκεκριμένο με δημόσια δήλωση έχει δεσμευτεί δύο φορές τουλάχιστον ο κ. Στυλιανίδης ενώπιον και της συζύγου του θύματος και των παιδιών και βέβαια όλων των τοπικών αρχών στο Αρκαλοχώρι, έχει ενημερωθεί και ο Πρωθυπουργός και παρακαλώ για μια συνεννόηση και όχι άλλη αναβολή για ένα θέμα που έχουμε ηθική υποχρέωση όλοι να το λήξουμε θετικά για την οικογένεια και τον θανόντα.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Προτού δώσω τον λόγο στον κ. Ραγκούση από τον ΣΥΡΙΖΑ, έχει ζητήσει να παρέμβει για λίγο ο κ. Λιβάνιος για μία τροπολογία.

Ορίστε, έχετε τον λόγο, κύριε Υπουργέ.

**ΘΕΟΔΩΡΟΣ ΛΙΒΑΝΙΟΣ (Υφυπουργός Ψηφιακής Διακυβέρνησης):** Ευχαριστώ, κύριε Πρόεδρε. Ευχαριστώ και τον κ. Ραγκούση για την ανοχή του.

Θα ήθελα να παρουσιάσω στην Ολομέλεια του Σώματος τα τέσσερα πρώτα άρθρα της τροπολογίας με αριθμό 1360, η οποία αφορά ρυθμίσεις του Υπουργείου Ψηφιακής Διακυβέρνησης και θεωρώ ότι και οι τέσσερις ρυθμίσεις που φέρνει είναι πολύ σημαντικές για τη βελτίωση της καθημερινότητας όλων μας.

Το πρώτο πράγμα που εισάγει με το άρθρο 1 είναι η δυνατότητα ουσιαστικά στο κινητό μας να έχουμε την άδεια οδήγησης και την αστυνομική ταυτότητα. Είναι αποτέλεσμα μιας συνεργασίας με τα Υπουργεία Προστασίας του Πολίτη και το Υπουργείο Υποδομών και Μεταφορών.

Ο πολίτης σε λίγες ημέρες θα μπορεί να εγκαταστήσει μία εφαρμογή, η οποία θα κατεβαίνει είτε από το Google Store είτε από το Apple Store, και θα μπορεί να έχει την αστυνομική του ταυτότητα και το δίπλωμά του σε ψηφιακή μορφή, που θα περιέχονται όλα τα στοιχεία τα οποία υπάρχουν στην αστυνομική ταυτότητα και ομοίως το δίπλωμα οδήγησης, ακριβώς τα ίδια στοιχεία.

Ουσιαστικά δίνουμε τη δυνατότητα να είμαστε λιγότερο ξεχασιάρηδες, καθώς τα ξεχνάμε αυτά πολλές φορές με τις συνέπειες που αυτό έχει και θα τα έχουμε στο κινητό μας τηλέφωνο, το οποίο συνήθως το έχουμε τις περισσότερες φορές μαζί.

Είναι μια πολύ σημαντική μεταρρύθμιση. Ακολούθησε και είναι μια συνέχεια αυτού που είχε γίνει την περίοδο της πανδημίας για τον έλεγχο της ταυτοπροσωπίας που δεν χρειαζόταν να κουβαλάμε μαζί μας ταυτότητά μας για να πιστοποιηθεί η ταυτοπροσωπία.

Η δεύτερη ρύθμιση είναι και αυτή πολύ σημαντική. Το ελληνικό δημόσιο έχει τέσσερα βασικά μητρώα: το «TAXIS», το μητρώο του ΕΦΚΑ που είναι τα ασφαλιστικά, το μητρώο πολιτών του Υπουργείου Εσωτερικών. Αυτά τα τέσσερα μητρώα πολλές φορές στα προσωπικά στοιχεία έχουν διαφορές ελάσσονος σημασίας, για παράδειγμα «Κωνσταντίνος» είναι το μικρό όνομα το οποίο μπορεί σε ένα μητρώο να είναι «Κων/νος» με σύντμηση, μπορεί να έχουν υπεισέλθει τυπογραφικά λάθη κατά την πληκτρολόγηση, τα οποία τα βλέπουμε πολλές φορές σε διάφορα δημόσια έγγραφα που βγαίνουν αυτόματα.

Η δυνατότητα, λοιπόν, που υπάρχει είναι μέσα από τα στοιχεία που είναι στο μητρώο πολιτών και είναι το επίσημο μητρώο, όσον αφορά την ταυτοποίηση ενός Έλληνα πολίτη, να μπορούν τα στοιχεία αυτά να διαχέονται, κατόπιν αιτήσεως του πολίτη, και στα άλλα μητρώα, ώστε να υπάρχει ενιαία απεικόνιση των ταυτοτικών στοιχείων και στα άλλα μητρώα. Αυτό έχει γίνει και σε ένα σημείο διασυνδέοντας και την ΑΑΔΕ με το μητρώο ταυτοτήτων της Ελληνικής Αστυνομίας, οπότε όταν αλλάζεις μια ταυτότητα, σε λίγες μέρες έρχεται μια ειδοποίηση από την ΑΑΔΕ ότι αυτομάτως γίνεται και αντίστοιχη ενημέρωση, γλιτώνοντας ουσιαστικά την επίσκεψη στην εφορία για την κατάθεση του νέου εγγράφου.

Το τρίτο άρθρο είναι στο πλαίσιο «Κάθε μέρα μια μικρή αλλαγή για την ποιότητα ζωής», το οποίο έχουμε υιοθετήσει ως Υπουργείο Ψηφιακής Διακυβέρνησης και είναι η ηλεκτρονική μεταβίβαση αυτοκινήτων και δικύκλων.

Ουσιαστικά λοιπόν ο πωλητής και ο αγοραστής μέσω της ενιαίας πύλης gov.gr, παράλληλα με τη σημερινή διαδικασία, θα μπορούν να κάνουν την αίτηση μεταβίβασης ενός αυτοκινήτου και αυτομάτως ελέγχονται οι φορολογικές προϋποθέσεις για τη μεταβίβαση και εφόσον δεν υπάρχει κάποιο ζήτημα, αμέσως θα μπορεί να εκδίδεται η προσωρινή άδεια κυκλοφορίας με βάση την οποία θα μπορεί να ασφαλίσει το όχημά του ο νέος κάτοχος για χρονικό διάστημα ως τριάντα ημερών. Είναι και αυτό ένα σημαντικό βήμα για την απλοποίηση της γραφειοκρατίας.

Το τέταρτο άρθρο αφορά την ηλεκτρονική χορήγηση αποτελεσμάτων διαγνωστικών εργαστηριακών εξετάσεων. Γνωρίζετε όλοι ότι με την άυλη συνταγογράφηση, που ήταν σε συνέχεια της ηλεκτρονικής συνταγογράφησης, είναι πλέον τα παραπεμπτικά των εξετάσεων διαθέσιμα σε όλους μας στα κινητά μας τηλέφωνα, στις ιστοσελίδες. Σε λίγο καιρό, λοιπόν, θα μπορούν να καταχωρούνται και τα αποτελέσματα αυτών των παραπεμπτικών εξετάσεων. Αν δηλαδή μου συνταγογραφήσει ο γιατρός μια γενική εξέταση αίματος, το ιατρικό κέντρο, δημόσιος ή ιδιωτικός φορέας, θα μπορεί να αναρτά -προφανώς μόνο για χρήση του ενδιαφερόμενου, δηλαδή του πολίτη- τα αποτελέσματα των ιατρικών εξετάσεων, ώστε να έχουμε άμεση πρόσβαση σε αυτά, χωρίς να χρειάζεται να κουβαλάμε πολλά χαρτιά μαζί. Και αυτό είναι μια σημαντική αλλαγή.

Είναι όλες αλλαγές οι οποίες πρόκειται να υλοποιηθούν τις αμέσως επόμενες ημέρες και εβδομάδες.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Είναι κάποιος που θέλει τον λόγο, γιατί ο κύριος Υπουργός δεν θα είναι στην Αίθουσα, να ρωτήσει κάτι; Όχι. Κατανοητός ο κ. Λιβάνιος.

Έχετε τον λόγο, κύριε Ραγκούση.

**ΙΩΑΝΝΗΣ ΡΑΓΚΟΥΣΗΣ:** Κατ’ αρχάς, να ευχηθώ και εγώ με τη σειρά μου περαστικά στον Υπουργό τον κ. Βορίδη και βεβαίως, σε όλες και σε όλους που αυτές τις ημέρες νοσούν από τον κορωνοϊό και που δυστυχώς αυξάνονται διαρκώς, μέρα με τη μέρα, γεγονός που αν μη τι άλλο, θα έπρεπε να οδηγεί σε πιο έντονα αντανακλαστικά αντίδρασης την πολιτική ηγεσία του Υπουργείου Υγείας.

Θα ξεκινήσω έτσι μια σειρά από σημειακές αναφορές που θα κάνω, με μια γενική παρατήρηση, κύριε Βορίδη -δεν ξέρω αν ακούτε-, αλλιώς κύριε Πέτσα.

Αυτά τα νομοσχέδια τα σχετικά με την αυτοδιοίκηση έχουν ένα ιδιαίτερο χαρακτηριστικό, ένα χαρακτηριστικό το οποίο μάλιστα θα έλεγε κανείς ότι εντείνεται όλο και περισσότερο όσο περνάνε τα χρόνια. Είναι νομοσχέδια που για τη μεγάλη πλειοψηφία των πολιτών είναι έως και δυσνόητα, γιατί εμπεριέχουν μια πολύ ειδική πια ορολογία από τη μια και από την άλλη, γιατί έχουν συσσωρεύσει μια πολύ μεγάλη θεσμική, αλλά και βιωματική εμπειρία, όχι μόνο τα τελευταία χρόνια, αλλά τις δεκαετίες που ο θεσμός της αυτοδιοίκησης στη χώρα μας πορεύεται και εξελίσσεται και καθιστούν πολύ δύσκολη την κατανόηση τέτοιων συζητήσεων για τους πολίτες.

Την ίδια στιγμή, όμως, κύριε Βορίδη, ισχύει ακριβώς το αντίθετο για όλους όσοι διακονούν την αυτοδιοίκηση ή υπηρέτησαν την αυτοδιοίκηση τα τελευταία χρόνια, τις τελευταίες δεκαετίες. Διότι ένα πολύ σημαντικό ανθρώπινο δυναμικό της χώρας έχει υπηρετήσει την αυτοδιοίκηση και την αυτοδιοίκηση τη γνωρίζει πάρα πολύ καλά.

Είναι πάρα πολύ δύσκολο, ξέρετε, κύριε Βορίδη, να σας περνάει από το μυαλό ότι μπορεί να γίνουν από αυτή την μερίδα των πολιτών, των μυημένων στα θέματα της αυτοδιοίκησης, αποδεκτές μια σειρά από αναλήθειες και ανακρίβειες, που ειλικρινά λυπάμαι πάρα πολύ που συνεχίζετε να χρησιμοποιείτε στην προσπάθειά σας να δικαιολογήσετε, με έναν τρόπο όχι έντιμο, αφού δεν το κάνετε ευθέως, τις πολιτικές σας επιλογές οι οποίες αποτυπώνονται και σε αυτό εδώ το νομοσχέδιο.

Θα πω ένα πρώτο παράδειγμα. Είναι ψευδέστατο, κύριε Βορίδη, αυτό που είπατε, νομίζοντας ότι εσείς διαψεύδετε έτσι τον κ. Βούτση, ότι ο κ. Μητσοτάκης δεν ήταν αυτός ο οποίος εν μία νυκτί επανέφερε στρατιές κομματικά εγκάθετων στην ελληνική δημόσια διοίκηση το 2014. Διότι η αλήθεια είναι αυτή που είπε ο κ. Βούτσης, ότι ακριβώς αυτό ήταν που έκανε ο κ. Μητσοτάκης ως Υπουργός Διοικητικής Μεταρρύθμισης.

Και μάλιστα, η απόφασή του ήταν έτι περαιτέρω εγκληματική θεσμικά και πολιτικά, γιατί αυτούς τους οποίους καθαίρεσε ο Κυριάκος Μητσοτάκης το 2014, τους διευθυντές και γενικούς διευθυντές και συνολικά τους προϊσταμένους στην ελληνική δημόσια διοίκηση -μιλάμε για χιλιάδες στελέχη της δημόσιας διοίκησης- ήταν η πρώτη γενιά προϊσταμένων, η πρώτη γενιά διευθυντών και γενικών διευθυντών στην ελληνική δημόσια διοίκηση που είχαν επιλεγεί με έναν απολύτως αντικειμενικό τρόπο, με μοριοδότηση με βάση τον ν.3839 του 2010, χωρίς να είχε παρεισφρήσει καμμία επιλογή κανενός οργάνου.

Και μάλιστα, αυτή καθαυτή η μοριοδότηση είχε καταμετρηθεί από ειδικό συμβούλιο που ανέλαβε αυτό το χρέος, αποτελούμενο από ανώτατους δικαστικούς και για πρώτη φορά, λοιπόν, εγκαταστάθηκε στην ελληνική δημόσια διοίκηση, κύριε Πέτσα, ένα σύνολο χιλιάδων προϊσταμένων διευθυντών και γενικών διευθυντών με αντικειμενικό τρόπο επιλογής.

Αυτή τη γενιά ένας πολιτικός στην Ελλάδα την καθαίρεσε, ο Κυριάκος Μητσοτάκης, με μία απόφασή του εν μία νυκτί και την αντικατέστησε αυτή όλη τη γενιά των αντικειμενικά επιλεγμένων προϊσταμένων όχι, βεβαίως, με αξιοκρατικά επιλεγμένους διευθυντές και γενικούς διευθυντές, αλλά με κομματικά εγκάθετους. Δηλαδή έδωσε το δικαίωμα σε κάθε Υπουργό και σε κάθε διοικητή να ορίζει τους εκλεκτούς, τους κολλητούς, τους φίλους, τους κομματικούς, τους νεοδημοκράτες εκείνη την εποχή και όποιοι άλλοι είχαν διοριστεί από άλλα κόμματα εκείνη την εποχή.

Αυτό είναι που αποτελεί την απόλυτη αλήθεια και όχι αυτό το ψέμα που είπε ο κ. Βορίδης ότι δεν το έκανε ποτέ αυτό ο κ. Μητσοτάκης ή ότι ο κ. Μητσοτάκης τους αντικατέστησε. Μάλλον έκανε την αλλαγή, είπε ο κ. Βορίδης, αλλά δεν αντικαταστάθηκαν. Αν αντικαταστάθηκαν λέει; Χιλιάδες άνθρωποι αντικαταστάθηκαν.

Και σε αυτό το σημείο, το έχω κάνει και άλλη φορά θα το κάνω και σήμερα, κύριε Βορίδη. Υπήρξαν όντως εκείνη την εποχή οι Υπουργοί εκείνης της κυβέρνησης που δεν είχανε βαδίσει σε αυτόν τον απαράδεκτο δρόμο που είχε ανοίξει ο κ. Μητσοτάκης. Εγώ θυμάμαι χαρακτηριστικά ότι ήταν τότε στο Υπουργείο Πολιτισμού, κύριε Πέτσα, η κ. Όλγα Κεφαλογιάννη, η οποία -προς τιμήν της- δεν έκανε χρήση του νόμου Μητσοτάκη. Δεν καθαίρεσε τους γενικούς διευθυντές ή μάλλον επειδή τους είχε καθαιρέσει -να το πω καλύτερα- ο κ. Μητσοτάκης, τους επανατοποθέτησε ακριβώς τους ίδιους. Όμως, στο υπόλοιπο δημόσιο έγινε πογκρόμ. Έγινε πογκρόμ διά χειρός Μητσοτάκη και όλων όσων είχαν την ευθύνη των διαφόρων υπουργείων εκείνη την εποχή, επαναλαμβάνω, δυστυχώς όχι μόνο από ένα κόμμα και ο νοών νοείτω.

Τώρα η σημερινή μέρα είναι αλήθεια ότι είναι ιδιαίτερη μέρα, γιατί ακριβώς συμπληρώνονται τρία χρόνια από την ανάληψη της διακυβέρνησης της χώρας από τη Νέα Δημοκρατία και από τον Κυριάκο Μητσοτάκη ως Πρωθυπουργό. Και όντως υπ’ αυτή την έννοια -υπάρχει και ένας άλλος λόγος, βέβαια, που αυτή η μέρα είναι σημαντική θα το πω στη συνέχεια- αυτή η μέρα με έναν τρόπο νομίζω τον πιο χαρακτηριστικό, κυρίες και κύριοι συνάδελφοι, συμβολίζεται από αυτό εδώ το νομοσχέδιο. Αυτό εδώ το νομοσχέδιο, πραγματικά, δεν θα μπορούσατε ως Κυβέρνηση να είχατε επιλέξει άλλο καλύτερο για να συμβολίσει τα τρία χρόνια διακυβέρνησης της χώρας από τον Κυριάκο Μητσοτάκη και τη Νέα Δημοκρατία.

Γιατί; Γιατί ποια είναι τα βασικά χαρακτηριστικά αυτής της διακυβέρνησης τρία χρόνια τώρα, όπως αυτά έχουν περάσει μέσα από το Κοινοβούλιο και όπως αυτά αρθρώνονται και ως δημόσιος πολιτικός λόγος μέσα από την Κυβέρνηση, τους Υπουργούς, τα στελέχη τα κυβερνητικά και ούτω καθεξής; Ποια είναι τα βασικά χαρακτηριστικά αυτού του μοντέλου διακυβέρνησης Μητσοτάκη; Είναι ο κομματισμός, είναι η προώθηση αντιδημοκρατικών ρυθμίσεων σε όλα τα μήκη και τα πλάτη της δημόσιας ζωής και είναι, βεβαίως, και μια σειρά από ρυθμίσεις, που είτε προωθούν την ανομία είτε επιχειρούν να συγκαλύψουν και όλα αυτά υπενδεδυμένα με μια αστείρευτη προχειρότητα και με έναν τρόπο που μπορεί να χαρακτηριστεί μόνο -νομίζω με ένα επίθετο- με το ότι είναι ανερμάτιστη αυτή η όλη διαχείριση των δημοσίων υποθέσεων που γίνεται αυτά τα τρία χρόνια.

Λοιπόν, αυτά τα πέντε βασικά χαρακτηριστικά γνωρίσματα είναι τα βασικά χαρακτηριστικά γνωρίσματα αυτού του νομοσχεδίου.

Να ξεκινήσω από το τρίτο, ας το πω έτσι, πρακτικής σημασίας, γιατί μίλησα για ρυθμίσεις που προωθούν την ανομία και συγκαλύπτουν την ανομία. Αυτό κάνετε και σήμερα. Έφυγε ο κ. Λιβάνιος, ο οποίος όντως μας περιέγραψε μια τροπολογία για τις νέες ταυτότητες και αυτό σε ότι αφορά την τροπολογία για τις νέες ταυτότητες, όπως εμφανίζεται, έχει αυτά τα χαρακτηριστικά που περιέγραψε.

Είναι όμως έτσι; Δεν είναι έτσι. Διότι πίσω από αυτή την τροπολογία για τις νέες ψηφιακές ταυτότητες τι κρύβεται, κυρίες και κύριοι συνάδελφοι; Αυτό που κατήγγειλε από χτες το βράδυ η πρώην Υπουργός Προστασίας του Πολίτη, κ. Όλγα Γεροβασίλη. Κρύβεται το σκάνδαλο της Κυβέρνησης Μητσοτάκη με τις νέες ταυτότητες που άλλαξε εν μία νυκτί μόλις ανέλαβε έναν προχωρημένο διαγωνισμό για τις νέες ταυτότητες στο Υπουργείο Προστασίας του Πολίτη, επιβάρυνε τον προϋπολογισμό κατά εκατοντάδες εκατομμύρια ευρώ με διαδικασίες και προβλέψεις απολύτως φωτογραφικές, οι οποίες μετά όταν προσβλήθηκαν από τους ενδιαφερόμενους οδήγησαν το νέο διαγωνισμό της Κυβέρνησης Μητσοτάκη για τις νέες ταυτότητες στον κάλαθο των αχρήστων. Αναμένεται να βγει από στιγμή σε στιγμή, από μέρα σε μέρα η απόφαση του Συμβουλίου της Επικρατείας που ακυρώνει αυτή τη διαδικασία.

Τι κάνει, λοιπόν, η Κυβέρνηση Μητσοτάκη; Τι προκαλεί; Προκαλεί μια πολύ μεγάλη βλάβη δημοσίου συμφέροντος. Γιατί; Γιατί θα μείνουμε χωρίς νέες ταυτότητες. Και για να μη μείνουμε νομίζουν με νέες ταυτότητες προωθούν τώρα τη διαδικασία αυτής της ρύθμισης των ψηφιακών που είναι απολύτως αμφίβολο για το αν και κατά πόσο θα μπορούν να χρησιμοποιηθούν ως ταξιδιωτικά έγγραφα και ούτω καθεξής.

Όποιος θέλει μπορεί να βρει την τεκμηρίωση αυτών που λέω πολύ εμπεριστατωμένα όπως τα κατήγγειλε από χτες το βράδυ -επαναλαμβάνω- η κ. Γεροβασίλη.

Επίσης να αναφερθώ σε αυτές οι ρυθμίσεις για τα δάνεια των κομμάτων. Η Κυβέρνησή σας βρίσκεται αυτή τη στιγμή με την πλάτη στον τοίχο, γιατί βάλλεται από την Αντιπολίτευση -ναι από εμάς- για το γεγονός ότι από τον Πρωθυπουργό και μια σειρά άλλους Υπουργούς παρουσιάζει ένα πολύ σοβαρό αρνητικό χαρακτηριστικό σε ό,τι αφορά τα «πόθεν έσχες», όπως αυτά έχουν αποτυπωθεί με την τελευταία δημοσιοποίησή τους. Ποιο είναι αυτό;

Ότι υπάρχει μια τεράστια εκτεταμένη υπερχρέωση σε ατομικό επίπεδο και του Πρωθυπουργού και συγκεκριμένων Υπουργών, η οποία, αν μη τι άλλο -διότι θεωρούμε ότι είναι υποχρέωσή τους απέναντι στο κοινωνικό σύνολο- τους επιβάλλει να καθιερώσουν -υιοθετώντας την τροπολογία που προτείναμε- την υποχρέωση τους να γνωστοποιούν τι γίνεται με τα δάνειά τους τα ατομικά πώς ρυθμίζονται, πώς πληρώνονται, αν ρυθμίζονται κι αν πληρώνονται. Δεν μπορεί η χώρα να κυβερνάται από ένα σύνολο κυβερνητικών στελεχών, τα οποία είναι βουτηγμένα στα χρέη και να μη νιώθουν την ανάγκη να σηκώσουν το γάντι που η Αξιωματική Αντιπολίτευση τους πετάει και να υιοθετήσουν την τροπολογία αποδεχόμενοι να δίνουν στη δημοσιότητα όλες τις ρυθμίσεις που κάνουν και τον τρόπο που πληρώνουν, επαναλαμβάνω, αν κάνουν ρυθμίσεις και αν πληρώνουν.

Για το θέμα της αντιδημοκρατικότητας δεν θα επεκταθώ. Έγινε μεγάλη συζήτηση και στις επιτροπές. Και σήμερα ο εισηγητής μας, κ. Καλαματιανός, ανέφερε κατ’ επανάληψη το θέμα της ρύθμισης που προωθείτε για τα δημοτικά συμβούλια.

Γενικά θα πω μια κουβέντα γι’ αυτό, γιατί η ουσία καταλήγει να είναι στο τι πιστεύει κανείς ότι είναι η αυτοδιοίκηση. Αν θεωρεί ότι η αυτοδιοίκηση είναι μια δημόσια υπηρεσία, γιατί αυτό είπε ο κ. Βορίδης προηγουμένως, την αντιμετωπίζει με αυτού του τύπου την προσέγγιση, όταν, βεβαίως, την συμπληρώνει με αντιδημοκρατικότητα στις εμπνεύσεις και στις επιλογές.

Αν όμως η αυτοδιοίκηση είναι κάτι βαθύτερο, αν είναι αυτό που πάντοτε λέγαμε στην Ελλάδα και που διατύπωνε με πολύ καθαρό και με πολύ συνοπτικό τρόπο, θυμάμαι από τα παιδικά μου χρόνια, ο Ανδρέας Παπανδρέου, ότι είναι ένα βάθρο της δημοκρατίας κι όχι μια δημόσια υπηρεσία, τότε είναι κατάπτυστο το άρθρο 44, είτε με την αρχική του μορφή είτε με την τελική του εκδοχή.

Όμως, θα μείνω και θα κλείσω με αυτό, κύριε Πρόεδρε, -αντλώντας και κάποιο μέρος από τη δευτερομιλία μου- στο άλλο μεγάλο χαρακτηριστικό παράδειγμα που επιβεβαιώνει αυτό που είπα προηγουμένως για το τι είναι αυτό εδώ το νομοσχέδιο που έχει να κάνει με τις αποκεντρωμένες διοικήσεις, επαναλαμβάνοντας για μια ακόμη φορά στον κ. Βορίδη να μην πιστεύει ότι μπορεί να ξεγελάσει τους ανθρώπους που γνωρίζουν πάρα πολύ καλά τι σημαίνει αυτοδιοίκηση και ποια είναι η πορεία της στον χρόνο μέσα.

Έρχεται, λοιπόν, μια τροπολογία με την οποία θεσπίζεται η επαναφορά του πολιτικού, κομματικά επιλεγμένου γενικού γραμματέα αποκεντρωμένης διοίκησης. Κατ’ αρχάς να σταθώ λίγο στη διαδικασία. Είναι δυνατόν μια πολιτική ηγεσία του Υπουργείου Εσωτερικών που θέλει να φέρει αυτή τη ρύθμιση, που είναι στον πυρήνα της αρμοδιότητάς της αλλά και του συγκεκριμένου νομοσχεδίου να την φέρνουμε με τροπολογία; Γιατί; Γιατί με τροπολογία;

Γνωρίζουμε πάρα πολύ καλά κατ’ αρχάς ότι αυτή η τροπολογία έχει προετοιμαστεί εδώ και πάρα πολύ καιρό, έχουν γίνει συσκέψεις επί συσκέψεων με τους συντονιστές των αποκεντρωμένων διοικήσεων εδώ και μήνες. Είναι κάτι ξαφνικό, είναι κάτι που ήρθε την τελευταία στιγμή; Όχι βέβαια. Είναι κάτι που έχει προετοιμαστεί εδώ και πάρα πολύ καιρό. Γιατί έρχεται με αυτή τη διαδικασία; Γιατί δεν ενσωματώθηκε στο νομοσχέδιο; Μήπως, κύριε Βορίδη, δεν ενσωματώθηκε στο νομοσχέδιο, γιατί θέλατε με αυτόν τον τρόπο να αποφύγετε τη βάσανο του να την θέσετε σε δημόσια διαβούλευση και, βεβαίως, σε διαβούλευση με την αυτοδιοίκηση; Διότι, είμαι βέβαιος, δεν την θέσατε, απ’ όσο γνωρίζω.

Ρώτησα προηγουμένως τον κ. Ζαχαριάδη και μου είπε δεν έχει τεθεί και πως να έχει τεθεί, γι’ αυτό ήρθε με τροπολογία. Δεν θέλω να υποθέσω ότι αυτό έγινε σε συνεννόηση με κάποιους μέσα από την αυτοδιοίκηση για να μην εκτεθούν και οι ίδιοι, γιατί έπρεπε να πάρουν θέση για αυτή εδώ την απαράδεκτη τροπολογία που κατατίθεται σήμερα.

Και πάω λίγο στην ουσία, αφού μίλησα λίγο για το διαδικαστικό κομμάτι. Ποια είναι η ιστορία του θεσμού της αποκεντρωμένης διοίκησης; Δεν ξέρω, βέβαια, μπορεί να τον αδικώ και δεν θέλω να αδικήσω γιατί έκανε κάποιες διακοπές και δεν είμαι βέβαιος ότι αυτά που άκουσα εγώ ήταν ακριβώς όλα όσα ήθελε να πει ο κ. Βορίδης όταν ξεκίνησε να εξιστορεί τη διαδρομή του θεσμού της αποκεντρωμένης διοίκησης.

Θα μείνω στα τρία βασικά στάδια. Τρία ήταν τα στάδια εξέλιξης αυτού του θεσμού. Το πρώτο βασικό στάδιο αναφέρθηκε και από τον κ. Βούτση. Ήταν το γεγονός ότι για πρώτη φορά με τον «ΚΑΛΛΙΚΡΑΤΗ» του 2010 θεσμοθετήθηκε μια εντελώς αξιοκρατική και διάφανη διαδικασία επιλογής του εποπτεύοντος την αυτοδιοίκηση, του επόπτη αυτοδιοίκησης, που εντάχθηκε από τότε μέσα στις αρμοδιότητες της αποκεντρωμένης διοίκησης. Γιατί έγινε αυτό; Διότι το χρωστούσε το ελληνικό κράτος στην αυτοδιοίκηση. Η αυτοδιοίκηση μέχρι το 2010, αλλά δυστυχώς και μετά το 2010 έτσι ήταν, γιατί δεν εφαρμόστηκε αυτή η διάταξη και δεν έφταιγαν τα μνημόνια γι’ αυτό. Καμμία σχέση δεν είχαν τα μνημόνια με τη μη εφαρμογή αυτής της συγκεκριμένης πρόβλεψης του «ΚΑΛΛΙΚΡΑΤΗ». Έλλειψη πολιτικής βούλησης υπήρξε μετά το 2011 για να εφαρμοστεί η συγκεκριμένη διάταξη.

Τι χρώσταγε, λοιπόν, το ελληνικό κράτος στην αυτοδιοίκηση; Της χρώσταγε την αντικειμενική και έντιμη κρίση επί της νομιμότητας των αποφάσεων που η αυτοδιοίκηση λαμβάνει και όχι, όπως σωστά είπε και θύμισε ο κ. Βούτσης, όπως συνέβαινε πάρα πολλές φορές επί πάρα πολλά χρόνια, επί πάρα πολλές κυβερνήσεις με τους ελέγχους σκοπιμότητας, στους οποίους είχαν εξελιχθεί οι κατά τα άλλα έλεγχοι νομιμότητας. Χρώσταγε το ελληνικό κράτος να εγκαταστήσει ένα σύστημα εποπτείας της αυτοδιοίκησης το οποίο θα είναι αδιάβλητο και αντικειμενικό, άρα θα έχει όλα τα εχέγγυα που οδηγούν σε μια τέτοια εκτίμηση, ακριβώς μέσα από τη διαδικασία επιλογής των όσων επρόκειτο να αναλάβουν τη θέση του επόπτη στην αποκεντρωμένη διοίκηση, γι’ αυτό και προβλέφθηκε από τον «ΚΑΛΛΙΚΡΑΤΗ» ότι την επιλογή αυτών των εποπτών θα την έκανε το ΕΙΣΕΠ.

Τι ήταν το ΕΙΣΕΠ; Ήταν ένα όργανο που αποτελούνταν από πέντε μέλη, τέσσερα του ΑΣΕΠ και ένα του Συνηγόρου του Πολίτη, δηλαδή αποκλειστικά από ανεξάρτητες αρχές. Καμμία κομματική παρέμβαση, καμμία υπουργική παρέμβαση, καμμία άλλου τύπου φαυλοκρατική παρέμβαση.

Αυτό, λοιπόν, θεσμοθετείται. Εφαρμόζεται; Δυστυχώς όχι. Επαναλαμβάνω: Έφταιξαν τα μνημόνια; Σε καμμία περίπτωση. Τι έφταιξε; Η έλλειψη πολιτικής βούλησης. Είναι απολύτως σωστό ότι πάνω σ’ αυτό ήλθε όντως το 2015 επί υπουργίας Νίκου Βούτση το Υπουργείο Εσωτερικών και η τότε κυβέρνηση του Αλέξη Τσίπρα να πάρει αυτή την ιδέα, να πάρει αυτή τη συλλογιστική και να την επεκτείνει μάλιστα, να μην το αφήσει μόνο σε επίπεδο επόπτη, αλλά να το γενικεύσει σε επίπεδο αποκεντρωμένης διοίκησης και, πράγματ,ι για πρώτη φορά εγκαταστάθηκαν συντονιστές στις αποκεντρωμένες διοικήσεις οι οποίοι επελέγησαν απολύτως αξιοκρατικά, αντικειμενικά, χωρίς καμία κομματική παρέμβαση.

Τι απέκτησε η χώρα από το 2015 και μετά;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα πάρετε και την τριτολογία σας;

**ΙΩΑΝΝΗΣ ΡΑΓΚΟΥΣΗΣ:** Ναι. Δεν υπάρχει άλλη λύση.

Τι έγινε από εκείνη τη στιγμή και μετά; Πράγματι η χώρα για πρώτη φορά απέκτησε επτά συντονιστές στις επτά αποκεντρωμένες διοικήσεις, των οποίων δεν μπορούσε κανείς να αμφισβητήσει την αντικειμενικότητα και τον σωστό τρόπο με τον οποίο έκριναν όλα τα θέματα, από τις αποφάσεις της αυτοδιοίκησης μέχρι το σύνολο των αρμοδιοτήτων που ασκούσαν. Αυτό ήταν μια κατάκτηση για τη χώρα και για την αυτοδιοίκηση. Για πρώτη φορά η αυτοδιοίκηση μπόρεσε να λειτουργήσει με τέτοιους όρους που κρινόταν η νομιμότητα των αποφάσεών της με αντικειμενικό τρόπο και όχι η σκοπιμότητα των αποφάσεών της.

Τι ερχόμαστε τώρα και βλέπουμε ότι γίνεται το 2022 από τον κ. Βορίδη και τον κ. Μητσοτάκη; Το πισωγύρισμα μέχρι εκεί που δεν παίρνει, η επαναφορά στο χειρότερο παρελθόν της χώρας. Τι κάνει ο κ. Βορίδης μ’ αυτή την τροπολογία; Επαναφέρει τον απόλυτο κομματισμό. Και πού τον επαναφέρει; Σ’ αυτό το κρίσιμο πεδίο της εποπτείας της αυτοδιοίκησης. Θα μπορούσε να κρατήσει το μοντέλο ο επόπτης αντικειμενικώς, να άφηνε την εποπτεία της αυτοδιοίκησης στους συντονιστές και να έλεγε «εγώ θέλω όπως είναι οι άλλοι γενικοί γραμματείς των Υπουργείων, να έχω κι εδώ γενικούς γραμματείς». Εκεί θα ήταν ένα θέμα προς συζήτηση. Εδώ, όμως, δεν κάνει αυτό, γιατί αφαιρεί από τον σημερινό συντονιστή την αρμοδιότητα της εποπτείας επί των ΟΤΑ και τη δίνει στον εγκάθετο που θα διορίσει ο ίδιος.

Με συγχωρείτε πάρα πολύ. Αυτό είναι ο απόλυτος ορισμός του κομματισμού, είναι ο απόλυτος ορισμός αυτού που πολλές φορές λέμε ότι αντί να πηγαίνετε τη χώρα μπροστά, την πάτε πίσω και μάλιστα πολύ πίσω.

Θα τελειώσω, κυρίες και κύριοι συνάδελφοι, λέγοντας ότι η σημερινή μέρα έχει μια δεύτερη σημασία, η οποία δεν ήταν προγραμματισμένη αλλά προέκυψε από τις χθεσινές και, κυρίως, τις σημερινές επεξηγηματικές δηλώσεις που έκανε ο κ. Μητσοτάκης για τον χρόνο των εκλογών. Όπως φαντάζομαι έχετε όλοι ενημερωθεί, σήμερα ότι ο κ. Μητσοτάκης όχι απλώς επανέλαβε όσα χτες τέσσερις φορές είπε ότι οι εκλογές θα γίνουν στο τέλος της τετραετίας αλλά το τεκμηρίωσε κιόλας μ’ ένα συγκεκριμένο σκεπτικό και μ’ ένα συγκεκριμένο επιχείρημα για το τι ακριβώς πρόκειται ενδεχομένως να συμβεί στα χέρια μιας υπηρεσιακής κυβέρνησης αν βρεθεί η χώρα με τον Ερντογάν απρόβλεπτο κ.λπ..

Πρώτη παρατήρηση: Με τον Ερντογάν όχι απλώς απρόβλεπτο αλλά επιτιθέμενο μέσω υπερπτήσεων και όχι μόνο, αλλά και μέσω σωρείας δηλώσεων, με τον Ερντογάν σε τέτοια κατάσταση, ήταν ο κ. Μητσοτάκης αυτός ο οποίος τροφοδότησε την πολιτική ζωή του τόπου με το σενάριο των πρόωρων εκλογών και με το ενδεχόμενο των πρόωρων εκλογών. Ήταν αυτός που την ώρα που ο Ερντογάν έκανε υπερπτήσεις πάνω από την Αλεξανδρούπολη, συναντούσε υποψηφίους πολιτευτές της Νέας Δημοκρατίας για να ανακοινώσει την εκλογική περιφέρεια στην οποία θα κατέβουν.

Πέραν αυτού, γιατί θα μπορούσε κανείς να προχωρήσει το σκεπτικό και να πει «εντάξει, έκανε λάθος, διορθώθηκε», νομίζω ότι αυτό που προφανώς απορρέει απ’ αυτό που σήμερα είπε ο κ. Μητσοτάκης είναι η λογική συνέχεια αυτού που όλοι γνωρίζουμε ως δόγμα σ’ αυτές τις περιπτώσεις.

Τι γνωρίζουμε ότι ισχύει σ’ αυτές τις περιπτώσεις, αγαπητοί κύριοι συνάδελφοι; Ισχύει ότι ένας Πρωθυπουργός κάνει πρόωρες εκλογές όταν ξέρει ότι θα τις κερδίσει. Για να μην κάνει τις πρόωρες εκλογές το φθινόπωρο ο κ. Μητσοτάκης, ο οποίος ξεκίνησε να τις πραγματοποιήσει, οργανώθηκε να τις πραγματοποιήσει, νομίζω ότι αυτό που συνεπάγεται είναι το απλό και το αντίστροφο αυτού που σας είπα προηγουμένως, δηλαδή ότι ξέρει πολύ καλά ότι γι’ αυτόν τα πράγματα είναι πάρα πολύ άσχημα στην κοινωνία και είναι απολύτως βέβαιο ότι θα γίνονται ακόμα πιο άσχημα το επόμενο διάστημα, σε σημείο που αν πούμε ότι οι εκλογές του φθινοπώρου θα μπορούσε να είναι ένα «ντέρμπι» μεταξύ της Νέας Δημοκρατίας και του ΣΥΡΙΖΑ - Προοδευτική Συμμαχία, είναι βέβαιο ότι οι εκλογές στο τέλος της τετραετίας θα είναι μια πολύ μεγάλη ήττα για τον κ. Μητσοτάκη και τη Νέα Δημοκρατία.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχει ζητήσει τον λόγο ο Υπουργός.

Ορίστε, κύριε Υπουργέ.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Επειδή δεν γνωρίζω αν ήταν συνδεδεμένος από την αρχή και αν άκουσε ο Υπουργός, κ. Βορίδης, όσα είπε ο κ. Ραγκούσης ότι είπε ένα ψέμα, υπάρχει κανείς σήμερα που να πιστεύει ότι ο Κυριάκος Μητσοτάκης εγκαθιδρύει κομματικό στρατό, κύριε Ραγκούση; Πιστεύετε εσείς αυτό που είπατε, δηλαδή ότι οι γενικοί διευθυντές σήμερα στη δημόσια διοίκηση είναι κομματικοί εγκάθετοι της Νέας Δημοκρατίας λόγω της μεταρρύθμισης του 2014; Αυτό πιστεύετε σήμερα; Δεν έχει καμμία σχέση αυτό με ό,τι πιστεύει η ελληνική κοινωνία και φυσικά καμμία σχέση με αυτό που κάνει αυτή η Κυβέρνηση.

Δεύτερο στοιχείο. Είπατε για τις εκλογές ότι κάνει κανείς πρόωρες εκλογές όταν είναι σίγουρος ότι θα τις κερδίσει. Υπάρχει καμμία αμφιβολία σήμερα με όλες τις δημοσκοπήσεις οποιασδήποτε εταιρείας πάρετε, ότι πρώτο κόμμα είναι η Νέα Δημοκρατία με μεγάλη διαφορά από το δεύτερο; Τι είναι αυτά που λέτε;

Τρίτο στοιχείο. Είπατε ότι τα νομοθετήματα που φέρνουμε εμείς για την αυτοδιοίκηση είναι δυσνόητα. Ευτυχώς δεν είναι αδιανόητα όπως αυτά που είχατε φέρει εσείς. Αναφερθήκατε μάλιστα σε θέματα όπως ο επόπτης, ο οποίος καθιερώθηκε το 2010 και δεν εφαρμόστηκε ποτέ μέχρι το 2022. Μίλησε ο Υπουργός για τροπολογία για τις ΥΔΟΜ που δεν εφαρμόστηκε ποτέ διάταξη από το 2010, και ερχόμαστε εμείς το 2022 να δώσουμε μια λύση μετά από παρατάσεις που δίνονταν συνεχώς.

Άρα, μ’ αυτή την παρέμβαση ήθελα να πω ότι καλό θα ήταν να έχει μια σχέση με την πραγματικότητα η συζήτηση που κάνουμε.

Ευχαριστώ, κύριε Πρόεδρε.

**ΙΩΑΝΝΗΣ ΡΑΓΚΟΥΣΗΣ:** Θα ήθελα τον λόγο, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Ραγκούση.

**ΙΩΑΝΝΗΣ ΡΑΓΚΟΥΣΗΣ:** Κύριε Πέτσα, νομίζω ότι μάλλον δεν γνωρίζετε τι έγινε στη χώρα από τον Κυριάκο Μητσοτάκη ως Υπουργό Διοικητικής Μεταρρύθμισης το 2014. Δεν έχει κανένα νόημα να κουράσουμε άλλο το Σώμα. Θα σας παρακαλούσα όταν φύγετε από εδώ να καλέσετε τους υπηρεσιακούς παράγοντες του Υπουργείου Εσωτερικών και να σας πουν τι «πογκρόμ» απόλυσης ουσιαστικά έκανε προσωπικά ο Κυριάκος Μητσοτάκης χιλιάδων διευθυντών και γενικών διευθυντών που σας επαναλαμβάνω ότι ήταν η πρώτη γενιά αξιοκρατικά και αντικειμενικά επιλεγμένων στην ιστορία της ελληνικής δημόσιας διοίκησης. Αυτό είναι το πρώτο.

Δεύτερον, είναι ανακριβές αυτό που είπατε, κύριε Πέτσα. Σας το λέω πάρα πολύ ήρεμα και ευγενικά. Είναι ανακριβές. Ο αντικειμενικά επιλεγμένος επόπτης στο πρόσωπο του συντονιστή υπάρχει για την αυτοδιοίκηση από το 2015. Είναι ακριβώς έτσι όπως σας τα είπε ο κ. Βούτσης. Από το 2015, για πρώτη φορά η ελληνική αυτοδιοίκηση δεν έχει πάνω από το κεφάλι της έναν πολιτικά επιλεγμένο, άρα κομματικά επιλεγμένο γενικό γραμματέα για να κρίνει τις αποφάσεις της.

Αυτό είναι, λοιπόν, που από το 2015 μέχρι σήμερα που μιλάμε ισχύει και που από αύριο καταργείται. Γιατί δεν είναι ότι επαναφέρετε τον θεσμό του πολιτικού γενικού γραμματέα αποκεντρωμένης διοίκησης κομματικά επιλεγμένου, είναι ότι του δίνετε -γιατί αυτό είναι όλο το κρίσιμο θέμα, κύριε Πέτσα, και το καταλαβαίνετε και το καταλαβαίνω, δεν χρειάζεται να το συζητήσουμε, δεν θα το παραδεχτείτε ποτέ δημόσια- του δίνετε την αρμοδιότητα εποπτείας αυτοδιοίκησης. Δηλαδή από αύριο περιφερειάρχες και δήμαρχοι, περιφερειακά και δημοτικά συμβούλια δεν θα κρίνονται από τον συντονιστή που ήταν αντικειμενικά επιλεγμένος και που λειτουργούσε από το 2015 αλλά θα κρίνονται από τον κομματικό που θα τοποθετήσετε εσείς.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Ραγκούση, να κλείσουμε τώρα.

Ορίστε, κύριε Υπουργέ.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Μία λέξη, κύριε Πρόεδρε.

Δεν χρειάζεται να το κουράζουμε. Είναι γνωστό και το καταλαβαίνει ο κόσμος σε σχέση με το 2014, κύριε Ραγκούση, όπως και τα τελευταία είκοσι περίπου χρόνια. Ξέρετε, προέρχομαι από τη δημόσια διοίκηση και ξέρω πολύ καλά τι συμβαίνει στη δημόσια διοίκηση και σε επίπεδο προϊσταμένων και διευθυντών και γενικών διευθυντών. Δεν έχει καμμία σχέση αυτό που περιγράφετε εσείς ως πογκρόμ και δεν έχει καμμία σχέση η λέξη που χρησιμοποιείτε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Κικίλιας.

**ΒΑΣΙΛΕΙΟΣ ΚΙΚΙΛΙΑΣ (Υπουργός Τουρισμού):** Ευχαριστώ πολύ.

Δεν θα κουράσω το Σώμα, κύριε Πρόεδρε. Η τροπολογία αφορά το ναυάγιο της Ζακύνθου και είναι καθαρά διαδικαστική, καθότι προστίθεται σε ό,τι έχει να κάνει με τις επιτροπές παραλαβής, οι οποίες δεν υπήρχαν, επιτροπές παραλαβής των έργων και των μελετών, και κάθε αναγκαίος όρος ο οποίος θα περιλαμβάνεται στις συμβάσεις ανάθεσης που θα πρέπει να υπογράψει ο Υπουργός Τουρισμού, σταθμίζοντας συνολικά και επιτυγχάνοντας την ολοκλήρωση της διαδικασίας. Όπως γνωρίζετε, στο ελληνικό δημόσιο υπάρχουν επιτροπές παραλαβής για την ολοκλήρωση ενός έργου.

Δεύτερον, ως προς τον κατεπείγοντα χαρακτήρα των μέτρων προστασίας και την ΕΑΕΔΗΣΥ, την Ενιαία Ανεξάρτητη Αρχή Δημοσίων Συμβάσεων, θα υπάρχει αποκλειστικός χρόνος διενέργειας των έργων μέχρι 31-10-22. Το αποδεχτήκαμε και μπαίνει μέσα στην τροπολογία.

Και τρίτον, λόγω πολύ μεγάλου φόρτου των υπηρεσιακών παραγόντων ως προς το RRF, θα μπορεί να ρυθμίζεται και ποιοι υπηρεσιακοί παράγοντες ή ποιοι παράγοντες θα μπορούν να συμπληρώνουν την επιτροπή ως πρόεδροι, αναπληρωματικά μέλη κ.λπ..

Αυτή είναι η τροπολογία. Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Υπάρχει κάποιος που θέλει να ρωτήσει;

Τον λόγο έχει ο κ. Καλαματιανός. Παρακαλώ.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Θα ήθελα να κάνω μία ερώτηση στον κύριο Υπουργό, κύριε Πρόεδρε.

Σχετικά με την τροπολογία εδώ, το άρθρο για τα μέτρα προστασίας του ναυαγίου της Ζακύνθου, πριν έξι μήνες, κύριε Υπουργέ, είχατε δηλώσει εδώ στην Ολομέλεια με την ψήφιση του άρθρου, τον Δεκέμβρη του ’21, ότι δίνετε λύση στο πρόβλημα της προστασίας του ναυαγίου και λέγατε ότι έχετε κάνει προσεκτική μελέτη για το τι μπορεί να γίνει μέχρι το καλοκαίρι.

Κατ’ αρχάς, θα θέλαμε να μας πείτε ποιο έργο έχει παράξει η επιτροπή που είχε κατεπείγοντα χαρακτήρα. Και, επίσης, αν πήγαν καλά τα πράγματα, γιατί έρχεστε τώρα και προβλέπετε απευθείας αναθέσεις μέσα στο καλοκαίρι, προεκλογικά, για να καλυφθεί το έργο της επιτροπής; Και, επίσης, βλέπουμε ότι αναγκάζετε και την δημόσια υπηρεσία που λέτε να παρέχει πλήρη υποστήριξη η Γενική Διεύθυνση Οικονομικών και Διοικητικών Υπηρεσιών του Υπουργείου, καθώς και από τη Διεύθυνση Χωροταξικού Σχεδιασμού και Υποδομών. Αφού τη δουλειά θα την κάνουν οι υπηρεσίες του Υπουργείου, τι τη θέλατε την επιτροπή; Κυρίως, όμως, τι έργο έχει παράξει και ποια είναι τα προβλήματα για τις απευθείας αναθέσεις; Προχωράτε ξανά σε απευθείας αναθέσεις.

**ΒΑΣΙΛΕΙΟΣ ΚΙΚΙΛΙΑΣ (Υπουργός Τουρισμού):** Τι ψηφίσατε στη Βουλή; Να σας υπενθυμίσω εγώ. Αυτή ήταν και η έννοια γιατί δεν μπορέσατε πέντε χρόνια που είχατε την ευθύνη και του Υπουργείου Τουρισμού να προχωρήσετε την όλη διαδικασία του ναυαγίου, όπως και οι προηγούμενοι, όπως και η τοπική αυτοδιοίκηση όλων των βαθμών.

Εμείς, λοιπόν, τι κάναμε; Μία επιτροπή η οποία περιλαμβάνει μέλη από όλους τους βαθμούς -πρώτου και δεύτερου- της τοπικής αυτοδιοίκησης, από το ΤΕΕ και από τους φορείς, τους ξενοδόχους, όλους από αυτή την περιοχή, έτσι ώστε να μπορεί από την πρώτη στιγμή να αναθέτει. Δεν άλλαξε κάτι. Ανέθετε πριν, αναθέτει και τώρα, σύννομα όμως, με τρόπο έτσι ώστε αυτό το οποίο δεν έγινε δεκαπέντε χρόνια να μπορέσει να γίνει μέσα σε μερικούς μήνες.

Άρα, λοιπόν, φύλαξη πρώτα απ’ όλα θα υπάρχει για την περιοχή του ναυαγίου, έτσι ώστε να μη δημιουργούνται προβλήματα σε ένα τουριστικό αξιοθέατο το οποίο έμεινε κλειστό για πάρα-πάρα πολύ καιρό. Δεύτερον, οι μελέτες αυτές πρέπει να υπάρχουν προκειμένου να υποστηριχθεί το ναυάγιο, το οποίο σας θυμίζω ότι πριν από μερικούς μήνες -και αυτό άλλαξε άρδην τις απαιτήσεις της επιτροπής- λόγω της κακοκαιρίας κόπηκε στη μέση. Θέλει ουσιαστική αναστήλωση από πραγματικούς ειδικούς, θέλει μελέτες και αναστήλωση το συγκεκριμένο και φυσικά η περίφραξη η φιλική προς το περιβάλλον για να μην κινδυνεύσουμε να θρηνήσουμε κανένα θύμα. Να θυμίσω ότι, δυστυχώς, είχαμε τέτοια σε προηγούμενα χρόνια.

Εξακολουθεί να αποφασίζει η επιτροπή. Εξακολουθεί να αποτελείται η επιτροπή είτε από παράγοντες του Υπουργείου είτε από την τοπική αυτοδιοίκηση είτε από το ΤΕΕ και όχι από την πολιτική ηγεσία. Και, προφανώς, όλα αυτά τα οποία πρέπει να γίνουν πρέπει να γίνουν σύννομα, όταν ζητάει, λοιπόν, η ΕΑΑΔΗΣΥ και οι επιτροπές παρακολούθησης βεβαίως, όταν ζητάει να περιοριστεί το έργο μέχρι τον Οκτώβριο του τρέχοντος έτους,. Είναι καθαρά διαδικαστικό και συμπληρωματικό στη διάταξη. Μη μου λέτε τώρα ότι προεκλογικά ερχόμαστε να φέρουμε άλλα πράγματα.

Πρώτον, ποιο προεκλογικό; Δεύτερον, τι κάνατε για το ναυάγιο όλα αυτά τα χρόνια; Τρίτον, σε μια διαπαραταξιακή επιτροπή μη κομματική, στην οποία συμμετέχει η τοπική αυτοδιοίκηση, το ΤΕΕ, οι ξενοδόχοι και οι φορείς προσπαθήσαμε να δώσουμε στήριξη στην επιτροπή διά της υπηρεσίας. Βεβαίως ζητάει η επιτροπή να μπορεί να στηριχθεί από την υπηρεσία στο κομμάτι της παραλαβής των έργων. Δεν είναι υποχρεωμένοι να γνωρίζουν τα πάντα οι άνθρωποι. Και στο κομμάτι του πώς τεκμηριώνονται οι μελέτες, φυσικά θα το κάνουμε και ό,τι άλλο μας ζητήσουν θα κάνουμε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε τώρα με τον κ. Δημοσχάκη και αμέσως μετά ο Κοινοβουλευτικός Εκπρόσωπος της Ελληνικής Λύσης.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Κύριε Πρόεδρε, σας ευχαριστώ πολύ.

Κυρίες και κύριοι συνάδελφοι, σήμερα είναι μεγάλη και ιστορική ημέρα για τον οικουμενικό θρακικό ελληνισμό. Σήμερα οι απανταχού Θρακιώτες αισθανόμαστε συγκίνηση, δικαίωση αλλά και ελπίδα, καθώς με το παρόν νομοσχέδιο, κύριε Ραγκούση, και συγκεκριμένα στο άρθρο 51 προβλέπεται η νομική θεσμοθέτηση της 6ης Απριλίου ως Ημέρα Τιμής και Μνήμης του Θρακικού Ελληνισμού, μιας ημέρας που συμπίπτει με το μαύρο Πάσχα των Θρακών της 6ης Απριλίου του 1914, η οποία αποτελεί για κάθε θρακική οικογένεια ημέρα απέραντου πόνου και ξεριζωμού από τις πατρογονικές εστίες.

Εκφράζω την ευγνωμοσύνη μου και τις ευχές μου σήμερα στον Πρωθυπουργό της χώρας Κυριάκο Μητσοτάκη που συνεχώς με τις πολιτικές του εκφράζει τον σεβασμό του στην ακριτική περιοχή και στον Θρακιώτη Υπουργό Εσωτερικών, Μάκη Βορίδη, καθώς και στους συνεργάτες τους, αλλά και σε όλους που συνετέλεσαν με κάθε τρόπο σε αυτό το αποτέλεσμα, με πολλά εύσημα στις πολιτιστικές οργανώσεις κυρίως της Θράκης που κράτησαν διαχρονικά το αίτημα ζωντανό, επικεφαλής των οποίων βρίσκονται στα θεωρεία σήμερα της Ολομέλειας, εκπροσωπώντας τους απανταχού Θρακιώτες, ότι το ιστορικό χρέος γίνεται πράξη.

Μετά από εκατόν δύο χρόνια ελευθερίας της Θράκης, το ελληνικό κράτος έρχεται και αναγνωρίζει επισήμως την ημέρα αυτή, ικανοποιώντας, κύριε Υφυπουργέ της Μακεδονίας και Θράκης, το λαϊκό και εθνικό αίσθημα των απανταχού Θρακών, το οποίο εγώ προσωπικά ως Βουλευτής ανέδειξα διαχρονικά και αταλάντευτα μέσα από τον κοινοβουλευτικό αγώνα, ο οποίος κορυφώθηκε το 2020 με τη συμπλήρωση των εκατό ετών από την απελευθέρωσή μας και την ενσωμάτωση της δυτικής Θράκης στον εθνικό κορμό, με ουσιαστικές παρεμβάσεις κοινοβουλευτικού χαρακτήρα -και όχι μόνο- για την ιστορική αναζήτηση, καταγραφή και τεκμηρίωση των τραγικών γεγονότων που προηγήθηκαν της απελευθέρωσης της Θράκης το 1920 ως μία πράξη δικαίωσης των ψυχών των προγόνων μας, γιατί κάθε θρακική οικογένεια έχει, κυρίες και κύριοι συνάδελφοι, τη δική της τραγωδία με απώλειες και απίστευτο πόνο και τώρα αναλαμβάνει και το χρέος.

Κυρίες και κύριοι συνάδελφοι, το παρόν σχέδιο νόμου που συζητείται σήμερα στην Ολομέλεια περιλαμβάνει και άλλες χρήσιμες προβλέψεις με τις οποίες αντιμετωπίζονται χρόνιες παθογένειες και καθίσταται καλύτερη η λειτουργία της πολιτείας και της κοινωνίας, κύριε Υφυπουργέ. Επιτυγχάνεται η απλοποίηση και ενίσχυση της διαδικασίας άσκησης του δικαιώματος ανάληψης της Ευρωπαϊκής Πρωτοβουλίας Πολιτών, όπως αυτή θεσπίστηκε με τον κανονισμό 2019/788 του Ευρωπαϊκού Κοινοβουλίου και του Συμβουλίου 219.

Πρόκειται για μία σημαντική πρωτοβουλία, καθώς ενισχύονται τα ατομικά δικαιώματα των πολιτών, βελτιώνοντας τη λειτουργία του σημαντικού αυτού θεσμού, διασφαλίζοντας συνάμα την ακεραιότητά του.

Παράλληλα, επιβεβαιώνεται το διαρκές ενδιαφέρον της σημερινής Κυβέρνησης για την ελληνική ομογένεια, καθώς με σχετικές διατάξεις επικαιροποιείται η εκλογική νομοθεσία και μάλιστα αναδείξαμε από τη θέση της αντιπολίτευσης βήμα - βήμα το δικαίωμα του εκλέγειν προς το σκοπό εναρμόνισης διευκόλυνσης της άσκησης του εκλογικού δικαιώματος των εκλογέων που βρίσκονται εκτός της ελληνικής επικράτειας και συγκεκριμένα στον τρόπο προπαρασκευαστικών ενεργειών της εκλογικής διαδικασίας.

Τέλος, ενισχύεται έτι περισσότερο η διαφάνεια του ελέγχου των εσόδων, των δαπανών των κομμάτων, των συνασπισμών, των υποψηφίων Βουλευτών και των αιρετών. Πρόκειται για τροποποιήσεις του π. δ.15/2022 που κρίθηκαν αναγκαίες μετά από μία εφαρμογή του υπάρχοντος προεδρικού διατάγματος και τις δυσλειτουργίες που αυτές επισημάνθηκαν.

Κυρίες και κύριοι συνάδελφοι, η σημερινή ημέρα μας γεμίζει χαρά και επιπλέον ικανοποίηση αλλά και ευθύνη, γιατί ο νόμος με το άρθρο 51 -που προείπα- είναι εξουσιοδοτικός και θα εκδοθεί προσεχώς προεδρικό διάταγμα, που θα ρυθμίζει το μέγεθος, το χαρακτήρα, το περιεχόμενο των κατ’ έτος εκδηλώσεων.

Η ιστορική αυτή εξέλιξη εκτιμάται ότι θα αποτελέσει χρέος και αφετηρία για την ιστορική διερεύνηση, καταγραφή και τεκμηρίωση των γεγονότων της σκοτεινής περιόδου 1914 - 1920. Οι άνθρωποι που αποτελούν τις ζώσες αναμνήσεις των γεγονότων είναι πλέον τελευταία γενεά που σιγά σιγά αποχωρεί και εκλείπει, αφήνοντας στη λήθη ιστορίες και γεγονότα που σημάδεψαν τη Θράκη μας. Θα αποτελέσει μεγάλη ιστορική απώλεια για όλον τον Ελληνισμό να χαθούν αφηγήσεις που αναφέρονται στα ιστορικά γεγονότα που προηγήθηκαν της απελευθέρωσης τμήματος της Θράκης.

Η ιστορία διδάσκει όταν αυτή παραμένει ζωντανή. Αυτό κάνουμε σήμερα στη Βουλή των Ελλήνων. Την κρατάμε όρθια, την κρατάμε αγκαλιά.

Εκφράζω την ικανοποίηση και τις ευχαριστίες μου προς τα κόμματα που οι εισηγητές και αγορητές τους δήλωσαν ότι θα υπερψηφίσουν τη διάταξη αυτή. Πιστεύω ότι μέχρι το τέλος της διαδικασίας οι αστερίσκοι που προβλήθηκαν από τους καλούς συναδέλφους μας, θα εκλείψουν. Ελπίζω όλες οι παρατάξεις, στη μνήμη όσων υπέστησαν διώξεις, φυσικές εξοντώσεις και ξεριζώθηκαν από τις εστίες τους, με πνεύμα εθνικής ενότητας και ορθής συναντίληψης, να υπερψηφίσουν τόσο την ιστορική δικαίωση όσο και την ανάπαυση των ψυχών όλων αυτών των ανθρώπων μας.

Σας ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο Κοινοβουλευτικός Εκπρόσωπος της Ελληνικής Λύσης, κ. Χήτας, έχει τον λόγο τώρα.

**ΚΩΝΣΤΑΝΤΙΝΟΣ ΧΗΤΑΣ:** Σας ευχαριστώ, κύριε Πρόεδρε. Πριν μπω στα πρώτα σχόλια για το νομοσχέδιο, με αφορμή σήμερα -7 Ιουλίου- τη συμπλήρωση τριών ετών παρουσίας της Ελληνικής Λύσης στην Εθνική Αντιπροσωπεία, στη Βουλή των Ελλήνων, θέλω κι εγώ να μοιραστώ δύο κουβέντες με τις Ελληνίδες και τους Έλληνες, εκφράζοντας την πολύ μεγάλη χαρά και τιμή και θα ήθελα να ευχαριστήσω και δημόσια για την εμπιστοσύνη τον Πρόεδρο της Ελληνικής Λύσης, τον Κυριάκο Βελόπουλο, με τον οποίο τα τελευταία, τουλάχιστον, τρία χρόνια είμαστε συνοδοιπόροι στο ελληνικό Κοινοβούλιο και να εκφράσω, επίσης, την περηφάνια μου και την ικανοποίησή μου ως μέλος της Κοινοβουλευτικής αυτής Ομάδας για τους ανθρώπους αυτούς, τους υπόλοιπους Βουλευτές που είμαστε μαζί, τους συνεργάτες μας, αλλά και για το έργο που έχει παράξει η Ελληνική Λύση τα τελευταία τρία χρόνια.

Είναι μια πολιτική δύναμη με σοβαρότητα, με προτάσεις, με σκληρή κριτική, με λογική για να μπορέσει να βοηθήσει τις Ελληνίδες και τους Έλληνες να γίνει η ζωή τους καλύτερη. Αυτή είναι και η υπόσχεση μας ότι θα συνεχίσουμε να δουλεύουμε πάντα με βάση τη λογική, το εθνικό συμφέρον, μακριά από άναρθρες κραυγές, μακριά από παράλογες καταστάσεις, μακριά από όσα έχει επιδείξει το πολιτικό σύστημα τα τελευταία, σχεδόν, πενήντα χρόνια. Η Ελληνική Λύση είναι ένα κόμμα, μια παράταξ που είναι ξεκάθαρα υπέρ του εθνικού κράτους, του κράτους – έθνους, που είναι εναντίον της ανεξέλεγκτης παγκοσμιοποίησης. Είναι ένα κόμμα, μια παράταξη, που είναι υπέρ της πραγματικά ελεύθερης αγοράς και όχι των ολιγοπωλίων ή των ολιγαρχών.

Κάποια βασικά θέματα, τα οποία έχουμε αναπτύξει σε πάρα πολλές συνεδριάσεις και στο κομμάτι της οικονομίας κι έχουμε κάνει ξεκάθαρο σε όλους τους τόνους ότι είμαστε υπέρ της πρωτογενούς παραγωγής, υπέρ της μεταποίησης, υπέρ της βιομηχανίας, υπέρ της εγχώριας παραγωγής. Διότι λέμε ότι μια χώρα, ένα κράτος το οποίο δεν παράγει, δεν έχει κανένα μέλλον, δεν μπορεί να προχωρήσει. Είμαστε κατά των επιδομάτων, κατά των μόνιμα δανεικών και πάει λέγοντας.

Κύριε Υπουργέ, κύριε Βορίδη, αφού σας ευχηθώ κι εγώ περαστικά, θέλω να σας πω ότι έχει γίνει πολύς λόγος για το άρθρο 44 του νομοσχεδίου. Θα το πω πολύ απλά για να καταλάβει ο κόσμος τι λέει το άρθρο 44, πώς το έφερε η Κυβέρνηση, τι πρότεινε η Ελληνική Λύση μέσω του εισηγητή μας, του κ. Μυλωνάκη, τι έκανε η Κυβέρνηση και πού βρισκόμαστε σήμερα, τώρα, στις 2΄ το μεσημέρι που μιλάμε.

Φέρνει, λοιπόν, ένα νομοσχέδιο η Κυβέρνηση, συνελληνίδες και συνέλληνες, όπου, μεταξύ άλλων, σε ένα άρθρο λέει το εξής -θα το πω πολύ απλά: «Επειδή στα δημοτικά συμβούλια πολλές φορές επικρατεί μπάχαλο και ιδίως με την απλή αναλογική και όλο αυτό που προηγήθηκε και επειδή πολλές φορές τσακώνονται μεταξύ τους και δεν κουβεντιάζουν τίποτα και φεύγουν χωρίς να έχουν κάνει τίποτα, σου λέει, θέλω να βάλω μια τάξη». Μάλιστα, το ακούς με ενδιαφέρον γιατί λες η Κυβέρνηση θέλει να βάλει μια τάξη. Τι λέει, λοιπόν; «Κατά τη διάρκεια, λοιπόν, του συμβουλίου της ημερήσιας διάταξης έχουμε πέντε θέματα να κουβεντιάσουμε σήμερα, για παράδειγμα. Μάλιστα. Η πλειοψηφία, λοιπόν, λέει ότι έχουμε πέντε θέματα. Έρχεται, λοιπόν, ο Χήτας, που είναι αντιπολίτευση και λέει «θέλω να μιλήσουμε και για άλλα τρία θέματα». «Όχι» λέει ο πρόεδρος του δημοτικού συμβούλιου, «δεν θα συζητήσουμε» -αυτό λέει, με βάση το νομοσχέδιο. Έλεγε το νομοσχέδιο, λοιπόν, ότι όλα όσα προβλέπει μόνο η πλειοψηφία, θα συζητούνται. Και φυσικά υπήρξε αντίδραση.

Τι προτείναμε εμείς, μέσω του Αντώνη του Μυλωνάκη σαν Ελληνική Λύση; Είπαμε το εξής: Κύριε Υπουργέ, για δείτε λίγο το θέμα αυτό, γιατί δεν είναι δημοκρατικό να μην μπορεί να μιλάει η αντιπολίτευση. Από την άλλη, βέβαια, δεν γίνεται να υπάρχει αναρχία. Πρέπει να υπάρχει σοβαρότητα. Δείτε, λοιπόν, το εξής: Τα θέματα που έχει να θέσει η αντιπολίτευση, που είναι προς συζήτηση, να τα καταθέτει δύο μέρες νωρίτερα, να ξέρουμε πριν γίνει το συμβούλιο ότι έχουμε να συζητήσουμε και αυτά τα θέματα, ούτως ώστε να μην επικρατεί το μπάχαλο. Σωστά; Σωστά. Και να δεσμεύεται ο πρόεδρος του συμβουλίου ότι θα συζητηθούν. Το ακούνε με προσοχή και ο κ. Βορίδης και ο κ. Πέτσας, κύριε Καλαφάτη. Και το αλλάζουν, λοιπόν, μας ακούν, το παραδέχτηκαν και κάνουν δεκτή την πρότασή μας και λένε «οι σύμβουλοι επικεφαλής δημοτικής παράταξης έχουν το δικαίωμα δύο μέρες προ της δημοσίευσης της πρόσκλησης να προτείνουν τη συμπλήρωση της ημερήσιας διάταξης για επείγοντα θέματα, τα οποία ο πρόεδρος δύναται να εντάξει προς συζήτηση κ.λπ.». Είχαμε πει, επίσης, ότι αν δεν τα συζητήσουμε εκείνη την ημέρα γιατί δεν προλαβαίνουμε, να δεσμευθεί ο πρόεδρος εντός δεκαπέντε ημερών να τα φέρει προς συζήτηση. Δηλαδή μέσα στις επόμενες δεκαπέντε μέρες να τα φέρετε εδώ να τα κουβεντιάσουμε, όμορφα, ωραία, δημοκρατικά, να ακούγονται όλες οι φωνές.

Προσέξτε, όμως, κύριε Βορίδη, γιατί ο τρόπος που το φέρνετε εδώ, δεν μας βρίσκει σύμφωνους. Δηλαδή, αν μείνει έτσι, να ξέρετε ότι -έχει ενημερωθεί ο κ. Πέτσας, ο οποίος είναι εδώ, αλλά ενημερώνουμε κι εσάς- δεν το ψηφίζουμε, παρά το ότι το προτείναμε εμείς.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Αν το αλλάξετε και το κάνετε, όπως σας το πούμε τώρα, γιατί είναι το λογικό πιστεύουμε -πάντα πρεσβεύουμε τη λογική- θα το ψηφίσουμε, όπως είχαμε δεσμευτεί από την αρχή.

Τι λέτε εσείς; «Αν ο πρόεδρος δεν εγκρίνει την ένταξη των θεμάτων αυτών, το δημοτικό συμβούλιο με απόφαση που λαμβάνεται από την πλειοψηφία των παρόντων μελών…» Ξέρετε τι είναι αυτό; Είναι σαν να καταθέτω εγώ δύο θέματα προς συζήτηση που είμαι Αντιπολίτευση, θα μου πείτε δύο μέρες πριν να τα καταθέσω, μου λέτε εσείς ότι μέσα σε δεκαπέντε ημέρες θα τα συζητήσουμε, αλλά επειδή η πλειοψηφία συνήθως στα δημοτικά συμβούλια, συνήθως στα περισσότερα ή σε κάποια, είναι της παράταξης που κυβερνάει τον δήμο, θα τα απορρίψετε. Του δίνετε δε το δικαίωμα να απορρίψει τα προς συζήτηση θέματα που θέλει να φέρει η αντιπολίτευση.

Τι λέμε εμείς; Να δεσμεύεται ο πρόεδρος να τα φέρει και όχι μέσα από την ψηφοφορία, η οποία πολλές φορές που ζητά η πλειοψηφία μπορεί να μην έρθουν ποτέ τα θέματα αυτά. Πρέπει να υπάρχει απόλυτη δέσμευση ότι δύο μέρες νωρίτερα θα τα καταθέτετε, γιατί πρέπει να μπει πρόγραμμα. Δεν μπορεί να επικρατεί μπάχαλο στα δημοτικά συμβούλια. Δεν μπορεί ο καθένας να λέει ό,τι θέλει. Όχι. Σήμερα συζητάμε πέντε θέματα, αυτά είναι. Έχει η αντιπολίτευση θέματα; Μάλιστα. Θα τα καταθέτετε δύο μέρες νωρίτερα και εντός δεκαπέντε ημερών θα συζητούνται. Τι πιο ωραίο; Πρόγραμμα, λογική, να γίνουμε άνθρωποι, επιτέλους, και στην Ελλάδα. Είναι απλά πράγματα.

Όμως, πρέπει να δεσμεύεται το δημοτικό συμβούλιο ότι θα συζητηθούν και να μην περνάει μέσα από την ψηφοφορία, γιατί, κύριε Καλαφάτη, το ξέρετε πάρα πολύ καλά, ότι μπορεί να τα απορρίψει η πλειοψηφία και να μη συζητηθούν ποτέ. Αν, δηλαδή, έγκειται μόνο στην καλή διάθεση της κυβερνώσας παράταξης του δήμου, μπορεί και να μην περάσουν ποτέ. Μπορεί, βέβαια, και να περάσουν. Μπορεί, όμως, και όχι.

Άρα, εμείς τι λέμε, κύριε Βορίδη; Λέμε να το αλλάξετε ξανά και να μπει μέσα η δέσμευση.

Επίσης, ένα άλλο κομμάτι που λέτε για το «δύο μέρες νωρίτερα προ της δημοσίευσης της πρόσκλησης» μία φορά τον μήνα συνεδριάζουν και δεν ξέρουμε πότε θα είναι η ημέρα συνεδρίασης, ούτως ώστε να καταθέσουν οι άνθρωποι δύο μέρες νωρίτερα. Δεν είναι στάνταρ η ημέρα, εκτός αν τους ενημερώνετε. Αυτό είναι πιο τεχνικό ζήτημα, αλλά το δεύτερο είναι ουσιαστικό ζήτημα για να μπορούν να ακούγονται όλες οι απόψεις.

Λέω ξανά ότι δεν έχουμε διάθεση φωνής αντιπολίτευσης κ.τ.λ.. Όχι. Θέλουμε να βρεθεί λύση. Πρέπει να ακούγονται όλες οι φωνές και να μπει, όμως, και τάξη στα δημοτικά συμβούλια. Δεν γίνεται να επικρατεί αυτό το μπάχαλο που υπάρχει τώρα. Να μπει τάξη παντού. Άρα, αναμένουμε τις κινήσεις σας για να δούμε και τι θα κάνουμε και εμείς.

Τώρα, μένω στα του νομοσχεδίου και θα κάνω μια μικρή αναφορά στο κομμάτι των αποδήμων, γιατί ήμασταν το μοναδικό κόμμα από το πρώτο νομοσχέδιο και στο δεύτερο εννοείται που έφερε η Κυβέρνηση υπέρ της ψήφου των αποδήμων χωρίς περιορισμούς, χωρίς αστερίσκους, χωρίς τίποτε. Ήμασταν το μόνο κόμμα. Μετά ήρθε η Νέα Δημοκρατία στα νερά μας, που πάλι τελικά δεν συγκεντρώθηκαν οι διακόσιες απαραίτητες ψήφοι και δεν πέρασε αυτό που θέλαμε εμείς.

Θέλω να πω ότι το ενδιαφέρον σας, κυρίως, είναι προσχηματικό και ψηφοθηρικό και ότι ο Απόδημος Ελληνισμός δεν είναι πεδίο -και πρέπει να καταλάβουμε όλοι αυτό- κομματικών συμφερόντων ούτε κομματικών αντιπαραθέσεων. Και είμαστε πολύ περήφανοι που το κόμμα μας, η Ελληνική Λύση, από την αρχή επεσήμανε την αξία του Απόδημου απανταχού Ελληνισμού. Είναι σημαντικό να στηρίξουμε, να υποστηρίξουμε και να ενθαρρύνουμε τους απανταχού Έλληνες να συμμετέχουν.

Θέλω τώρα κάποια σχόλια να κάνω στα απόνερα της χθεσινής συζήτησης σε επίπεδο πολιτικών Αρχηγών. Είναι μια συνέχεια αυτά που θα πω στα όσα ανέφερα και στο ξεκίνημα στα όσα πρεσβεύει η Ελληνική Λύση. Γιατί είμαστε πάρα πολύ χαρούμενοι; Γιατί είμαστε πάρα πολύ περήφανοι για το έργο που έχουμε προσφέρει τρία χρόνια στο ελληνικό Κοινοβούλιο. Γιατί ό,τι κάνουμε το κάνουμε με σκοπό να βοηθήσουμε την όποια κυβέρνηση υπάρχει εκείνη τη στιγμή. Στην τριετία που είμαστε εδώ στη Βουλή είναι η Νέα Δημοκρατία, αλλά ο στόχος μας θα ήταν πάντα αυτός όποια και αν ήταν η κυβέρνηση, να βοηθήσουμε, να προτείνουμε, να έχουμε μια καλύτερη κοινωνία.

Έχουμε ξεκαθαρίσει πάρα πολλές φορές τη θέση μας, γιατί σήμερα βγήκε πάλι σε ένα ραδιοφωνικό σταθμό ο κ. Μητσοτάκης σε συνέχεια των χθεσινών του δηλώσεων εδώ από Βήματος Βουλής όπου ξεκαθάρισε ότι οι εκλογές θα γίνουν στο τέλος του χρόνου. Αυτό πρέπει να γίνει. Αυτό λέει η λογική. Αυτό λέει το Σύνταγμα. Η στάση και η θέση η δικιά μας ήταν ξεκάθαρη: Μόνο αν δεν μπορείτε, φύγετε. Αν δεν μπορείτε, να φύγετε. Αλλιώς, μη γίνεται όλη αυτή η παραφιλολογία η οποία έχει αναπτυχθεί και από δικούς σας Βουλευτές. Δεν θα ξεχάσω ότι έδιναν σε τηλεοπτικές συνεντεύξεις στους Βουλευτές σας ραντεβού στις κάλπες τον Σεπτέμβριο και έδιναν και ημερομηνίες. Οι φήμες διαρρέονται από το Μαξίμου και το ξέρετε πάρα πολύ καλά.

Έρχεται, λοιπόν, ο Πρωθυπουργός και ξεκαθαρίζει κάτι. Βέβαια στην πολιτική ό,τι ισχύει σήμερα δεν ισχύσει αύριο. Όμως, εν πάση περιπτώσει, μένουμε σε αυτά και σε αυτά που είπε και σήμερα στη ραδιοφωνική του συνέντευξη. Θα μείνουμε, όμως, και στην παραδοχή του κ. Μητσοτάκη χθες που επί λέξει είπε: «Θα συμφωνήσω με όσα είπε ο κ. Βελόπουλος ότι έρχεται τεράστια κρίση». Αυτά, λοιπόν, που έλεγε η Ελληνική Λύση δύο χρόνια εδώ μέσα και ο Πρόεδρός της, το παραδέχθηκε και χθες ο Πρωθυπουργός και γι’ αυτό νιώθουμε αυτή την ικανοποίηση. Είναι η απόλυτη δικαίωσή μας και είναι η απόλυτη δικαίωση του Προέδρου μας, γιατί κάνατε λάθη.

Τα έχουμε αναφέρει πάρα πολλές φορές και δεν θα καταναλώσω τον χρόνο μου σήμερα, κύριε Πρόεδρε, για να αναφέρω ξανά τα λάθη που έκανε Κυβέρνηση και στο θέμα των λιγνιτών. Σήμερα διαβάζω μπροστά μου. Ακόμη και ο Στάσης της ΔΕΗ παραδέχτηκε το αυτογκόλ του λιγνίτη σε δηλώσεις του, σε ομιλία του, που έκανε σε ένα συνέδριο. Θα το πω σε λιγάκι. Σήμερα ο κ. Στάσης παραδέχτηκε το αυτογκόλ και λέει χαρακτηριστικά ότι «θα πάμε πιο αργά λέει λόγω ενεργειακής ασφάλειας, θέλουμε να είμαστε έτοιμοι στο ενδεχόμενο να υπάρξει έλλειμμα φυσικού αερίου». Επαναλαμβάνω τα είπε ο κ. Στάσης της ΔΕΗ.

Αυτά που σας λέγαμε. Είναι έγκλημα που νομοθετείτε υπέρ της βίαιης απολιγνιτοποίησης. Σας είπαμε για προαγορά φυσικού αερίου και πετρελαίου. Είχε 20 δολάρια το βαρέλι. Δεκαοχτώ ήταν τότε και τώρα έχει πάει στα 200. Σας λέμε για εξορύξεις ως κόμμα, ως πολιτική θέση, ως πρόσωπο ο Πρόεδρος της Ελληνικής Λύσης και ως Βουλευτής παλιά: Εξορύξεις και εκμετάλλευση του ορυκτού μας πλούτου. Τίποτα.

Σας είπαμε για την πυρηνική ενέργεια. Κατέθεσε το κόμμα αυτό, το μικρό κόμμα, μια μελέτη, μια προμελέτη για πυρηνική ενέργεια στην Ελλάδα πριν από μήνες εδώ μέσα, μια μελέτη που τη χρυσοπληρώσαμε από επιστήμονες ειδικούς. Βλέπετε ότι το κομμάτι της πυρηνικής ενέργειας πλέον μπαίνει στο τραπέζι του διαλόγου πολύ σοβαρά. Πρέπει να προβλέπουμε. Πρέπει να βλέπουμε το αύριο και να μην ακολουθούμε τις εξελίξεις. Αυτή είναι η Ελληνική Λύση. Αυτή είναι η προσφορά της εδώ μέσα. Αυτή. Βλέπετε ότι αυτό που έρχεται είναι δύσκολο. Δεν το λέμε για να τρομοκρατήσουμε τον κόσμο ή να αποδομήσουμε τα επιχειρήματα της Κυβέρνησης ή οτιδήποτε άλλο. Αυτή είναι η πραγματικότητα και πρέπει να προφυλαχθούμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, παρακαλώ.

**ΚΩΝΣΤΑΝΤΙΝΟΣ ΧΗΤΑΣ:** Είδατε τι έγινε στη Σρι Λάνκα σήμερα; Είχαμε διακόσιους νεκρούς. Βγήκε ο κόσμος στους δρόμους, οργισμένα πλήθη να επιτίθενται στους πλούσιους για το φαγητό και την τροφή. Είχαμε διακόσιους νεκρούς. Καταλαβαίνετε τι μέρες έρχονται;

Στην Ολλανδία βάζουν «λουκέτα» στο σούπερ μάρκετ, κύριε Καλαφάτη, στα προϊόντα. Είναι άδεια τα ράφια. Είναι εικόνες οι οποίες θα έρθουν εδώ, θα έρθουν κι εδώ αυτά τα πράγματα. Ο κόσμος πρέπει να ξέρει, πρέπει να γνωρίζει τι τον περιμένει.

Κάνετε λάθη και σας παίρνει και χρόνο να τα καταλάβετε. Πήγατε σε ένα οριζόντιο μέτρο. Με το ρεύμα πήγε ο κ. Σκρέκας και είπε 200 ευρώ επιδότηση για το ρεύμα για τον μήνα Ιούλιο. Μα, δεν τα λέγαμε; Λέγατε ότι τα οριζόντια μέτρα ευνοούν τους πλούσιους. Τώρα δεν ευνοούνται οι πλούσιοι; Και κάνατε κάτι παραμύθια άλλα, κάτι από εδώ, κάτι από εκεί, κάτι χαζομάρες. Τώρα τι άλλαξε; Δεν είναι παραδοχή λάθους αυτό; Η αλλαγή στρατηγικής δεν είναι παραδοχή λάθους; Δεν είναι επιβεβαίωση κάποιων ανθρώπων που φωνάζουν σ’ εκείνη την γωνιά που κάθονται, για να πάρει ανάσα ο κόσμος; Και γιατί μόνο τον Ιούλιο; Τώρα υπήρξε δημοσιονομικό κενό; Το ενέκρινε ο κ. Σκυλακάκης, ο κ. Σταϊκούρας και ο κ. Γεωργιάδης που έλεγαν άλλα; Τώρα πώς το εγκρίνουν;

Άρα, η λογική -και κλείνω, κύριε Πρόεδρε- με ένα σχόλιο, αν θέλετε, και από δημοσιογραφική διαστροφή περισσότερο, κύριε Καλαφάτη. Γνωριζόμαστε και από τα παλιά, εγώ ως δημοσιογράφος και εσείς ως πολιτευτής και άνθρωπος της πόλης μας, της Θεσσαλονίκης.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε συνάδελφε.

**ΚΩΝΣΤΑΝΤΙΝΟΣ ΧΗΤΑΣ:** Ολοκληρώνω, κύριε Πρόεδρε, σε δύο λεπτά.

Πρόκειται για ένα θέμα το οποίο μας πληγώνει πάρα πολύ ως κόμμα και αν θέλετε και λόγω και της δημοσιογραφικής μου ιδιότητας πάρα πολύ.

Αναφέρθηκε ο Πρωθυπουργός, επειδή έπεσε στο τραπέζι του διαλόγου και χτες και στο Ευρωκοινοβούλιο, το θέμα της ελευθεροτυπίας, της ισονομίας, της ελευθερίας της έκφρασης, του τηλεοπτικού χρόνου που αναλογούν σε κόμματα για να μπορούμε να εκφραζόμαστε, να μας ακούει ο κόσμος και να μας κρίνει, να μας κρίνει σκληρά ότι η Ελληνική Λύση λέει σωστά πράγματα ή δεν λέει σωστά.

Όμως, κάπου πρέπει να μιλήσουμε. Άρα, δεν μπορούμε να μιλάμε για ισονομία. Είπε ο Πρωθυπουργός ευθέως: Ο καθένας μπορεί να βγαίνει και να λέει αυτά που θέλει. Μπορώ να ρωτήσω κάτι; Πού να βγω να τα πω; Αφού δεν μας καλεί κανείς. Να φωνάζω μόνος μου στον δρόμο; Τι είναι αυτό το πράγμα τώρα;

Δηλαδή, μη μιλάμε για μια κατάσταση η οποία δεν υπάρχει στην Ελλάδα. Τα μέσα μαζικής ενημέρωσης -και το ξέρω από μέσα, το έχω ζήσει και εγώ- είναι ελεγχόμενα 100%. Δεν υπάρχει κάτι άλλο. Είναι ελεγχόμενα. Τι να λέμε τώρα; Να παίζουμε τις κουμπάρες; Είναι ελεγχόμενα.

Τελειώσαμε. Δεν μπορούμε να μιλήσουμε. Ζηλεύω που βλέπω τον κ. Ζαχαριάδη, τον κ. Φάμελλο, εσάς να βγαίνετε και να μιλάτε. Θέλω κι εγώ και ο Αντώνης ο Μυλωνάκης και όλοι μας να ακουστούμε. Το έχουμε πει εκατό φορές.

Άρα, λοιπόν, να είμαστε ρεαλιστές και να προσεγγίζουμε την κατάσταση όπως πραγματικά είναι.

Κύριε Πρόεδρε αυτά ήθελα να πω τα σημαντικά, κατά τη δική μας άποψη. Ξαναλέω και κλείνω με αυτό: Εμείς θα συνεχίσουμε τη δική μας προσπάθεια με πάρα πολλή δουλειά δέκα άνθρωποι, για να προσφέρουμε στον τόπο και στην κοινωνία, με προτάσεις και με πρόγραμμα.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Χήτα.

Πριν δώσω τον λόγο στον κ. Ζαχαριάδη από τον ΣΥΡΙΖΑ, ζήτησε ο Υπουργός ο κ. Βορίδης να κάνει μία σύντομη παρέμβαση.

Κύριε Υπουργέ, μας ακούτε; Ανοίξτε το μικρόφωνο.

Δυστυχώς, δεν ακούγεστε.

Για να μη χάνουμε χρόνο και να αποκατασταθεί η βλάβη, θα δώσω τον λόγο στον κ. Ζαχαριάδη.

Ορίστε, κύριε Ζαχαριάδη, έχετε τον λόγο.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Πώς τα φέρνει καμμιά φορά η ζωή, κύριε Πρόεδρε. Αυτή η εικόνα του κ. Βορίδη και τώρα και το πρωί να προσπαθεί να μιλήσει και να μην μπορεί, να είναι η εικόνα της δημοκρατικής και προοδευτικής αντιπολίτευσης στα μίντια. Προσπαθούμε, βγαίνουμε, λέμε, μας χαμηλώνουν τον ήχο, πετάγονται, μας διακόπτουν, μας αλλάζουν την ατζέντα.

Βέβαια, ο κ. Βορίδης λόγω προέλευσης και διαδρομής -τον θυμάμαι- έχει βρεθεί κάποιες δεκαετίες στις παρυφές του συστήματος, αλλά τώρα κλείνει μια δεκαετία που είναι στο επίκεντρο, δεν στερείται δημόσιου λόγου. Προφανώς και προσωπικά δεν έχω κάποιο λόγο να παραπονιέμαι, αλλά καμμιά φορά πώς οι εικόνες θα αντιστοιχούνται.

**ΠΡΟΕΔΡΕΥΩΝ (Χαράλαμπος Αθανασίου):** Δεν είναι μόνο στο επίκεντρο. Είναι και στην επικαιρότητα πάντοτε.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Ναι. Έχει κεντροποιηθεί κιόλας σε σχέση με το από πού ξεκίνησε ο κ. Βορίδης. Είναι ένας πολιτικός -σπανίζει αυτό στο πολιτικό μας σύστημα- που με τη δύναμη του εκκρεμούς πάει προς τα αριστερά. Δεν ξέρω πού θα σταματήσει. Νομίζω ότι έχει πάει αρκετά αριστερά για τα δικά του γούστα. Εν πάση περιπτώσει, σπανίζει αυτό. Συνήθως συμβαίνει το αντίθετο, αν δούμε την πολιτική ιστορία της χώρας.

Πέρασαν, όμως, κύριε Πρόεδρε, τρία χρόνια με βήματα και άλματα προς τα πίσω. Επιστροφή του κομματικού κράτους, τοποθέτηση μετακλητών σε θέσεις πάγιας διοικητικής ιεραρχίας, ιδιώτες στον ΕΦΚΑ, αναξιοκρατία, αδιαφάνεια, έλλειψη αντικειμενικότητας, ένας διαγωνισμός του ΑΣΕΠ στις καλένδες.

Για πείτε μου, κύριε Βορίδη, θα κάνετε τον διαγωνισμό το φθινόπωρο, τώρα που οι εκλογές θα πάνε το επόμενο καλοκαίρι, όπως λέτε και είστε σίγουροι; Έχετε στείλει το αίτημα στο ΑΣΕΠ; Να σας κάνω επίκαιρη ερώτηση να το κουβεντιάσουμε; Σας το λέω από την Ολομέλεια: Μέχρι μεθαύριο να στείλετε το αίτημα του ΑΣΕΠ, αλλιώς θα καταθέσω επίκαιρη ερώτηση και όταν γίνετε καλά και να γίνετε γρήγορα καλά, θα έρθετε εδώ να τα πούμε.

Υποβάθμιση του ρόλου και του θεσμού της αυτοδιοίκησης. Υποβάθμιση του κοινωνικού και προνοιακού ρόλου της τοπικής αυτοδιοίκησης. Οι Οργανισμοί Τοπικής Αυτοδιοίκησης στη δίνη της ενεργειακής κρίσης, παρ’ όλο που και εμείς προειδοποιήσαμε εγκαίρως. Ανεκτέλεστα δημοτικά έργα που εγκαταλείπονται λόγω των ανατιμήσεων και των υψηλών προϋπολογισμών. Άφαντος ο ρόλος των ΟΤΑ στο Ταμείο Ανάκαμψης. Δείτε τι γίνεται στις άλλες ευρωπαϊκές χώρες. Αυτός είναι ένας πρώτος σκοτεινός απολογισμός των τριών ετών της διακυβέρνησης του κ. Μητσοτάκη στο Υπουργείο Εσωτερικών.

Και συνεχίζετε την κάκιστη νομοθέτηση. Άρθρα ατάκτως συνημμένα. Γιατί τέτοια προχειροδουλειά εφόσον δεν πάμε σε εκλογές σε εξήντα ημέρες και όλοι έχουμε πειστεί γι’ αυτό, διότι το είπε και από βήματος Βουλής ο κ. Μητσοτάκης, το είπε και σήμερα στο ραδιόφωνο;

Να ρωτήσω, κύριε Βορίδη. Μέχρι του χρόνου που θα γίνουν εκλογές, αυτό το νομοσχέδιο για την τηλεργασία θα το έχετε ολοκληρώσει; Το ψηφίσαμε πριν από έναν ολόκληρο χρόνο. Σας κυνηγάω μέσα στην πανδημία έχουμε περάσει τρία κύματα το χειμώνα και λέτε να το ολοκληρώσουν οι υπηρεσίες. Να μην είμαι άδικος. Πέρασαν τριακόσιες εξήντα πέντε μέρες και κάποιες υπηρεσίες κάνανε κάποια δουλειά, αλλά ακόμα αυτό το οποίο νομοθετήσατε τον Ιούλιο του 2021 δεν εφαρμόζεται. Άρα πώς έρχεστε εδώ και το παίζετε μεταρρυθμιστές και ότι αλλάζετε τη χώρα εσείς;

Πρέπει να μείνετε δεκαετίες στην κυβέρνηση για να εφαρμόσετε τα απλούστερα νομοσχέδια τα οποία υπάρχουν σε άλλες ευρωπαϊκές χώρες. Τις λίγες εβδομάδες που σας μένουν -και λίγες εβδομάδες είναι λίγες και δεν είναι πενήντα εβδομάδες, λίγες εβδομάδες είναι μέχρι δέκα εβδομάδες- κοιτάξτε να δείτε τι θα συμμαζέψετε εδώ πέρα, όπως για παράδειγμα τα οικονομικά του κόμματός σας.

Όταν έγινε Πρωθυπουργός ο κ. Μητσοτάκης ήταν 100 εκατομμύρια λιγότερα. Κάναμε ολόκληρη επίκαιρη ερώτηση, ήρθατε εδώ και το έχουμε συζητήσει. Δεν θέλετε να αυξήσετε το ύψος της επιχορήγησης που δίνουν τα κόμματα για να αποπληρώνουν τα δάνειά τους. Εγώ διαφωνώ, αλλά εσείς δεν θέλετε. Δεν θέλετε να αυξηθεί το ύψος της παρακράτησης από τη βουλευτική αποζημίωση, γιατί δεν ξέρετε πώς θα τα βγάζετε πέρα. Μπορούμε εμείς να σας πούμε πως θα τα βγάζετε πέρα αλλά δεν θέλετε. Δεν θέλετε το κάθε μέλος της Νέας Δημοκρατίας αντί για ένα εσπρέσο το μήνα να πληρώνει τρία εσπρέσο το μήνα, ή εν πάση περιπτώσει κάπως να αρχίσει να πληρώνεται.

Μπορείτε να απαντήσετε στον ελληνικό λαό που μπαίνουμε τώρα σε αυτή τη μεγάλη δημοσιονομική δυσκολία, πώς θα πληρωθεί το χρέος του κόμματός σας; Πώς; Με τίποτα; Θα το πληρώσει ο ελληνικός λαός; Δηλαδή, δεν θέλετε να δεσμεύεται η επιχορήγηση, δεν θέλετε να δεσμεύεται ο μισθός, δεν θέλετε να δίνουν συνδρομή τα μέλη του κόμματος. Θέλετε δέκα εκατομμύρια Έλληνες να πληρώνουν τα 300 εκατομμύρια που χρωστάει η Νέα Δημοκρατία.

Και τι μου είπατε, κύριε Βορίδη, στην επιτροπή και κρίμα που δεν είστε εδώ; Μου είπατε ότι η ΕΑΡ και ο Συνασπισμός διέγραψαν χρέη. Ξέρετε πόσο ήταν το χρέος της ΕΑΡ και του Συνασπισμού; Ήταν 400 εκατομμύρια δραχμές. Το 1/400, το 1 προς 340,75! Και το λέτε ως επιχείρημα στον ελληνικό λαό. Εμείς προσθέσαμε 1 εκατομμύριο, εσείς χρωστάτε 400 και θα συμψηφίζετε, γιατί αυτοί είστε.

Και κόβετε ρεύμα σε κόσμο και άνετε πλειστηριασμούς. Δεν μπορεί ο κόσμος να πάει στην αντλία ή στο ράφι ή να πληρώσει το ηλεκτρικό ρεύμα. Και εσείς έρχεστε εδώ με ύφος και λέτε: «Και πώς θα τα πληρώσουμε; Και πώς θα ζήσουμε;». Αυτά ισχύουν για εσάς δεν ισχύουν για τους άλλους. Αυτό είναι θράσος. Δεν μπορείτε έτσι να λέτε ότι θα διαχειριστείτε τα οικονομικά της χώρας, όταν δεν μπορείτε να βάλετε σε τάξη τα οικονομικά του σπιτιού σας.

Πάμε τώρα στις ρυθμίσεις για την ψήφο των αποδήμων. Τα ξέρετε, κύριε Βορίδη. Εν πάση περιπτώσει, δεν συμφωνούμε πολιτικά, αλλά νομικώς έχετε μία επάρκεια καλή. Δεν ξέρετε ότι θέλει τα 2/3; Γιατί το φέρνετε στο νομοσχέδιο, εφόσον έχουμε έναν χρόνο ολόκληρο και σας αρέσουν πάρα πολύ τα θέματα των αποδήμων, φτιάξτε ένα ειδικό νομοσχέδιο με ρυθμίσεις για τον Απόδημο Ελληνισμό, να το φέρουμε εδώ, να το συζητήσουμε. Και πού ξέρετε, μπορεί να βρούμε και καμμιά πλειοψηφία πάνω από διακόσιους, όπως είχαμε βρει τότε με τον προκάτοχό σας τον κ. Θεοδωρικάκο, που μόλις το περάσαμε, τον εξαφάνισε και τον κ. Θεοδωρικάκο και μετά φέρατε εσείς άλλο νομοσχέδιο.

Η ελαφρότητά σας, ο τρόπος που νομοθετείτε, δεν είναι αβάσταχτος, αλλά, κυρίως, επικίνδυνος. Η χώρα πορεύεται ακυβέρνητη, χωρίς Υπουργικό Συμβούλιο, χωρίς Υπουργούς. Έχουμε μόνο υποψήφιους Βουλευτές στη χώρα. Υπάρχουν μόνο καταχωρίσεις στο Facebook, στο Twitter, στο Instagram, μόνο φωτογραφίες και βίντεο. Δεν υπάρχουν δελτία Τύπου, δεν υπάρχει νομοθετικό έργο. Σε όλη την Ευρώπη προετοιμάζονται για τον χειμώνα.

Στη Γαλλία -ξέρω ότι παρακολουθείται λόγω πολιτικής ευαισθησίας, πιστεύω βαθιά μακρονικός, κύριε Βορίδη- ο Μακρόν, που δεν είναι κανένας συριζαίος, έκανε δημόσια και κρατική την «EDF», τη γαλλική εταιρεία. Στη Γερμανία ετοιμάζονται να βάλουν δελτίο στην ενέργεια. Εδώ πορευόμαστε με μία άνεση. Πορευόμαστε με τις δημοσκοπήσεις.

Βγαίνει ο Πρωθυπουργός και βαφτίζει ως σταθερότητα την κοινωνική αστάθεια και την κοινωνική ανασφάλεια που είναι διάχυτες και αναλαμβάνει -λέει- και το πολιτικό ρίσκο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό, κύριε Πρόεδρε.

Θα αναφερθώ τώρα στις αποκεντρωμένες. Κομματίλα, κύριε Βορίδη, κομματίλα! Μετακλητοί: Στραγγαλισμός της αυτοδιοίκησης. Τι έλεγε τρία χρόνια πριν εδώ ο κ. Γεραπετρίτης για τον ρόλο κόμματος - κράτους; Πού είναι το πόρισμα Κοντιάδη; Πού είναι η πολυεπίπεδη διακυβέρνηση;

Και να σας θυμίσω κάτι, γιατί έχουμε ξεχάσει την πρόσφατη πολιτική ιστορία. Το 2014 ήταν κυβέρνηση Σαμαρά - Βενιζέλου και στο Υπουργείο ήταν ο κ. Μητσοτάκης και η κ. Χριστοφιλοπούλου.

Τώρα που αναφέρθηκα στην κ. Χριστοφιλοπούλου, πού είναι η κ. Χριστοφιλοπούλου, τι κάνει; Παραμένει πολιτικό πρόσωπο; Έχει γίνει μη πολιτικό πρόσωπο; Είναι ανεξάρτητη; Κύριε Βορίδη, εάν ξέρετε κάτι, ενημερώστε κι εσείς την Αντιπροσωπεία εδώ για το τι γίνεται.

Ας έρθουμε και στα υπόλοιπα θέματα, για τα εκτός ημερησίας, για τους δήμους. Εγώ δεν μπορώ να καταλάβω -γιατί είστε ένας άνθρωπος με ισχυρή γνώμη- ποια άποψη έχετε. Αυτή την οποία υπερασπιστήκατε με πάθος στην επιτροπή, την Πέμπτη 1η Ιουλίου ή αυτή την οποία υπερασπιστήκαμε με πάθος σήμερα, 7 Ιουλίου; Διότι πιστεύω ότι έχετε τέτοια ρητορική δεινότητα και τέτοια ρητορική ικανότητα που μπορείτε μετά να πάρετε τον λόγο και να υποστηρίξετε καλύτερα από εμένα αυτά που προσπαθώ να πω εγώ. Είμαι σίγουρος ότι μπορείτε να το κάνετε αυτό.

Επίσης, χαιρετίζω και την αναδίπλωσή σας. Βγήκατε με ύφος στη δεύτερη ανάγνωση και στην κατ’ άρθρον συζήτηση να μας πείτε για την ΚΕΔΕ, ότι υπήρχε ομοφωνία και ότι ξαφνιαστήκαμε, και σήμερα διαβάσατε τι έγινε, είδατε ότι δεν είναι έτσι τα πράγματα, σας πήραν και διάφορα τηλέφωνα και είπατε ότι υπάρχουν επιμέρους απόψεις!

Κύριε Βορίδη, πάρτε το πίσω. Κανένας άλλος Υπουργός των Εσωτερικών και από τον συντηρητικό χώρο, προφανώς και από τον προοδευτικό, δεν έφερε τέτοια ρύθμιση.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Ζαχαριάδη, έχετε πάει στα δέκα λεπτά, παρακαλώ.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κλείνω, κύριε Πρόεδρε, σε μισό λεπτό.

Και έρχομαι στις ταυτότητες. Φέρνετε βράδυ μία τροπολογία. Καταλαβαίνω, κύριε Βορίδη, ότι σας τη φόρτωσαν. Και ξέρω και από πού σας φόρτωσαν αυτή την τροπολογία. Πέρασαν τρία χρόνια. Διαγωνισμός 515 εκατομμυρίων ευρώ για τις νέες ασφαλείς ταυτότητες και τα έγγραφα ασφαλείας του ελληνικού δημοσίου. Σύμφωνα με τον ευρωπαϊκό κανονισμό, οι νέες ταυτότητες θα έπρεπε να εκδίδονται ήδη από το 2021. Τι κάνετε τώρα; Η Κυβέρνηση, αντί για νέες ταυτότητες με υψηλά στάνταρ ασφαλείας στα ευρωπαϊκά πρότυπα, έρχεται και ψηφιοποιεί της ήδη υπάρχουσες ταυτότητες.

Αυτό, λοιπόν, το οποίο εμείς καταγγέλλουμε σε μία σειρά νομοθετημάτων για ψηφιοποίηση της γραφειοκρατίας, το κάνετε και εδώ. Εξηγήστε μας. Γιατί ακυρώσατε τον διαγωνισμό; Τι θέλατε να κάνετε; Ποιο ήταν το πνεύμα της απόφασης του Συμβουλίου της Επικρατείας, που είστε και έγκριτος νομικός; Γιατί αφήνετε τη χώρα απροστάτευτη;

**ΠΡΟΕΔΡΕΥΩΝ (Χαράλαμπος Αθανασίου):** Σας παρακαλώ, κύριε Ζαχαριάδη, έχετε συμπληρώσει και τα δέκα λεπτά και έχετε μπει στα έντεκα λεπτά.

Σας ευχαριστώ, κύριε Ζαχαριάδη.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κι εγώ σας ευχαριστώ, κύριε Πρόεδρε, για την ανοχή σας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Ο κύριος Υπουργός έχει τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κύριε Πρόεδρε, θέλω να κάνω απλώς μία παρέμβαση και για όλα τα υπόλοιπα θα αναφερθώ στην κύρια ομιλία μου.

Θέλω να αναφερθώ σε κάτι που είπε ο κ. Χήτας, όπου πρέπει να παραδεχθώ ότι η Ελληνική Λύση στη συζήτηση αυτή κράτησε μία πραγματικά εποικοδομητική και παραγωγική στάση. Να πω το εξής, λοιπόν: Όταν λέμε ότι στα δημοτικά συμβούλια πρέπει να κατατίθενται τα θέματα σαράντα οκτώ ώρες πριν από τη σύνταξη της κλήσης για την ημερήσια διάταξη, αυτό δεν έχει έναν περιορισμό προς τα πίσω. Οποιαδήποτε στιγμή κρίνουν οι επικεφαλής των αντιπολιτεύσεων ότι έχουν να θέσουν κάποιο θέμα -οποιαδήποτε χρονική στιγμή-, μπορούν να το ζητήσουν εκείνη τη στιγμή από τον πρόεδρο του δημοτικού συμβουλίου. Το σαρανταοκτάωρο, λοιπόν, καλύπτεται και καλύπτει ένα χρονικό διάστημα το οποίο μεσολαβεί από το ένα δημοτικό συμβούλιο στο άλλο. Η μόνη προϋπόθεση είναι το σαρανταοκτάωρο, και αυτό για να μπορεί να το συμπεριλάβει στην ημερήσια διάταξη.

Το δεύτερο είναι ότι πηγαίνει πολύ μακριά και πηγαίνει πέραν κι από την υφιστάμενη ρύθμιση αυτό το οποίο είπε ο κ. Χήτας. Τι, δηλαδή; Ότι επειδή το ζητάει η Αντιπολίτευση… (Δεν ακούστηκε λόγω κακής σύνδεσης)… υποχρεωτικά θα αποτελεί αντικείμενο συζητήσεως και λήψεως αποφάσεως. Η υφιστάμενη ρύθμιση δεν λέει αυτό. Η υφιστάμενη ρύθμιση λέει ότι στα προ ημερησίας τίθενται τα θέματα και αποφασίζει το δημοτικό συμβούλιο εάν θα τα συζητήσει. Εγώ κρατώ αυτή τη διάταξη. Η μόνη διαφοροποίηση που κάνω εγώ είναι η εξής: Αντί να είναι προ ημερησίας διατάξεως, πηγαίνει στο τέλος της ημερησίας διατάξεως.

Γιατί τι έχει συμβεί εδώ; Έχει υποβληθεί προ σαράντα οκτώ ωρών, άρα εδώ υπάρχει η διαφοροποίηση ότι αντί να τίθεται εκείνη την ώρα, υπάρχει μια προγνωστοποίηση ότι θα τεθεί το ζήτημα αυτό. Έχει συμπεριληφθεί ενδεχομένως στην ημερήσια διάταξη, οπότε συζητείται κανονικά ως θέμα της ημερησίας διατάξεως -άρα, δεν τίθεται θέμα- ή μπορεί να μην έχει συμπεριληφθεί, οπότε πηγαίνουμε στη διαδικασία της αποφάσεως του δημοτικού συμβουλίου.

Αυτή η διαδικασία της αποφάσεως του δημοτικού συμβουλίου είναι αυτή που υπάρχει τώρα, υπάρχει σήμερα. Επομένως, δεν θα μπορώ να δεσμεύσω -να το πω αλλιώς- το δημοτικό συμβούλιο -κι αυτό βέβαια δεν είναι σωστό- να συμπεριλάβει υποχρεωτικά ως αντικείμενο συζητήσεως κάτι το οποίο ενδεχομένως το δημοτικό συμβούλιο δεν θέλει να συμπεριλάβει, κάτι που γίνεται -το τονίζω- και σήμερα.

Εκείνο το οποίο έχω εντοπίσει ως κατάχρηση, αυτό που χρησιμοποιείται, ας το πω, ως μια ακτιβιστική πρακτική από ορισμένες δημοτικές παρατάξεις είναι ότι τη συζήτηση επί της διαδικασίας, για το αν θα συζητήσουν ή όχι το θέμα, τη μετατρέπουν με τις τοποθετήσεις τους σε συζήτηση ουσίας. Ωραία, αλλά αυτό υπό μία έννοια δεν μπορεί να αποφευχθεί και πηγαίνει απλώς και γίνεται -και θα γίνεται- στο τέλος, στην ολοκλήρωση της τακτικής ημερησίας διατάξεως. Εκεί ό,τι υπάρχει σήμερα εξακολουθεί να υφίστανται με μια πρόσθετη, αν θέλετε, δυνατότητα, το δημοτικό συμβούλιο να αποφασίσει για την αναβολή του θέματος, να μην το συζητήσει δηλαδή εκείνη την ημέρα, αλλά να το συζητήσει μια άλλη ημέρα. Δεν μπορούμε, όμως, να δεσμεύσουμε το δημοτικό συμβούλιο μόνο με την αίτηση ενός συμβούλου, έστω του επικεφαλής συμβούλου της μειοψηφίας, για κάτι το οποίο δεν υφίστανται στην παρούσα διάταξη.

Αυτά, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε πολύ, κύριε Υπουργέ.

Τον λόγο έχει τώρα ο Κοινοβουλευτικός Εκπρόσωπος της Νέας Δημοκρατίας κ. Μπουκώρος και αμέσως μετά ο κ. Μπουρνούς Βουλευτής του ΣΥΡΙΖΑ.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κύριε Πρόεδρε, αναγκαίες και οι διευκρινήσεις του κυρίου Υπουργού.

Σήμερα το ημερολόγιο, κυρίες και κύριοι συνάδελφοι, δείχνει 7 Ιουλίου. Ακριβώς τρία χρόνια πριν ο ελληνικός λαός έδωσε ισχυρή εντολή στη Νέα Δημοκρατία και τον Κυριάκο Μητσοτάκη για τη διακυβέρνηση της χώρας. Τρία χρόνια τα οποία δεν ήταν ανέφελα και κατά τα οποία η Κυβέρνησή μας κρίθηκε να αντιμετωπίσει πολλαπλές, κυρίως εξωγενείς, κρίσεις και αντεπεξήλθε. Η Ελλάς ισχυροποίησε τη θέση της στη διεθνή κοινότητα και στους διεθνείς οργανισμούς και ο αγώνας αυτός συνεχίζεται και μετά τις δηλώσεις του Πρωθυπουργού από το Βήμα της Βουλής και τη σημερινή του συνέντευξη μέχρι και το τέλος της τετραετίας, ο τέταρτος χρόνος της οποίας ξεκινάει σήμερα, προκειμένου να εμπεδωθεί η σταθερότητα, η συνέχεια, η συνέπεια και η σοβαρότητα. Και όπως είπε ο Πρωθυπουργός, μια σοβαρή κυβέρνηση αυτό κάνει διαρκώς. Αναμετράται με τα προβλήματα και τα αντιμετωπίζει, όποια κι αν είναι αυτά, όσο και αν αναμένεται να δυσκολέψουν.

Εκλογές, λοιπόν, όπως είπε ο Πρωθυπουργός στο τέλος της τετραετίας, γιατί λειτουργούμε θεσμικά. Γιατί είμαστε προσηλωμένοι στον στόχο και στο αποτέλεσμα. Γιατί δεν είμαστε περιστασιακοί τακτικιστές. Γιατί είναι στρατηγική μας επιλογή η έξοδος της χώρας από την κρίση και η αντιμετώπιση των όσων κρίσεων γεννάει η διεθνής κατάσταση. Συνεχίζουμε, λοιπόν, ακόμα πιο σταθερά, ακόμα πιο αποφασιστικά και στο τέλος της τετραετίας θα κριθούμε από τον ελληνικό λαό.

Όμως, κύριε Πρόεδρε, συζητάμε και σήμερα ένα σημαντικό νομοσχέδιο με την έννοια ότι έρχεται να ρυθμίσει ζητήματα κυρίως της αυτοδιοίκησης, αλλά και της διοίκησης ευρύτερα και δυσλειτουργίες οι οποίες καταγράφηκαν και αυτά τα τρία τελευταία χρόνια που κυβερνάει ο Κυριάκος Μητσοτάκης και η Νέα Δημοκρατία, αλλά και προηγούμενα έτη.

Θα αναφερθώ σε τρία σημεία: Περί λειτουργίας δημοτικών συμβουλίων και άρθρου 44 του νομοσχεδίου που ήταν η πηγή και των περισσότερων αντιπαραθέσεων.

Σας καλώ να μεταφερθούμε νοερά σε ένα δημοτικό συμβούλιο. Ας πούμε στον Νομό Μαγνησίας, στην εκλογική μου περιφέρεια, ένα δημοτικό συμβούλιο μεσαίο, για παράδειγμα στον ιδιαίτερο τόπο καταγωγής μου στον Δήμο Αλμυρού. Τριάντα τρεις δημοτικοί σύμβουλοι, είκοσι στην πλειοψηφία του δημάρχου, δεκατρείς στις αντιπολιτεύσεις.

Τι ισχύει με τον σημερινό νόμο; Μπορεί η μειοψηφία να θέσει προς συζήτηση ένα θέμα και να αρχίσει αυτή η σχοινοτενής διαδικασία με το 1/3 των δημοτικών συμβούλων, που σημαίνει έντεκα δημοτικοί σύμβουλοι. Την ίδια ώρα έρχεται ο δήμαρχος και θέλει να βάλει εκτάκτως ένα θέμα για την αποδοχή μιας χρηματοδότησης για την ολοκλήρωση ενός σημαντικού έργου, επί παραδείγματι υδροδοτικού για κάποιες κοινότητες που δεν έχουν νερό και πρέπει να ολοκληρωθεί το έργο. Ο νόμος που ισχύει, λέει ότι ο δήμαρχος πρέπει να έχει τη θετική ψήφο της απόλυτης πλειοψηφίας, δηλαδή δεκαεπτά δημοτικών συμβούλων, για να θέσει το θέμα προς συζήτηση και να αποφασιστεί αν θα μπει στη συζήτηση για να ληφθεί απόφαση για να λάβουν μια χρηματοδότηση για ένα αναγκαίο έργο.

Και ενώ η αντιπολίτευση με έντεκα δημοτικούς συμβούλους μπορεί να συζητήσει για το μοντέλο διακυβέρνησης των Σαντινίστας, για τους Τουπαμάρος, για το Φωτεινό Μονοπάτι, για την αποναζιστικοποίηση της Ουκρανίας και ό,τι άλλο και να ξεκινήσει μια διαδικασία η οποία θα κρατάει ώρες, ο εκλεγμένος δήμαρχος για να ξεκινήσει αυτή τη διαδικασία απαιτείται να έχει τη συναίνεση όχι της πλειοψηφίας των παρόντων, αλλά της πλειοψηφίας του δημοτικού συμβουλίου, δηλαδή από τους τριάντα τρεις δημοτικούς συμβούλους των δεκαεπτά. Και μου λέτε ότι αυτό είναι δημοκρατικό και δεν πρέπει να αλλάξει, να γίνει πιο λειτουργικό, να γίνει πιο αποτελεσματικό!

Κανείς δεν αφαιρεί από κανέναν το δικαίωμα να βάλει θέμα. Δεν θα αποφασίσει, όμως, το ανώτατο όργανο της πόλεως, του δήμου που είναι το δημοτικό συμβούλιο; Θα αποφασίσει αν είναι επείγον, αν θα συζητηθεί στο τέλος του δημοτικού συμβουλίου ή αν θα συζητηθεί σε κάποια επόμενη συνεδρίαση.

Ακούσαμε ότι θα είναι αργά, ότι θα φύγουν οι δημοτικοί σύμβουλοι, ότι θα φύγουν τα μέσα ενημέρωσης και δεν θα έχουν κάλυψη τα γεγονότα, λες και τα μέσα ενημέρωσης καλύπτουν τα ψηφίσματα και τις γενικότερες πολιτικές συζητήσεις. Τα μέσα ενημέρωσης που παρακολουθούν τα δημοτικά συμβούλια καλύπτουν τα ζητήματα και τα προβλήματα που αφορούν τους πολίτες, που καίνε τους πολίτες. Αυτά τα μέσα ενημέρωσης έτσι αξιολογούν -και μιλάω με βάση την επαγγελματική εμπειρία μου- τι ενδιαφέρει τον κόσμο. Τον κόσμο δεν τον ενδιαφέρει η πολιτική επιδίωξη του κάθε δημοτικού συμβούλου, τον ενδιαφέρει η πρόταση για την επίλυση των καθημερινών του προβλημάτων.

Κατά συνέπεια, εδώ ο Υπουργός και το νομοσχέδιο δεν δίνουν σημασία στο τι μπορεί να θέλει ο δήμαρχος, τι μπορεί να θέλει ο Υπουργός, τι μπορεί να θέλουν οι αντιπολιτεύσεις πρωτίστως για το πολιτικό τους προφίλ ή ακόμα και τα μέσα ενημέρωσης. Το κριτήριο πρέπει να είναι -και αυτό πρωτεύει στο νομοσχέδιο- τι ενδιαφέρει τους πολίτες για το πώς λειτουργεί ένα δημοτικό συμβούλιο. Τους πολίτες - δημότες τούς ενδιαφέρει πρωτίστως να συζητούνται τα θέματα που τους ακουμπούν, τα θέματα που τους αφορούν και σε μια δεύτερη φάση βεβαίως μπορούν να συζητηθούν και τα γενικότερα πολιτικά ζητήματα σε ένα όργανο δημοκρατικού προγραμματισμού, όπως είναι ένα δημοτικό συμβούλιο. Το να συζητάμε τώρα για τα αυτονόητα και να υπάρχουν δυνάμεις που λένε ότι οι πολίτες - δημότες επιθυμούν να επιδίδονται σε σχοινοτενείς συζητήσεις στα δημοτικά συμβούλια για θέματα άσχετα με την αρμοδιότητά τους και όχι να συζητούν τα προβλήματα που καίνε τους δημότες, αυτό πραγματικά δε νομίζω ότι πείθει κανέναν.

Άρα οι όποιες αντιρρήσεις είχαν μόνο την έννοια του εντυπωσιασμού περί δημοκρατικότητας, περί ελευθερίας του λόγου, περί δυνατότητας συζήτησης των θεμάτων, που δεν μειώνεται σε καμμία περίπτωση. Κατά την άποψή μου γίνεται μια παρέμβαση η οποία τακτοποιεί τα ζητήματα σύμφωνα με τον βαθμό ενδιαφέροντος των πολιτών. Τα πολιτικά ζητήματα ο πολίτης σε πρώτη φάση επιθυμεί να συζητούνται στη Βουλή. Δεν συζητούνται, όμως, μόνο αμιγώς πολιτικά ζητήματα εδώ. Συζητούνται σε δεύτερη και τρίτη φάση και ζητήματα διοικητικής φύσεως κ.λπ.. Το αντίθετο ισχύει για τα δημοτικά συμβούλια. Από τον δήμαρχο και το δημοτικό συμβούλιο ο πολίτης επιθυμεί να βάζουν στην πρώτη γραμμή της συζήτησης και των αποφάσεων τα θέματα της καθημερινότητάς τους, τα θέματα του δήμου και των δημοτών. Αυτό έρχεται να αλλάξει το άρθρο 44.

Όσον αφορά το θέμα των γενικών γραμματέων των αποκεντρωμένων διοικήσεων, κύριε Πρόεδρε, να πω ότι αν η Νέα Δημοκρατία ήθελε να κάνει έφοδο στη διοίκηση, από την πρώτη στιγμή, με όποιο κόστος -προσφυγής κ.λπ.-, θα είχε αλλάξει τους γενικούς γραμματείς και θα είχε τοποθετήσει πολιτικά πρόσωπα. Εδώ φαίνεται ότι είναι ένας θεσμός ο οποίος δεν είναι λειτουργικός, δεν παράγει τα αποτελέσματα που επιθυμεί η κεντρική διοίκηση, η Κυβέρνηση, και γίνεται αυτή η αλλαγή, ούτως ώστε να ελέγχεται η κάθε αποκεντρωμένη διοίκηση και για την αποτελεσματικότητά της στα αμιγώς πολιτικά ζητήματα. Τα ζητήματα προσωπικού, διαχείρισης και υπηρεσιακής λειτουργίας παραμένουν στον υπηρεσιακό γραμματέα. Όταν βλέπεις έναν θεσμό ο οποίος δεν πάει, δεν τραβάει, δεν λειτουργεί, δεν πρέπει να πάρεις κάποιες αποφάσεις, ώστε να καταστεί λειτουργικός;

Κύριε Υπουργέ, πράγματι με τις υπηρεσίες δόμησης και τη διοικητική συνδρομή των μεγάλων δήμων στους μικρότερους υπήρξε πρόβλημα, το οποίο διογκώθηκε μετά τη λήξη της αρμοδιότητάς τους στις 30 Μαΐου. Πολύ ορθώς έρχεστε και λέτε ότι οι μεγάλες και οργανωμένες υπηρεσίες δόμησης των μεγάλων δήμων, των πρωτευουσών των νομών, θα συνεχίσουν να συνδράμουν διοικητικά τους μικρούς, απομακρυσμένους διοικητικούς δήμους που δεν έχουν υπηρεσίες δόμησης, που δεν έχουν τεχνικές υπηρεσίες.

Πώς, όμως, θα γίνει αυτό; Όταν θα ενισχύσουμε τα οργανογράμματα των κεντρικών υπηρεσιών, όταν θα δώσουμε περισσότερους μηχανικούς, για παράδειγμα, στην Υπηρεσία Δόμησης και στις Τεχνικές Υπηρεσίες του Δήμου Βόλου, για να μπορεί να συνδράμει και τους δήμους του Πηλίου που είναι ορεινοί και τους νησιωτικούς δήμους της Σκιάθου, της Σκοπέλου και της Αλοννήσου κυρίως, που είναι απομακρυσμένοι και μικροί και δύσκολα δημόσιοι λειτουργοί επιλέγουν να υπηρετήσουν σε τέτοιες περιοχές.

Ερχόμαστε, λοιπόν, να ενισχύσουμε αυτές τις υπηρεσίες με μηχανικούς κατά κύριο λόγο και μάλιστα το γεγονός ότι από τον τελευταίο διαγωνισμό 13Κ, αν δεν με απατά η μνήμη μου, δίνεται τη δυνατότητα στους δήμους να προσλάβουν και με βάση τα προσωρινά αποτελέσματα είναι και αυτό ένα βήμα επιτάχυνσης, κύριε Υπουργέ. Επίσης, να σας ευχαριστήσω γιατί δίνετε και παράταση μέχρις ότου επιλυθούν όλα αυτά, που τα κληρονομήσατε, κύριε Υπουργέ, από το 2010 και από τον νόμο «ΚΑΛΛΙΚΡΑΤΗ». Δεν έχουν αντιμετωπιστεί ακόμα τα όσα προβλέπονταν τότε. Και να σημειώσω ότι κατά ένα μέρος αυτή η παράταση έχει και μια αναδρομικότητα από 1η Ιουνίου μέχρι 31 Δεκεμβρίου, ώστε να συνεχιστεί η διοικητική συνδρομή από τις μεγάλες ΥΔΟΜ των πρωτευουσών νομών και να μην μείνουν τα νησιά μας και οι ορεινοί δήμοι χωρίς υπηρεσίες δόμησης όλους αυτούς τους μήνες μέχρις ότου ενισχυθούν οι κεντρικές υπηρεσίες.

Κλείνοντας, κύριε Πρόεδρε, θα έλεγα ότι είναι ένα νομοσχέδιο που έρχεται να θεραπεύσει διαπιστωμένα προβλήματα στη λειτουργία της διοίκησης και της τοπικής αυτοδιοίκησης. Όταν βλέπεις τα προβλήματα και τα βάζεις κάτω από το χαλί και δεν τα αντιμετωπίζεις, όταν δεν τέμνεις τα πράγματα, δεν κυβερνάς, απλά μετράς τον χρόνο να περάσει. Ο Υπουργός έρχεται εδώ και δείχνει ότι τα τρία αυτά χρόνια διαπιστώσαμε ότι αυτά τα προβλήματα πρέπει να αντιμετωπιστούν. Αντιμετωπίζονται με το σημερινό νομοσχέδιο. Είναι απλά τα πράγματα.

Γι’ αυτό και η Νέα Δημοκρατία που σήμερα, κύριε Πρόεδρε, κλείνει τρία χρόνια στη διακυβέρνηση της χώρας, θα συνεχίσει να έχει την εμπιστοσύνη του ελληνικού λαού όπως δείχνουν και οι δημοσκοπήσεις, όπως λέει και η κοινωνία και επιλύοντας τα προβλήματα, αντιμετωπίζοντας τα προβλήματα που προέρχονται από τις νέες κρίσεις, στο τέλος της τετραετίας θα έχουμε αποτέλεσμα να δείξουμε στον ελληνικό λαό και να ζητήσουμε με το κεφάλι ψηλά την ανανέωση αυτής της εντολής για μία ακόμα τετραετία.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Μπουκώρο.

Πριν δώσω τον λόγο στον κ. Μπουρνού, έχω την τιμή να σας ανακοινώσω ότι είκοσι δύο Βουλευτές του Κινήματος Αλλαγής, σύμφωνα με το άρθρο 72 του Κανονισμού της Βουλής, κατέθεσαν αίτηση ονομαστικής ψηφοφορίας επί του άρθρου 44 του υπό συζήτηση νομοσχεδίου, η οποία θα διεξαχθεί αμέσως μετά το πέρας της συζήτησης του νομοσχεδίου.

Κυρίες και κύριοι συνάδελφοι, με δεδομένο το ότι δεν έχουν μιλήσει ακόμα δύο Κοινοβουλευτικοί και είκοσι δύο Βουλευτές υπολογίζουμε ότι περίπου στις 19.00΄ θα έχει ολοκληρωθεί η συζήτηση.

Κύριε Μπουρνού, έχετε τον λόγο.

**ΙΩΑΝΝΗΣ ΜΠΟΥΡΝΟΥΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, πριν περάσουμε στο νομοσχέδιο να πω δυο λόγια για το ατόπημα του «Turkaegean». Στην Κυβέρνησή σας διατηρείτε έναν τεράστιο και πολυδάπανο επικοινωνιακό μηχανισμό. Πληρώνετε μετακλητούς δημοσιογράφους όσους τρεις κυβερνήσεις μαζί πριν από εσάς. Δεν υπάρχει δικαιολογία ότι σας έπιασε στον ύπνο η τουρκική κυβέρνηση με την κατοχύρωση αυτού του εμπορικού σήματος όταν είχε τόσους μήνες πριν κυκλοφορήσει στα μίντια. Η Τουρκία επί των ημερών σας και με δική σας ευθύνη έχει τελείως αποθρασυνθεί, εγείροντας απειλές και αμφισβητήσεις που δεν τολμούσε επί κυβέρνησης Τσίπρα. Αντιλαμβάνεστε τι σημαίνει στις σημερινές συνθήκες κατοχύρωση και καμπάνια «τουρκικού Αιγαίου», όταν αμφισβητείται η κυριαρχία εκείνων ακριβώς των νησιών του ανατολικού Αιγαίου που βρίσκονται δίπλα στις τουρκικές ακτές, δίπλα σε αυτό που πλέον το λένε και με τη βούλα «Turkaegean»;

Πάμε τώρα στο νομοσχέδιό σας. Είναι ένα ακόμη νομοσχέδιο ιδιοκτητών του κράτους -σας το αναγνωρίζω αυτό- με σκοπό την ακόμα πιο αυθαίρετη και ανεξέλεγκτη άσκηση της εξουσίας σας. Εξάλλου το ένα τέταρτο του νομοσχεδίου είναι οι αρμοδιότητες του κ. Βορίδη να ρυθμίζει τις λεπτομέρειες κατά τη διακριτική του ευχέρεια.

Η παρέμβαση που κάνετε στην εκλογική διαδικασία των αποδήμων στο άρθρο 13 έχει δυστυχώς εντελώς προφανή μικροπολιτική σκοπιμότητα. Νομοθετείτε να έχουν την ευθύνη εφοδιασμού με ψηφοδέλτια των διπλωματικών αρχών ανά τον κόσμο απευθείας τα κόμματα αντί για το Υπουργείο Εσωτερικών. Τι ακριβώς επιδιώκετε; Να σαμποτάρετε τις εκλογικές επιδόσεις των μικρών κομμάτων στο εξωτερικό; Πραγματικά δεν διστάζετε σε τίποτα.

Στις ρυθμίσεις ελέγχου εσόδων και δαπανών κομμάτων και αιρετών απογυμνώνετε την Επιτροπή Ελέγχου και θεσμοθετείτε μείωση λογοδοσίας και διαφάνειας στη χρηματοδότηση των κομμάτων και των υποψηφίων. Μεταφέρετε την ευθύνη του ελέγχου καταγραφής και αποτίμησης των εισφορών σε είδος στους ίδιους τους ελεγχόμενους. Περιορίζετε τη λογοδοσία κομμάτων και υποψηφίων, ενώ μόλις πρόσφατα απορρίψατε την τροπολογία του ΣΥΡΙΖΑ - Προοδευτική Συμμαχία για διαφάνεια στα δάνεια και στις ρυθμίσεις των δανείων που πετυχαίνετε εσείς οι υπερδανεισμένοι της Κυβέρνησης. Από τη στιγμή που έχετε ψηφίσει έναν μοναδικής σκληρότητας πτωχευτικό νόμο το λιγότερο που δικαιούνται οι πολίτες είναι να ξέρουν πόσα δάνεια παίρνετε και ως κόμμα και ως υποψήφιοι, με τι όρους, με τι ρυθμίσεις αποπληρωμής και τι επιτόκια.

Στο θέμα δε της αυτοδιοίκησης ξεπεράσατε κάθε όριο μικροπολιτικής και αντιδημοκρατικής μεθόδευσης. Υποκαταστήσατε το δημοτικό συμβούλιο με την οικονομική επιτροπή. Ψηφίσατε να σχηματίζονται υπερπλειοψηφίες με το 43% των ψήφων. Καταργήσατε την αυτονομία των κοινοτήτων. Δείχνετε με κάθε τρόπο πόσο σας ενοχλεί να έχουν βάρος και έκφραση οι προτιμήσεις των πολιτών στη διοίκηση των δήμων.

Τώρα θέλετε να περιορίσετε και το δικαίωμα των μειοψηφιών να θέτουν προ ημερησίας διατάξεως θέματα στη συγκυρία που προκύπτει. Ποιος ο λόγος να υπάρχουν τελικά δημοτικά συμβούλια; Μήπως να καταργήσετε κι αυτά και να εκλέγονται μόνο δήμαρχοι; Δεν απέχετε και πολύ από τέτοιες αυταρχικές αντιλήψεις. Θέλετε τον δήμαρχο αποκλειστικό διαμεσολαβητή μεταξύ διοίκησης και πολιτών. Σας ενοχλεί η πολυφωνία, ο δημοκρατικός διάλογος και η σύνθεση απόψεων, που στις τοπικές κοινωνίες είναι και πιο εύκολη και πιο συνηθισμένη. Το είπατε εξάλλου και στην επιτροπή. Καταλήγουν, λέτε, τα δημοτικά συμβούλια να συζητάνε ακόμη και την εκπαιδευτική πολιτική της Κυβέρνησης. Έχετε εξαφανίσει την κριτική από τα μέσα ενημέρωσης. Θα θέλατε να την εξαφανίσετε ακόμη και από τα δημοτικά συμβούλια και θέλετε να μας πείτε ότι τα δημοτικά συμβούλια, δηλαδή όργανα τοπικής δημοκρατίας και εκπροσώπησης των πολιτών, πρέπει να κοιτάνε τη δουλειά τους και να μην αμφισβητούν κυβερνητικές πολιτικές που θίγουν άμεσα τους πολίτες ενός δήμου. Να κυβερνάμε και να μη δίνουμε λογαριασμό σε κανέναν, αυτή είναι η βασική αρχή διακυβέρνησης που υπηρετείτε.

Και περνάω στις ρυθμίσεις για τη συγχώνευση των Φορέων Διαχείρισης Στερεών Αποβλήτων. Όλα τα δημοτικά συμβούλια είναι ανάστατα. Θέλουμε να απομακρυνθούμε από ένα μοντέλο όπου μεταφέρονται τα σκουπίδια στην αυλή του γείτονα όπου τα διαχειρίζεται ο γείτονας και νομίζω ότι βρισκόμασταν σε έναν καλό δρόμο. Στα νησιά όμως τα δικά μας του βορείου Αιγαίου έρχεστε τώρα να νομοθετήσετε ένα τραγικό πισωγύρισμα, να γίνεται η διαχείριση των αποβλήτων της Λήμνου και του Άη Στράτη από την εταιρεία που εδρεύει στη Λέσβο, καταργώντας τη ΔΕΔΑΠΑ της Λήμνου.

Οι νησιωτικοί δήμοι έχουν ιδιαιτερότητες και ανομοιογενείς ανάγκες στη διαχείριση των στερεών απορριμμάτων, εκτός από το προφανές της μεγάλης γεωγραφικής απόστασης μεταξύ αυτών των νησιών. Τις ιδιαιτερότητες αυτές τις γνωρίζουν οι τοπικοί δήμοι, που έχουν εμπειρία και τεχνογνωσία στη διαχείριση των στερεών αποβλήτων τους, αντιμετωπίζοντας και επιλύοντας προβλήματα που προκύπτουν σε καθημερινή βάση και αναλαμβάνοντας και την ευθύνη στους δημότες τους. Όλα αυτά χάνονται με τέτοιες συγχωνεύσεις. Ο φορέας της Λέσβου θα πρέπει από ένα άλλο νησί τέσσερις ώρες με το πλοίο από τη Λήμνο να ασκεί διοίκηση και να χειρίζεται όλα αυτά τα ζητήματα, χωρίς καν μάλιστα να διαθέτει επάρκεια τεχνικού προσωπικού, καθώς δεν έχει κανένα μόνιμο υπάλληλο, απασχολεί μόνο με συμβάσεις έργου.

Στη θεωρία όταν οι κυβερνήσεις φέρνουν ξανά και ξανά νομοσχέδια που αλλάζουν διατάξεις δικών τους νόμων λέμε ότι γίνεται για να ληφθεί υπ’ όψιν η εμπειρία εφαρμογής ενός νόμου και να υπάρξουν βελτιώσεις και διορθώσεις. Εσείς βέβαια άλλο σκοπό εξυπηρετείτε με τέτοιες πρακτικές, να νομοθετείτε κάτω από το ραντάρ, σταδιακά και με σωρευτικό αποτέλεσμα, τη διεύρυνση του ελέγχου σας, της εξουσίας σας και των συμφερόντων που υπηρετείτε σε κάθε πτυχή της δημόσιας ζωής, τη φίμωση των αντίθετων φωνών, τη διευκόλυνση συμφερόντων, την ανεξέλεγκτη δράση σας, να επιδεικνύετε θρασύτατα στους πολίτες ότι είστε ιδιοκτήτες του κράτους. Θα σας εκπλήξει, όμως, η απάντηση των πολιτών!

Ευχαριστώ.

(Χειροκροτήματα από την πτέρυγα του ΣΥΡΙΖΑ)

Τον λόγο έχει τώρα ο κ. Χρήστος Δερμεντζόπουλος από τη Νέα Δημοκρατία.

**ΧΡΗΣΤΟΣ ΔΕΡΜΕΝΤΖΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, δεν προτίθεμαι να κάνω χρήση όλου του χρόνου. Εξάλλου ο εισηγητής μας έχει αναλύσει με κάθε λεπτομέρεια το σχέδιο νόμου του Υπουργείου Εσωτερικών. Πρόκειται για ένα νομοσχέδιο που μεταξύ άλλων προβλέπει διατάξεις σχετικές με την εκλογική διαδικασία, τον έλεγχο εσόδων, δαπανών κομμάτων, συνασπισμών και υποψηφίων Βουλευτών και αιρετών.

Μέσω του παρόντος νομοσχεδίου εισάγονται ρυθμίσεις για τη διασφάλιση αξιοκρατικής επιλογής των υποψηφίων για τις θέσεις ευθύνης στον δημόσιο τομέα, όπως και για την ορθολογική κατανομή των αρμοδιοτήτων μεταξύ αρχών που είναι υπεύθυνες για την επιβολή των προστίμων λόγω παραβάσεων της νομοθεσίας περί υπαίθριας διαφήμισης.

Επιπλέον, προκύπτει ένα καθ’ όλα επικαιροποιημένο κείμενο που διέπει τη χρηματοδότηση των πολιτικών κομμάτων, η οποία γίνεται με αυξημένες εγγυήσεις διαφάνειας και ελέγχου. Όλα, λοιπόν, στο φως, τίποτα κάτω από το τραπέζι, με καθαρές και διαφανείς διαδικασίες.

Τέλος, αποσαφηνίζονται και τεκμηριώνονται ορισμένα νομοθετικά κενά που αφορούσαν τον τρόπο επιχορήγησης των ανώνυμων εταιρειών ΟΤΑ, προκειμένου να διασφαλιστούν η πραγματική οικονομική εξυγίανσή τους, η βιώσιμη ανάπτυξη και η βελτίωση των παρεχόμενων υπηρεσιών τους και κατ’ επέκταση, η ευημερία των πολιτών.

Επιτρέψτε μου, όμως, να σταθώ σήμερα σε κάτι εξαιρετικά σημαντικό για εμάς τους Θρακιώτες, κάτι που το περιμέναμε χρόνια και που ρυθμίζεται πλέον νομοθετικά στο παρόν νομοσχέδιο, στο άρθρο 51.

Το άρθρο 51 αφορά την καθιέρωση της 6ης Απριλίου ως Ημέρα Μνήμης Θρακικού Ελληνισμού. Πολλές ενέργειες από πολλούς συμπολίτες μας προκειμένου η συστηματική εξόντωση των Ελλήνων της Θράκης και ιδίως της Ανατολικής Ρωμυλίας να τιμηθεί θεσμοθετημένα και να υπενθυμίζει πλέον επίσημα σε όλους μας τους τεράστιους διωγμούς που υπέστησαν οι Θρακιώτες, πρακτικές και ενέργειες που υιοθετήθηκαν κατά τον ίδιο τρόπο κατά του ποντιακού και μικρασιατικού ελληνισμού επίσης.

Για τον λόγο αυτό η καθιέρωση της 6ης Απριλίου ως Ημέρα Μνήμης Θρακικού Ελληνισμού συμβάλλει αφ’ ενός, στη διαφύλαξη της ιστορικής μνήμης και αφ’ ετέρου, στη διεθνοποίηση ενός ιστορικά επιβεβαιωμένου γεγονότος. Εξάλλου, στη συζήτηση στις 6ης Απριλίου όπου συζητείτο το πόρισμα της διακομματικής επιτροπής για την ανάπτυξη της Θράκης είχα αναφέρει πόσο σημαντικό ήταν η συγκεκριμένη μέρα να καθιερωθεί ως επίσημη «Ημέρα Μνήμης του Θρακικού Ελληνισμού».

Είναι σε όλους μας γνωστό ότι η 6η Απριλίου του 1914 σηματοδότησε την απαρχή των συστηματικών διώξεων σε βάρος του Θρακικού Ελληνισμού από τους Τούρκους που ολοκληρώθηκαν το 1922 με την καταστροφή του Ελληνισμού της Μικράς Ασίας, της Θράκης και του Πόντου. Γι’ αυτό και ημερομηνία αυτή είναι πολύ σημαντική για όλους τους Θρακιώτες, αλλά και για το προσφυγικό Ελληνισμό γενικότερα.

Η αναφορά μου τότε κατά τη συζήτηση του πορίσματος δεν ήταν τυχαία. Ήταν η μέρα στην οποία συζητούσαμε τι κάναμε, τι κάνουμε και τι προτιθέμεθα να κάνουμε για τη Θράκη μας, μια περιοχή που χρήζει ιδιαίτερης αντιμετώπισης και χειρισμού λόγω της γεωγραφικής της θέσης και λόγω των προκλήσεων που αντιμετωπίζει τα τελευταία χρόνια με το προσφυγικό, το μεταναστευτικό και κυρίως, με την πίεση που ασκεί η γείτονα χώρα.

Πριν από τριάντα χρόνια στο πόρισμα της Επιτροπής Τσουδερού είχε τονιστεί μετ’ επιτάσεως ότι απαιτείται όλοι Έλληνες, οι πολιτικοί φορείς, το εθνικό Κοινοβούλιο να ενστερνιστούμε τη θέση ότι η ανάπτυξη των κρίσιμων παραμεθόριων περιοχών της χώρας και ιδιαίτερα αυτών που βρίσκονται στο ανατολικό σύνορο αποτελεί όρο εθνικής επιβίωσης, χωρίς να λησμονείται η ιστορία.

Το παρελθόν, λοιπόν, δεν είναι αποκομμένο από το τώρα. Ανά πάσα στιγμή μπορεί να γίνει παρόν και μέλλον. Τιμούμε, λοιπόν, το παρελθόν για να αφυπνίσουμε το μέλλον. Η ιστορική μνήμη, κυρίες και κύριοι, είναι κρίσιμη και είναι κρίσιμη για την εθνική μας συνείδηση, την αυτογνωσία και την παιδεία της νέας γενιάς της πατρίδας μας.

Η χώρα μας, χωρίς κανένα φοβικό σύνδρομο, επιδιώκει συστηματικά την αναγνώριση και την ανάδειξη της ιστορικής αλήθειας. Λαμβάνει έτσι σάρκα και οστά ο διακαής πόθος ολόκληρου του Θρακικού Ελληνισμού και διαφυλάσσεται η ιστορική μνήμη και η διεθνοποίηση ενός ιστορικά επιβεβαιωμένου γεγονότος. Μια πρωτοβουλία που αποτελεί φόρο τιμής στους προγόνους μας, αλλά την ίδια στιγμή αποτελεί και δικαίωση για όλον τον Θρακικό Ελληνισμό.

Η έκφραση, λοιπόν, της οφειλόμενης τιμής και του ιερού χρέους προς τους αγώνες των Θρακιωτών, για να κρατήσουμε ζωντανή τη μνήμη όλων, βρίσκει σήμερα ανταπόκριση στο παρόν νομοσχέδιο. Κρατώντας άσβεστη τη φλόγα της μνήμης της ιστορίας, τιμούμε τους αγώνες, αντιλαμβανόμενοι το βάρος της πραγματικής κληρονομιάς της ιστορίας ως γνήσια ιστορική παρακαταθήκη για το μέλλον.

Για τον λόγο αυτό, επιτρέψτε μου να ευχαριστήσω θερμά τον Πρωθυπουργό Κυριάκο Μητσοτάκη για την εξέλιξη αυτή, αλλά και τους αρμόδιους Υπουργούς, τον κ. Βορίδη, που πίστεψαν και έκαναν πράξη αυτό που θα αποτελέσει το απόλυτο βάλσαμο στις καρδιές και τις ψυχές των Θρακιωτών.

Οφείλω, όμως, να ευχαριστήσω θερμά όλους τους ανθρώπους που συνέβαλαν στη σημερινή ημέρα, που διαχρονικά αγωνίστηκαν με δράσεις και εκδηλώσεις, προκειμένου η σημερινή ιστορική μέρα να λάβει τόπο. Κάποιοι από αυτούς ταξίδεψαν και βρίσκονται σήμερα μαζί μας στα θεωρεία, ώστε να παρακολουθήσουν τα αποτελέσματα των προσπαθειών τους, αγώνες με σεμνότητα και αποφασιστικότητα, αγώνες που δικαιώνονται σήμερα με την Κυβέρνηση Μητσοτάκη.

Είναι στο χέρι μας, λοιπόν, την ιστορική αυτή μνήμη να τη μεταλαμπαδεύσουμε στις επόμενες γενιές. Γι’ αυτό θεωρώ αυτονόητο ότι θα τύχει της ανάλογης στήριξης από το σύνολο του Κοινοβουλίου.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ, κύριε συνάδελφε, και για την τήρηση του χρόνου.

Λοιπόν, τον λόγο έχει τώρα ο κ. Σωκράτης Φάμελλος από τον ΣΥΡΙΖΑ και να ετοιμάζεται ο κ. Σταύρος Κελέτσης από τη Νέα Δημοκρατία.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Κυρίες και κύριοι Βουλευτές, κύριοι Υπουργοί, επί Κυβέρνησης Μητσοτάκη γράφονται οι πιο μαύρες σελίδες της ελληνικής αυτοδιοίκησης. Έχουν ακουστεί πολλοί χαρακτηρισμοί γι’ αυτό που ζούμε στους δήμους τα τελευταία χρόνια. Θα διαφωνήσω με πολλούς από αυτούς.

Η ελληνική τοπική αυτοδιοίκηση δεν απαξιώνεται απλά, δεν υποβαθμίζεται απλά, καταργείται από την Κυβέρνηση Μητσοτάκη. Η Νέα Δημοκρατία δεν θέλει απλά να χειραγωγήσει ή να φιμώσει την τοπική αυτοδιοίκηση. Θέλει να την ενσωματώσει στο σύστημα αναπαραγωγής εξουσίας, για να αναπαράγονται οι καρέκλες των υπουργών και του ίδιου του κ. Μητσοτάκη.

Γι’ αυτό υλοποιεί έναν σχεδιασμό που είναι καθεστωτικός και αντιδημοκρατικός, μια ευθεία παρέμβαση στην αυτοδιοίκηση που περιλαμβάνει και την κατάργηση δημοκρατικών λειτουργιών και αποδόμηση θεσμών, ιδιωτικοποίηση λειτουργιών της αυτοδιοίκησης, οικονομική χρεοκοπία και αφαίρεση περιουσίας. Κι αυτό υπάρχει και στο συγκεκριμένο νομοσχέδιο.

Για να περιορίσει τις απώλειες και το πολιτικό κόστος, υλοποιεί ένα παράλληλο σχέδιο, στο οποίο συμμετέχουν και πολλοί αυτοδιοικητικοί της Νέας Δημοκρατίας, φίμωσης της αυτοδιοίκησης. Και να μιλήσει βέβαια κανείς, δεν ακούγεται. Η λίστα Πέτσα κάνει καλά τη δουλειά της και το ζείτε και εσείς πολύ καλά στη Θεσσαλονίκη. Υπάρχουν και στελέχη της Νέας Δημοκρατίας που μιλάνε και δεν ακούγονται κατά του συγκεκριμένου νομοσχεδίου.

Το μήνυμα προς την τοπική αυτοδιοίκηση είναι ξεκάθαρο: Καθίστε στη γωνιά σας, πάρτε λίγα από τα ψίχουλα που πέφτουν από το τραπέζι στο οποίο γίνεται το πάρτι των αναθέσεων και εμείς θα εξασφαλίσουμε -στους δημάρχους απευθύνεται- την εκλογή σας ξανά, θα σας εξασφαλίσουμε να έχετε και πλειοψηφία στα συμβούλια ακόμα και αν δεν έχετε στην κοινωνία, θα σας δώσουμε και μερικές αναθέσεις και η δουλίτσα μια χαρά θα συνεχίζεται.

Η ελληνική τοπική αυτοδιοίκηση οφείλει να υπερασπιστεί πρώτα από όλα τον θεσμό, τη δημοκρατία και την κοινωνία. Και επιτρέψτε μου, μετά από δώδεκα χρόνια υπηρεσίας στην τοπική αυτοδιοίκηση, να απευθυνθώ και στους πρώην συναδέλφους μου. Αν ακολουθήσουν τον στίχο του Βάρναλη, αν αποδειχθούν δειλοί και μοιραίοι, μάλλον αν αποδειχθούν δειλοί και άβουλοι, τότε θα είναι μοιραίοι και για την αυτοδιοίκηση και για τη χώρα και για την κοινωνία.

Το παράδειγμα του ενεργειακού κόστους είναι ξεκάθαρο. Τι κάνει στις ΔΕΥΑ η Κυβέρνηση; Τις χρεοκοπεί με το ενεργειακό κόστος. 370% αύξηση είχε ο λογαριασμός του Δήμου Θέρμης τον Νοέμβριο για μία γεώτρηση, κύριε Υπουργέ. Τις χρεοκοπεί, λοιπόν, μέσω του ενεργειακού κόστους, ενώ ταυτόχρονα είχε αναθέσει μελέτη στο ΕΣΠΑ για να διερευνηθεί η ιδιωτικοποίηση των λειτουργιών των ΔΕΥΑ. Άρα, τις χρεοκοπεί για να ιδιωτικοποιήσει και τη διαχείριση του νερού.

Και αυτό κάνει και με τροπολογία. Έχουμε σε τροπολογία δυνατότητα ανάθεσης, λέει, λειτουργιών των ΔΕΥΑ σε αναπτυξιακούς οργανισμούς. Ιδιωτικοποίηση υβριδική είναι αυτή, από την πίσω πόρτα. Δεν είναι, όμως, μόνο αυτά.

Με αντισυνταγματικές ρυθμίσεις η Κυβέρνηση επιχείρησε να «μαγειρέψει» το αποτέλεσμα των δημοτικών εκλογών. Πριν εγκατασταθούν τα δημοτικά συμβούλια, πριν παραλάβουν οι πρόεδροι κοινοτήτων αρμοδιότητες, πριν παραλάβουν τους λίγους έστω πόρους για να υπάρχει ο κοινοτισμός, η Κυβέρνηση κατήργησε τον κοινοτισμό λίγο πριν εγκατασταθούν οι δημοτικές αρχές στην αρχή της θητείας της. Και αυτό αποδείχθηκε στο Συμβούλιο της Επικρατείας ότι είναι αντισυνταγματικό.

Έχουμε ξεκάθαρες αποφάσεις οι οποίες αναφέρουν ότι παραβιάστηκαν τα δικαιώματα του εκλέγειν και εκλέγεσθαι, οι αρχές της ελεύθερης και ανόθευτης εκδήλωσης της λαϊκής θέλησης ως έκφρασης της αρχής της λαϊκής κυριαρχίας και της ισότητας των όρων του εκλογικού ανταγωνισμού. Αυτό είναι απόφαση του Συμβουλίου της Επικρατείας.

Πρέπει τώρα η Κυβέρνηση να μας πει τι θα κάνει με τις οικονομικές επιτροπές και τις επιτροπής ποιότητας ζωής, όπου νοθεύσατε το αποτέλεσμα των εκλογών. «Μαγειρέψατε» τα αποτελέσματα, κύριε Υπουργέ. Απορώ και για εσάς. Το αντέχετε; Είναι απόφαση του Συμβουλίου της Επικρατείας. Διάβασα δημοσίευμα της «ΜΑΚΕΔΟΝΙΑΣ».

Και δεν είναι μόνο αυτό. Η Κυβέρνηση ήρθε στη συνέχεια να επιβάλει και σιωπητήριο στα δημοτικά συμβούλια, με τη ρύθμιση την οποία έφερε και συνεχίζει να την έχει, διότι δεν έχει αποσυρθεί. Το ότι μπορεί να πάει σε άλλη συνεδρίαση πρακτικά σημαίνει το ίδιο πράγμα.

Η Κυβέρνηση διαγράφει τον πολιτικό ρόλο των δημοτικών συμβούλων, αναδεικνύει ότι τα δημοτικά συμβούλια είναι μόνο διοικητικά όργανα, δηλαδή το μακρύ χέρι της εξουσίας, θα διαχειριστούν μόνο κάποια τοπικά ζητήματα, αλλά δεν μπορούν να συζητήσουν για πολιτικά θέματα. Και αφαιρείτε το δικαίωμα της αντιπολίτευσης να εισάγει θέματα και απαλείφεται όλη η πολιτική λειτουργία, γιατί δεν θέλει την έκφραση του λόγου, δεν θέλει να έχεις άποψη από την κυβέρνηση. Αν έχεις άποψη, να βλέπεις μόνο «ΣΚΑΪ». Τίποτε άλλο δεν μπορεί να υπάρχει. Αυτό ουσιαστικά κάνει.

Έχουμε και πιο ακραίες παρεμβάσεις, οι οποίες γίνονται σήμερα στους ΦΟΔΣΑ. Θα αναφερθώ με τίτλους και θα το ξεκαθαρίσω. Δεν είναι εδώ ο γενικός γραμματέας Αποβλήτων, αλλά επειδή γνωρίζω ότι είχατε υπηρετήσει και είχα υπηρετήσει στην ίδια θέση του Υπουργείου Περιβάλλοντος και Ενέργειας, θέλω να το πω ξεκάθαρα: Η Κυβέρνηση έχει θέσει ως προτεραιότητα στη διαχείριση των απορριμμάτων την ικανοποίηση συμφερόντων, φτάνοντας και ξεπερνώντας τα όρια του οικονομικού και θεσμικού σκανδάλου. Σήμερα η διαχείριση των απορριμμάτων και η ανακύκλωση είναι ένα τεράστιο σκάνδαλο το οποίο έχει σοβαρές ποινικές ευθύνες και για τα στελέχη της Κυβέρνησης. Η διαλογή στην πηγή, η κυκλική οικονομία, η ευρωπαϊκή στρατηγική είναι «ψιλά γράμματα». Τα έχουν ξεχάσει όλα. Ακόμα και οι αρμοδιότητες της τοπικής αυτοδιοίκησης έχουν παραβιαστεί, οι ρόλοι, η περιουσία, οι εργαζόμενοι, η επιστήμη. Δεν ασχολούνται καθόλου μ’ αυτά.

Η Νέα Δημοκρατία τα γράφει όλα στα παλιά της τα παπούτσια, γιατί το μόνο που την ενδιαφέρει είναι να στήσει φορείς διαχείρισης για να τακτοποιηθούν οι κολλητοί με τα έργα των απορριμμάτων, να πάρουν τα λεφτά του ΕΣΠΑ, να κάνουν τα άλλα μισά έργα ΣΔΙΤ και να τελειώσει έτσι η ιστορία, να στηθεί το «πάρτι» και δεν υπάρχει ούτε ανακύκλωση ούτε κυκλική οικονομία. Όλα είναι «ψιλά γράμματα». Τον Αύγουστο το 2020, χωρίς διαβούλευση, πέρασαν εθνικό σχεδιασμό -ο κ. Χατζηδάκης- για να βάλουν την καύση στη διαχείριση απορριμμάτων.

Οι δήμοι ακόμα και σήμερα, εδώ και τρία χρόνια, έχουν μείνει χωρίς εξοπλισμό γιατί το ένα σύστημα ανακύκλωσης έχει αποσύρει το επιχειρησιακό του σχέδιο και λέει ότι πρέπει να αναθεωρηθεί και το άλλο σύστημα ανακύκλωσης πήρε άδεια από τον Οργανισμό Ανακύκλωσης, ενώ οι υπηρεσίες εισηγούνται ότι δεν πιάνει τους στόχους και πάνε οι πόροι των πολιτών και των επιχειρήσεων τζάμπα.

Ταυτόχρονα, φτιάξανε ΦΟΔΣΑ, Φορείς Διαχείρισης Στερών Αποβλήτων, στα Ιόνια και στο νότιο Αιγαίο για να πάρουν τη διαχείριση των έργων οι δικοί τους περιφερειάρχες -το λέμε ρητά-, αφαιρώντας αρμοδιότητα και περιουσία της αυτοδιοίκησης ακόμα και εκεί που η αυτοδιοίκηση είχε έργα, όπως στην Κεφαλλονιά. Τώρα το ίδιο παιχνιδάκι πάνε να το κάνουν στο βόρειο Αιγαίο, μόνο που εκεί δεν εμπιστεύονται, φαίνεται, τον περιφερειάρχη και πάνε να κάνουν τα παιχνίδια μεταξύ των δημοτικών ΦΟΔΣΑ. Συνεχίζουν αυτές τις φωτογραφικές διατάξεις. Ο κ. Καλαματιανός είπε ξεκάθαρα ότι φέρνετε φωτογραφική ρύθμιση μόνο γιατί δεν μπορείτε τίποτε άλλο, γιατί όπου δεν τους συμφέρει η διοίκηση του φορέα, πάνε να τον ενσωματώσουν. Όπου τους συμφέρει, πολλαπλασιάζουν τους φορείς. Δηλαδή τόσες φωτογραφικές ρυθμίσεις σε νομοσχέδιο δεν έχουν υπάρξει αλλού.

Θα αναφερθώ συγκεκριμένα και θα κλείσω μ’ αυτό. Πρώτον, στα Ιόνια Νησιά φέρνουν φωτογραφική διάταξη -νομίζω ότι είναι το άρθρο 36- για να μπορέσουν να παρακάμψουν συνεδρίαση του Συμβουλίου της Επικρατείας που έχει αναβληθεί έξι φορές γιατί υπήρχε παράνομη συγκρότηση φορέα, γιατί ο φορέας αυτός στη συνέχεια έκανε πληθώρα παραβάσεων με αδιαφανείς αναθέσεις εκατομμυρίων και κατηγορείται για μη χρηστή διαχείριση δημοσίου χρήματος. Έχω εδώ την απόφαση -και την καταθέτω, κύριε Πρόεδρε- που αφορά στον Δήμο Αργοστολίου που καταγράφει όλο αυτό το «πάρτι» που γίνεται στα Ιόνια.

(Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το ίδιο γίνεται τώρα στο βόρειο Αιγαίο. Ο κ. Μπουρνούς μου έδωσε την απόφαση δημοτικού συμβουλίου του Δήμου Λήμνου, την οποία επίσης καταθέτω. Είναι αντίστοιχη καταγγελία για την περιοχή του Δήμου Λήμνου όπου κι εκεί η περιουσία του Δήμου Λήμνου θα πηγαίνει για διαχείριση στο ΦΟΔΣΑ Λέσβου.

(Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτή ουσιαστικά είναι η κατάσταση. Παιχνίδια παντού. Όμως, δεν είναι μόνο αυτό. Βλέπω ότι σε άλλο άρθρο, το οποίο είναι στη συνέχεια στο 38, γίνεται ένα άλλο «μπαϊπάς» στην Κρήτη που λέει ότι θα υπάρχουν δύο φορείς, αλλά θα υπάρχει και ένας τρίτος για να διαχειριστεί ένα έργο το οποίο μπορεί να έλθει κάποτε, αλλά οι φορείς θα είναι δύο. Ο τρίτος τι θα κάνει; Μιλάμε για νομοθετικό «μπαϊπάς». Αυτό ακριβώς κάνετε.

Στο άρθρο 39 και στο άρθρο 40 αφαιρείτε αρμοδιότητες από την αυτοδιοίκηση, δηλαδή οι αρμοδιότητες διαλογής στην πηγή και ανακύκλωσης αφαιρούνται. Δεν θέλει η Κυβέρνηση την ενηλικίωση των ΟΤΑ, δεν θέλει δήμους οι οποίοι να κάνουν διαλογή στην πηγή, ενώ σε άλλο άρθρο νομίζω ότι αφαιρεί και τις αποκεντρωμένες μονάδες επεξεργασίας βιολογικών αποβλήτων, στο 40. Δηλαδή φανταστείτε. Όλα θα πηγαίνουν σε μεγάλα έργα με εργολάβους, ιδιωτικοποιημένα, με επιπλέον κόστος για την αυτοδιοίκηση, εφόσον έχετε πάρει και την αρμοδιότητα της ενεργειακής αξιοποίησης του Υπουργείου Περιβάλλοντος, άρα τα δημοτικά τέλη θα αποφασίζονται από την Κυβέρνηση, που θα τακτοποιεί και τα έργα. Μπράβο! Πάρα πολύ ωραία δουλειά. Όλα αυτά, λοιπόν, υπάρχουν μέσα σ’ αυτό το νομοσχέδιο.

Δυστυχώς, κύριε Πρόεδρε, θα αναγκαστώ να κλείσω λέγοντας ότι αυτό που συμβαίνει τα τελευταία χρόνια είναι ένα ατελείωτο «πάρτι» και στα στερεά απόβλητα, σκανδαλώδες, αλλά πάνω απ’ όλα αυτό που με πονάει είναι ότι καταργείτε την αυτοδιοίκηση, καταργείτε τον κοινοτισμό, καταργείτε το μεράκι των ανθρώπων να ασχοληθούν με τον τόπο τους. Μειώνετε τη δημοκρατία στην Ελλάδα. Αυτό θα αποτελέσει πολιτικό στίγμα για όσους υπηρετούν σ’ αυτήν την Κυβέρνηση, αλλά θα είναι πολύ λίγος ο χρόνος που θα σας αφήσει η πολιτεία να ασκείτε αυτόν τον ρόλο.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε.

Τον λόγο έχει ο Υφυπουργός κ. Τσακλόγλου για λίγα λεπτά για να αναφερθεί στην τροπολογία με γενικό αριθμό 1360 από 6-7-2022.

Ορίστε, κύριε Υφυπουργέ.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Για την ακρίβεια, κύριε Πρόεδρε, θα αναφερθώ σε τρία μόνο άρθρα της τροπολογίας.

Το άρθρο 5 αναφέρεται στην πλήρωση θέσεων ειδικών εμπειρογνωμόνων και προσωπικoύ διοικητικής και τεχνικής υποστήριξης της Μονάδας Εμπειρογνωμόνων Απασχόλησης, Κοινωνικής Ασφάλισης, Πρόνοιας και Κοινωνικών Υποθέσεων (ΜΕΚΥ). Είναι το αντίστοιχο του ΣΟΕ που έχει δημιουργηθεί στο Υπουργείο Εργασίας. Το άρθρο αντιμετωπίζει το πρόβλημα του μη επαρκούς χρόνου για την ολοκλήρωση της διαδικασίας πρόσληψης των ειδικών εμπειρογνωμόνων της μονάδας. Η παράταση κατά παρέκκλιση πλήρωσης θέσεων των ειδικών εμπειρογνωμόνων της ΜΕΚΥ, καθώς και του διοικητικού προσωπικού κρίνεται απαραίτητη διότι η επικεφαλής της ΜΕΚΥ τοποθετήθηκε στη θέση της οκτώ μήνες μετά την ισχύ του ν.4826/2021, καθυστέρηση που δεν μπορούσε να προβλεφθεί κατά τη σύνταξη και ψήφιση του νόμου. Δεδομένου ότι καμμία πλήρωση θέσης δεν μπορεί να συντελεστεί χωρίς την εισήγηση της επικεφαλής, κρίνεται απαραίτητο να δοθεί επαρκής χρόνος προκειμένου να ολοκληρωθούν οι διαδικασίες επιλογής για τις συγκεκριμένες θέσεις των ειδικών εμπειρογνωμόνων και του διοικητικού προσωπικού με τεκμηριωμένη εισήγηση.

Με το άρθρο αυτό αντιμετωπίζουμε το πρόβλημα της λειτουργίας της ΜΕΚΥ, η οποία εξαρτάται από τη στελέχωσή της και η οποία συναρτάται άμεσα με δράσεις - ορόσημα σε σχέση με τη λειτουργία του μηχανισμού διάγνωσης των αναγκών εργασίας, ο οποίος συνδέεται, με τη σειρά, του με πολυάριθμα έργα του Ταμείου Ανάκαμψης, του RRF.

Το άρθρο 6 αφορά το ΣΕΠΕ. Το άρθρο αφορά στην ημερομηνία κατά την οποία η Επιθεώρηση Εργασίας θα αρχίσει να λειτουργεί ως ανεξάρτητη αρχή. Η ισχύουσα νομοθεσία προβλέπει ότι η έναρξη της Επιθεώρησης Εργασίας ως ανεξάρτητης αρχής γίνεται με την έγκριση του οργανισμού της μετά την έκδοση σχετικής διαπιστωτικής πράξης του Υπουργού Εργασίας και Κοινωνικών Υποθέσεων.

Με την προτεινόμενη διάταξη η Επιθεώρηση Εργασίας θα μπορεί να λειτουργεί ως ανεξάρτητη αρχή και πριν την έκδοση του προεδρικού διατάγματος του οργανισμού της με απόφαση του Υπουργού Εργασίας και Κοινωνικών Υποθέσεων. Έτσι μπορεί να ξεκινήσει άμεσα τη λειτουργία της ως ανεξάρτητης αρχής, ειδικά εν όψει του θέρους και του πολλαπλασιασμού των παραβάσεων της εργατικής νομοθεσίας που παρατηρούνται το καλοκαίρι. Μεταβατικά για όσο διάστημα δεν υπάρχει οργανισμός, μεταφέρεται στην Επιθεώρηση Εργασίας η οργανωτική δομή του ΣΕΠΕ. Ήδη στον ν.4808/2021 είχε προβλεφθεί η μεταφορά όλου του προσωπικού του ΣΕΠΕ στην Επιθεώρηση Εργασίας.

Με την προτεινόμενη ρύθμιση μεταφέρονται και οι οργανικές μονάδες, καθώς και οι προϊστάμενοι, ώστε να μην υπάρχει κάποιο λειτουργικό κενό και από την πρώτη στιγμή η ανεξάρτητη Επιθεώρηση Εργασίας να προχωρήσει το έργο της.

Το άρθρο 7 αναφέρεται στην κάλυψη δαπανών για διοικήσεις νομικών οργανισμών και ανεξάρτητων αρχών. Ποιο είναι το «rationale», η λογική εδώ πέρα; Ο κίνδυνος της εμπλοκής σε ατέρμονους δικαστικούς αγώνες και των σημαντικών δαπανών που αυτό συνεπάγεται οδηγεί πολλούς πραγματικά άξιους συμπολίτες μας να αρνηθούν να στελεχώσουν τις διοικήσεις δημοσίων υπηρεσιών. Πολλοί νιώθουν ακάλυπτοι και φοβούνται ότι κάνοντας το καθήκον τους θα αντιμετωπίσουν βροχή μηνύσεων και αγωγών από κακόπιστους ή παραπληροφορημένους πολίτες και ότι θα είναι εκτεθειμένοι και θα αιμορραγούν οικονομικά για πολλά χρόνια μετά τη λήξη της υπηρεσίας τους σ’ έναν δημόσιο φορέα, φόβος που πολύ φοβάμαι ότι έχει και κάποια πραγματικά βάση, αν κρίνω από περιπτώσεις που γνωρίζω και ο ίδιος. Ήδη στη νομοθεσία υπάρχει μέριμνα για την κάλυψη των νομικών δαπανών στις οποίες υποβάλλονται δημόσιοι υπάλληλοι, αλλά και αιρετοί της τοπικής αυτοδιοίκησης όταν μηνύονται ή ενάγονται στα αστικά δικαστήρια για ζητήματα που σχετίζονται με την κάλυψη των καθηκόντων τους.

Με την προτεινόμενη ρύθμιση οι σχετικές προβλέψεις ουσιαστικά επεκτείνονται και για όσους συμμετέχουν στη διοίκηση νομικών προσώπων δημοσίου δικαίου και ανεξαρτήτων αρχών. Προβλέπονται δύο τρόποι παροχής νομικής υποστήριξης, είτε μέσω δικηγόρου που προσλαμβάνει και πληρώνει το νομικό πρόσωπο δημοσίου δικαίου είτε μέσω δικηγόρου που προσλαμβάνει και πληρώνει o ενδιαφερόμενος με απόδοση των σχετικών δαπανών -όχι απεριόριστα- αφού τελειώσει η υπόθεση.

Να σημειώσουμε ότι δεν παρέχεται αυτή η υποστήριξη όταν το φερόμενο παράπτωμα αποτελεί αντικείμενο ποινικής ή πειθαρχικής έρευνας που προκλήθηκε από δημόσια υπηρεσία ή από ανεξάρτητη διοικητική αρχή.

Επίσης, εάν δεν δικαιωθεί ο ενδιαφερόμενος, τότε ισχύουν τα εξής: Αν έχει υποστηριχθεί από δικηγόρο που πλήρωσε το νομικό πρόσωπο δημοσίου δικαίου, του γίνεται καταλογισμός της αμοιβής του δικηγόρου. Αν είχε υποστηριχθεί από δικηγόρο που επέλεξε και πλήρωσε ο ίδιος, τότε απλώς δεν του αποδίδεται η δαπάνη που αντιστοιχεί στη δικηγορική αμοιβή.

Τέλος, το όριο της δικηγορικής αμοιβής ορίζεται κατά μέγιστο στο τριπλάσιο των αμοιβών που προβλέπει ο Δικηγορικός Κώδικας και η υπέρβαση του ορίου αυτού επιτρέπεται μόνο με απόφαση του εποπτεύοντος Υπουργού, προκειμένου να καλύπτονται περιπτώσεις που απαιτούν πάρα πολύ υψηλή εξειδίκευση.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε, κύριε Υπουργέ.

Καλείται στο Βήμα ο κ. Σταύρος Κελέτσης από τη Νέα Δημοκρατία και ακολουθεί ο κ. Αθανάσιος Λιούπης από τη Νέα Δημοκρατία.

Ορίστε, κύριε Κελέτση, έχετε τον λόγο.

**ΣΤΑΥΡΟΣ ΚΕΛΕΤΣΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, σήμερα κλείνουν τρία χρόνια από την ημέρα που έγινε η μεγάλη πολιτική αλλαγή στον τόπο μας και η Κυβέρνηση της Νέας Δημοκρατίας παρέλαβε τη διακυβέρνηση του τόπου. Αυτή την πραγματικά συμβολική μέρα και σημαντική μέρα και για την Κυβέρνηση, η Κυβέρνηση κάνει σε εμάς τους Θρακιώτες ένα μεγάλο δώρο. Και αυτό το δώρο, κύριε Υπουργέ, ήταν μια οφειλόμενη τιμή προς τον θρακικό Ελληνισμό για τους αγώνες, τους διωγμούς που υπέστη τα δύσκολα χρόνια, τις αρχές του προηγούμενου αιώνα, από τους Τούρκους, από τους Νεότουρκους, με πολλά θύματα και κυρίως με αποτέλεσμα τον ξεριζωμό των Θρακιωτών από τις πατρίδες τους, από τις πατρογονικές εστίες.

Θέλω να ευχαριστήσω την Κυβέρνηση, τον Πρωθυπουργό και τον Υπουργό των Εσωτερικών, που τώρα τον βλέπω στην οθόνη, ο οποίος μάλιστα έχει και ρίζες τραγικές, αλλά και το όνομά του, Μαυρουδής, παραπέμπει σε ένα εβρίτικο όνομα, το οποίο έλκει από τον νεομάρτυρα Μαυρουδή εξ Ανδριανουπόλεως, κύριε Υπουργέ, θα το ξέρετε, ο οποίος μαρτύρησε το 1671. Εύχομαι και επί τη ευκαιρία περαστικά σας.

Να θυμίσω, λοιπόν, ότι πριν από λίγους μήνες η επιτροπή για την ανάπτυξη της Θράκης συνέταξε και υπέβαλε στην Ολομέλεια της Βουλής το πόρισμα για την ανάπτυξη της Θράκης. Ήταν μία εργασία η οποία αφορά στο μέλλον της Θράκης. Όμως, η εργασία αυτή, το βήμα αυτό θα ήταν ατελές, εάν δεν ερχόταν σήμερα και αυτή η διάταξη, το άρθρο 51 του παρόντος νομοσχεδίου, που ορίζει την 6η Απριλίου ως Ημέρα Μνήμης του Θρακικού Ελληνισμού και αφορά το παρελθόν. Ο Τσώρτσιλ είχε πει «όσο πιο πίσω κοιτάξεις στο παρελθόν, τόσο πιο μακριά στο μέλλον βλέπεις». Πράγματι, χωρίς να πατάς γερά στο παρελθόν, γνωρίζοντας την ιστορία σου, τιμώντας τους αγώνες των ανθρώπων που προηγήθηκαν από σένα, δεν μπορεί να είναι στέρεες είναι οι βάσεις για ένα καλύτερο μέλλον.

Η σημερινή αναγνώριση αποτελεί δικαίωση των αγώνων χρόνων των Θρακών. Ήταν ένα αίτημα του Παγκόσμιου Συνεδρίου Θρακών ήδη από τη δεκαετία του 2000 και βέβαια των θρακικών σωματείων, που με πολλή χαρά βλέπω αντιπροσωπεία μεγάλη και από τον Έβρο και εδώ από την Αθήνα να βρίσκεται σήμερα και να παρακολουθεί με ενδιαφέρον τη σημερινή μας συνεδρίαση. Αυτό, λοιπόν, το δίκαιο αίτημα πολλών χρόνων έρχεται αυτή η Κυβέρνηση να ικανοποιήσει και να εκπληρώσει.

«Γιατί η 6η Απριλίου;» θα αναρωτιέστε πολλοί που δεν έχετε -δικαίως- εμβριθήσει στην ιστορία της Θράκης. Η 6η Απριλίου δεν είναι μια τυχαία ημερομηνία για τη Θράκη, είναι μια ημερομηνία συνδεδεμένη με το ιστορικά καταγεγραμμένο γεγονός, αυτό που επικράτησε να ονομαστεί από εμάς τους Θρακιώτες, αλλά και ιστορικά οι επιστήμονες το ονομάζουν ως το «μαύρο Πάσχα» των Θρακών. Ήταν η 6η Απριλίου του 1914, ημέρα του Πάσχα, που οι Νεότουρκοι εξαπέλυσαν ένα κύμα διωγμών, θανατώσεων και εκτοπίσεων των Θρακών της Ανατολικής Θράκης.

Εκδιώχθηκαν Έλληνες της Θράκης, κάτοικοι της Αρκαδιούπολης, της Βιζύης και άλλων περιοχών, ενώ το επόμενο διάστημα πραγματοποιήθηκε ένα κύμα από διωγμούς, απελάσεις, δολοφονίες, λεηλασίες περιουσιών στην Ηράκλεια, στα Μάλγαρα, στην Κεσσάνη, στη Μακρά Γέφυρα, στη Μάδυτο, στην Καλλίπολη, στις Σαράντα Εκκλησιές, στη Ραιδεστό, στο Σκοπό και γενικότερα στην ανατολική Θράκη, και στο Διδυμότειχο που ανήκει στη δυτική Θράκη. Πάνω από διακόσιες είκοσι χιλιάδες Θρακιώτες υπέστησαν αυτές τις ταλαιπωρίες εκείνης της εποχής. Τα γεγονότα καταγράφονται από τη Μαύρη Βίβλο που εξέδωσε το 1919 το Οικουμενικό Πατριαρχείο και καταγράφει ακριβώς ό,τι συνέβη από το 1914 έως το 1918. Τότε, λοιπόν, το Πατριαρχείο αναγκάστηκε να κηρύξει γενικό πένθος για την περιοχή και να κηρύξει σε δίωξη τη Μεγάλη του Χριστού Εκκλησία.

Να θυμίσουμε ακόμη ότι το 1920, κυρίες και κύριοι συνάδελφοι, η Ανατολική Θράκη περιήλθε στο ελληνικό κράτος με απόλυτη διοίκηση του ελληνικού κράτους, στην απόλυτη κυριαρχία του ελληνικού κράτους. Και αυτό δυστυχώς χάθηκε το 1922 και ήταν ένα αποτέλεσμα της Μικρασιατικής Καταστροφής. Και αυτή ακριβώς η πορεία των διωγμών και των διώξεων κατέληξε τελικά και ολοκληρώθηκε το 1923 με την απάνθρωπη πραγματικά ανταλλαγή των πληθυσμών. Έτσι, όμως, δημιουργήθηκε το νέο ελληνικό κράτος που περιέλαβε μέσα στους κόλπους του και τους ανατολικοθρακιώτες και τους Πόντιους αλλά και τους Μικρασιάτες, οι οποίοι περίπου τρία εκατομμύρια αναγκάστηκαν να εγκαταλείψουν τις εστίες τους.

Το νομοσχέδιο αυτό, πέρα από αυτή τη σημαντική για εμάς ρύθμιση που περιλαμβάνει, αναφέρεται και σε άλλα σημαντικά θέματα, τα οποία πραγματικά έχουν μία σπουδαία σημασία. Ήρθε ο προλαλήσας συνάδελφος του ΣΥΡΙΖΑ και μας είπε ότι καταστρέφει η Νέα Δημοκρατία, καταστρέφουμε εμείς, αυτή η Κυβέρνηση την τοπική αυτοδιοίκηση. Μιλάει ο ΣΥΡΙΖΑ για καταστροφή της τοπικής αυτοδιοίκησης; Θα μας τρελάνετε; Εσείς που διαλύσατε την τοπική αυτοδιοίκηση; Δείτε όποιον δήμο της χώρας θέλετε. Κανένας από τους δήμους, τους μεγάλους, τους μικρούς, τους μέτριους δεν μπορεί να λειτουργήσει, γιατί με το σύστημα της απλής αναλογικής το οποίο φέρατε και επιβάλατε στους δήμους πραγματικά ήρθε ένα χάος σε όλη την τοπική αυτοδιοίκηση. Και μιλάτε εσείς, μιλάει ο ΣΥΡΙΖΑ ότι αυτή η Κυβέρνηση είναι που διαλύει την τοπική αυτοδιοίκηση; Θα τρελαθούμε εντελώς. Αναγκαστήκαμε να πάρουμε μέτρα την επομένη των εκλογών.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα παρακαλούσα για λόγους ισότητας τουλάχιστον τα λεπτά που δώσατε στον προηγούμενο συνάδελφο του ΣΥΡΙΖΑ να μου δώσετε. Ευχαριστώ πολύ.

Και ήρθαμε εμείς αναγκαστικά αμέσως την επομένη των εκλογών και φέραμε νόμο για να μπορέσει να λειτουργήσει στοιχειωδώς η τοπική αυτοδιοίκηση. Και σήμερα αυτό που κάνουμε, για το οποίο μάλιστα κατατέθηκε και ονομαστική ψηφοφορία, τι είναι; Επιβάλλει κάποιους κανόνες δημοκρατικούς στη λειτουργία των δημοτικών συμβουλίων. Δεν έχει η δημοκρατία κανόνες; Δηλαδή το να τηρείς μια προθεσμία, το να τηρείς μια διαδικασία δεν είναι μέσα στο πλαίσιο του δημοκρατικού πολιτεύματος και των αρχών της δημοκρατίας; Μπορεί ο καθένας να κάνει και να λέει ό,τι θέλει; Μπορεί να παρακωλύει ακόμη και τις συνεδριάσεις των συμβουλίων ή των επιτροπών; Όχι. Η δημοκρατία, όπως και εδώ έχουμε κανονισμό, λειτουργεί με κανόνες. Μία προθεσμία. Κανείς δεν αποκλείει στο να τεθεί ζήτημα επίκαιρο στη συζήτηση του δημοτικού συμβουλίου, απλώς μπαίνει μια τάξη. Το ένα είναι αυτό.

Το δεύτερο αφορά τη συζήτηση για τις αποκεντρωμένες διοικήσεις. Όλοι έχουμε καταλάβει ότι υπάρχει ένα κενό ανάμεσα στο κεντρικό κράτος και στην εκτέλεση της πολιτικής του στην περιφέρεια. Το Σύνταγμα επιβάλλει τη συνταγματική αρχή της αποκεντρωμένης διοίκησης, που είναι άλλη από την αρχή της αυτοδιοίκησης, δηλαδή το κράτος είναι οργανωμένο κεντρικά αλλά και με αποκεντρωμένες υπηρεσίες στις περιφέρειες της χώρας, όχι της τοπικής αυτοδιοίκησης, άλλες υπηρεσίες.

Εκεί, λοιπόν, έχει παρατηρηθεί στην πράξη ότι υπάρχει μία ασυνέχεια. Γιατί; Γιατί ο επικεφαλής μέχρι σήμερα, ο συντονιστής, είναι ένας δημόσιος υπάλληλος. Βεβαίως, υψηλόβαθμος δημόσιος υπάλληλος, ο οποίος πράγματι έχει προσόντα, πράγματι έχει δυνατότητες, αλλά υπάρχει ασυνέχεια πολιτική στην εκτέλεση της πολιτικής της εκάστοτε Κυβέρνησης. Ερχόμαστε, λοιπόν, με τη ρύθμιση τη σημερινή πολύ σωστά και λέμε ότι θα υπάρχει και ένα πρόσωπο πολιτικό, πολιτικά επιλεγμένο, που θα εξασφαλίζει ακριβώς αυτή τη συνέχεια, θα είναι επικεφαλής, προκειμένου ακριβώς να λαμβάνεται και η ευθύνη, ώστε να εφαρμόζεται μια πολιτική, ευθύνη την οποία οι υπηρεσιακοί παράγοντες δεν αναλαμβάνουν. Αυτή είναι πολύ απλά.

Τελευταίο και κλείνω, κύριε Πρόεδρε, το θέμα των ταυτοτήτων. Τι σχέση έχει η ψηφιοποίηση, ο εκσυγχρονισμός, η δυνατότητα δηλαδή του κάθε πολίτη να έχει στο κινητό του την ταυτότητά του και όλα τα νομιμοποιητικά έγγραφα και να τα χρησιμοποιεί, με τις νέες ταυτότητες τις οποίες θέτει εδώ ο ΣΥΡΙΖΑ σήμερα ως θέμα; Τι σχέση έχει το ένα με το άλλο;

Το ένα έχει να κάνει με τον εκσυγχρονισμό και τη λειτουργία -την άμεση- και την εξυπηρέτηση -την άμεση- του πολίτη, από τις υπηρεσίες του κράτους, έτσι ώστε ο πολίτης να μην ταλαιπωρείται και το άλλο έχει να κάνει με το διαδικαστικό θέμα της έκδοσης νέου τύπου ταυτοτήτων, το οποίο είναι σε εξέλιξη και θα υλοποιηθεί. Αλλά μην τα μπερδεύετε επειδή κάτι πρέπει να πείτε, επειδή πρέπει να καταψηφίσετε, να βρείτε ένα επιχείρημα.

Κυρίες και κύριοι συνάδελφοι, έκλεισαν τρία χρόνια και συνεχίζουμε για τον τέταρτο, όπως διαβεβαίωσε και χθες ο Πρωθυπουργός. Η Κυβέρνηση της Νέας Δημοκρατίας θα ολοκληρώσει το έργο της και στο τέλος οι πολίτες θα μας κρίνουν θετικά για όλο αυτό το έργο.

Σας ευχαριστούμε πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε, κύριε Κελέτση.

Ο κ. Λιούπης έχει τον λόγο και αμέσως μετά θα δώσω τον λόγο στον κ. Χατζηγιαννάκη του ΣΥΡΙΖΑ, διότι λόγω κάποιου κωλύματος, που προέκυψε στον Κοινοβουλευτικό Εκπρόσωπο του ΣΥΡΙΖΑ ειδοποιηθήκαμε και αντικαταστάθηκε από τον κ. Χατζηγιαννάκη.

Όμως, κύριε Χατζηγιαννάκη, επειδή ο κ. Ραγκούσης μίλησε ως Κοινοβουλευτικός Εκπρόσωπος, εσείς θα μιλήσετε ως Βουλευτής, για να αναλάβετε τα καθήκοντα.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Και αμέσως μετά τον κ. Χατζηγιαννάκη θα πάρει το λόγο ο Κοινοβουλευτικός Εκπρόσωπος του ΜέΡΑ25, κ. Γρηγοριάδης.

Ορίστε, κύριε Λιούπη, έχετε τον λόγο.

**ΑΘΑΝΑΣΙΟΣ ΛΙΟΥΠΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, με το σημερινό νομοσχέδιο του Υπουργείου Εσωτερικών εξορθολογίζονται ζητήματα που έχουν προκύψει σε σχέση με την εκλογική διαδικασία των ομογενών, με τη χρηματοδότηση των κομμάτων, με την καλύτερη λειτουργία των δημοτικών συμβουλίων και όχι μόνο. Περιλαμβάνονται και ρυθμίσεις για την καλύτερη εφαρμογή του κανονισμού 788/2019 του Ευρωπαϊκού Συμβουλίου και του Συμβουλίου της Ευρώπης.

Η ευρωπαϊκή πρωτοβουλία πολιτών είναι μια εξαιρετική έκφραση άμεσης δημοκρατίας. Οι ίδιοι οι πολίτες έχουν τη δυνατότητα να προτείνουν νομοθετικές παρεμβάσεις και αλλαγές στα ευρωπαϊκά όργανα.

Με τις διατάξεις που συζητάμε και ψηφίζουμε σήμερα αποκτάμε όλους τους απαραίτητους μηχανισμούς για να έχουμε ένα ηλεκτρονικό σύστημα ταυτοποίησης όσων υποστηρίζουν ένα κείμενο νομοθεσίας, αλλά ταυτόχρονα φροντίζουμε να τηρούνται όλες οι διατάξεις περί προσωπικών δεδομένων.

Σε σχέση με τις αλλαγές που γίνονται στην εκλογική διαδικασία, στα εκλογικά τμήματα του εξωτερικού την ευθύνη και αρμοδιότητα για την αποστολή των αναγκαίων ψηφοδελτίων έχουν πλέον τα πολιτικά κόμματα και όχι το Υπουργείο Εσωτερικών. Δηλαδή, όπως ακριβώς γίνεται και με τα εδώ εκλογικά τμήματα. Και αυτό γίνεται για να μην υπάρξει καμμία περίπτωση να θεωρηθεί η διοίκηση υπεύθυνη για τυχόν καθυστερήσεις ή λάθη στην αποστολή των ψηφοδελτίων. Και νομίζω ότι αυτή είναι η ασφαλέστερη επιλογή. Εξάλλου, ο Υπουργός ανέφερε πως το επιπλέον κόστος, που σημαίνει αυτή η αλλαγή για τα κόμματα που θα αποστείλουν υλικό στο εξωτερικό, θα ληφθεί υπ’ όψιν από την αρμόδια διακομματική επιτροπή.

Αλλαγές έρχονται και στην ίδια τη διακομματική επιτροπή με διεύρυνση των όσων συμμετέχουν σε αυτή. Ειδικότερα, μέλη της διακομματικής επιτροπής εκλογών μπορεί να είναι και εκπρόσωποι κομμάτων που είναι εκτός σημερινής Βουλής, αρκεί να έχουν καταρτίσει πλήρεις συνδυασμούς στο 70% των εκλογικών περιφερειών της χώρας.

Στη συνέχεια, γίνεται ένας εξορθολογισμός στα πρόστιμα που επιβάλλονται σε περίπτωση παραβίασης της εκλογικής νομοθεσίας. Είναι σημαντικό να τονίσουμε ότι οι όποιες αλλαγές γίνονται ύστερα από πρωτοβουλία της επιτροπής ελέγχου των οικονομικών των κομμάτων της Βουλής, όπου μετέχουν ως γνωστόν και δικαστικοί. Επομένως, ο περιορισμός των προστίμων γίνεται με βάση την υπάρχουσα εμπειρία, που δείχνει ότι στην πράξη δεν επιβάλλεται ποτέ το ανώτατο πρόστιμο που προβλέπεται σήμερα από το νόμο. Έχουμε, λοιπόν, μια βελτίωση της συγκεκριμένης διάταξης με βάση την πρόταση της αρμόδιας επιτροπής.

Έρχομαι, τώρα, στη διάταξη που έχει συγκεντρώσει το μεγαλύτερο ενδιαφέρον και τα περισσότερα σχόλια από την πλευρά της Αντιπολίτευσης. Αναφέρομαι, φυσικά, στη ρύθμιση που αφαιρεί τη δυνατότητα στον επικεφαλής δημοτικής παράταξης να θέτει στο δημοτικό συμβούλιο ένα επείγον ζήτημα εκτός ημερησίας διάταξης.

Η αιτία για τη συγκεκριμένη αλλαγή σχετίζεται με τον τρόπο που εξελίσσεται συνήθως η διαδικασία στα δημοτικά συμβούλια, δηλαδή, με μεγάλες καθυστερήσεις, με συζητήσεις και αναλύσεις επί θεμάτων που δεν είναι πραγματικά επείγοντα και τελικώς μόνο προβλήματα δημιουργούν.

Όλες αυτές οι διαδικασίες λειτουργούν συχνά καταχρηστικά και επιβαρύνουν σε χρόνο την κανονική ροή των δημοτικών συμβουλίων. Μάλιστα, μετά τη συζήτηση στο στάδιο της αρμόδιας επιτροπής, ο Υπουργός προχώρησε σε μια σημαντική προσθήκη που επιτρέπει δύο ημέρες πριν τη δημοσίευση πρόσκλησης οι επικεφαλής δημοτικής παράταξης να προτείνουν επείγοντα θέματα προς συζήτηση. Και μάλιστα, σε περίπτωση που ο πρόεδρος του δημοτικού συμβουλίου το απορρίψει, το δημοτικό συμβούλιο μπορεί με απόφασή του να τα συζητήσει στο τέλος της συνεδρίασης ή σε νέα ειδική συνεδρίαση. Η προσθήκη αυτή που έκανε ο κύριος Υπουργός αποδεικνύει με τον καλύτερο τρόπο τη σημασία που δίνει το Υπουργείο στο διάλογο, στην ανταλλαγή αλλά και στην υιοθέτηση απόψεων.

Η κοινοβουλευτική διαδικασία είναι μια ζωντανή διαδικασία και η Κυβέρνηση είναι ανοιχτή σε συζήτηση και σε προτάσεις ώστε να έχουμε το καλύτερο δυνατό αποτέλεσμα.

Με τροπολογία που κατατέθηκε, γίνεται προσπάθεια βελτίωσης της οργάνωσης και δημιουργία καλύτερου συντονισμού στις αποκεντρωμένες διοικήσεις, όπως είχε εξαγγείλει άλλωστε και ο Υπουργός. Εισάγεται ο θεσμός του Γραμματέα της Αποκεντρωμένης Διοίκησης, σύμφωνα με τα πρότυπα του επιτελικού κράτους. Δηλαδή, ο νέος γραμματέας, ουσιαστικά, εφαρμόζει την κυβερνητική πολιτική, ωστόσο, παραμένει ο συντονιστής, που είναι ως γνωστόν μόνιμος δημόσιος υπάλληλος με αυξημένα τυπικά προσόντα και επιφορτίζεται με τη διοικητική και οικονομική λειτουργία της αποκεντρωμένης διοίκησης.

Επίσης με σημερινή τροπολογία, υλοποιείται η εφαρμογή για κινητά με την οποία μπορούν όλοι οι πολίτες να έχουν άμεση πρόσβαση στο δελτίο ταυτότητας τους και στο δίπλωμα οδήγησης. Άλλη μια ψηφιακή εφαρμογή προς διευκόλυνση των πολιτών, που θα έχουν πάντα σε ηλεκτρονική μορφή αυτά τα δημόσια έγγραφα.

Πολύ αξιόλογη είναι και η ψηφιακή εφαρμογή που βλέπουμε για πρώτη φορά στο χώρο της υγείας. Το ψηφιακό αποθετήριο διαγνωστικών εργαστηριακών αποτελεσμάτων στο ΗΔΙΚΑ, όπου κάθε πολίτης θα έχει άμεση πρόσβαση σε όλα τα αποτελέσματα εξετάσεων σε δημόσιες και ιδιωτικές δομές υγείας. Ένας εύκολος και απλός τρόπος για όλους τους πολίτες να έχουν ψηφιακό αρχείο και ιστορικό των εξετάσεων τους.

Θέλω να κλείσω με μια μικρή αναφορά σε μια σημαντική πρωτοβουλία του Υπουργείου Εσωτερικών που είναι η θέσπιση της 6ης Απριλίου ως Ημέρας Μνήμης του Θρακικού Ελληνισμού, μια ημέρα ιστορικής μνήμης με την οποία, συλλογικά, τιμούμε τους Έλληνες της ανατολικής Θράκης ώστε να θυμόμαστε τα ιστορικά γεγονότα και όσα τραγικά βίωσαν μετά το 1914.

Συνοψίζοντας, οι σημερινές ρυθμίσεις έρχονται να διευκολύνουν τη ζωή των Ελλήνων πολιτών. Κάνουν μικρές παρεμβάσεις στην εκλογική νομοθεσία και έρχονται να ρυθμίσουν την καλύτερη και πιο αποτελεσματική λειτουργία των δημοτικών συμβουλίων και της αποκεντρωμένης διοίκησης. Είναι διατάξεις που υπαγορεύονται από τις ανάγκες, που έχουν προκύψει και ειδικά στο ζήτημα των δημοτικών συμβουλίων -και η ΚΕΔΕ συμφώνησε με την αλλαγή αυτή- που έρχεται να τα βοηθήσει να επιτελούν καλύτερα το σκοπό τους, χωρίς όμως να περιορίζεται η ελευθερία του λόγου της αντιπολίτευσης.

Θεωρώ ότι το σύνολο των σημερινών διατάξεων μπορούν να γίνουν αποδεκτές από τις περισσότερες παρατάξεις και να υπάρχει ένα κλίμα συναίνεσης και συμφωνίας σε αυτό το νομοσχέδιο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Λιούπη και για την τήρηση του χρόνου, όπως πάντα άλλωστε.

Ο κ. Μιλτιάδης Χατζηγιαννάκης έχει το λόγο.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Ευχαριστώ πολύ, κύριε Πρόεδρε. Ευχαριστώ και για την εξυπηρέτηση να μιλήσω τώρα, για να μπορέσω να αναλάβω τη θέση του κοινοβουλευτικού εκπροσώπου.

Συζητάμε σήμερα ένα νομοσχέδιο το οποίο, στην πραγματικότητα, είναι ατάκτως ερριμένες και διασκορπισμένες διατάξεις, οι οποίες αφορούν λίγο την ψήφο των ομογενών, λίγο τα εκλογικά πρόστιμα και τις επιπτώσεις παραβίασης της εκλογικής νομοθεσίας, λίγο τους φορείς διαχείρισης στερεών αποβλήτων και φυσικά το αγαπημένο θέμα του Υπουργείου Εσωτερικών επί Κυβερνήσεως Κυριάκου Μητσοτάκη -ανεξαρτήτως του ποιος εκπροσωπεί το Υπουργείο Εσωτερικών- την υποβάθμιση της λειτουργίας των δημοτικών συμβουλίων.

Ας τα πάρουμε ένα-ένα, λοιπόν, τα ζητήματα για να δούμε τι συζητάμε σήμερα που συμπληρώνονται τρία χρόνια στη διακυβέρνηση του τόπου και ευτυχώς για τη χώρα, ευτυχώς για τον ελληνικό λαό είναι τα τελευταία γενέθλια που θα έχετε, γιατί, τουλάχιστον, όποτε και να γίνουν οι εκλογές, του χρόνου δεν θα υπάρχει η Κυβέρνηση του Κυριάκου Μητσοτάκη και της Νέας Δημοκρατίας.

Τι δεν άλλαξε, λοιπόν, αυτά τα τρία χρόνια; Δεν άλλαξε η προσπάθειά σας να απαξιώσετε τελείως τα δημοκρατικά εκλεγμένα όργανα των δήμων και των περιφερειών, των Οργανισμών Τοπικής Αυτοδιοίκησης, με πλήθος διατάξεων που ήδη πολλές από αυτές έχουν κριθεί αντισυνταγματικές και στα τμήματα -κάποιες έχουν αρχίσει και στην ολομέλεια- και όχι μόνο, αν μη τι άλλο, οι επιλογές σας αυτές δεν σας έχουν προβληματίσει, αλλά συνεχίζετε ακάθεκτοι.

Φέρνετε και σήμερα στο νομοσχέδιο την απαγόρευση, στην πραγματικότητα, στους επικεφαλής των παρατάξεων που δεν αποτελούν τη διοίκηση των δήμων, να φέρουν θέματα εκτός ημερησίας διάταξης. Προσέξτε, μπορεί, μετά το φιάσκο που έγινε στην επιτροπή από τον εκπρόσωπο της ΚΕΔΕ και μετά τις ομόφωνες, σχεδόν, κραυγές ακόμα και δικών σας δημάρχων και δικών σας εκπροσώπων στην ΚΕΔΕ και τα δημοσιεύματα σε όλα, σχεδόν, τα site της αυτοδιοίκησης, να έρχεστε να βελτιώνετε την απαράδεκτη διάταξη του άρθρου 44, αλλά στην πραγματικότητα -για να δούμε τελικά τι φέρνετε προς ψήφιση- δεν αλλάζετε τον πυρήνα της σκέψης σας. Η φίμωση των διαφορετικών φωνών είναι γεγονός όταν ανακύπτουν ζητήματα προ ημερησίας διατάξεως.

Το ότι φέρνετε μια διάταξη που λέτε ότι δύο μέρες έχει το δικαίωμα να το φέρει και να το κρίνει ο πρόεδρος του δημοτικού συμβουλίου, όπως φαίνεται από την τροποποίηση, προφανώς είναι βελτίωση σε σχέση με το προηγούμενο, αλλά στην πραγματικότητα δεν ισχύει για ζητήματα τα οποία είναι άμεσα. Γιατί τα άμεσα ζητήματα λέει ο νόμος ότι μπορούν να συζητηθούν εκτός ημερησίας διάταξης, δεν λέει για όλα τα ζητήματα. Πρέπει να υπάρχει ειδική αιτιολόγηση και απόφαση του δημοτικού συμβουλίου, όποιος και να τα φέρει. Και ο δήμαρχος να τα φέρει και ο πρόεδρος του δημοτικού συμβουλίου να τα φέρει, για να συζητηθούν πρέπει να έχουν αυτά τα χαρακτηριστικά.

Τι λέτε, λοιπόν, εδώ; Δύο ημέρες πριν. Άρα, να είναι τακτικά θέματα. Τα έκτακτα, εάν για παράδειγμα ανακύψει ένα ζήτημα, δεν τα ρυθμίζουμε, απαγορεύουμε από τις παρατάξεις να μπορούν να τα φέρουν, με το πρόσχημα ότι τρώνε τον χρόνο στα δημοτικά συμβούλια. Άκουσον, άκουσον! Τα ακούμε και αυτά!

Όμως, για να γίνει δεκτό ένα θέμα, όποιος και να το φέρει, πρέπει να αποφανθεί εκείνη την μέρα το ίδιο το δημοτικό συμβούλιο ότι είναι έκτακτο. Άρα, ερχόμαστε εμείς να πούμε στα δημοτικά συμβούλια ότι εσείς είσαστε βλάκες, προφανώς, είσαστε ανόητοι, γιατί δεν μπορείτε να αποφασίζετε εάν πρέπει να συζητηθεί ένα ζήτημα ή όχι, και θα σας το υποδείξουμε εμείς, επειδή καθυστερείτε. Τους κουνάμε και το δάχτυλο από πάνω. Αυτή είναι η λογική σας και προφανώς έτσι αντιλαμβάνεστε και τη λειτουργία των δήμων.

Θα πω, όμως, για τους ΦΟΔΣΑ, που προφανώς το φέρνει το Υπουργείο Εσωτερικών, αλλά άλλος είναι ο επισπεύδων, δεν είναι το Υπουργείο Εσωτερικών. Στην ουσία τι κάνετε; Παίρνετε ανά περιπτώσεις όλους τους φορείς διαχείρισης, ικανοποιείτε μικροσυμφέροντα ή και μικροσυμφωνίες που έχουν γίνει ανά περιοχή και προσπαθείτε να τα βολέψετε όλα σε ένα νομοσχέδιο.

Άλλα κριτήρια για την Περιφέρεια Στερεάς Ελλάδας, άλλα κριτήρια για την Κρήτη, άλλα κριτήρια για το βόρειο Αιγαίο, άλλα κριτήρια για το νότιο Αιγαίο και άλλα κριτήρια για τη Στερεά Ελλάδα. Ευτυχώς που ο εισηγητής σας είναι από τη συγκεκριμένη περιφέρεια και μπορέσαμε και τουλάχιστον αναστέλλετε την κατάργησή της ΔΕΠΟΔΑΛ και δεν παρεμβαίνετε σε υπόθεση η οποία έχει δικαστεί ήδη από το Συμβούλιο της Επικρατείας και αναμένεται η απόφαση.

Ακούσαμε κιόλας από τον κύριο Υπουργό ότι είναι προδήλως αβάσιμη. Για να είναι «προδήλως αβάσιμη» σημαίνει ότι ο κύριος Υπουργός ως νομικός έχει μελετήσει το φάκελο -εγώ αυτό αντιλαμβάνομαι- και έχει κρίνει από τη νομική του κατάρτιση ότι δεν συντρέχουν προϋποθέσεις ή ότι υπάρχει κάποια πληροφόρηση από το Συμβούλιο της Επικρατείας. Γιατί εδώ έχω σημερινή παρακολούθηση της υπόθεσης, που λέει ότι αναμένεται η απόφαση και δεν έχει βγει. Εκτός αν έχει κάποια άλλη ενημέρωση ο κύριος Υπουργός ή ο κύριος γενικός γραμματέας διαχείρισης στερεών αποβλήτων, από το δικαστήριο, από το αρμόδιο τμήμα, που δίκασε την υπόθεση και δεν τη γνωρίζουμε εμείς ή δεν τη γνωρίζει το Συμβούλιο της Επικρατείας. Να μας το πει αυτό, γιατί τουλάχιστον στην παρακολούθηση της υπόθεσης δεν υπάρχει. Τώρα αν είναι βάσιμη ή αβάσιμη, ας αφήσουν το Συμβούλιο της Επικρατείας να αποφανθεί.

Να πω κάτι ακόμη για τους ΦΟΔΣΑ, επειδή θα υπάρξει μεγάλη σύγχυση. Ενώ τροποποιείτε το άρθρο 225 και πραγματικά εκεί απ’ ό,τι καταλαβαίνουμε η λογική σας είναι εκτός από τις εξαιρέσεις που σας βολεύουν και τις εξαιρέσεις που θέλετε να εξυπηρετήσετε, να υπάρχει ένας περιφερειακός ΦΟΔΣΑ ανά περιφέρεια, με τις εξαιρέσεις αυτές που έχετε βάλει. Μη τροποποιώντας ή μη καταργώντας το επόμενο άρθρο που αφορά τους νησιωτικούς ΦΟΔΣΑ, θα υπάρχει σίγουρα σύγχυση.

Εγώ δεν μπορώ να καταλάβω αν η πρόθεσή σας είναι να το καταργήσετε ή όχι, αφού δεν το καταργείτε τουλάχιστον ευκρινώς και άρα είναι σίγουρο ότι κάποιοι νησιωτικοί δήμοι θα βρεθούν σε κενό, δεν θα ξέρουν τι θα κάνουν οι υπηρεσίες, δεν θα ξέρουν τι θα κάνουν οι δήμοι. Έχω ένα ερώτημα, αν πράγματι θέλετε να το καταργήσετε και απλά δεν το έχετε βάλει ευκρινώς και θα το φέρετε με τροπολογία είτε σήμερα είτε σε μεταγενέστερο χρόνο: Τα έργα που υπάρχουν στα μικρά νησιά αυτή τη στιγμή, που έχουν γίνει ή έχουν κατατεθεί οι φάκελοι, τι θα γίνουν; Η τιμολόγηση τι θα γίνει;

Σας λέω το παράδειγμα της Σκύρου και πάω το παράδειγμα της Στερεάς Ελλάδας. Αν την καταργήσετε τώρα και ο φάκελος που έχει κατατεθεί στο ΥΜΕΠΕΡΑΑ και έχει πάρει προέγκριση είναι στον αέρα, άρα δεν ξέρουμε τι θα γίνει με τη διαχείριση στερεών αποβλήτων -και φαντάζομαι θα έχουν και άλλα νησιά τέτοιο πρόβλημα- και θα αναγκαστεί να πάει στον πιο κοντινό ΧΥΤΑ. Η Χαλκίδα έχει τελειώσει. Έχει γίνει μπάχαλο στον περίφημο περιφερειακό ΦΟΔΣΑ, ο οποίος δεν έχει πού να διαχειριστεί αυτή τη στιγμή, γιατί το έργο της Χαλκίδας είναι στον αέρα.

Σε όλη την Εύβοια υπάρχει ένα τεράστιο ζήτημα. Τσακώνονται μεταξύ τους οι δήμαρχοι της Στερεάς Ελλάδας για το πού θα πάνε και η ενημέρωση και η πρόταση μέχρι στιγμής είναι να πάνε στην Ιστιαία ή στην Άμφισσα τα σκουπίδια, τα απορρίμματα της Χαλκίδας και κάτω, Αλιβερίου, Κύμης και Καρύστου. Άρα η Σκύρος θα έχει δύο επιλογές άμα το κλείσουμε και δεν μπορέσουμε να κάνουμε αυτά τα έργα: Είτε να πάει στην Άμφισσα από τη Σκύρο -κάντε το εικόνα λίγο να περάσει το καράβι και να πηγαίνει στην Άμφισσα τα σκουπίδια της- ή να πάει στην Ιστιαία. Δεν ξέρω ποιο από τα δύο είναι χειρότερο.

Και τελειώνω, κύριε Πρόεδρε, με την περιβόητη τροπολογία για τις αποκεντρωμένες διοικήσεις. Εμπνευσμένες παρεμβάσεις και εδώ! Μέσα σε προεκλογική περίοδο και ενώ επί τρία χρόνια μας εμπαίζετε, προφανώς, με το θέμα των αρμοδιοτήτων και τη δήθεν πολυεπίπεδη διακυβέρνηση και ενώ πριν από λίγους μήνες ο ίδιος Υπουργός μάς είπε να περιμένουμε και ότι επεξεργάζεστε κατάργηση διατάξεων, που αφορούσαν κάποια ζητήματα του ελέγχου νομιμότητας από τις αποκεντρωμένες κι ενώ δεν καταργείτε στην πραγματικότητα -γιατί το αναφέρετε ρητώς- την αυτοτελή υπηρεσία που προβλέπει ο «ΚΑΛΛΙΚΡΑΤΗΣ» και εξειδίκευσε «ΚΛΕΙΣΘΕΝΗΣ», έρχεστε και βολεύετε μερικά καλά παιδιά «γαλάζια», άλλη μία φορά λίγους μήνες πριν παραδώσετε τη διακυβέρνηση να γίνουν οι επτά γενικοί γραμματείς των αποκεντρωμένων διοικήσεων με αυτοτελή γραφεία κιόλας. Εύγε! Εύγε! Αυτό είναι επιτελικό κράτος και υπόδειγμα σύγχρονου ευρωπαϊκού κράτους.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ πολύ.

Ο Κοινοβουλευτικός Εκπρόσωπος του ΜέΡΑ25 κ. Κλέων Γρηγοριάδης έχει τον λόγο και αμέσως μετά να ετοιμάζεται ο κ. Παναγής Καππάτος από τη Νέα Δημοκρατία.

Ελάτε, κύριε Γρηγοριάδη.

**ΚΛΕΩΝ ΓΡΗΓΟΡΙΑΔΗΣ:** Ευχαριστώ πολύ, κύριε Πρόεδρε, που μου δίνετε τον λόγο κι ευχαριστώ πάρα πολύ τον κύριο που μόλις καθάρισε υγειονομικώς το Βήμα για να μιλήσω εγώ.

Θα ξεκινήσω με την τροπολογία του Υπουργείου Τουρισμού. Όπως όλοι ξέρετε είναι πραγματικά καθιστός τρόπος νομοθέτησης αυτός, να έρχονται τροπολογίες άσχετες, σε άσχετα νομοσχέδια, με άσχετο τρόπο. Ωστόσο η συγκεκριμένη τροπολογία έχει ενδιαφέρον γιατί είναι μια τροπολογία η οποία αφορά το περίφημο ναυάγιο της Ζακύνθου, την περιοχή.

Πρόκειται για ρεσάλτο. Δεν μπορώ να βρω άλλο χαρακτηρισμό. Πρόκειται για ρεσάλτο κυριολεκτικά. Η ανώνυμη εταιρεία που παριστάνει την κυβέρνηση στην Ελλάδα κάνει ένα ρεσάλτο στο κράτος για να νομοθετεί ό,τι ακριβώς της στέλνουν τα νομικά γραφεία των ολιγαρχών.

Τέτοιο παράδειγμα ακριβώς απεσταλμένου απ’ ευθείας από νομικό γραφείο ολιγάρχη είναι και το άρθρο 9. Τι κάνετε με αυτό; Τροποποιείτε…

Ακούστε, πολίτες, από εκεί έξω τι κάνουν. Τροποποιούν την κατάπτυστη περσινή τους τροπολογία για το ίδιο θέμα, για την έκταση του ναυαγίου στη Ζάκυνθο, κάνοντάς την, ελληνικέ λαέ, πολίτες που μας ακούτε, ακόμα πιο αποικιοκρατική, για να είμαι ακριβής εντελώς αποικιοκρατική.

Στην ανεκδιήγητη Επιτροπή Πρότυπης Τουριστικής Αξιοποίησης και Προστασίας του Ναυαγίου της Ζακύνθου -ξέρετε, αυτή την οποία σκαρώσατε πέρυσι για να κάνει όλη τη βρώμικη δουλειά υπέρ του ιδιώτη και εις βάρος της Ζακύνθου και των πολιτών της Ζακύνθου, του λαού της, του περιβάλλοντος της Ζακύνθου και φυσικά του δημοσίου ταμείου, των χρημάτων δηλαδή που ανήκουν σε όλους μας- ο Υπουργός με αυτή την τροπολογία πλέον θα ορίζει τον πρόεδρο αυτής της κατάπτυστης ιστορίας, που έχει φτιαχτεί για να πηγαίνει τη δουλειά έτσι και κυρίως της δίνετε τη δυνατότητα να προβαίνει σε απ’ ευθείας αναθέσεις -βλέπε δώρα- προς τον ιδιώτη.

Συγκεκριμένα, στην παράγραφο 5 του άρθρου 9 διαβάζουμε: «Για το χρονικό διάστημα μέχρι 31-10-2022 και με σκοπό τη διενέργεια των ενδεδειγμένων ενεργειών προστασίας του ναυαγίου η επιτροπή προβαίνει σε αναθέσεις κατά παρέκκλιση…» -κύριε Υπουργέ, που εκπροσωπείτε την Κυβέρνηση- «… κάθε αντίθετης διάταξης της ελληνικής νομοθεσίας για έργα και μελέτες συντήρησής της».

Μια απορία έχω: Αν κάθε τροπολογία και σχεδόν κάθε σχέδιο νόμου που ψηφίζουμε επιτρέπει παρεκκλίσεις από την κείμενη νομοθεσία, που η νομοθεσία προστατεύει το περιβάλλον, τον λαό, τους φυσικούς πόρους, τότε γιατί την έχουμε κάνει αυτή την έρημη τη νομοθεσία; Φέρνετε κάθε μέρα μια τροπολογία ή ένα σχέδιο νόμου όπου ψηφίζετε να μπορεί κανείς να πηδάει, να μην τον ενοχλεί η κείμενη νομοθεσία. Αυτό ακριβώς κάνετε και σε αυτή την περίπτωση.

Για την υποστήριξη, μάλιστα, των εργασιών της συγκεκριμένης κατάπτυστης -επαναλαμβάνω- επιτροπής που έχετε στήσει, το μαγαζάκι αυτό, ιδίως μετά τη διενέργεια των αναθέσεων και έργων και μελετών παρέχεται σε αυτή την επιτροπή πλήρης υποστήριξη από τη Γενική Διεύθυνση Οικονομικών και Διοικητικών Υπηρεσιών, καθώς και από τη Διεύθυνση Χωρικού Σχεδιασμού και Υποδομών του Υπουργείου Τουρισμού.

Ουσιαστικά, δηλαδή, για να το καταλάβουν οι άνθρωποι στους οποίους απευθύνεται το ΜέΡΑ25, η επιτροπή αυτή τι αναλαμβάνει; Ξέρετε; Αναλαμβάνει να κόψει, να κατασκευάσει και να χρηματοδοτήσει από το δημόσιο ταμείο δρόμους προς όφελος του ιδιώτη παρασιτικού ολιγάρχη για δήθεν τάχα προστασία από τις πυρκαγιές. Για αυτό θα γίνουν αυτοί οι δρόμοι. Όμως, τι παράξενο συνέβη; Οι πυρκαγιές ήρθαν νωρίτερα από την τροπολογία σας.

Υπάρχει μια μικρή χρονοκαθυστέρηση, ελληνικέ λαέ. Η περιοχή η συγκεκριμένη, που δήθεν για να την προστατεύσετε από τις πυρκαγιές κόβετε δρόμους όλοι και όχι για τον παρασιτικό ολιγάρχη, σας κάηκε πέρσι, σας κάηκε πρόπερσι το 2020. Η περιοχή έγινε κρανίου τόπος από το 2020 από πυρκαγιά καλοθελητών τον Οκτώβριο του 2020. Έτσι θα κοπούν οι δρόμοι ευκολότερα, όμως, και χωρίς δεντράκια πια στη μέση.

Λίγη ντροπή δεν βλάπτει. Είναι κατάπτυστη, ντροπιαστική για το Κοινοβούλιό μας. Πρέπει να αποσυρθεί αμέσως η ντροπιαστική αυτή τροπολογία.

Περνάω τώρα σε πιο ουσιαστικά θέματα. Χτες έγινε μια συζήτηση εδώ. Την προκάλεσε ο Πρωθυπουργός, ο οποίος, όπως ξέρετε -μου αρέσει να το λέω- έχει το μοναδικό παγκόσμιο προνόμιο εκτός από Πρωθυπουργός, εκτός από Βουλευτής, εκτός από τα πάντα να είναι και ανώνυμη εταιρεία, CEO συγκεκριμένα, δηλαδή γενικός ανώνυμης εταιρείας.

Ήθελα να ρωτήσω κάτι και τον Υπουργό και τους Βουλευτές, οποιονδήποτε εκπροσωπεί την Κυβέρνηση: Τον Πρωθυπουργό μήπως, όταν τελειώνει τις υποχρεώσεις του, τον βάζετε σε κανένα learjet και τον στέλνετε να ζήσει σε καμμία άλλη χώρα, όπως στον Καναδά, στη Φινλανδία, στη Σουηδία; Γιατί, ξέρετε, προκάλεσε μια συζήτηση προ ημερησίας διατάξεως ως Πρωθυπουργός και περιμέναμε να δούμε τι θα πει και ποιο θα είναι το θέμα και το θέμα ήταν -απίστευτο και όμως ελληνικό- η κοινωνική πολιτική. Μα, δεν έχετε πάρει χαμπάρι ακόμα ότι είστε ο ορισμός του αντίθετου της κοινωνικής πολιτικής; Είσαστε ο ορισμός του «καμμία κοινωνική πολιτική» και «ό,τι υπάρχει να το πετσοκόψουμε».

Πριν περάσω λεπτομερώς σε αυτά που είπε ο Πρωθυπουργός, δύο πράγματα που σταχυολόγησα και έχουν τεράστια σημασία είναι ότι επανέλαβε την επωδό, αυτό που του αρέσει να λέει πάντα από εδώ, που είναι: «Είμαστε με τη σωστή πλευρά της ιστορίας, πάντα με τον αδύνατο». Ποιος είναι ο αδύνατος; Οι Έλληνες εφοπλιστές; Ο κ. Αλαφούζος; Ο κ. Βαρδινογιάννης; Ο κ. Λάτσης; Ο κ. δεν ξέρω ποιος άλλος; Αυτοί είναι οι αδύναμοι; Η σωστή πλευρά της ιστορίας είναι αυτοί;

Γιατί το λέω αυτό; Στην Ουκρανία, στο ουκρανικό αναφερόταν ο Πρωθυπουργός. Όμως, στο ουκρανικό ο Πρωθυπουργός ξέχασε να πει χθες, γιατί ντρέπεται να το πει, ότι το πρώτο και πολύ φοβάμαι το τελευταίο βέτο που έβαλε στην Ευρωπαϊκή Ένωση επί διακυβέρνησής του ήταν μην τυχόν τολμήσετε να απαγορεύσετε στους Έλληνες εφοπλιστές να μεταφέρουν όλο το ρωσικό πετρέλαιο του κ. Πούτιν, γιατί, όπως σας είπα, πριν από την εισβολή οι Έλληνες εφοπλιστές μετέφεραν το 20% του πετρελαίου του κ. Πούτιν παγκοσμίως. Μετά την εισβολή είπαν ότι είμαστε, μεν, με τον ουκρανικό λαό, αλλά δεν πειράζει, ας ξεκοιλιάζουν με το πετρέλαιο που πουλάμε εμείς για αυτόν, θα πάρουμε το 30%. Μετά από λίγο, να μην τα πολυλογώ, έχουν πάρει το 50%.

Το 50%, λοιπόν, το μεταφέρουν οι Έλληνες εφοπλιστές, αυτά τα καμάρια για τους οποίους καμαρώνετε, οι πατρώνες σας. Αυτούς, λοιπόν, εννοεί προφανώς αδύνατους και αυτή είναι η σωστή πλευρά της ιστορίας, γιατί για αυτούς έβαλε βέτο. Καταλάβατε; Δεν έβαλε βέτο, για παράδειγμα, στη Σύνοδο των Πρωθυπουργών της Ευρωπαϊκής Ένωσης ή του ΝΑΤΟ. Δεν έβαλε βέτο να μην μπει η Φινλανδία και η Σουηδία, όπως έκανε η Τουρκία, με μόνο αντάλλαγμα να μας εγγυηθεί το ΝΑΤΟ ότι δεν θα δεχθούμε εισβολή από την Ανατολή, από τους Τούρκους. Δεν έβαλε αυτό το βέτο. Την ίδια ώρα έβαζε βέτο μην τυχόν και χάσει ο Αλαφούζος, ο Βαρδινογιάννης, ο Λάτσης και ο Μαρινάκης μερικά δισεκατομμύρια ακόμα από τη μεταφορά του πετρελαίου που χρηματοδοτεί την πολεμική μηχανή που ξεκοιλιάζει αμάχους, γυναίκες και παιδιά.

Αυτή είναι η σωστή πλευρά της ιστορίας, εκτός αν εννοούσε και την άλλη σωστή πλευρά της ιστορίας, αυτήν του εισπράττοντας χειροκροτήματα, αυτού που πάει στις δύο Βουλές των Αμερικάνων, τον καταχειροκροτούν και μόλις φεύγει, λένε: Εντάξει, έφυγε το κορόιδο. Δώστε τώρα αμέσως F-16 και F-35 στους Τούρκους. Αυτό έγινε και αν θέλετε, πείτε μου ότι δεν έγινε. Εμείς χειροκροτήματα, αυτοί F-16 και F-35. Αυτό έγινε.

Είπε ο Πρωθυπουργός πως η φορολόγηση των υπερκερδών στην ενέργεια με 90% φόρο, δηλαδή σχεδόν το σύνολο, είναι τόσο φοβερή, τόσο πρωτότυπη που πολλές χώρες της Ευρωπαϊκής Ένωσης και άλλες χώρες του κόσμου εκτός Ευρωπαϊκής Ένωσης την υιοθέτησαν. Αλήθεια;

Αλήθεια, κύριε Μητσοτάκη; Ξέρετε, πολίτες που μας ακούτε από εκεί έξω, Βουλευτές και Βουλεύτριες του ελληνικού Κοινοβουλίου, κύριε Υπουργέ που εκπροσωπείτε την Κυβέρνηση, τι ακριβώς ξέχασε να πει ο CEO της «Κυριάκος Μητσοτάκης Α.Ε.» χθες εδώ; Ξέχασε να πει κάτι για αυτό το 90%, που έχει γίνει τάχα μου δήθεν και πρότυπο για άλλες χώρες, της φορολόγησης και θα ήταν πραγματικά ένα αριστούργημα, αν αυτά τα άγνωστα καθάρματα φορολογούνταν και τους παίρνανε 9 στα 10 -πόσα βγάζουν;- αιματοβαμμένα εκατομμύρια.

Όμως, ποια είναι η πραγματικότητα; Η πραγματικότητα είναι αυτή που καταγγέλλει το ΜέΡΑ25 εδώ και ένα μήνα. Υπολόγισαν οι αρμόδιοι Υπουργοί αυτά τα υπερκέρδη σε 250 έως 300, άντε 400 εκατομμύρια.

Ήρθε, όμως, η δημόσια ανακοίνωση της πλευράς Μυτιληναίου -ο κ. Μυτιληναίος θυμίζω ότι έχει δύο μικρές εταιρείες που συνολικά έχουν ένα άθροισμα κάτω από 10%, αν δεν απατώμαι, της συνολικής ενέργειας που πουλιέται στην Ελλάδα- πριν από δύο μήνες και ήταν τόσα πολλά τα κέρδη τα παραπάνω από το περσινό αντίστοιχο εξάμηνο, που με μια απλή εφαρμογή της απλούστατης μεθόδου των τριών -δηλαδή στον Μυτιληναίο που έχει κάτω από 10% της ενέργειας βγήκαν τόσα υπερκέρδη το εξάμηνο, σε όλους μαζί το 100% ενέργειας πόσα;- έβγαινε το μαγικό ποσό του 1.700.000.000 ευρώ, ελληνικέ λαέ.

Είπε, λοιπόν, ο Πρωθυπουργός χωρίς καμμία ντροπή, όπως το συνηθίζει, ότι έγινε πρότυπο τρόπου φορολόγησης των υπερκερδών για παρασιτικούς ενεργάρχες σε όλη τη γη -τι;- το ότι θα τους φορολογήσει τα 250 εκατομμύρια από το 1.700.000.000 ευρώ που έβγαλαν. Μην τρελαθούμε.

Όμως, το κυριότερο απ’ όλα, τα ποσά για τα οποία μιλάω, ελληνικέ λαέ, αυτά τα υπερκέρδη αφορούν διάστημα εξαμηνιαίο. Αφορούν το διάστημα από τον Οκτώβρη του περασμένου έτους μέχρι τον τρίτο μήνα του τρέχοντος έτους. Αυτό σημαίνει, ελληνικέ λαέ που μας ακούς από εκεί έξω, ότι σε επίπεδο ετήσιο μιλάμε για 3,4 δισεκατομμύρια. Αυτοί οι πέντε παρασιτικοί που σου πίνουν το αίμα, πολίτη της Ελλάδας, έβγαλαν κατά το τελευταίο έτος 3,4 δισεκατομμύρια περισσότερα και εσείς, βρε αθεόφοβοι, θα τους φορολογήσετε για 250 σκάρτα εκατομμύρια, το 90%; Μπράβο σας! Θα πάρετε, δηλαδή, 220 εκατομμύρια από τί; Όχι από τα 250 εκατομμύρια αλλά από 3 δισεκατομμύρια! Συγχαρητήρια! Μπράβο σας!

Και βέβαια, πώς να αποφύγει κανείς τη ρήση του Πρωθυπουργού, την καταπληκτική αυτή ρήση που δεν παρέλειψε, δεν γλίτωσε απ’ αυτή τον εαυτό του; Για πρώτη και τελευταία -φαντάζομαι- φορά στην ιστορία συντάχτηκε με τον Αρχηγό του ΜέΡΑ25, τον κ. Βαρουφάκη και είπε επί λέξει: «Έχετε δίκιο». Είπε: «Έχετε δίκιο για τους εργοδότες, πραγματικά από κεκτημένη ταχύτητα τώρα που έχει πάρει μπροστά ο τουρισμός και σκίζει, που καλπάζει ο τουρισμός της Ελλάδος…». Θα τον κλείσετε εσείς βέβαια, γιατί θα φτάσουμε να έχουμε τα περισσότερα κρούσματα στην Ευρώπη τον Αύγουστο. Θα τον κλείσετε μόνοι σας, επειδή ανοίξατε πάλι χωρίς κανένα μέτρο. Είπε, λοιπόν, ότι πράγματι παρατηρούνται φαινόμενα. Φαινόμενα, έτσι, δηλαδή δεν είναι κανόνας, δεν είναι μονόδρομος, δεν είναι γαλέρα για όποιον τολμάει να δουλέψει στον τουρισμό; Φαινόμενα, είπε. Επίσης, είπε: «Τους προτρέπω ως Πρωθυπουργός να πηγαίνουν στην Επιθεώρηση Εργασίας να το καταγγέλλουν».

Μπράβο, κύριε Πρωθυπουργέ! Πραγματικά, πρέπει να τον βάζετε σε ένα learjet το βράδυ και να τον στέλνετε σε άλλη χώρα! Δεν μένει σε αυτή. Αν έμενε σε αυτή, θα ήξερε αυτό που του είπε ο κ. Βαρουφάκης χθες και θα το επαναλάβω εγώ σήμερα, για να το ακούσει ο λαός ο κακόμοιρος από εκεί έξω, που τον έχετε κάνει εσείς κακόμοιρο και θα σας ανατρέψει.

Του είπε ο κ. Βαρουφάκης, λοιπόν, του Πρωθυπουργού: «Το πρόβλημα είναι ότι ήμουν στο Ρέθυμνο προχθές. Και στο Ρέθυμνο, που υπάρχουν χιλιάδες εργαζόμενοι που έχουν τέτοια προβλήματα γιατί είναι τουριστική περίοδος, υπάρχουν εκεί στην Επιθεώρηση Εργασίας ξέρετε πόσοι; Ακούστε το να φρίξετε: Ένας υπάλληλος. Ένας, δεν ξέρω, για πόσες χιλιάδες εργαζόμενους! Ξέρετε σε τι καθεστώς τελεί αυτός ο ένας υπάλληλος; Τελεί σε καθεστώς συνταξιοδότησης.». Είναι ένας υπάλληλος, ο οποίος έχει τελειώσει την καριέρα του, κάθεται εκεί και «μπαλώνει» κενά. Και ο Πρωθυπουργός προτρέπει χιλιάδες ανθρώπους, που ζουν σε συνθήκες γαλέρας στο Ρέθυμνο, στα Χανιά, στο Ηράκλειο να πάνε σε αυτόν. Συγχαρητήρια, μπράβο σας!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ήταν να σας πω πολλά πράγματα, αλλά δεν θα τα πω, γιατί δεν θέλω να ζητήσω να πάρω παραπάνω χρόνο από τον κύριο Πρόεδρο.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, σας παρακαλώ.

**ΚΛΕΩΝ ΓΡΗΓΟΡΙΑΔΗΣ:** Κύριε Πρόεδρε, θα μου επιτρέψετε, νομίζω, να κάνω μια υπέρβαση ενός-δύο λεπτών, καθώς δεν έχει μιλήσει ο Αρχηγός μου. Άλλωστε, μόλις πέρασα τον χρόνο που μου αναλογεί.

Θα κλείσω με ένα πολύ απλό πράγμα, γιατί τα άλλα που είχα να σας πω τα έχω ξαναπεί.

Ξέρετε -και πρέπει να ειπωθεί στη Βουλή- συνέβη ένα μικρό θαύμα προχθές ή αντιπροχθές, δεν είμαι σίγουρος. Καιρός είναι να μιλήσει η Εθνική Αντιπροσωπεία για αυτόν τον δημιουργό, για τον ράπερ Λεξ, τον βαθιά πολιτικό και ας το αρνείται ο ίδιος στις συνεντεύξεις του. Ο Λεξ έκανε ένα θαύμα που αιφνιδίασε όλους εσάς. Εσείς δεν τον ξέρετε καν τον Λεξ. Εγώ σας έχω ξαναμιλήσει πριν από τρία χρόνια από αυτό το Βήμα για αυτόν τον άνθρωπο, όταν σας είχα πει: «Έχετε το νου σας, θα σας ανατρέψουν τα παιδιά σας». Το μαρτυρούν οι στίχοι του Λεξ. Και δεν είναι οι στίχοι του Λεξ, είναι ότι όταν κάνει συναυλία ο Λεξ, είναι έξι χιλιάδες παιδιά, ανήλικα έως μόλις ενήλικα, με κόκκινους πυρσούς που προαναγγέλλουν το τέλος σας.

Ο Λεξ, λοιπόν, έκανε μια συναυλία, που όχι απλώς δεν αναγγέλθηκε, αλλά κρύφτηκε από όλα τα μέσα που εξουσιάζετε ή σας εξουσιάζουν -δεν ξέρω- των παρασιτικών ολιγαρχών, τα παρακάναλα, τα βρωμερά κανάλια σας. Κρύφτηκε από όλα τα βρωμερά sites που ελέγχετε ή σας ελέγχουν, κρύφτηκε από παντού. Δεν μπόρεσε, όμως, αυτή η κρυψώνα της ύπαρξής του, το γεγονός ότι δεν ήξερε κανείς ότι θα γίνει αυτή η συναυλία, να ματαιώσει το γεγονός ότι είκοσι πέντε χιλιάδες παιδιά μας πήγαν στο στάδιο του Πανιωνίου στη Νέα Σμύρνη, για να πουν ότι δεν θα ανεχθούν άλλο τη χρεοδουλοπαροικία σας.

Εάν ακούσετε τους στίχους του Λεξ, θα καταλάβετε πάρα-πάρα πολύ καλά τι εννοώ. Είναι βαθιά πολιτικοί στίχοι, μιλάνε για όλο αυτό που έχετε στήσει με την Ευρωπαϊκή Ένωση αρωγό στην Ελλάδα και σας ενημερώνω -και φεύγω με αυτό, κύριε Πρόεδρε- ότι δεν είναι ο Λεξ που πρέπει να φοβάστε, είναι πολλοί μαζί του. Είναι οι «Στίχοιμα», είναι τα «Βόρεια Αστέρια», είναι όλο το ραπ κίνημα εναντίον σας και για κακή σας τύχη τα παιδιά σας, τα παιδιά μας, μεγαλώνουν με αυτή τη μουσική. Δεν βγήκε σε καμμία πολυεθνική εταιρεία δίσκων, βγήκε στις ψυχές ανθρώπων που, απ’ όταν γεννιούνται, από τα πρώτα τους βήματα, βλέπουν ένα μαύρο αδιέξοδο. Τους έχετε φτιάξει ένα μαύρο αδιέξοδο, έχετε προσκυνήσει, έχετε παραδώσει τη χώρα αιχμάλωτη στο ιερατείο των Βρυξελλών και στην άτυπη Κομισιόν και θα σας ανατρέψουν οσονούπω τα παιδιά σας.

Να ξέρετε ότι εγώ μπορεί να λείπω, μπορεί να πεθάνω αύριο το πρωί. Ο Βαρουφάκης -ξύλο να χτυπήσω!- το ίδιο. Τα παιδιά σας είναι το μέλλον της χώρας και θα σας ανατρέψουν τους επόμενους μήνες.

Ευχαριστώ πολύ για την ανοχή, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Εγώ σας ευχαριστώ, κύριε Γρηγοριάδη.

Τον λόγο έχει τώρα ο κ. Παναγής Καππάτος από τη Νέα Δημοκρατία και αμέσως μετά, θα πάρει τον λόγο ο Υφυπουργός, ο κ. Σταύρος Καλαφάτης. Να διορθώσουμε λίγο τον χρόνο. Αντί στις 19.00΄ που είπαμε ότι θα έχουμε τέλος και ονομαστική, επειδή πήγαμε αρκετά καλά, θα είναι μάλλον στις 18.30΄. Συνεπώς και οι συνάδελφοι που είναι στο Εντευκτήριο ή στις επιτροπές να ξέρουν ότι στις 18.30΄ σήμερα θα γίνει η ονομαστική ψηφοφορία και θα έχουμε τελειώσει, ελπίζω.

Τον λόγο, λοιπόν, έχει ο κ. Καππάτος, μετά ο κ. Καλαφάτης και μετά η κ. Γκαρά.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Εύχομαι περαστικά στον κ. Βορίδη.

Κύριοι Υπουργοί, κυρίες και κύριοι συνάδελφοι, συμπληρώνονται σήμερα τρία χρόνια από την εκλογή του Κυριάκου Μητσοτάκη ως Πρωθυπουργού και της Νέας Δημοκρατίας αυτοδύναμης στο τιμόνι της χώρας. Συμπληρώνονται τρία χρόνια από τη στιγμή εκείνη που οι Έλληνες πολίτες άφησαν πίσω τη δυσάρεστη εμπειρία της διακυβέρνησης των ΣΥΡΙΖΑ - ΑΝΕΛ, των capital control, της ανομοιογένειας του κυβερνητικού σχήματος και της περιθωριοποίησης της πατρίδας μας στην ευρωπαϊκή και τη διεθνή πραγματικότητα.

Τα τρία χρόνια που μεσολάβησαν βρεθήκαμε αντιμέτωποι με καταστάσεις πολλαπλές και πρωτόγνωρες, από την κρίση του Έβρου σε εκείνη της πανδημίας και από τον πόλεμο στην Ουκρανία στην ενεργειακή και επισιτιστική κρίση. Είναι ένα μίγμα εξωγενών προκλήσεων που η Νέα Δημοκρατία κλήθηκε να διαχειριστεί.

Από κοινού με αυτές τις προκλήσεις έρχονται πολιτικές που διορθώνουν αδικίες και ανακουφίζουν στον βαθμό του δυνατού τους συμπολίτες μας. Μέτρα για την ακρίβεια, την ενέργεια και τις επιχειρήσεις, που επλήγησαν από την πανδημία είναι λίγα μόνο παραδείγματα της προσπάθειας που καταβλήθηκε τα τρία χρόνια που προηγήθηκαν. Είναι μια προσπάθεια που συνεχίζεται και θα συνεχιστεί και για την οποία θέλουμε να κριθούμε στο τέλος της τετραετούς θητείας μας.

Κυρίες και κύριοι συνάδελφοι, στο σχέδιο νόμου του Υπουργείου Εσωτερικών που ψηφίζουμε σήμερα εντοπίζουμε τρία κρίσιμα πεδία που επιχειρούμε να ρυθμίσουμε, την Ευρωπαϊκή Πρωτοβουλία Πολιτών, την εκλογική νομοθεσία και τα οικονομικά των κομμάτων.

Δεδομένου του χρονικού περιορισμού, θα επιχειρήσω μια συνολική αναφορά στα ζητήματα αυτά, εστιάζοντας στις παραμέτρους εκείνες που θεωρώ πιο σημαντικές.

Πρωταρχικό στόχο του νομοσχεδίου αποτελεί η απλοποίηση και η ενίσχυση της διαδικασίας άσκησης του δικαιώματος ανάληψης της Ευρωπαϊκής Πρωτοβουλίας Πολιτών. Πρόκειται για ευρωπαϊκή πρωτοβουλία στο πλαίσιο του κανονισμού 2019/788 του Ευρωπαϊκού Κοινοβουλίου και του συμβουλίου, που διευκολύνει την άσκηση ενός σημαντικού δικαιώματος των πολιτών της Ευρωπαϊκής Ένωσης.

Μια κριτική που ασκείται κατά καιρούς στο ευρωπαϊκό οικοδόμημα είναι εκείνη του ελλείμματος συμμετοχής. Η απόσταση, με άλλα λόγια, που αισθάνονται οι Έλληνες, οι Ιταλοί, οι Κύπριοι πολίτες από τα κέντρα λήψης των ευρωπαϊκών αποφάσεων στάθηκε πολλές φορές η αφορμή κριτικής στην οργάνωση της Ένωσης.

Η Ευρωπαϊκή Πρωτοβουλία Πολιτών δίνει τη δυνατότητα στους πολίτες να συμμετέχουν ενεργά στη χάραξη πολιτικής σε σειρά τομέων της Ευρωπαϊκής Ένωσης. Τους δίνει τη δυνατότητα να αναλάβουν δράσεις σε συγκεκριμένο πεδίο που τους απασχολεί, ωθώντας τις Βρυξέλλες στη λήψη συγκεκριμένων αποφάσεων.

Ο κανονισμός, επομένως, που ψηφίζουμε σήμερα ενισχύει ακόμη περισσότερο τη δυνατότητα αυτή των συμπολιτών μας.

Αναφορικά με την εκλογική νομοθεσία, στο μέρος Γ΄ του νομοσχεδίου περιλαμβάνονται διατάξεις που διευκολύνουν την άσκηση του εκλογικού δικαιώματος των εκλογέων εκείνων, που βρίσκονται εκτός ελληνικής επικράτειας. Αναφερόμαστε σε διαδικαστικά, πλην όμως σημαντικά ζητήματα προετοιμασίας της εκλογικής διαδικασίας στα τμήματα του εξωτερικού, όπως την καταχώρηση αιτήσεων στους ειδικούς εκλογικούς καταλόγους και την αποστολή των ψηφοδελτίων στις διπλωματικές αρχές.

Οι προβλέψεις του νέου νομοθετικού πλαισίου για τη διευκόλυνση της άσκησης εκλογικού δικαιώματος για τους εκτός επικρατείας διαμένοντες Έλληνες πολίτες είναι δεδομένες. Προκειμένου η εκλογική νομοθεσία να αποκτήσει μεγαλύτερη συνοχή και ομοιομορφία, το παρόν σχέδιο νόμου έρχεται να ενσωματώσει διατάξεις, το περιεχόμενο των οποίων κινείται στην κατεύθυνση αυτή.

Κυρίες και κύριοι συνάδελφοι, τα οικονομικά των πολιτικών κομμάτων απασχολούν την κοινοβουλευτική και δημόσια συζήτηση για πολλά χρόνια. Η δεκαετία της οικονομικής κρίσης, από την οποία πρόσφατα εξήλθαμε, έφερε τη συζήτηση αυτή ξανά στην επικαιρότητα. Όποτε, όμως, η συζήτηση αυτή έλαβε χώρα, ήταν σε κλίμα ιδεολογικής φόρτισης και έντονου κομματικού ανταγωνισμού, ενός ανταγωνισμού κακώς εννοούμενου, που δεν επέτρεψε την εξαγωγή ασφαλώς και κυρίως νηφάλιων συμπερασμάτων.

Ένα πρώτο συμπέρασμα από την εξέλιξη του πλαισίου χρηματοδότησης των πολιτικών κομμάτων είναι ότι εκείνη δομήθηκε με κρατικοκεντρική λογική, μια τάση που ακολούθησε το κομματικό σύστημα στη δυτική Ευρώπη συνολικά και που έβλεπε την κρατική χρηματοδότηση ως τη δικλίδα ασφαλείας για την αποφυγή εσόδων από πηγές εν πολλοίς μη διαφανείς.

Οι συνθήκες, όμως, έχουν αλλάξει, με τα κόμματα να καλούνται να προσαρμοστούν σε μια λιτή και ορθολογική διαχείριση των οικονομικών τους.

Κυρίες και κύριοι συνάδελφοι, επιτρέψτε μου να ολοκληρώσω την εισήγησή μου από εκεί που ξεκίνησα. Στις 7 Ιουλίου 2019 επήλθε μια πραγματική πολιτική αλλαγή, μια πολιτική αλλαγή που είχε ήδη ξεκινήσει από το 2016, όταν και ο Κυριάκος Μητσοτάκης εξελέγη στην προεδρία της μεγάλης φιλελεύθερης κεντροδεξιάς παράταξής μας.

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. **ΣΟΦΙΑ ΣΑΚΟΡΑΦΑ**)

Η εκλογή του νέου Προέδρου τότε σηματοδότησε και μια νέα εποχή στα οικονομικά της Νέας Δημοκρατίας. Οι λειτουργικές δαπάνες μειώθηκαν δραστικά από 9 εκατομμύρια ευρώ το 2015, σε 3,1 εκατομμύρια ευρώ το 2020. Οι τρέχουσες υποχρεώσεις εξοφλούνται κανονικά, ενώ οι παλαιότερες οφειλές σε προμηθευτές μειώνονται σημαντικά. Οι ρυθμίσεις σε οφειλές προμηθευτών τηρούνται ευλαβικά, ενώ στις τράπεζες έναντι των δανείων έχει εκχωρηθεί σημαντικό ποσοστό της κρατικής χρηματοδότησης.

Πέραν της νομοθεσίας για τα οικονομικά των κομμάτων, ήταν δική μας απόφαση να εισάγουμε στην ενδοκομματική μας λειτουργία την απαγόρευση του τραπεζικού δανεισμού. Στο πλαίσιο διάταξης που προβλέπεται στο καταστατικό της από το 2016, η Νέα Δημοκρατία δεν επιτρέπεται να δανείζεται και δεν δανείζεται από χρηματοπιστωτικά ιδρύματα. Είναι, άλλωστε, χαρακτηριστική η καταγραφή στον ετήσιο απολογισμό της κομματικής μας οργάνωσης: Αναλήψεις δανείων μηδέν.

Με αυτό το αδιαμφισβήτητο δεδομένο ικανοποιούμε σήμερα την ανάγκη συγκεκριμένων τροποποιήσεων στο νομοθετικό πλαίσιο για τα οικονομικά των κομμάτων. Διασφαλίζουμε τις απαραίτητες εγγυήσεις διαφάνειας, λογοδοσίας και αντικειμενικότητας κατά τον έλεγχο των υποκειμένων της κρατικής χρηματοδότησης. Επιβεβαιώνουμε τη σταθερή προσήλωσή μας σε μια αδιαμφισβήτητη αρχή της παράταξής μας: Διαφάνεια παντού, λογοδοσία για όλους.

Η οργάνωση του κομματικού συστήματος δεν εξαιρείται και η ψήφιση ενός τέτοιου νομοσχεδίου επιβεβαιώνει του λόγου το αληθές.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ πολύ, κύριε συνάδελφε.

Τον λόγο τώρα έχει ο Υφυπουργός Εσωτερικών κ. Καλαφάτης.

**ΣΤΑΥΡΟΣ ΚΑΛΑΦΑΤΗΣ (Υφυπουργός Εσωτερικών):** Κυρίες και κύριοι συνάδελφοι, ως Υφυπουργός Εσωτερικών υπεύθυνος για τη Μακεδονία και τη Θράκη, εκφράζω τη χαρά, την τιμή και τη συγκίνησή μου, γιατί διά του παρόντος νομοσχεδίου του Υπουργείου Εσωτερικών θεσπίζεται η καθιέρωση της 6ης Απριλίου ως Ημέρας Μνήμης του Θρακικού Ελληνισμού.

Επισημαίνω την πολύ μεγάλη εθνική, ιστορική και κοινωνική σημασία της πρωτοβουλίας αυτής, της ρύθμισης αυτής, γιατί η καθιέρωση της 6ης Απριλίου ως Ημέρας Μνήμης του Θρακικού Ελληνισμού συμβάλλει, αφ’ ενός, στη διαφύλαξη της ιστορικής μνήμης και αφ’ ετέρου, στη διεθνοποίηση ενός ιστορικά επιβεβαιωμένου γεγονότος, της συστηματικής δηλαδή εξόντωσης των Ελλήνων της Θράκης και ιδίως, της Ανατολικής Ρωμυλίας, η οποία προετοίμασε τις πρακτικές και πολιτικές που υιοθετήθηκαν και εφαρμόστηκαν κατά του ποντιακού και μικρασιατικού ελληνισμού. Αποδίδεται, δηλαδή, επιτέλους, η οφειλόμενη τιμή και επιτελείται ένα χρέος απέναντι στους πολύπαθους Θρακιώτες μας. Και αυτό γίνεται πράξη από αυτή την Κυβέρνηση, από την Κυβέρνηση του Πρωθυπουργού Κυριάκου Μητσοτάκη και είμαστε πολύ υπερήφανοι γι’ αυτό.

Όσον αφορά στα υπόλοιπα άρθρα και ρυθμίσεις του νομοσχεδίου, αυτό που ουσιαστικά επιτελείται είναι να μπει μια τάξη, ένα νοικοκύρεμα σε θέματα της διοικήσεως και ιδιαίτερα της αυτοδιοίκησης. Όσοι ξέρουν καλά -και εγώ έχω και μια προσωπική εμπειρία καθότι για δέκα χρόνια έχω διατελέσει ως μέλος δημοτικού συμβουλίου-, γνωρίζουν ότι αυτό το οποίο γίνεται τα τελευταία τρία χρόνια συστηματικά, μεθοδικά, στοχευμένα και αποτελεσματικά είναι να ξυπνά σιγά σιγά η τοπική αυτοδιοίκηση από μια σχεδόν απόλυτη παραλυσία στην οποία είχε υποπέσει κατά τα χρόνια της διακυβέρνησης της χώρας από τον ΣΥΡΙΖΑ. Αυτό που συμβαίνει τώρα με αυτό το νομοσχέδιο για την τοπική αυτοδιοίκηση είναι ακόμα μια αναζωογονητική ένεση, ώστε να μπορέσουμε ακόμα πιο αποτελεσματικά να λειτουργήσουμε έναν τέτοιο σημαντικό θεσμό που ουσιαστικά είναι και ένας πυλώνας εύρυθμης λειτουργίας ολόκληρης της χώρας.

Βεβαίως είμαστε υπερήφανοι και γι’ αυτό και αυτό οφείλεται στην Κυβέρνηση, στον Υπουργό τον κ. Μάκη Βορίδη, σε όλους όσους συνετέλεσαν στη διαμόρφωση αυτού του πολύ σημαντικού νομοσχεδίου.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εμείς ευχαριστούμε, κύριε Υπουργέ.

Τον λόγο τώρα εκ μέρους του ΣΥΡΙΖΑ έχει η κ. Γκαρά.

**ΑΝΑΣΤΑΣΙΑ ΓΚΑΡΑ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, βρισκόμαστε σε μια περίοδο που είναι εμφανής ο πανικός της Κυβέρνησης της Νέας Δημοκρατίας, μια Κυβέρνηση η οποία βρίσκεται σε αποδρομή, που οι πολίτες τής έχουν γυρίσει την πλάτη και αυτό αποτυπώνεται σε όλες τις ποιοτικές μετρήσεις, μια Κυβέρνηση που έχει οδηγήσει την ελληνική κοινωνία σε φτωχοποίηση με τις δικές της επιλογές.

Οι εξελίξεις των τελευταίων ημερών με την αναγνώριση του όρου «Turkaegean», αλλά και το βατερλό Μητσοτάκη στη σύνοδο του ΝΑΤΟ με την ελληνική κοινωνία να χειμάζεται από την πανδημία, να χειμάζεται από την ακρίβεια σε ρεύμα, καύσιμα, στα είδη πρώτης ανάγκης, ακρίβεια η οποία έχει την υπογραφή Μητσοτάκη, αρκούν για να κατανοήσουμε το μέγεθος της ζημιάς που έχει προκληθεί τόσο στην κοινωνία όσο και στη χώρα και τα συμφέροντά της.

Βλέποντας η Κυβέρνηση, λοιπόν, το τέλος της να πλησιάζει και τα αδιέξοδα τα οποία η ίδια έχει δημιουργήσει να γιγαντώνονται, από τη μια επιχειρεί με αποτυχημένες εμφανίσεις του κ. Μητσοτάκη -σαν την παρουσία του στην άδεια αίθουσα του Ευρωκοινοβουλίου που κατηγορήθηκε για τον περιορισμό της ελευθεροτυπίας στη χώρα από ξένους Ευρωβουλευτές- να κατηγορήσει τον ΣΥΡΙΖΑ ως υπεύθυνο και υπαίτιο για όλα τα δεινά της χώρας. Ξαναζεσταμένο το φαγητό. Από την άλλη, όμως, φέρνει στη Βουλή νομοσχέδια όπως το σημερινό, το οποίο συζητάμε του Υπουργείου Εσωτερικών, νομοσχέδια ρουσφετολογικά, νομοσχέδια προεκλογικά, αποσπασματικά που περιορίζουν κυρίως τη δημοκρατική λειτουργία των θεσμών και σε καμμία περίπτωση δεν δίνουν ανάσα στη δημοκρατική μας λειτουργία, πόσω μάλλον στην κοινωνία, νομοσχέδια που σε άσχετες και ασύνδετες μεταξύ τους διατάξεις φροντίζουν να επιβεβαιώσουν τον αυταρχικό κατήφορο αυτής της Κυβέρνησης, φιμώνοντας τις παρατάξεις της αντιπολίτευσης στα δημοτικά συμβούλια της χώρας, στερώντας τη δυνατότητα να τίθενται στις συνεδριάσεις των δημοτικών συμβουλίων ως θέματα προ ημερησίας διάταξης θέματα τα οποία αφορούν σε πολύ σημαντικά ζητήματα που απασχολούν τις τοπικές κοινωνίες.

Επιβεβαιώνεται, κυρίες και κύριοι της Κυβέρνησης, για άλλη μια φορά ότι η Νέα Δημοκρατία είναι αλλεργική στη λειτουργία των δημοκρατικών θεσμών, στην πολυφωνία, αλλά και στον δημοκρατικό έλεγχο. Αντί να έρχεστε εδώ και με νομοθετικές διατάξεις να ενισχύσετε οικονομικά την τοπική αυτοδιοίκηση και να θωρακίσετε τους δήμους, εσείς επιλέγετε να φέρνετε διατάξεις που προωθούν τη φίμωση, κυρίως, των φωνών της Αντιπολίτευσης. Επιλέγετε, βέβαια, και την κομματικοποίηση της διοίκησης με την εισαγωγή κομματικά διορισμένων γενικών γραμματέων στις αποκεντρωμένες διοικήσεις. Έχει αναλυθεί από τους προηγούμενους συναδέλφους μου η σχετική διάταξη.

Θα μπορούσα να πω πολλά ακόμη, κυρίες και κύριοι συνάδελφοι, για το σημερινό πολυνομοσχέδιο, όπως οι ρυθμίσεις για την ψήφο των Ελλήνων του εξωτερικού που τη χρησιμοποιεί η Κυβέρνηση κατά πώς τους βολεύει προεκλογικά ή τις ρυθμίσεις για τον έλεγχο στα οικονομικά των κομμάτων. Θα μου επιτρέψετε, όμως, στον χρόνο που μου απομένει να επικεντρώσω στο άρθρο 51 που αφορά στην καθιέρωση της 6ης Απριλίου ως Ημέρας Θρακικού Ελληνισμού. Προφανώς η διαχρονική προσφορά και η παρουσία των ηγετών στις μεγάλες διεκδικήσεις, στους αγώνες του έθνους στο πέρασμα των αιώνων η αυτοθυσία με την οποία πάντοτε προσέφεραν στην πατρίδα μας, όπως αντίστοιχα και οι διωγμοί, οι κακουχίες, οι δολοφονίες, οι εκτοπισμένοι, η ένταξή τους σε τάγματα εργασίας που υπέστησαν με αποκορύφωμα το μαύρο Πάσχα του 1914 αποτελούν αδιαμφισβήτητα ιστορικά γεγονότα που οφείλουν να τύχουν της μέγιστης αναγνώρισης και από τη Βουλή των Ελλήνων.

Αδυνατούμε, όμως, να κατανοήσουμε γιατί αυτό έπρεπε να γίνει με μια αποσπασματική και πολύ συνοπτική διαδικασία, όπως αυτή που επελέγη από τη σημερινή Κυβέρνηση, εισάγοντας ουσιαστικά το εν λόγω άρθρο στις λοιπές διατάξεις ενός πολυνομοσχεδίου σκούπα που συζητάμε σήμερα, όπου ανάμεσα σε άρθρα για τη λειτουργία των δημοτολογίων και των δημοτικών συμβουλίων ξαφνικά αναφέρεται ότι η 6η Απριλίου καθιερώνεται ως Ημέρα του Θρακικού Ελληνισμού με πολύ συνοπτικές διαδικασίες. Το συγκεκριμένο πάρα πολύ σοβαρό θέμα -κατά την άποψή μας- θα έπρεπε να εισαχθεί σε ένα αυτοτελές νομοθέτημα, σε μια επετειακή συνεδρίαση της Ολομέλειας της Βουλής των Ελλήνων, όπως ακριβώς έγινε με τον ν.2193/1994, όπου σε μια ιστορική συνεδρίαση της Βουλής αναγνωρίστηκε η 19η Μαΐου ως Ημέρα Μνήμης της Γενοκτονίας των Ελλήνων του Πόντου, ενώ είχε προηγηθεί εκτεταμένη συζήτηση στις αρμόδιες επιτροπές της Βουλής με φορείς, συλλόγους και εκπροσώπους των κομμάτων, μια ουσιαστική συζήτηση για τα ιστορικά αυτά ζητήματα. Η ίδια ακριβώς διαδικασία ακολουθήθηκε στη Βουλή των Ελλήνων και κατά την ψήφιση του ν.2645/1998 όπου και τότε καθιερώθηκε η 14η Σεπτεμβρίου ως Ημέρα Εθνικής Μνήμης της Γενοκτονίας των Ελλήνων της Μικράς Ασίας.

Φοβόμαστε πως ένα τόσο σοβαρό θέμα, όπως η καθιέρωση Ημέρας Τιμής και Μνήμης του Θρακικού Ελληνισμού, των Θρακιωτών που υπέστησαν διωγμούς και κάθε είδους κακουχίες, επιλέγετε να κινηθείτε επικοινωνιακά με προχειρότητα και πολιτική μικρότητα που δεν τιμά κανέναν, πόσω μάλλον τους Θρακιώτες μας, επιχειρώντας με αυτόν τον τρόπο να καλύψετε επικοινωνιακά το τεράστιο κενό, τις ελλείψεις, την καταστροφή που έχουν προκαλέσει οι αντιαναπτυξιακές, αντικοινωνικές πολιτικές σας στη Θράκη εδώ και τρία χρόνια, με σημαντικά, αξιόλογα πανεπιστημιακά τμήματα στη Θράκη να αποψιλώνονται και να κινδυνεύουν ακόμη και με λουκέτο εξαιτίας των πολιτικών αυτής της Κυβέρνησης, με τους χρυσοθήρες να ορέγονται τη γη της Θράκης και την Κυβέρνηση και τους τοπικούς κυβερνητικούς Βουλευτές να τους κλείνουν το μάτι ενάντια και απέναντι στα συμφέροντα των Θρακιωτών και την εκπεφρασμένη θέση της τοπικής κοινωνίας, με τη Νέα Δημοκρατία να μην έχει να παρουσιάσει το παραμικρό νέο έργο στην περιοχή μας, να οδηγεί στην ερημοποίηση, στην απογύμνωση της Θράκης από κρίσιμες υποδομές και υπηρεσίες με δρομολογημένα έργα τα οποία έχουν παγώσει ή έχουν ακυρωθεί και τον κ. Μητσοτάκη και τους Υπουργούς αυτής της Κυβέρνησης να σπεύδουν ασθμαίνοντας τις προηγούμενες μέρες στον Έβρο για να εγκαινιάσουν έργα που δρομολογήθηκαν και υλοποιήθηκαν επί κυβέρνησης ΣΥΡΙΖΑ χωρίς να έχουν να προσθέσουν κάτι νέο στην περιοχή μας, κάτι αναπτυξιακό για την περιοχή μας, χωρίς να συμβάλουν ουσιαστικά στην ενίσχυση της εργασίας, της παραγωγής, της οικονομίας, της ποιότητας ζωής, αλλά ακολουθώντας μια πολιτική που ενισχύει την ανεργία, την υποβάθμιση και το κύμα ακρίβειας που σαρώνει τους κατοίκους της Θράκης, που τους αναγκάζει να στραφούν σε γειτονικές χώρες για φτηνά καύσιμα και πρώτες ύλες.

Και αναρωτιόμαστε, για όλα αυτά η Κυβέρνηση θα κάνει κάτι; Θα πει κάτι μέσα σε αυτήν την Αίθουσα; Θα πάρει ουσιαστικά μέτρα στήριξης της κοινωνίας, ειδικά στις ακριτικές περιοχές και στην περιοχή της Θράκης; Θα κάνει κάτι για τους παραγωγούς, τους εργαζόμενους, τους καταστηματάρχες, τους αγρότες, τους νέους μας που μεταναστεύουν συνεχώς στο εξωτερικό, με αποτέλεσμα περιοχές κυρίως στη Θράκη να ερημώνουν συνεχώς; Θα σκύψετε άραγε πάνω στα πραγματικά προβλήματα ή θα συνεχίσετε την απαξίωση του λαού και της περιοχής μας;

Κυρίες και κύριοι συνάδελφοι -και ευχαριστώ, κυρία Πρόεδρε, για την ανοχή-, τιμούμε τους Θρακιώτες. Τιμούμε τους μεγάλους αγώνες και τις θυσίες τους για τον ελληνισμό. Πρέπει, όμως, μπροστά σε τόσο σημαντικά ιστορικά γεγονότα, αποκατάσταση της αλήθειας και της ιστορικής μνήμης, να στεκόμαστε όλοι και όλες μας στο ύψος των περιστάσεων. Να μην σκεφτόμαστε μικροκομματικά ούτε να παρασυρόμαστε από το προεκλογικό κλίμα, το οποίο έχει διαμορφωθεί. Διότι, η Θράκη και οι Θρακιώτες μας αξίζουν πολύ περισσότερα.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Και εμείς ευχαριστούμε, κυρία συνάδελφε.

Τον λόγο τώρα εκ μέρους της Νέας Δημοκρατίας έχει ο κ. Κωτσός.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κυρία Πρόεδρε.

Κύριε Υπουργέ, αγαπητές και αγαπητοί συνάδελφοι, παρακολουθώ την ίδια μονότονη λεκτική από την πλευρά της Αντιπολίτευσης, που προφανώς πρέπει να προέρχεται από κάποιο memo που έρχεται από το κομματικό γραφείο, με λέξεις όπως «πανικός», «Κυβέρνηση σε αποδρομή», «προεκλογική περίοδος», ωσάν να μην παρακολουθούν οι συνάδελφοι της μειοψηφίας, της Αντιπολίτευσης, τι δηλώνει ο Πρωθυπουργός προς κάθε κατεύθυνση και σε κάθε ευκαιρία.

Σήμερα, σε συνέντευξη στον «ΣΚΑΪ», ξεκαθάρισε με τον πλέον εμφατικό τρόπο ότι οι εκλογές θα γίνουν στο τέλος της τετραετίας. Και μάλιστα, όχι μόνο με εμφατικό τρόπο, αλλά με αξιοπρέπεια, με προσήλωση θεσμική και βάζοντας πάνω απ’ όλα το καλό της χώρας.

Τι είπε ο Πρωθυπουργός σήμερα; «Παρ’ ότι είναι δύσκολος ο χειμώνας που έρχεται, αναλαμβάνω το πολιτικό κόστος. Δεν παίζω με τους θεσμούς. Δεν θέτω σε κίνδυνο τη σταθερότητα της χώρας, για να υπηρετήσω το συμφέρον της επανεκλογής μου και θα κριθώ στο τέλος της τετραετίας».

Προφανώς, αγαπητοί συνάδελφοι του ΣΥΡΙΖΑ, τα περισσότερα από αυτά είναι έννοιες άγνωστες για εσάς. Είναι κάτι που το διαπιστώσαμε και κατά τη διάρκεια της διακυβέρνησής σας, αλλά και πριν τη διακυβέρνηση, όταν ερχόσασταν με αφηγήματα έωλα, αφηγήματα τρανταχτά, τα οποία κατά τη διάρκεια της κυβερνητικής σας θητείας αποδείχθηκαν φενάκες, ψεύτικα. Και φυσικά, προχωρούσατε σε δημοψηφίσματα, για να ικανοποιήσετε το εκλογικό σας ακροατήριο, αλλά όταν βρισκόσασταν μπροστά στην πραγματικότητα, η αναστροφή που κάνατε ήταν εκατόν ογδόντα μοίρες.

Ε, λοιπόν, πριν από τρία χρόνια ο ελληνικός λαός, αυτή εδώ την ημέρα, επειδή ακριβώς αξιολόγησε τα έργα και τις ημέρες σας, έδωσε ηχηρή εντολή στη Νέα Δημοκρατία, στον Κυριάκο Μητσοτάκη να οδηγήσουν την Ελλάδα, να οδηγήσουν τις Ελληνίδες και τους Έλληνες σε μία άλλη διαδρομή: Τη διαδρομή της αξιοπιστίας, της πιστότητας, της σοβαρότητας, του εθνικού συμφέροντος. Αυτό υπηρετούμε τα τρία τελευταία χρόνια, παρ’ όλες τις δυσκολίες που έχουν προκύψει, οι οποίες, αν μη τι άλλο, και σοβαρότατες είναι και χρειάστηκε πολύ μεγάλη προσπάθεια από το σύνολο της Κυβέρνησης αλλά και υπομονή από τον ελληνικό λαό, προκειμένου να ξεπεράσουμε όλες αυτές τις δυσκολίες.

Έχοντας, λοιπόν, συμπληρώσει τρία χρόνια στη διακυβέρνηση της χώρας, οδεύουμε στην τελευταία χρονιά, την προεκλογική χρονιά, με στόχο να ολοκληρώσουμε το κυβερνητικό μας έργο και φυσικά, να κριθούμε από τον ελληνικό λαό για την παρουσία μας, για την προσφορά μας στο τέλος της τετραετίας.

Η Αντιπολίτευση, από την άλλη πλευρά, τι κάνει; Πριν λίγο καιρό το αφήγημά τους ήταν να προκηρυχθούν πρόωρες εκλογές, να πάμε σε πρόωρες εκλογές, να οδηγήσουμε τη χώρα σε πρόωρες εκλογές. Τώρα τελευταία ότι ο Κυριάκος Μητσοτάκης, η Νέα Δημοκρατία θα δραπετεύσει μέσω των πρόωρων εκλογών. Δεν είναι οξύμωρα όλα αυτά, συνάδελφοι; Δεν αυτοαναιρείστε;

Εν πάση περιπτώσει, δεν βλέπετε και τι θέλει ο ελληνικός λαός μέσα από τις δημοσκοπήσεις που βλέπουν το φως της δημοσιότητας διαρκώς; Σας έχει δώσει, σε οποιαδήποτε στιγμή αυτής της τριετούς θητείας, την αίσθηση ότι σας δίνει προβάδισμα; Το θεωρείτε τυχαίο αυτό και μάλιστα, μετά από μία τριετία εξαιρετικά μεγάλων και δύσκολων κρίσεων που έχει διαχειριστεί αυτή η Κυβέρνηση, να μην μπορείτε να διορθώσετε πολιτικό λόγο αξιόπιστο, ούτως ώστε να πείσετε τον ελληνικό λαό για όλα αυτά που φαντασιώνεστε ή που έχετε στο μυαλό σας;

Άκουσα και μια κουβέντα από συνάδελφο της Ελάσσονος Αντιπολίτευσης: «κακόμοιρος λαός». Ο κυρίαρχος λαός, ο αξιοπρεπής λαός έγινε κακόμοιρος λαός για κάποιους. Ε όχι! Πιθανότατα κακόμοιρο να τον βλέπετε εσείς ή να τον θέλετε εσείς.

Εμείς θέλουμε τον λαό και κυρίαρχο και αξιοπρεπή και με ευθύνη των πράξεων και των αποφάσεών του.

Να έρθω σε δύο, τρία σημεία του παρόντος νομοσχεδίου, γιατί άκουσα επίσης από τη μειοψηφία, από την Αντιπολίτευση, να διατείνεται πως η Κυβέρνηση θέλει να φιμώσει τις μειοψηφίες στα δημοτικά συμβούλια. Θέλω να σας κάνω γνωστό, αγαπητές και αγαπητοί συνάδελφοι, μετά από είκοσι ένα χρόνια που υπηρέτησα την τοπική αυτοδιοίκηση, ότι επί της ουσίας αυτό που κάνει η Κυβέρνηση είναι να προστατεύει τη λειτουργία των δημοτικών συμβουλίων. Κυρίως να τα προσανατολίζει στο να συζητούνται τα θέματα που έρχονται στην ημερήσια διάταξη και να μη δημιουργούνται πυροτεχνήματα προ ημερησίας διατάξεως και κυρίως, όταν στην αίθουσα βρίσκονται τηλεοπτικά κανάλια που αναμεταδίδουν τη συνεδρίαση, μόνο και μόνο για τη δημιουργία εντυπώσεων.

Στα είκοσι ένα χρόνια που έχω υπηρετήσει από τη θέση του δημάρχου την τοπική αυτοδιοίκηση, στο σύνολό τους -άντε να μην πω στο σύνολό τους-, στο 90% των περιπτώσεων η Αντιπολίτευση έπαιζε παιχνίδι εντυπώσεων μέσα από ερωτήσεις, προ ημερησίας διατάξεως θέματα, είτε για να αποκλίνει ή να παρεκκλίνει από τη συνεδρίαση είτε για να δημιουργήσει η ίδια εντυπώσεις. Θα πρέπει να συνεχιστεί αυτό; Δεν είναι θεσμικά κατοχυρωμένος ο ρόλος και της πλειοψηφίας και της μειοψηφίας μέσα στο δημοτικό συμβούλιο;

Ακούω και το επιχείρημα αν θα έρθει, λέει, έκτακτο γεγονός δεν θα μπορεί να το θέσει η μειοψηφία στο δημοτικό συμβούλιο. Μα έχετε την ψευδαίσθηση ότι όταν θα έρθει έκτακτο γεγονός δεν θα το θέσει ο δήμαρχος ή η πλειοψηφία; Ή αν υπάρχει τέτοιο θέμα, δεν θα το δεχθεί η πλειοψηφία να συζητηθεί, αν είναι πραγματικά έκτακτο και σοβαρό έκτακτο γεγονός και όχι για τη δημιουργία των εντυπώσεων;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μία τελευταία κουβέντα για το ζήτημα των αποκεντρωμένων διοικήσεων. Αμφισβητούμε ότι οι αποκεντρωμένες διοικήσεις είναι η έκφανση του κράτους στην περιφέρεια; Μήπως έχετε την άποψη ότι το κράτος θα πρέπει να φύγει παντελώς από την περιφέρεια; Να μην έχει εκπροσώπηση; Γιατί είναι μια τελείως διαφορετική προσέγγιση μετά τις δημόσιες διοικήσεις. Φαντάζομαι πως δεν το λέτε αυτό.

Από την ώρα, λοιπόν, που η αποκεντρωμένη διοίκηση είναι έκφανση του κράτους στην περιφέρεια, θα πρέπει να εκφράζει και τις κεντρικές πολιτικές που εκφράζονται μέσα από την Κυβέρνηση και βεβαίως, θα πρέπει να υπηρετούνται οι κεντρικές πολιτικές και στην αποκεντρωμένη διοίκηση. Ως εκ τούτου, πιστεύετε ότι ένας υπάλληλος, ένα στέλεχος ανώτερο ή ανώτατο της δημόσιας διοίκησης μπορεί να υπηρετήσει αυτού του είδους τις κεντρικές πολιτικές, χωρίς να σκέπτεται πολιτικό κόστος ή να μην κρύβεται πίσω από διατάξεις ή από νόμους, προκειμένου να αποφύγει να πάρει ευθύνες;

Εκτιμώ ότι ορθώς η Κυβέρνηση, ορθώς ο Υπουργός προωθούν αυτή τη διαδικασία του ορισμού επικεφαλής των αποκεντρωμένων διοικήσεων από την εκάστοτε διοίκηση του κράτους, προκειμένου το κράτος να έχει συνέχεια και να εκφράζεται με συνέχεια και προς την περιφέρεια.

Τελειώνοντας, κυρίες και κύριοι, θέλω να σας διαβεβαιώσω πως εμείς νομοθετούμε με γνώμονα την καλύτερη λειτουργία της πολιτείας και της κοινωνίας μας. Ακολουθούμε το μοντέλο του επιτελικού κράτους, στο οποίο πιστεύουμε και εκτιμούμε ότι δίνει λύση με τον καλύτερο δυνατό τρόπο στα προβλήματα των συμπολιτών μας.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο τώρα έχει η κ. Αδαμοπούλου, Ανεξάρτητη Βουλευτής.

**ΑΓΓΕΛΙΚΗ ΑΔΑΜΟΠΟΥΛΟΥ:** Κύριε Υπουργέ, κυρίες και κύριοι συνάδελφοι, συζητάμε σήμερα ένα νομοσχέδιο το οποίο αναδύει έντονο άρωμα εκλογών πάνω στις στάχτες των καμένων περιοχών, ένα θέμα για το οποίο τα κατεστημένα μέσα μαζικής ενημέρωσης δεν αφιέρωσαν ούτε τον ελάχιστο χρόνο από αυτόν που θα έπρεπε να διαθέσουν. Είδαμε ότι για άλλη μια χρονιά ήταν οι Ρουμάνοι πυροσβέστες αυτοί οι οποίοι έσπευσαν να συνδράμουν για να αντιμετωπιστούν τα πύρινα μέτωπα. Καταστράφηκε στην Άμφισσα ιστορικός ελαιώνας ο οποίος έχει αναδειχτεί μάλιστα ως παγκόσμιο μνημείο πολιτιστικής κληρονομιάς της UNESCO. Κι αυτό γιατί ο Πρωθυπουργός, η Κυβέρνηση, παρά τις περσινές εξαγγελίες από το φθινόπωρο, που και είχε ήδη μπει η Κυβέρνηση σε προεκλογική διάθεση, ότι θα ενισχύσει την πυρασφάλεια της χώρας. Τελικά, βλέπουμε ότι δεν έκαναν αυτά που έπρεπε ως επιτελικό κράτος. Ήταν ανέτοιμο και τη φετινή χρονιά το επιτελικό κράτος να αντιμετωπίσει τα μέτωπα. Αυτό αποδεικνύει περίτρανα ότι δεν ενίσχυσαν την πυρασφάλεια της χώρας ενώ θυμόμαστε ότι πέρυσι κάηκε η μισή Ελλάδα.

Έχουμε, λοιπόν, ένα καλυμμένο εκλογικό νομοσχέδιο, ένα συμπίλημα διατάξεων, τροπολογιών της τελευταίας στιγμής. Και βέβαια -παλιά μου τέχνη κόσκινο- πλήθος εξουσιοδοτήσεων διατάξεων για μελλοντικές υπουργικές αποφάσεις οι οποίες, λέει, θα ρυθμίσουν σε απροσδιόριστο χρόνο διάφορα μείζονα ζητήματα. Αυτό βεβαίως, είναι άλλο ένα δείγμα της άριστης νομοθέτησής σας η οποία ταιριάζει γάντι στο κυβερνητικό σας μοτίβο. Και βέβαια στο παραπέντε, προκειμένου να κερδίσετε κάποιες ψήφους, τροποποιείτε διατάξεις τις οποίες εσείς φέρατε πριν από τέσσερις μήνες, τον Μάρτιο του 2022 με το π.δ.15/2022. Και έρχεστε τώρα να τροποποιήσετε διατάξεις οι οποίες μεταξύ άλλων προβλέπουν και τα οικονομικά των εκλογών. Άρα, διαπιστώσατε τώρα, κατόπιν εορτής, δηλαδή, ότι υπάρχουν προβληματικές διατάξεις και πρέπει να προβείτε σε χίλιες δύο βελτιώσεις.

Οπωσδήποτε το νομοσχέδιό σας εκτός των άλλων αποτελεί και ένα μνημείο επικοινωνιακής εξαπάτησης. Και αυτό γιατί παρά τις διθυραμβικές αναφορές στη συνοδευτική αιτιολογική έκθεση βλέπουμε ότι εσείς περιορίζετε το εύρος των αρμοδιοτήτων των ελεγκτικών μηχανισμών. Αντί να ενισχύσετε, μειώνετε τη λογοδοσία, τη διαφάνεια την αντικειμενική ουδετερότητα των εποπτικών μηχανισμών. Περιορίζετε τις αρμοδιότητές τους και τις μεταθέτετε στους ίδιους τους ελεγχόμενους οι οποίοι με αυτό τον τρόπο ουσιαστικά θα παρακάμψουν τους ουσιαστικούς ελέγχους. Δηλαδή, Γιάννης κερνάει, Γιάννης πίνει.

Θέλω να κάνω μία πολύ μικρή αναφορά για τον σκανδαλώδη τρόπο με τον οποίο μειώνετε τα πρόστιμα και τις κυρώσεις που θα υφίστανται τα κόμματα και οι Βουλευτές οι οποίοι υποβάλλουν ελλιπείς ή εκπρόθεσμες δηλώσεις για τις εκλογικές δαπάνες. Μειώνετε το πρόστιμο από την παρακράτηση του 10% της ετήσιας βουλευτικής αποζημίωσης στα 1.000 ευρώ, ενώ για τους Βουλευτές ή τα κόμματα που παραβιάζουν τη νομοθεσία περί δαπανών και εσόδων μειώνετε την παρακράτηση από το 50% στο 20%.

Πάμε να δούμε το άρθρο 20 για τους περίφημους ειδικούς τραπεζικούς λογαριασμούς. Εδώ λέτε ότι αποτελούν έσοδα των κομμάτων τα ποσά τα οποία συγκεντρώνουν και τα οποία προέρχονται από οποιαδήποτε άλλη δραστηριότητα η οποία σχετίζεται με τη λειτουργία του κόμματος ενώ η ισχύουσα διατύπωση είναι «από οποιαδήποτε άλλη δραστηριότητα». Και το ερώτημα είναι όταν ένα ποσό δεν σχετίζεται με δραστηριότητα, δεν απορρέει από δραστηριότητα που σχετίζεται αυστηρά με τη λειτουργία του κόμματος δεν είναι κομματικό έσοδο; Και ποιος θα κρίνει και θα ελέγξει αν είναι κομματικό έσοδο; Ο αόρατος κανένας που εσείς εδώ προσδιορίζετε; Γιατί με αυτό τον τρόπο δίνετε μια λευκή επιταγή και στα κόμματα και στους Βουλευτές να βαφτίζουν ό,τι εκείνοι κρίνουν κατά το δοκούν ως άσχετο με τη λειτουργία του κόμματος ή με την ιδιότητά τους και έτσι να διακινείται μαύρο και άραχνο χρήμα ακριβώς μέσω αυτών των ειδικών τραπεζικών λογαριασμών. Άρα μιλάμε για το θρίαμβο της αδιαφάνειας.

Στο άρθρο 26, περιορίζετε την εμβέλεια της επιτροπής ελέγχου και ουσιαστικά δίνετε την ελευθερία στους υπόχρεους οι ίδιοι να κρίνουν και να αποτιμήσουν τις εισφορές σε είδος. Αντί να αυξήσετε, μειώνετε τον αριθμό και το είδος των εγγράφων που θα πρέπει να υποβάλουν στην επιτροπή ελέγχου και η οποία στη συνέχεια θα δημοσιοποιήσει τα έγγραφα αυτά, όπως είναι τα δάνεια, τα οποία έχουν πάρει από τα πιστωτικά ιδρύματα. Μέχρι τώρα δεν υπάρχει αυτή η προϋπόθεση αλλά η ανεξαιρέτως δημοσιοποίηση όλων των εγγράφων κατόπιν ελέγχου της επιτροπής ελέγχου. Απορούμε, δηλαδή, πως δεν δώσετε στους υπόχρεους και πιστοποίηση ορκωτού λογιστή ή ορκωτού ελεγκτή. Τώρα λέτε ότι μόνο τα στοιχεία τα οποία θα γνωστοποιούν στην επιτροπή θα δημοσιοποιούνται. Άρα, δηλαδή, με αυτή τη λογική αν η Νέα Δημοκρατία θέλει να γνωστοποιήσει στην επιτροπή από τα 350 εκατομμύρια ευρώ που οφείλει τα 50 εκατομμύρια ευρώ, αυτά θα γνωστοποιήσει και αυτά θα δημοσιεύσει στη συνέχεια η επιτροπή ελέγχου.

Πραγματικά το ερώτημά μου είναι δεν αισχύνεστε που νομιμοποιείτε με αυτό τον τρόπο; Δεν ντρέπεστε που νομιμοποιείτε το ψέμα και την κοροϊδία; Θα πηγαίνουν ακόμη και Βουλευτές της δικής σας παράταξης να κάνουν προεκλογικές περιοδείες και ο κόσμος θα τους αντιμετωπίζει ως εκπρόσωπους της κοροϊδίας και της μπαμπεσιάς; Αντί να αυστηροποιήσετε τους ελέγχους έτσι ώστε οι Βουλευτές να είναι υπόδειγμα εντιμότητας, να αποδεικνύουν ότι έχουν καθαρά χέρια και να είναι παράδειγμα προς μίμηση για τους πολίτες, εσείς θέλετε να τους κάνετε μπαταχτσήδες ακόμη κι αν δεν είναι, να τους φορτώσετε αυτή τη ρετσινιά, ότι είναι μπαμπέσηδες, ότι με λίγα λόγια κοροϊδεύουν, ότι είναι μασκαράδες και ότι είναι μπαγαπόντηδες και να τους ακολουθεί μονίμως αυτή η υποψία και η σκιά της αδιαφάνειας και του απατεώνα.

Τα κάνετε όλα αυτά την ίδια στιγμή που ο Πρωθυπουργός στο Ευρωκοινοβούλιο εκτέθηκε ανεπανόρθωτα μιλώντας σε άδεια έδρανα μέσα σε ένα πλαίσιο διεθνούς απαξίωσης της εικόνας της χώρας. Δέχθηκε ένα ανελέητο ράπισμα από διεθνείς θεσμικούς παράγοντες για τις πομπές σας στην ελευθερία του Τύπου, για τις πομπές σας στο κράτος δικαίου, στη διαφάνεια, για τις διώξεις, για τη φίμωση και τη σύλληψη δημοσιογράφων και δικαστών. Εσείς τι κάνετε, λοιπόν; Εσείς βουλιάζετε ακόμη περισσότερο στο βούρκο της ανυποληψίας και βυθίζετε τη χώρα ακόμη χειρότερα στην απελπισία.

Τελειώνω, λέγοντας, αλήθεια, με τόσο παρασκήνιο και με τόσες διαρροές από τους Βουλευτές σας που διαδίδουν ημερομηνία πρόωρων εκλογών, ποιο θα είναι το εθνικό ζήτημα εξαιρετικής σημασίας που θα επικαλεστείτε με βάση το άρθρο 41 του Συντάγματος για να εξαγγείλετε πρόωρες εκλογές; Διότι κανείς δεν μπορεί να πιστέψει ότι δεν θα στήσετε μια απορρύθμιση στα οικονομικά ή στα εθνικά ζητήματα προκειμένου να δικαιολογήσετε τον πανικό σας. Βεβαίως μία ώρα αρχύτερα για την άτακτη φυγή σας είναι μία ώρα καλύτερη, μια ώρα νωρίτερης σωτηρίας για αυτόν τον τόπο.

**ΠΡΟΕΔΡΕΥΟΥΣΑ (Σοφία Σακοράφα):** Τον λόγο τώρα έχει ο κ. Μουλκιώτης από το Κίνημα Αλλαγής.

**ΓΕΩΡΓΙΟΣ ΜΟΥΛΚΙΩΤΗΣ:** Σας ευχαριστώ, κυρία Πρόεδρε.

Κυρίες και κύριοι συνάδελφοι, η Κυβέρνηση για μια ακόμα φορά φέρνει ένα νομοσχέδιο σκούπα στη Βουλή το οποίο σε κάθε περίπτωση δεν έχει καμμία σχέση με τις αρχές της καλής νομοθέτησης που τόσο πολύ προσπάθησε επί τρία χρόνια μέχρι σήμερα να μας πείσει ότι υπηρετεί. Τρία χρόνια κακή νομοθέτηση. Αυτός είναι ο κανόνας όσον αφορά την Κυβέρνηση της Νέας Δημοκρατίας. Ένα νομοσχέδιο ακόμα που ενώ θα πούμε ότι ορθά θεσπίζει συμπληρωματικά μέτρα προκειμένου να είναι εφικτή στη χώρα μας η εφαρμογή του εν θέματι κανονισμού για την ευρωπαϊκή πρωτοβουλία πολιτών, επισκιάζεται από σωρεία απαράδεκτων διατάξεων. Και βεβαίως διατάξεων διαφορετικής φύσεως οι οποίες τονίζουν από κάθε περίπτωση και σε κάθε περίπτωση αυτό το οποίο η Κυβέρνηση θέλει να αναφέρει ως επιτελικό κράτος.

Δεν είναι επιτελικό κράτος αυτή η διοίκηση, η οποία ασκείται με τέτοιο τρόπο που κάθε μέρα αλληλοαναιρείται. Είναι απαράδεκτο φαινόμενο. Για χρόνια η Κυβέρνηση προσπαθεί να κάνει κάθε δυνατό, προκειμένου να αποδείξει ότι δεν υπηρετούνται οι αρχές της καλής νομοθέτησης και του επιτελικού κράτους.

Η πιο «εμβληματική» διάταξη είναι η ρύθμιση που επηρεάζει και περιορίζει τα δικαιώματα των παρατάξεων της αντιπολίτευσης στα δημοτικά συμβούλια. Άκουσα προηγουμένως συνάδελφό μας από την κυβερνητική παράταξη, ο οποίος θέλει να μας πείσει ότι είναι μια σωστή διάταξη γιατί έχει υπηρετήσει –λέει- την αυτοδιοίκηση και μας είπε ότι είναι σωστή η διάταξη που περιορίζει τα δικαιώματα της μειοψηφίας και της αντιπολίτευσης στα δημοτικά συμβούλια.

Αλήθεια, ξέρει πιο καλά η Κυβέρνηση, ξέρει πιο καλά η διοίκηση και γενικότερα η εκτελεστική εξουσία το πώς η τοπική αυτοδιοίκηση θα υπηρετεί και θα διαχειρίζεται τα του οίκου της; Αυτό που ακούστηκε; Με ποιον τρόπο, δηλαδή, θέλει να κάνει τον «παιδονόμο» η Κυβέρνηση στην τοπική αυτοδιοίκηση; Με ποιον τρόπο και για ποιο λόγο; Και τι την ωθεί τώρα να κάνει τον «παιδονόμο» στα δημοτικά συμβούλια και να τους πει πώς θα κινηθούν; Μήπως πρέπει να τους καθορίσει και την ημερήσια διάταξη, για να το ξεκαθαρίσουμε; Τελικά πιστεύει η Κυβέρνηση στην τοπική αυτοδιοίκηση;

Κυρίες και κύριοι συνάδελφοι, δεν αναφέρομαι σε κάτι πρωτόγνωρο. Γνωρίζετε πάρα πολύ καλά ότι αυτή η παράταξη ουδέποτε πίστεψε στην τοπική αυτοδιοίκηση και ουδέποτε πίστεψε στην υλοποίηση αποφάσεων των συνεδριάσεων της τοπικής αυτοδιοίκησης. Να επαναφέρω και να πω: Πίστεψε ποτέ στον «ΚΑΠΟΔΙΣΤΡΙΑ»; Όχι. Πίστεψε ποτέ στην αιρετή νομαρχία; Στον αιρετό νομάρχη; Όχι. Πίστεψε ποτέ στην αιρετή περιφέρεια; Όχι. Τι τα έκανε αυτά τα νομοσχέδια; Τα καταψήφισε. Και τώρα που είναι Κυβέρνηση πώς υλοποιεί τον τρόπο της καταψήφισης; Με αρνητικές εκδοχές τις οποίες εισάγει στη Βουλή ως νομοσχέδια και ζητά να ψηφιστούν.

Είναι εξαιρετικά επώδυνο για εμάς, για το ΠΑΣΟΚ το οποίο έχει «χύσει αίμα» για την ίδρυση και εδραίωση του θεσμού και την ανάπτυξη αυτοδιοίκησης, να βλέπουμε αυτές τις ωμές παρεμβάσεις, γιατί είναι ωμές παρεμβάσεις, στη λειτουργία αυτού του οικοδομήματος.

Είναι γεγονός ότι ποτέ δεν είδε η Κυβέρνηση και αυτή η παράταξη με καλό μάτι την αυτοδιοίκηση. Την αντιμετώπιζε μόνιμα, και συνεχίζει να αντιμετωπίζει, σαν εργαλείο ενίσχυσης της κομματικής επιρροής. Δεν την βλέπει σαν βάθρο δημοκρατίας -δεν το γνωρίζει αυτό- αλλά σαν μεγάλο βραχίονα και μακρύ χέρι για την οικοδόμηση ενός δικού της πελατειακού κράτους.

Το πρωί ακούσαμε τον κύριο Υπουργό, μέσω Webex, να λέει ότι η αυτοδιοίκηση, τα δημοτικά συμβούλια, είναι διοίκηση. Μα, δεν είναι διοίκηση. Είναι τοπική αυτοδιοίκηση με συγκεκριμένες αρμοδιότητες, συνταγματικά κατοχυρωμένες. Να τελειώσουμε με αυτό. Η αντίληψη αυτή να σταματήσει σε αυτήν την Αίθουσα. Η αυτοδιοίκηση δεν έχει καμμία σχέση με την κεντρική εξουσία. Η αυτοδιοίκηση είναι ξένη, διεκδικεί από την κεντρική εξουσία.

Κύριε Υπουργέ, εμείς έχουμε την αίσθηση ότι το παρακάνετε με αυτή την διάταξη, που είναι απόπειρα φίμωσης των δημοτικών παρατάξεων. Και δεν υπάρχει καμμία αμφισβήτηση ότι είναι αναφαίρετο δικαίωμα, και το λέμε και αγωνιζόμαστε γι’ αυτό και θα αγωνιστούμε, αλλά και οι επικεφαλής των παρατάξεων της Αντιπολίτευσης να γίνουν κατεπείγοντα θέματα προ ημερήσιας διάταξης. Γνωρίζουν και έχουν ευθύνη οι αιρετοί, δεν είναι ανεύθυνοι οι αιρετοί. Μην τους κολλάτε ρετσινιές για να δημιουργήσετε τέτοιες καταστάσεις και να περάσετε τέτοια νομοθετήματα.

Ξέρουμε όσοι έχουμε περάσει ως αιρετοί τι θέματα ανακύπτουν και έπρεπε να είναι εκτός ημερήσιας διάταξης. Ξέρουμε πως όλα αυτά γίνονται και πώς λαμβάνονταν αποφάσεις, έστω και καθ’ υπερβολή, αλλά αυτό ήταν σε πολύ λίγες περιπτώσεις.

Η αυτοδιοίκηση έπαιρνε και παίρνει υπεύθυνα αποφάσεις και εκτελεί την αποστολή που της έχει αναθέσει ο λαός. Εμείς πιστέψαμε και στην αξία του διαλόγου και σεβόμαστε την αξία του διαλόγου, αλλά και την προστασία όλων των δικαιωμάτων των αιρετών. Τους αιρετούς τους επιλέγουν οι πολίτες με την ψήφο τους και τους κρίνουν παράλληλα. Άρα, αφήστε την προστασία. Ξέρουν οι πολίτες πώς πάνε και τι κάνουν.

Πιστεύω ότι επιχειρείτε με αυτόν τον τρόπο να θωρακίσετε τις τοπικές αρχές σε όλη τη χώρα για να υλοποιούνται μόνο οι αποφάσεις της κεντρικής εξουσίας και να μην συζητούνται στα δημοτικά συμβούλια τα προβλήματα τα οποία απασχολούν την κοινωνία.

Κύριε Υπουργέ, αφήστε τα δημοτικά συμβούλια να κανονίσουν τα του οίκου τους. Έχουν αυτή την αποκλειστική αρμοδιότητα και ευθύνη. Έχουν και τη δυνατότητα και το δικαίωμα, αλλά έχουν και την ευθύνη. Γι’ αυτόν τον λόγο καταθέσαμε αίτημα ονομαστικής ψηφοφορίας για το άρθρο 44. Πρέπει να υπάρξει αναλυτικά ατομική ευθύνη για το πώς ο καθένας βλέπει τον ρόλο της αυτοδιοίκησης.

Και σαν να μην έφτανε αυτό, κυρίες και κύριοι συνάδελφοι, έχουμε μια άλλη απαράδεκτη διάταξη στο άρθρο 40 στην παράγραφο. 15. Πρόκειται για μια φωτογραφική τσεκουριά για μια συγκεκριμένη επιχείρηση, τη ΔΕΠΟΔΑΛ Ανώνυμη Εταιρεία των Δήμων Λειβαδιάς, Διστόμου, Αντίκυρας, Αράχοβας και Ορχομενού. Επιχειρείται με τρόπο να απαξιωθεί για μια ακόμα φορά ο ρόλος της τοπικής αυτοδιοίκησης και των αρμοδιοτήτων της, όπως είναι η διαχείριση των απορριμμάτων η οποία προβλέπεται από συγκεκριμένες διατάξεις και από τον καταστατικό χάρτη της χώρας.

Αδιαφορείτε -τι άλλο να πω;- για αποτελέσματα διεκδικήσεων και με μια κακογραφημένη νομοθετική διάταξη προχωρείτε σε κατάργηση και οδηγείτε σε συγχώνευση με άλλη εταιρεία. Τα δημοτικά συμβούλια έχουν πάρει συγκεκριμένη απόφαση. Όλα τα δημοτικά συμβούλια έχουν πάρει θέση, έχουν ευθύνη και ζητάμε να υπάρχει η δική τους ευθύνη και να κατοχυρωθεί. Δεν έχει δικαίωμα η κεντρική διοίκηση να παρεμβαίνει. Δεν μπορεί να παρεμβαίνει.

Θα καταλήξω, κυρία Πρόεδρε, αναφερόμενος στις τροπολογίες. Έχω να πω για την τροπολογία 1360. Πρόκειται για πληθώρα άρθρων ατάκτως ερριμμένων. Άλλα πρέπει να ψηφιστούν και άλλα δεν πρέπει να ψηφιστούν. Όμως, η Κυβέρνηση θέλει να ψηφίσουμε με μια ψήφο όλη την τροπολογία. Δεν μπορεί να συνεχιστεί αυτό. Δεν μπορούμε να ψηφίσουμε αυτό που δεν θέλουμε σώνει και καλά, επειδή υπάρχουν κάποια άρθρα τα οποία πράγματι θέλουμε να ψηφίσουμε. Άλλα είναι για «ναι» και άλλα είναι για «όχι».

Να σας πω και κάτι; Γιατί αυτή η τροπολογία, κύριε Υπουργέ, δεν έρχεται στο ΦΕΚ που θα δημοσιευθεί ως ένα άρθρο, αλλά και αυτή η τροπολογία, και όλες οι τροπολογίες, έρχονται ως ξεχωριστό άρθρο η καθεμία με τον δικό της αριθμό; Δεν έχει λοιπόν κάθε άρθρο την αυτοτέλεια του; Την έχει. Εδώ γιατί δεν θέλετε να ψηφίσουμε αυτοτελώς κάθε άρθρο; Γιατί μας αναγκάζετε -και όλη την Αντιπολίτευση, αλλά ακόμα και τους Βουλευτές της Πλειοψηφίας- να ψηφίσουμε κάτι με το οποίο ενδεχομένως διαφωνούμε; Είναι κακό δείγμα κι αυτό και γι’ αυτό είπα ότι καταρρέει ο μύθος της καλής νομοθέτησης. Συνεχίζεται η κακή νομοθέτηση τρία χρόνια.

Εμείς σας προειδοποιούμε ότι δεν πρόκειται να αφήσουμε την αυτοδιοίκηση, κύριε Υπουργέ, να έρπεται στις πελατειακές ορέξεις σας.

Στους «Νόμους» του Πλάτωνα, κυρίες και κύριοι συνάδελφοι, υπάρχει μια εξαιρετική ρήση: «Σε όποια πόλη ο νόμος υποτάσσεται και ακυρώνεται από τους άρχοντες βλέπω πολύ γρήγορη την καταστροφή της». Αυτό το έλεγε ο Πλάτωνας στους «Νόμους».

Ελπίζουμε και ελπίζω, κύριε Πρόεδρε, να μην βλέπουμε την αρχή του τέλους μας. Αν όμως είναι έτσι, εμείς είμαστε εδώ για να κρατήσουμε τη χώρα μακριά από τον γκρεμό που την οδηγείτε με αυτό τον τρόπο που νομοθετείτε.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε, κύριε συνάδελφε.

Τον λόγο έχει τώρα ο κ. Βολουδάκης εκ μέρους της Νέας Δημοκρατίας.

**ΜΑΝΟΥΣΟΣ - ΚΩΝΣΤΑΝΤΙΝΟΣ ΒΟΛΟΥΔΑΚΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, το νομοσχέδιο που συζητάμε σήμερα εισαγάγει μια σειρά από διατάξεις που κάνουν τη λειτουργία του κράτους καλύτερη, ταχύτερη και αποτελεσματικότερη. Ο χρόνος δεν επιτρέπει να ασχοληθώ ούτε καν με πολλές από τις διατάξεις αυτές, δεδομένου ότι έχω να υποστηρίξω και μια τροπολογία μου, για την οποία θα μιλήσω στο τέλος. Όμως, επιλέγω δύο σημεία από αυτά που προκάλεσαν μεγάλη συζήτηση εδώ και που πιστεύω ότι είναι ζητήματα που αφορούν τον πολίτη άμεσα και γίνονται κατανοητά στον πολίτη άμεσα.

Ανάμεσα στα άλλα, με το νομοσχέδιο αυτό εισάγεται μια αλλαγή στη διαδικασία με την οποία λειτουργούν τα δημοτικά συμβούλια, τα οποία έχουν ταλαιπωρηθεί από τα αποτελέσματα της απλής αναλογικής στις εκλογές και πολλοί πολίτες, ως δημότες, αντιλαμβάνονται τι εννοώ.

Και άκουσα εδώ την Αντιπολίτευση και κατ’ εξοχήν την Αξιωματική Αντιπολίτευση να περιγράφει την αλλαγή ολοφυρόμενη σαν να είχαμε μπροστά μας μια πραγματική καταστρατήγηση της δημοκρατίας, σαν να είμαστε μπροστά σε ένα πραξικόπημα. Και ποια είναι αυτή η τρομερή αλλαγή σε σχέση με το παρελθόν; Είναι ότι οφείλει όποια δημοτική παράταξη θέλει να εισαγάγει προς συζήτηση θέμα εκτός ημερησίας διατάξεως να το προτείνει δύο μέρες πριν. Άρα, λέει η Αντιπολίτευση ότι δεν μπορούν να αντιμετωπιστούν τα έκτακτα φαινόμενα.

Με συγχωρείτε, κατ’ αρχάς μπορούν μια χαρά να αντιμετωπιστούν, γιατί μπορεί και σήμερα και μετά την ψήφιση της διάταξης αυτής να ψηφιστούν στο δημοτικό συμβούλιο και να συζητηθούν, απλώς μετά την ημερήσια διάταξη, που είναι νομίζω εύλογο.

Η τρομερή αλλαγή των δύο ημερών πριν αυτό που επιτυγχάνει -και καλώς το κάνει κατά την άποψή μου- είναι ότι εισαγάγει στο δημόσιο λόγο κάτι που εδώ το έχουμε σε μεγάλο βαθμό στη Βουλή, αλλά καλό είναι να πάει και στα δημοτικά συμβούλια, ότι μιλάμε για θέματα πάνω στα οποία έχουμε προετοιμαστεί.

Τι είδους συζήτηση επί της ουσίας γίνεται με ένα θέμα το οποίο έρχεται εκείνη την ώρα και καλούνται όλοι να πάρουν θέση; Αυτό είναι η πολιτική των εντυπώσεων και όχι της ουσίας. Και η διάταξη που ψηφίζουμε σήμερα έρχεται να διορθώσει την έμφαση έως σήμερα στην πολιτική των εντυπώσεων και να κατευθύνει τα πράγματα στην πολιτική της ουσίας, αφήνοντας και τη δυνατότητα που υπάρχει και σήμερα να εισάγονται και έκτακτα θέματα για πολύ ειδικές περιπτώσεις, εφόσον ψηφιστούν στο δημοτικό συμβούλιο απλώς μετά την ημερήσια διάταξη. Τρομερό! Αντί να συζητηθούν πριν την ημερήσια διάταξη, θα συζητηθούν μετά.

Και για αυτό ακούσαμε εδώ όλη αυτή την πολεμική που περιγράφει τα πράγματα σαν να πρόκειται για φίμωση της τοπικής αυτοδιοίκησης, των παρατάξεων των μειονοτήτων. Το αφήνω αυτό στους πολίτες.

Το δεύτερο ζήτημα, το οποίο θεωρώ σημαντικό και θετικό, είναι ο ορισμός και πάλι γενικού γραμματέα της αποκεντρωμένης διοίκησης. Ως σήμερα έχουμε συντονιστές της αποκεντρωμένης διοίκησης προερχόμενους από την υπηρεσία. Με τη διάταξη που ψηφίζουμε σήμερα θα έχουμε μετακλητούς οριζόμενους από την εκάστοτε κυβέρνηση επικεφαλής των αποκεντρωμένων διοικήσεων.

Και αυτό είναι για μένα απαραίτητο, γιατί η υπηρεσία λειτουργεί και κάνει τη δουλειά της όπως πρέπει. Χρειάζεται, όμως, να μπει στην λειτουργία και των αποκεντρωμένων διοικήσεων κάτι το οποίο σιγά-σιγά εισάγεται παντού, το οποίο είναι η έννοια της δυνατότητας αξιολόγησης πραγματικής των αποτελεσμάτων και μάλιστα της δημιουργίας αποτελεσμάτων μέσα σε συγκεκριμένο χρόνο. Χρειάζεται δηλαδή, να υπάρχει κάποιος, ο οποίος δεν είναι υπηρεσιακός παράγων και γι’ αυτό έχει την πίεση του να αποδείξει ότι λειτουργεί στη βάση αυτού που η δημοκρατικά εκλεγμένη κυβέρνηση έχει ορίσει ως πρόγραμμα και ότι λειτουργεί και μέσα σε χρόνο εύλογο. Αν κάποιος πιστεύει ότι σήμερα είναι όλα καλά με τις αποκεντρωμένες διοικήσεις ας ρωτήσει κάποιον πολίτη που έχει κάποιο θέμα με τα ΣΥΠΟΘΑ, πολεοδομικού χαρακτήρα. Αυτά ήθελα να πω για το νομοσχέδιο.

Θα ήθελα τώρα να πω δυο λόγια για την τροπολογία, την οποία έχω καταθέσει, αφορμή για την οποία απετέλεσαν τα όσα είδαν το φως της δημοσιότητας πριν λίγους μήνες από μια υπόθεση στα Χανιά του ιδιωτικού γηροκομείου, το οποίο έγινε γνωστό από τις απαράδεκτες συνθήκες που επικρατούσαν εκεί. Είναι μια υπόθεση που βρίσκεται σήμερα στη δικαιοσύνη και γι’ αυτό δεν θα πω πολλά για αυτήν.

Από τη δικογραφία που μεγάλο μέρος της διέρρευσε είδαμε, διαβάσαμε συνθήκες και σκηνές που μας έκαναν όλους να ντραπούμε, γιατί δεν ανταποκρίνονται σε αυτό που η ελληνική κοινωνία, οι Έλληνες πολίτες αισθάνονται και πράττουν απέναντι στους ηλικιωμένους τους. Είδαμε ακόμη από τη δικογραφία ότι υπάρχει κάποιο πρόβλημα στον τρόπο με τον οποίο η πολιτεία ελέγχει τις δομές αυτές. Οι επιτόπου έλεγχοι της νομιμότητας της λειτουργίας των προνοιακών δομών διενεργούνται από την περιφερειακή αυτοδιοίκηση και μάλιστα από τα όργανα της περιφερειακής ενότητας, στην οποία βρίσκεται η ελεγχόμενη δομή.

Καταλαβαίνετε τι σημαίνει τώρα αυτό. Ίδιοι υπάλληλοι για πολλά χρόνια στις ίδιες θέσεις, λίγοι υπάλληλοι, λίγες δομές. Αυτό το δεδομένο σημαίνει ότι καθίσταται πιθανό οι έλεγχοι να μην επιτυγχάνουν το μέγιστο της διαφάνειας και της αποτελεσματικότητας. Και αυτό γιατί ενδέχεται να παρεισφρέουν στην άσκηση των ελέγχων ανθρώπινοι παράγοντες συνδεόμενοι με την επί πολλά έτη τριβή και εξοικείωση μεταξύ ελεγκτών και ελεγχόμενων. Πιστεύω ότι όλοι το καταλαβαίνουμε αυτό.

Για να αντιμετωπιστεί ο κίνδυνος αυτός με τη διάταξη που εισηγούμαι εισάγεται μια νέα σειρά τακτικών ελέγχων των προνοιακών δομών, οι οποίοι θα διενεργούνται από υπηρεσίες γειτονικής περιφερειακής ενότητας και όχι από τις υπηρεσίες της οικείας περιφερειακής ενότητας της υπό έλεγχο δομής. Οι έλεγχοι αυτοί δεν καταργούν τους ήδη διενεργούμενους, προστίθενται σε αυτούς για να πετύχουν μεγαλύτερη διαφάνεια και αποτελεσματικότητα.

Πώς; Με ποιον τρόπο; Με μια πολύ απλή ιδέα. Τουλάχιστον μια φορά το εξάμηνο στους φορείς που ελέγχονται από την περιφερειακή αυτοδιοίκηση της παροχής προνοιακών υπηρεσιών, θα διενεργείται μια πρόσθετη αυτοψία από κλιμάκιο δύο τουλάχιστον υπαλλήλων αρμοδίων γειτονικής περιφερειακής ενότητας, μεταξύ των οποίων θα είναι και ο κοινωνικός σύμβουλος της περιφέρειας. Ο κοινωνικός σύμβουλος είναι θεσμός που εισήγαγε η Κυβέρνηση αυτή, η αρμόδια Υφυπουργός η κ. Μιχαηλίδου ακριβώς για να αυξήσει το επίπεδο των ελέγχων της ποιότητας των παρεχόμενων υπηρεσιών. Το κλιμάκιο θα ορίζεται με απόφαση του περιφερειάρχη. Ο περιφερειάρχης θα φροντίζει να εναλλάσσονται τα πρόσωπα κατά το δυνατόν, γιατί αυτό είναι το ζητούμενο. Και βέβαια τα έξοδα της μετάβασης των ελεγκτών στη γειτονική περιφερειακή ενότητα θα καλύπτονται από την υπηρεσία.

Πιστεύω, κυρίες και κύριοι συνάδελφοι, ότι θα είναι ένας απλός τρόπος να κάνουμε τους ελέγχους πιο αντικειμενικούς, πιο διαφανείς και πιο αποτελεσματικούς. Το χρωστάμε στους ηλικιωμένους. Το χρωστάμε στους ανθρώπους που έχουν ανάγκη τις υπηρεσίες της πρόνοιας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Θα δώσω τώρα τον λόγο στην κ. Αντωνίου εκ μέρους του Κινήματος Αλλαγής.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Ευχαριστώ, κυρία Πρόεδρε.

Κυρίες και κύριοι συνάδελφοι, έχουμε μπει στην τελική ευθεία της κρίσης αυτής της Κυβέρνησης από τον ελληνικό λαό και ήρθε η ώρα του απολογισμού σε όλα τα επίπεδα.

Το υπό συζήτηση νομοσχέδιο είναι μια πολύ καλή ευκαιρία να αξιολογήσουμε τα έργα και τις ημέρες της στην αυτοδιοίκηση, γιατί η Νέα Δημοκρατία αποδείχτηκε εξαιρετικά συνεπής στη συντηρητική ιστορία και ατζέντα της στο πεδίο της αυτοδιοίκησης, μιας ατζέντας της οποίας ο επίλογος είναι το βαθιά συντηρητικό και απαράδεκτο άρθρο 44 του νομοσχεδίου που καταργεί το διαχρονικό δικαίωμα των δημοτικών συμβουλίων να εγείρουν κατεπείγοντα θέματα προ ημερήσιας διάταξης. Αποτελεί μια αντιδημοκρατική και αυταρχική απόπειρα της Νέας Δημοκρατίας να φιμώσει τις δημοτικές παρατάξεις.

Ως ΠΑΣΟΚ - Κίνημα Αλλαγής υπήρξαμε το πρώτο κόμμα που ζητήσαμε την απόσυρσή της, ήδη από τις 8 Ιουνίου και γι’ αυτό άλλωστε καταθέσαμε και το αίτημα ονομαστικής ψηφοφορίας.

Και στο Συμβούλιο της ΚΕΔΕ στις 16 Ιουνίου στο Αγρίνιο, όπου συζητήθηκε το θέμα, όλες οι παρατάξεις δια των εκπροσώπων τους τοποθετήθηκαν αρνητικά για τη συγκεκριμένη ρύθμιση, τονίζοντας ότι πρόκειται για αντιδημοκρατικές μεθοδεύσεις της Κυβέρνησης, παρ’ όλο που κάποιοι μετά φάνηκε ότι νέρωσαν τη θέση τους για να παραμείνουν αρεστοί στην Κυβέρνηση.

Μετά από την κλιμάκωση της κατακραυγής για το θέμα αναγκαστήκατε, κύριοι της Κυβέρνησης, να ανασκευάσετε την αρχική σας θέση. Με τη διάταξη που φέρατε τελικά προβλέψατε ένα υπόλειμμα δικαιώματος με τόσο δυσχερείς προϋποθέσεις εφαρμογής που το καθιστούν ουσιαστικά ανεφάρμοστο. Δηλαδή, τι λέτε;

Λέτε ότι θα πρέπει οι συνδυασμοί της Αντιπολίτευσης να αποκτήσουν προφητικές ικανότητες, ώστε να προβλέπουν τα επείγοντα γεγονότα και να προτείνουν τη συμπλήρωση της ημερήσιας διάταξης πέντε μέρες πριν από τη συνεδρίαση του δημοτικού συμβουλίου. Δεν περιμέναμε τίποτα περισσότερο από την παρούσα Κυβέρνηση. Η Κυβέρνηση του κ. Μητσοτάκη αποδεικνύει συστηματικά και επανειλημμένα ότι δεν έχει κουλτούρα δημοκρατίας.

Το βλέπουμε καθημερινά στη Βουλή με τις διατάξεις κακής νομοθέτησης, όταν έρχονται για ψήφιση ολόκληρα τμήματα νομοσχεδίων και πλήθος τροπολογιών που δεν έχουν περάσει ποτέ από διαδικασίες δημόσιας και ανοιχτής διαβούλευσης. Το βλέπουμε στην οργανωμένη επιχείρηση για ασφυκτικό έλεγχο του επικοινωνιακού τοπίου, ώστε να γίνονται αόρατα όλα τα γεγονότα ή οι απόψεις που ενοχλούν πραγματικά την Κυβέρνηση.

Στον χώρο της αυτοδιοίκησης Α΄ και Β΄ βαθμού επί των ημερών της Νέας Δημοκρατίας νοθεύτηκαν σταδιακά, αλλά μεθοδικά βασικές αρχές δημοκρατικής αντιπροσώπευσης.

Με μια σειρά διατάξεων αφαιρέσατε αρμοδιότητες από τα δημοτικά και περιφερειακά συμβούλια και τις μεταφέρατε στις οικονομικές επιτροπές, με τον ν.4623 του 2019, και αφού είχαν προηγηθεί οι εκλογές της αυτοδιοίκησης τον Μάιο του 2019. Αποψιλωμένα από αρμοδιότητες, τα δημοτικά και περιφερειακά συμβούλια έχουν μετατραπεί σε κυρωτικούς μηχανισμούς των δεσμευτικών εισηγήσεων της οικονομικής επιτροπής.

Παράλληλα, τον Οκτώβριο του 2019 με το άρθρο 184 του ν.4635 δώσατε το πράσινο φως για να λαμβάνονται αποφάσεις στα περιφερειακά και δημοτικά συμβούλια δια περιφοράς, δηλαδή, χωρίς να υπάρχει συνεδρίαση και διάλογος.

Πέραν, όμως, της αναφοράς στο νομοσχέδιο και στη συνέχιση των αντιδημοκρατικών παρεμβάσεων στην αυτοδιοίκηση, θα ήθελα να κάνω και μια αναφορά στη διάταξη του άρθρου 10 της τροπολογίας 1360/135 που αφορά στο πολυδιαφημισμένο πρόγραμμα «ΑΙΓΙΣ» για την αντιπυρική προστασία της χώρας. Πρόκειται για μία τροπολογία η οποία για ακόμη μια φορά συγκεντρώνει άσχετες μεταξύ τους διατάξεις με θετικό και αρνητικό πρόσημο, με στόχο να μας παγιδεύσετε, ώστε αν δεν ψηφίσουμε το έκτρωμά σας, στη συνέχεια τα γνωστά «παπαγαλάκια» σας να μας μέμφονται για το τι καταψηφίσαμε ένα θετικό άρθρο.

Αυτό γίνεται κατ’ εξακολούθηση, κύριοι της Κυβέρνησης. Έγινε και την προηγούμενη βδομάδα σε μια άλλη τροπολογία που είχε επτά άρθρα. Ένα άρθρο αφορούσε τα περιοδικά και τις εφημερίδες, το οποίο το ψηφίσαμε ως άρθρο, όχι ως τροπολογία. Και άρχισαν τα «παπαγαλάκια» σας να καταγγέλλουν πάλι το ΠΑΣΟΚ και το Κίνημα Αλλαγής.

Κύριοι της Κυβέρνησης, αυτές οι πρακτικές δεν σας τιμούν και αν θέλετε να αναβαθμίσουμε το νομοθετικό έργο και το ελληνικό Κοινοβούλιο, θα πρέπει πάνω απ’ όλα να θέτετε καθαρά τα ερωτήματα για να παίρνετε καθαρές απαντήσεις. Αυτές οι κουτοπονηριές δεν σας τιμούν και δεν τιμούν το ελληνικό Κοινοβούλιο και πρέπει να τελειώσουν.

Όσον αφορά τώρα το θέμα της τροπολογίας, που είπα και πριν, είναι πραγματικά φαιδρό ότι πέρασαν τρεις ολόκληροι μήνες μετά από την παρουσίαση του προγράμματος «ΑΙΓΙΣ», με το ύψος της χρηματοδότησης να φτάνει στο 1 δισεκατομμύριο 76 εκατομμύρια ευρώ, για να έρθετε σήμερα να ορίσετε ότι η αναθέτουσα αρχή θα είναι το Υπουργείο Κλιματικής Κρίσης και Πολιτικής Προστασίας. Δηλαδή, τον Μάρτιο του 2022 ως τι παρουσίαζε το πρόγραμμα αυτό ο Υπουργός κ. Στυλιανίδης, αφού δεν ήταν καν ακόμη στην αρμοδιότητά του;

Αν οι ρυθμοί της εργασίας σας είναι αυτοί, τότε θα ζήσουμε δυστυχώς, και άλλες καταστροφές, πριν αρχίσουν να αξιοποιούνται αυτοί οι πόροι. Και το λέω αυτό τη στιγμή που η Ιτέα και ο ιστορικός ελαιώνας της Άμφισσας ακόμα καπνίζουν.

Επιπλέον, ο κ. Στυλιανίδης, με πρόσχημα την ταχεία απορρόφηση των πόρων, εμπλέκει το ΤΑΙΠΕΔ στην ωρίμανση και στην ανάθεση των έργων του «ΑΙΓΙΣ». Η ένστασή μας με την επιλογή αυτή είναι διπλή.

Κατ’ αρχάς, ο κ. Στυλιανίδης που προΐσταται ενός νέου και κρίσιμου Υπουργείου έπρεπε να φροντίζει συνεχώς να αποκτήσει το Υπουργείο του τη διοικητική επάρκεια για την προκήρυξη των κρίσιμων έργων που θα αφορούν την πολιτική προστασία και όχι να βασίζεται σε τρίτους.

Εμείς ως Αντιπολίτευση είμαστε υποστηρικτικοί σε αυτό. Το έχουμε πει πολλές φορές. Το να αποδέχεται, όμως, ο ίδιος ο Υπουργός να είναι το Υπουργείο του ένα αδειανό κέλυφος χωρίς προσωπικό και χωρίς αρμοδιότητα δεν είναι σωστό.

Από την άλλη πλευρά, το ΤΑΙΠΕΔ έχει πολύ χαμηλά εχέγγυα διαφάνειας και δημοκρατικής λογοδοσίας. Παραμένει πάντοτε μια θυγατρική του Υπερταμείου υποθήκευσης δημόσιας περιουσίας που επιτηρείται από τους ξένους πιστωτές της χώρας. Έργο ΣΥΡΙΖΑ αυτό, για το οποίο, συνάδελφοι της Νέας Δημοκρατίας, διαρρηγνύατε τα ιμάτιά σας όταν ήσασταν στην αξιωματική αντιπολίτευση.

Εσείς, έτσι όπως το πάτε, θα μετατρέψετε το ΤΑΙΠΕΔ σε εθνική αρχή ανάθεσης δημοσίων συμβάσεων. Τελικά, δεν έχει όριο η υποκρισία σας. Κάνετε όλα εκείνα ακριβώς για τα οποία κατηγορούσατε την προηγούμενη κυβέρνηση και ακόμη χειρότερα.

Κυρίες και κύριοι συνάδελφοι, η ώρα που ο ελληνικός λαός θα δώσει τέλος στην αλαζονική σας διακυβέρνηση πλησιάζει. Και αν σήμερα ο κύριος Πρωθυπουργός θέλει να πείσει πρώτα απ’ όλα, πιστεύω, την Κυβέρνησή του και τα στελέχη του ότι δεν θα πάμε σε εκλογές -έτσι κι αλλιώς έχουμε μπει στην τελική ευθεία- καλό θα είναι να κάνει την αυτοκριτική του ο κύριος Πρωθυπουργός για τον τρόπο που νομοθετεί εδώ και ένα μεγάλο χρονικό διάστημα, φέρνοντας όλα τα νομοσχέδια με ό,τι λαϊκό αίτημα επιθυμεί ο καθένας επί δικαίων και αδίκων.

Γι’ αυτόν τον λόγο δεν φταίνε ούτε η κοινωνία ούτε οι αναλυτές, αν θα πηγαίναμε σε εκλογές. Είναι ο τρόπος που νομοθετείτε κάτω από το άγχος και την πίεση των ποσοστών των δημοσκοπήσεων.

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κυρία συνάδελφε.

Τον λόγο τώρα εκ μέρους του ΣΥΡΙΖΑ έχει η κ. Πούλου.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Σας ευχαριστώ πάρα πολύ, κύριε Πρόεδρε.

Κυρίες και κύριοι συνάδελφοι, συζητούμε σήμερα το τελευταίο μάλλον νομοσχέδιο σκούπα του Υπουργείου Εσωτερικών πριν από την απόδραση της Κυβέρνησης, την οποία βέβαια προσπαθεί να διαψεύσει ο κ. Μητσοτάκης. Αλλά, ποιος το πιστεύει πια;

Η χώρα βιώνει τη μία κρίση μετά την άλλη, η ακρίβεια σαρώνει τα νοικοκυριά και τις επιχειρήσεις, η Κυβέρνηση έχει χάσει τελείως τον έλεγχο και οι πολίτες περιμένουν τις κάλπες που θα δώσουν διέξοδο στα προβλήματά τους.

Γι’ αυτό, λοιπόν, λίγο πριν πέσουν οι τίτλοι του τέλους για εσάς, κύριοι Υπουργοί, θα ήταν σκόπιμο να κάνουμε έναν απολογισμό των παρεμβάσεων και των απορρυθμίσεών σας, των μεγάλων δεινών που προκαλέσατε στην αυτοδιοίκηση με τις αμέτρητες διατάξεις που καταργούσατε και αλλάζατε σαν λερωμένα πουκάμισα.

Ας θυμηθούμε, λοιπόν, τι έχει κάνει και τι δεν έχει κάνει η Κυβέρνησή σας για την αυτοδιοίκηση εδώ και τρία χρόνια: Αποκέντρωση στις αρμοδιότητες και τους πόρους της υποσχεθήκατε, αλλά μόνο συγκεντρωτισμό, απαξίωση και απορρύθμιση της δώσατε, ενώ της περάσατε και τον ασφυκτικό κομματικό χαλκά.

Ξεκινήσατε, πρώτον, με τον κ. Θεοδωρικάκο, που με το «καλημέρα» στο Υπουργείο Εσωτερικών προσπάθησε να στήσει το δικό του «μαγαζί» στην ΕΕΤΑΑ, διορίζοντας τη διοίκησή της χωρίς τη συναίνεση της ΚΕΔΕ. Και μετά αναγκαστήκατε, κύριε Πέτσα, να το συμμαζέψετε άρον-άρον.

Δεύτερον, ο κ. Θεοδωρικάκος δήθεν -ή μήπως πράγματι άραγε;- δεν είχε καταλάβει τον τρόπο χρηματοδότησης του προγράμματος «ΦΙΛΟΔΗΜΟΣ Ι και ΙΙ» και έχασε δυστυχώς πολύτιμο χρόνο στην εκτέλεση των έργων των ΟΤΑ. Κι αυτό νομίζω το συμμαζέψατε, κύριε Πέτσα, δηλώνοντας ότι δεν είχατε βρει καν αίτημα χρηματοδότησης από τον προκάτοχό σας στην Ευρωπαϊκή Τράπεζα Επενδύσεων.

Πρόκειται για το πρόγραμμα που σχεδίασε και άρχισε να υλοποιεί από το 2018 η κυβέρνηση του ΣΥΡΙΖΑ, δίνοντας πραγματικές ανάσες οριζόντια στην αυτοδιοίκηση, με την κατασκευή αναγκαίων έργων υποδομής στην ύδρευση, την αντιπλημμυρική προστασία, τη διαχείριση αστικών λυμάτων, την αποκατάσταση δημοτικών κτηρίων και άλλων πολλών, χωρίς την επίσκεψη των δημάρχων στα υπουργικά γραφεία. Το μόνο που έκανε, λοιπόν, ο κ. Θεοδωρικάκος ήταν να το ξαναβαφτίσει «Αντώνης Τρίτσης» και να το πλασάρει ως έργο της Κυβέρνησης Μητσοτάκη.

Έτσι πολιτεύεστε τρία χρόνια τώρα, παίρνοντας έτοιμες τις πολιτικές και τα έργα της κυβέρνησης του ΣΥΡΙΖΑ, τα παρουσιάζετε ως δικά σας και τα εγκαινιάζετε ξανά και ξανά.

Τρίτον, το κόλπο γκρόσο της επίθεσης στη δημοκρατική λειτουργία των δήμων, από τα πρώτα νομοθετήματά σας το 2019 μέχρι και το σημερινό, είναι η συστηματική θεσμική κατεδάφιση των δημοτικών και περιφερειακών συμβουλίων, των αιρετών συλλογικών οργάνων που εκφράζουν αυθεντικά τη λαϊκή κυριαρχία στην αυτοδιοίκηση.

Γι’ αυτό στήσατε τις δοτές πλειοψηφίες των δημάρχων και περιφερειαρχών στις οικονομικές επιτροπές και παραχωρήσατε σε αυτές αρμοδιότητες που αρπάξατε από τα δημοτικά συμβούλια, ακόμη και από τις τοπικές κοινότητες, στο όνομα της δήθεν κυβερνησιμότητας.

Θα μας πείτε επιτέλους πού παρουσιάστηκαν τέτοια φαινόμενα ακυβερνησίας; Θα μας δώσετε στοιχεία; Γιατί εμείς έχουμε στοιχεία ότι παρουσιάστηκαν σε ελάχιστους δήμους και μάλιστα εκεί όπου οι δήμαρχοι εμφανίζονταν ως μικροί Μωυσήδες, κατά το πρότυπο του κ. Μητσοτάκη, χωρίς πνεύμα συνεργασίας, ανταλλαγής απόψεων και σύνθεσης απόψεων. Σε πόσους, λοιπόν, δήμους έγινε αυτό;

Έγινε στην πλειοψηφία ή σε δήμους μετρημένους στα δάχτυλα, τους οποίους χρησιμοποιήσατε ως άλλοθι για να εφαρμόσετε το ολιγαρχικό όραμά σας για την αυτοδιοίκηση, με ελεγχόμενους δημάρχους-μάνατζερ που διαχειρίζονται τις τοπικές υποθέσεις των δήμων χωρίς έλεγχο και χωρίς δημόσια λογοδοσία, με αποφάσεις οικονομικών επιτροπών που κάνουν απευθείας αναθέσεις σε ημετέρους, ενώ τα συμβούλια παρακολουθούν με δεμένα τα χέρια το μεγάλο φαγοπότι, ακόμα και στις ανταποδοτικές υπηρεσίες της καθαριότητας, του πρασίνου, του οδοφωτισμού, δηλαδή, στα άμεσα δημοτικά τέλη, που πλέον τα διαχειρίζεστε με ιδιωτικό τρόπο, με κανόνες της αγοράς, με απευθείας αναθέσεις, σαν να πρόκειται για τα χωράφια του παππού σας.

Κι όλα αυτά τη στιγμή που αφήνετε χωρίς χρηματοδότηση τους δήμους που ασφυκτιούν από το κόστος της ενέργειας. Η ΚΕΔΕ, κύριε Υπουργέ, σας προειδοποίησε. Το ενεργειακό κόστος για τους δήμους θα φτάσει το 1 δισεκατομμύριο. Εσείς τι κάνετε; Τους χρηματοδοτείτε;

Τέταρτον, για να διαιωνίσετε αυτό το σύστημα Μητσοτάκη στην αυτοδιοίκηση ξεθάψατε ένα αντιδημοκρατικό, υπερπλειοψηφικό εκλογικό σύστημα μόνο και μόνο για να επανεκλεγούν οι εκλεκτοί σας, αλλά και να περιορίσετε τη συμμετοχή των πολιτών στα τοπικά πράγματα, από τα δημοτικά μέχρι και τα τοπικά συμβούλια. Αυτό, όμως, μπορεί να σας γυρίσει μπούμερανγκ.

Ωστόσο, εισπράξατε ήδη τα πρώτα τρία ραπίσματα αντισυνταγματικότητας από το Γ΄ Τμήμα του Συμβουλίου της Επικρατείας για αλλαγές που φέρατε το 2019 στην αυτοδιοίκηση, νοθεύοντας μετεκλογικά τη λαϊκή ετυμηγορία. Και βεβαίως, η συνέχεια έπεται στην Ολομέλεια.

Πέμπτον, δεν ξεχνάμε ότι δουλέψατε σκληρά για να επιβάλλετε τον πλήρη κομματικό σας έλεγχο στη διοίκηση και το προσωπικό των ΟΤΑ. Κατ’ αρχάς, φέρατε τον στρατό των γαλάζιων μετακλητών σας χωρίς τα απαιτούμενα προσόντα για να αλώσετε τις υπηρεσίες των δήμων και τους προικίσατε με αποφασιστικές αρμοδιότητες, με δικαίωμα υπογραφής μελέτης, ως και σύνταξη τευχών διαγωνισμών, υποκαθιστώντας, αλλά και απαξιώνοντας τις υπηρεσίες και το προσωπικό των δήμων στο οποίο φορέσατε και το εντελώς ακατάλληλο άνισο και άδικο πλαίσιο για τη δήθεν αξιολόγησή του. Όμως, για την απαλλαγή της αυτοδιοίκησης από την κατάρα της υποστελέχωσης ούτε κουβέντα πια. Πού είναι το προσωπικό που υποτίθεται ότι θα καθόταν στις καρέκλες του στο δημόσιο μέχρι τον Μάρτιο του 2022, κύριε Βορίδη; Δικές σας είναι αυτές οι κούφιες υποσχέσεις στο συνέδριο της ΚΕΔΕ. Τις θυμάστε;

Και έκτον, μαζί με αυτές ξεχάσατε βέβαια και τον Ενιαίο Κώδικα Αυτοδιοίκησης, αλλά και την άφαντη μεταρρύθμιση της πολυεπίπεδης διακυβέρνησης που υποσχεθήκατε ότι θα ενίσχυε την αυτοδιοίκηση με αρμοδιότητες και πόρους, όπως ο κ. Γεραπετρίτης την υποσχέθηκε τον Αύγουστο του 2009 ως β’ φάση ανάπτυξης του επιτελικού κράτους.

Εσείς, όμως, απαξιώσατε πλήρως την Επιτροπή Κοντιάδη και πετάξατε στα σκουπίδια το πόρισμά της, μαζί με τις ελπίδες των ανθρώπων της αυτοδιοίκησης για μια ουσιαστική μεταρρύθμιση. Από τον Οκτώβριο του 2021 ο κ. Βορίδης μας κορόιδευε ότι μέχρι το τέλος του χρόνου θα έχει ολοκληρωθεί η μεταφορά αρμοδιοτήτων από τις αποκεντρωμένες διοικήσεις σε δήμους και περιφέρειες.

Σήμερα ενισχύει με την τροπολογία του ακόμη περισσότερο τον κομματικό στρατό, με τον ορισμό πολιτικών γραμματέων στις αποκεντρωμένες, διατηρώντας ταυτόχρονα τους υπηρεσιακούς συντονιστές. Αλλά είπαμε, ικανοί είστε μόνο για απορρυθμίσεις και όχι για μεταρρυθμίσεις.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κυρία Πρόεδρε, την ανοχή σας σας παρακαλώ.

Κυρίες και κύριοι συνάδελφοι, με το άρθρο 44 του παρόντος νομοσχεδίου ο κ. Βορίδης φιμώνει τις δημοτικές παρατάξεις της αντιπολίτευσης, αφαιρώντας το δικαίωμα από τους επικεφαλής να εισάγουν προς συζήτηση στο συμβούλιο κατεπείγοντα θέματα εκτός ημερησίας διάταξης. Προκάλεσε έτσι την αγανάκτηση όλου του δημοκρατικού κόσμου της αυτοδιοίκησης. Κατάφερε να ενώσει εναντίον της Κυβέρνησης όλο το πολιτικό και ιδεολογικό φάσμα των παρατάξεων, ακόμα και των γαλάζιων παρατάξεων που αλληλομαχαιρώνονται για το ποιος είχε τη φαεινή ιδέα να εισηγηθεί τέτοια ρύθμιση. Ιστορικό το κατόρθωμά σας, κύριε Υπουργέ. Στο τέλος θα καταθέσω, ενδεικτικά, εννέα ψηφίσματα από διάφορους δήμους της Ελλάδας που βεβαίως καταγγέλλουν αυτήν την ενέργεια.

Μετά την κατακραυγή, λοιπόν, ήρθε η εξαπάτησή σας με τη νομοτεχνική βελτίωση. Κοροϊδία την ονομάζουμε, κύριε Υπουργέ. Τι λέτε τώρα; Λέτε για δύο μέρες πριν από την ανάρτηση της πρόσκλησης για δημοτικό συμβούλιο. Δηλαδή η ημέρα της ανάρτησης, τρεις ολόκληρες ημέρες, συν η μέρα της συνεδρίασης είναι πέντε. Και μας λέτε άλλες δύο μέρες πριν; Συνολικά είναι εφτά ημέρες. Δεν το αντιλαμβάνεστε αυτό;

Κλείνοντας, θα ήθελα να πω για την παράγραφο 5, του άρθρου 40 που φωτογραφίζει την αναγκαστική συγχώνευση μόνο του φορέα διαχείρισης ΔΕΠΟΔΑΛ, παρά την αναβολή της εφαρμογής της μέχρι την έκδοση απόφασης του Σ.τ.Ε.. Θα θέσω μερικές ερωτήσεις που πρέπει ο Υπουργός να απαντήσει:

Πρώτον, γιατί μόνο η ΔΕΠΟΔΑΛ και όχι οι τρεις φορείς στη Θεσσαλία, στην Κρήτη και αλλού; Δεύτερον, έχει προβλέψει η ΔΕΟΠΔΑΛ στο πλαίσιο της ολιστικής διαχείρισης στο περιφερειακό ΠΕΣΔΑ όλα τα προβλεπόμενα έργα; Τρίτον, προβλέπεται η μονάδα κομποστοποίησης, η ΜΕΒΑ, στην πρώτη προτεραιότητα χρηματοδότησης, όπως και τα υπόλοιπα έργα του ΦΟΔΣΑ Στερεάς Ελλάδας και ποιος ευθύνεται για την καθυστέρηση κατασκευής όλων αυτών των έργων; Τέταρτον, για ποιο λόγο τιμωρείτε τη ΔΕΠΟΔΑΛ που ανέλαβε την ευθύνη διαχείρισης των απορριμμάτων και με πρωτοπόρο τον Δήμο Λεβαδέων εδώ και τριάντα χρόνια που δεν τα έστελνε από τότε στην αυλή του γείτονα, αλλά τα διαχειριζόταν στη δική του αυλή, με όποιο κοινωνικό κόστος. Θα την εξαναγκάσετε τώρα να τα στέλνει στην αυλή των άλλων δήμων με υπέρογκο, δυστυχώς, κόστος μεταφοράς;

Κύριοι Υπουργοί, η μικρή, νοικοκυρεμένη και υγιής επιχείρηση της ΔΕΠΟΔΑΛ δεν είναι ένα λαβράκι που τη λιμπίζονται τα μεγάλα ιδιωτικά συμφέροντα, που καραδοκούν για τον μεγάλο ΦΟΔΣΑ της Στερεάς.

Καταθέτω τα τρία ψηφίσματα, τις ομόφωνες αποφάσεις των Δημοτικών Συμβουλίων, που θέτουν βεβαίως αυτά τα ερωτήματα.

(Στο σημείο αυτό η Βουλευτής κ. Παναγιού (Γιώτα) Πούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι συνάδελφοι, η καταστροφική πολιτική της Κυβέρνησης Μητσοτάκη στην αυτοδιοίκηση πρέπει να σταματήσει. Σας εύχομαι, κύριοι Υπουργοί, καλό καλοκαίρι και καλές διακοπές διαρκείας στις οποίες θα σας στείλει ο ελληνικός λαός.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κυρία συνάδελφε.

Τον λόγο τώρα έχει ο κ. Κωνσταντινίδης εκ μέρους της Νέας Δημοκρατίας.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Με την ίδια ακριβώς βεβαιότητα και έπαρση πριν από τρία χρόνια σαν και σήμερα προβλέπατε ότι θα καθόμασταν στα έδρανα της Αντιπολίτευσης. Διαψευστήκατε, όμως, οικτρά και θα ξαναδιαψευστείτε και στις νέες προβλέψεις σας, όταν θα γίνουν εκλογές μετά από έναν χρόνο. Μπορείτε να ησυχάσετε. Καταλαβαίνουμε ότι σας διακατέχει μεγάλη αγωνία, αλλά επιβεβαίωσε ο κ. Πρωθυπουργός ότι αυτό θα συμβεί μετά από έναν χρόνο.

Θα ξεκινήσω, λοιπόν, κυρία Πρόεδρε, κύριε Υπουργέ, κυρίες και κύριοι συνάδελφοι, εκφράζοντας την τιμή που αισθάνομαι, λόγω και της θρακικής μου καταγωγής από τη μητρική γραμμή, για τη νομοθετική πρωτοβουλία της καθιέρωσης της 6ης Απριλίου ως Ημέρας Μνήμης του Θρακικού Ελληνισμού, πράξη που ικανοποιεί το ανεκπλήρωτο μέχρι σήμερα εθνικό χρέος της ελληνικής πολιτείας απέναντι στους διωγμούς και τους βασανισμούς αθώων θυμάτων απέναντι στους πρόσφυγες απογόνους τους που κράτησαν ζωντανό το κερί της μνήμης και το αίτημα για την αναγνώριση της γενοκτονίας απέναντι στην ιστορική αλήθεια, που είναι μεν αυθεντική και ανύπαρκτη, αλλά αν δεν την τιμήσεις, αν δεν την προστατέψεις από τους εχθρούς της λήθης και της παραχάραξης κινδυνεύει να φθαρεί στο διάβα του χρόνου. Είναι μια ιστορική αλήθεια που δεν εχθρεύεται τους θύτες, αλλά αντίθετα τους δείχνει το δρόμο της ειρήνης και της συμφιλίωσης μέσω της επώδυνης κάποιες φορές αναγνώρισής της. Για τους απανταχού, λοιπόν, Θράκες η μέρα αυτή δεν αποτελεί μόνον ημέρα μνημόσυνου του «μαύρου» Πάσχα του 1914, αλλά και δικαίωσης.

Θέλω επ’ ευκαιρία να σας μεταφέρω τα αισθήματα ικανοποίησης και λύτρωσης ακόμα για το γεγονός αυτό των μελών της Θρακικής Εστίας Εορδαίας, ενός πολύ δραστήριου σωματείου στο οποίο έχω την τιμή να είμαι μέλος, του κυττάρου της Πτολεμαΐδας και της περιφερειακής ενότητας Κοζάνης, που υπηρετεί με συνέπεια τον πολιτισμό, την ιστορία και τη λαογραφία της Θράκης, αλλά και της τοπικής κοινωνίας.

Κυρίες και κύριοι συνάδελφοι, συζητάμε σήμερα ένα σχέδιο νόμου του Υπουργείου Εσωτερικών που είναι μεν πολυθεματικό, όμως πόρρω απέχει από το να χαρακτηριστεί «σκούπα» όπως του αποδόθηκε ο όρος από στέλεχος της Αντιπολίτευσης. Με τις διατάξεις του λοιπόν επιδιώκει και επιτυγχάνει τη βελτίωση του θεσμικού πλαισίου στο πεδίο αναφοράς του. Και το πρώτο και γενικό και αβίαστο συμπέρασμα που προκύπτει είναι ότι εισάγει αναγκαίες ρυθμίσεις σε ζητήματα που χρήζουν συμπλήρωσης, επικαιροποίησης και διόρθωσης.

Θεσπίζονται λοιπόν συμπληρωματικές διατάξεις για την αποτελεσματική και πλήρη εφαρμογή του κανονισμού για την ευρωπαϊκή πρωτοβουλία των πολιτών, μιας δημοκρατικής διαδικασίας. Επικαιροποιείται το ισχύον θεσμικό πλαίσιο για την εκλογική νομοθεσία. Εισάγονται ρυθμίσεις για την ασφάλεια δικαίου και την ομαλή και απρόσκοπτη λειτουργία των Οργανισμών Τοπικής Αυτοδιοίκησης καθώς και εστιασμένες παρεμβάσεις σε άλλους τομείς της δημόσιας διοίκησης.

Ειδικότερα λοιπόν καθορίζεται το ελάχιστο όριο ηλικίας των δεκαεπτά ετών για την υποστήριξη μιας ευρωπαϊκής πρωτοβουλίας πολιτών, σύμφωνα με την εξουσιοδότηση που δίνεται στις εθνικές νομοθεσίες, προκειμένου έτσι, δηλαδή με τον ορισμό των δεκαεπτά ετών, να ταυτίζεται με το ηλικιακό όριο του εκλογικού δικαιώματος και να υπάρχει η δυνατότητα διασταύρωσης αυτών που υπογράφουν βάσει του εκλογικού καταλόγου. Είναι ένα κρίσιμο βεβαίως ζήτημα.

Για την ίδια διαδικασία ορίζεται η αρμόδια υπηρεσία του Υπουργείου των Εσωτερικών για τη συγκέντρωση δηλώσεων υποστήριξης, την παροχή πληροφοριών, την προστασία δεδομένων προσωπικού χαρακτήρα, ενώ ρυθμίζονται και μία σειρά από τεχνικά αλλά και ουσιαστικά ζητήματα που υπηρετούν και διευκολύνουν την άσκηση αυτού του δικαιώματος στους πολίτες της Ευρωπαϊκής Ένωσης.

Περαιτέρω, όπως σε κάθε εκλογική διαδικασία, προβλέπονται τυχόν παραβιάσεις κατά τη διενέργεια της πρωτοβουλίας και καθορίζονται βεβαίως και οι κυρώσεις που επιβάλλονται σε τέτοιες περιπτώσεις. Πρόκειται λοιπόν για χρήσιμες και αναγκαίες παρεμβάσεις σε αυτό το πεδίο.

Περαιτέρω γίνεται σε άλλο άρθρο αποσαφήνιση του τμήματος A1 του Αρείου Πάγου, που έχει τις αρμοδιότητες για τις εκλογικές διαδικασίες, ενώ σε σχέση με την κατάρτιση των ειδικών εκλογικών καταλόγων δίνεται ο αναγκαίος χρόνος για την οριστικοποίηση τους, δηλαδή, ένας μήνας πριν από τις εκλογές. Να γνωρίζουν όλοι συνεπώς ποιος έχει εγκύρως εγγραφεί σε αυτούς μετά από τον έλεγχο των ενστάσεων και των σχετικών διαδικασιών.

Να αναγνωρίσουμε βέβαια σε αυτό και την προσφορά της Αξιωματικής Αντιπολίτευσης η οποία με τις φοβίες και τις παλινωδίες της γύρω από το ζήτημα της άσκησης του εκλογικού δικαιώματος από τους Έλληνες του εξωτερικού κατάφερε να αποκλείσει πολλούς από αυτούς και τελικά να περιορίσει τη δυναμική του εγχειρήματος για τον πολιτικό επαναπατρισμό των Ελλήνων της Διασποράς.

Επίσης αναγκαίες για την ομαλή και άρτια διενέργεια των εκλογών σε περιφέρειες του εξωτερικού είναι και οι άλλες ρυθμίσεις για τη μετάβαση των εποπτών, την αποστολή των ψηφοδελτίων και ούτω καθεξής. Ακολούθως υπάρχουν διάφορες τακτοποιητικές ρυθμίσεις σε σχέση με την εκλογική διαδικασία και τις δαπάνες των κομμάτων και των αιρετών, αλλά και την εκλογίκευση του απειλούμενου κυρωτικού πλαισίου.

Αναφορικά τώρα με τις ρυθμίσεις για τους φορείς διαχείρισης στερεών αποβλήτων ορίζεται ότι σε κάθε περιφέρεια το σύνολο των αρμοδιοτήτων τους ασκείται μόνο από έναν φορέα, ώστε να διασφαλίζεται η ενιαία διαχείριση σύμφωνα με τα όσα ορίζονται στα εγκεκριμένα ΠΕΣΔΑ, ενώ με τις επόμενες διατάξεις επιλύονται κατά τόπους ζητήματα συναφούς ύλης και προσδιορίζονται σαφέστερα οι αρμοδιότητες των ΦΟΔΣΑ και των ΟΤΑ Α΄ βαθμού. Είναι προφανές ότι τα ζητήματα της διαχείρισης των αποβλήτων γίνονται κάθε μέρα πιο πιεστικά και θα μας απασχολούν ολοένα και συχνότερα στο μέλλον.

Έτσι λοιπόν οι βελτιωτικές παρεμβάσεις όπως αυτή που δίνει τη δυνατότητα ενίσχυσης των ΦΟΔΣΑ αλλά και των δημοτικών επιχειρήσεων ύδρευσης και αποχέτευσης είναι αναγκαίες.

Πάμε τώρα στο επίμαχο άρθρο 44, το οποίο ήγειρε δυσανάλογες νομίζω αντιδράσεις, μέχρι και αίτημα κόμματος της Αντιπολίτευσης για ονομαστική ψηφοφορία. Μία ενέργεια που ανταγωνίζεται σε εντυπωσιασμό και παρέλκυση τα δήθεν επείγοντα ζητήματα, που προσχηματικά τίθενται πολλές φορές σε συνεδριάσεις των δημοτικών συμβουλίων και για τα οποία η ρύθμιση εισάγει μια εύλογη διαδικασία ώστε να μην εμποδίζεται η ημερήσια διάταξη, χωρίς φυσικά να περιορίζεται κανένα δικαίωμα των δημοτικών παρατάξεων.

Θετικές κρίνονται και οι υπόλοιπες ρυθμίσεις του νομοσχεδίου.

Και επιτρέψτε μου στο σημείο αυτό να κάνω μόνο μια μικρή αναφορά σε μια τροπολογία που εισηγήθηκα, κύριε Υπουργέ, κύριε Αναπληρωτά Υπουργέ, αναφορικά με τη λήψη αποφάσεων συλλογικών οργάνων Οργανισμών Τοπικής Αυτοδιοίκησης Α΄ και Β΄ βαθμού και των διοικητικών συμβουλίων και εποπτευόμενων νομικών τους προσώπων στο πλαίσιο των μέτρων για την καταπολέμηση της πανδημίας και όσο ισχύουν ακόμα αυτοί οι περιοριστικοί όροι, ούτως ώστε οι συνεδριάσεις αυτές να γίνονται είτε διά περιφοράς, είτε με τηλεδιάσκεψη με κάθε πρόσφορο μέσο, είτε διά ζώσης, είτε διά ζώσης και με τηλεδιάσκεψη.

Ζούμε σε μία υβριδική εποχή. Η σημερινή συνεδρίαση νομίζω ότι είναι η καλύτερη απόδειξη για αυτό. Ο Υπουργός των Εσωτερικών συμμετέχει σε αυτή την διαδικασία μέσω τηλεδιάσκεψης. Ας δίνεται αυτή η δυνατότητα λοιπόν και στα μέλη των συμβουλίων της τοπικής αυτοδιοίκησης, ούτως ώστε να επιτελούν απρόσκοπτα το έργο τους.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Και θα δώσω τώρα τον λόγο στον Αναπληρωτή Υπουργό Εσωτερικών, κ. Πέτσα για να καταθέσει νομοτεχνικές βελτιώσεις.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ πολύ κυρία Πρόεδρε.

Θα ήθελα να καταθέσω τις νομοτεχνικές βελτιώσεις. Για τις βουλευτικές τροπολογίες θα τοποθετηθεί ο κύριος Υπουργός αργότερα. Απλώς να επιστήσω την προσοχή για το θέμα που έχει απασχολήσει και την επιτροπή αλλά και την Ολομέλεια μετά την τοποθέτηση του κ. Κουτσούμπα και της κ. Πούλου, ότι αναφορικά με τη Διαδημοτική Επιχείρηση Περιβάλλοντος και Οργάνωσης Διαχείρισης Απορριμμάτων Λιβαδειάς, την ΔΕΠΟΔΑΛ, λαμβάνοντας υπ’ όψιν την εκκρεμότητα από το Συμβούλιο της Επικρατείας, την επιχειρηματολογία που αναπτύχθηκε και φυσικά το να ξεδιπλωθεί το σχέδιο της αρμόδιας Γενικής Γραμματείας του Υπουργείου Περιβάλλοντος και Ενέργειας, η σχετική διάταξη θα εκκινήσει με μια μεταβατική περίοδο έξι μηνών από τη δημοσίευση του νομοσχεδίου.

Ευχαριστώ, κυρία Πρόεδρε.

(Στο σημείο αυτό ο Αναπληρωτής Υπουργός Εσωτερικών κ. Στυλιανός Πέτσας καταθέτει τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ.305-308)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Τον λόγο έχει η κ. Νοτοπούλου εκ μέρους του ΣΥΡΙΖΑ.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Σας ευχαριστώ, κυρία Πρόεδρε.

Κυρίες και κύριοι συνάδελφοι, η χώρα μας μπορεί να βρίσκεται στα «κόκκινα», τα κυβερνητικά στελέχη όμως παρελαύνουν σε χορούς και πανηγύρια προσπαθώντας να σώσουν τα ποσοστά της Νέας Δημοκρατίας. Η πανδημία φέρνει επόμενο κύμα κρουσμάτων, η ακρίβεια εξανεμίζει τους μισθούς, ο πληθωρισμός σπάει ρεκόρ, η ενεργειακή ακρίβεια και κρίση μας καθηλώνει και από την άλλη μεριά δεν βλέπουμε τα κυβερνητικά στελέχη να δίνουν καμμία απολύτως λύση στα προβλήματα των Ελλήνων πολιτών.

Εμείς σας ζητήσαμε εδώ και καιρό να σοβαρευτείτε. Σας καλέσαμε να ορίσετε από τώρα ημερομηνία εκλογών το φθινόπωρο, καθώς και υπηρεσιακό Υπουργό Εσωτερικών για να πάει ομαλά η χώρα σε εκλογές. Τι κάνετε εσείς; Εσείς σήμερα φέρνετε άλλο ένα νομοσχέδιο ντροπή επιχειρώντας να παρέμβετε στην εκλογική διαδικασία.

Εισάγετε στο παραπέντε της προκήρυξης εκλογών άρθρα που αφορούν τον Απόδημο Ελληνισμό. Εισάγετε άρθρα που τροποποιούν το προεδρικό διάταγμα 15/2022, το οποίο μετράει μόλις τρεις μήνες. Δίνετε τη δυνατότητα να αυξηθούν τα ποσά που διακινούνται εκτός των ειδικών λογαριασμών. Τι κάνετε, δηλαδή, κυρίες και κύριοι συνάδελφοι; Προκαλείτε ξεδιάντροπα την ελληνική κοινωνία που υποφέρει από την ακρίβεια Μητσοτάκη.

Ο ΣΥΡΙΖΑ πριν από λίγο καιρό κατέθεσε τροπολογία. Ζητήσαμε να συμπεριλαμβάνονται ρητά στα πόθεν έσχες των πολιτικών οι ρυθμίσεις, οι συμβάσεις με τις τράπεζες, καθώς και ο τρόπος αποπληρωμής. Αρνηθήκατε. Και αρνηθήκατε διότι είστε ένα κόμμα που με το ανέβηκε ο κ. Μητσοτάκης εκτίναξε το ήδη τεράστιο χρέος σας στις τράπεζες.

Εάν όμως όλα τα προηγούμενα αποτελούν δείγμα του πολιτικού σας καιροσκοπισμού, εδώ έχουμε το άρθρο 44 ως απόδειξη της αυταρχικής και αντιδημοκρατικής σας αντίληψης. Η Κυβέρνηση με τον νόμο Θεοδωρικάκου μετέβαλε τα δημοτικά συμβούλια σε διακοσμητικά όργανα. Δηλαδή, δεν σας αρέσει η σύνθεση των δημοτικών συμβουλίων. Αλλάζετε τη σύνθεσή τους τροποποιώντας παραβιάζοντας, βιάζοντας τη λαϊκή βούληση. Δεν σας άρεσε ο δημόσιος έλεγχος. Μεταφέρετε τις αρμοδιότητες του δημοτικού συμβουλίου στις οικονομικές επιτροπές. Δεν σας αρέσει η σύνθεση των οικονομικών επιτροπών. Αντισυνταγματικά παρεμβαίνετε και φέρνετε την πλειοψηφία των τριών πέμπτων. Δεν σας αρέσουν οι αντιδήμαρχοι. Και εκεί αλλάζετε τον τρόπο ορισμού τους.

Πάμε στο καλύτερο τώρα. Έρχεστε και φιμώνετε την Αντιπολίτευση.

Η ΚΕΔΕ είναι αντίθετη, οι δήμαρχοι έχουν τοποθετηθεί και είναι αρνητικοί. Εσείς, λοιπόν, νομίζω ότι δεν επιδεικνύετε ούτε στοιχειωδώς μία ανοχή στη δημοκρατία. Το μόνο που δείχνετε είναι ότι έχετε αλλεργία. Συγγνώμη κιόλας που υπάρχουμε ως Αντιπολίτευση στα δημοτικά συμβούλια!

Πάμε παρακάτω. Τροποποιείτε το ν.4555/2018, που έδινε τη δυνατότητα συγκρότησης και λειτουργίας έως τριών ΦΟΔΣΑ ανά περιφέρεια στη βάση μιας αποκεντρωμένης αντίληψης. Έρχεστε και βάζετε έναν τώρα σε λειτουργία.

Ο κ. Βορίδης, από την άλλη, είχε δεσμευτεί για την πρόσληψη χιλίων τετρακοσίων μηχανικών στους δήμους. Δεν την υλοποίησε ούτε αυτή. Δεν ξέρω αν θα τη δούμε σαν μία άλλη προεκλογική εξαγγελία, ένα πυροτέχνημα, αλλά εμείς θα περιμένουμε, όπως περιμένουν και όλοι οι υπάλληλοι των δήμων και της περιφέρειας, να ενδυναμώσετε τις διοικήσεις, να δώσετε προσωπικό, να δώσετε πόρους. Εσείς σήμερα έρχεστε και νομοθετείτε, σαν να μην ξέρετε πως ήδη υπάρχει πάρα πολύ σοβαρό πρόβλημα με τις σχετικές διατάξεις των Αναπτυξιακών Οργανισμών των δήμων. Ήδη υπάρχουν προβλήματα με την απόφαση του Ελεγκτικού Συνεδρίου σε σχέση με τη νομιμότητα διαγωνισμών, μελετών που έχουν αναλάβει.

Και πάμε παρακάτω. Ακόμα πιο πίσω μας πάτε: επαναφορά, επιστροφή Γενικού Γραμματέα Αποκεντρωμένης Διοίκησης. Μετά το επιτελικό κράτος, μετά την ουσιαστική κατάργηση της αυτοδιοίκησης από τον Θεοδωρικάκο και τις εξίσου τραγικές ρυθμίσεις Βορίδη, επιστρέφει και ο Γενικός Γραμματέας Αποκεντρωμένης Διοίκησης, έτσι ώστε ο έλεγχος των πάντων από την Κυβέρνηση να είναι απόλυτος. Προσπαθείτε, λοιπόν, εσείς να πείσετε την κοινωνία πως έχουμε ένα μικρό ευέλικτο επιτελικό κράτος -που μόνο αποτυχίες μετράει-, πως έχουμε ολιγομελές Υπουργικό Συμβούλιο, πως έχουμε αποκέντρωση και αυτοδιοίκηση; Και θεωρείτε πως υπάρχει η παραμικρή πιθανότητα να τα καταφέρετε;

Το μόνο που σας ενδιαφέρει, κυρίες και κύριοι συνάδελφοι, είναι να βολέψετε τα δικά σας παιδιά από την κομματική σας επετηρίδα, να ελέγξετε πολιτικά τη βαθμίδα των αποκεντρωμένων διοικήσεων. Επιτελικότητα και αριστεία, αυτά σας περισσεύουν εκεί, στη Νέα Δημοκρατία. Στην πραγματικότητα, όμως, γυρνάτε τη χώρα πάρα πολύ πίσω, δεκαετίες, στην εποχή των κομματαρχών, στην εποχή των Μαυρογιαλούρων. Τόσος είναι ο εκσυγχρονισμός σας.

Και πάμε τώρα σε κάτι άλλο. Πλιάτσικο χωρίς όριο στον τουριστικό πλούτο της χώρας και στον πλούτο του ελληνικού λαού. Τι κάνετε; Ξεπληρώνετε τα προεκλογικά σας γραμμάτια, ξεπουλάτε τα πάντα. Και αν βρείτε δυσκολίες, έρχεται και τροπολογία μέσα στη νύχτα να κάνει πέρα κάθε αίσθηση νομιμότητας.

Να θυμίσουμε όμως το ιστορικό. Και αναφέρομαι στην τροπολογία για το Ναυάγιο της Ζακύνθου. Τον Δεκέμβριο του 2021 αποσύρατε την ντροπιαστική διάταξη για σύσταση «ΝΑΥΑΓΙΟΥ Α.Ε.». Όλο αυτό υπό τη σκιά της παράνομης αγοραπωλησίας των στρεμμάτων στα ορεινά της Ζακύνθου. Αναγκαστήκατε να οπισθοχωρήστε κατόπιν πίεσης από την τοπική κοινωνία πρωτίστως και την Αντιπολίτευση στη Βουλή. Φέρατε και τότε νυχτερινή τροπολογία με την οποία θεσμοθετήσατε μία επιτροπή-εκτροπή. Έξι μήνες από τότε έχουν περάσει. Ο κ. Κικίλιας τότε δήλωνε από αυτό το Βήμα κιόλας πως έρχεται αυτή η επιτροπή, για να δώσει λύση σε ένα χρόνιο πρόβλημα, ότι έγινε προσεκτική μελέτη για το τι θα γίνει μέχρι το καλοκαίρι, ότι φέρνει διάταξη αποκλειστικά για τις άμεσες και κατεπείγουσες ανάγκες, για τον πιο φωτογραφισμένο τόπο στην Ελλάδα. Οι ανάγκες ήταν τόσο άμεσες και τόσο επείγουσες κατά τη γνώμη σας, που έξι μήνες η λύση που προκρίνατε με την επιτροπή δεν έχει να δείξει το παραμικρό έργο.

Σας ρώτησε ο εισηγητής μας, ρώτησε τον κ. Κικίλια ο κ. Καλαματιανός πολύ αναλυτικά και πολύ συγκεκριμένα ερωτήματα. Δεν κατάφερε ο Υπουργός Τουρισμού να απαντήσει σε κανένα. Στην ίδια ακριβώς κατάσταση το καράβι «ο Παναγιώτης» σήμερα, στην ίδια ακριβώς κατάσταση η ευρύτερη περιοχή του Ναυαγίου έξι μήνες μετά. Κι έρχεστε τώρα εν μέσω τουριστικής περιόδου και φυσικά προεκλογικά να ξεπληρώσετε όσα γραμμάτια δεν προλάβατε και να τακτοποιήσετε τις υποσχετικές και τις δεσμεύσεις σας με απευθείας αναθέσεις.

Έξι μήνες τώρα, κυρίες και κύριοι συνάδελφοι -να σας ενημερώσουμε γι’ αυτό- και το Υπουργείο Τουρισμού και το Υπουργείο Περιβάλλοντος και το Υπουργείο Εσωτερικών και η περιφέρεια σε συνεργασία με το δήμο θα μπορούσαν να είχαν δώσει λύση στα πολύ σοβαρά ζητήματα που υπάρχουν. Κάτι τέτοιο, όμως, δεν εξυπηρετούσε τα σχέδια σας, διότι η μόνη σας αγωνία ήταν να ξεπουλήσετε την περιοχή, να κάνετε δωράκια με τη μέθοδο των απευθείας αναθέσεων και να ξεπληρώσετε τις υποσχετικές σας.

Τι κάνετε λοιπόν, σήμερα; Αλλάζετε τη σύνθεση της επιτροπής, εμπλέκετε οι υπηρεσίες του Υπουργείου Τουρισμού στον αμφισβητούμενο ρόλο αυτής της ύποπτης επιτροπής. Υποχρεώνετε μάλιστα τα υπηρεσιακά στελέχη να παρέχουν πλήρη υποστήριξη. Και αν διαφωνούν με τις αποφάσεις της επιτροπής, ποιο είναι το μέλλον τους; Είστε καθόλου με τα καλά σας; Χρησιμοποιείτε έτσι υπαλλήλους του Υπουργείου Τουρισμού χωρίς στόχευση, χωρίς σχέδιο, χωρίς να υπάρχει καμμία διαφάνεια; Αντικαθιστάτε από μέλος της επιτροπής τον υπάλληλο Γενικής Διεύθυνσης Τουριστικής Πολιτικής ή Στρατηγικού Σχεδιασμού με έναν οποιοδήποτε υπάλληλο, που δεν χρειάζεται να έχει καμμία συνάφεια, καμμία γνώση, καμμία εμπειρία. Δεν υπάρχουν, δηλαδή, προσόντα συνάφειας. Γιατί αυτή η πρεμούρα; Η προηγούμενη πρόεδρος αρνήθηκε να συναινέσει στα σχέδιά σας;

Ζητούμε, κυρία Πρόεδρε, να μας κατατεθούν επίσημα τα πρακτικά της επιτροπής από την ημέρα σύστασης της μέχρι και σήμερα.

Πάμε παρακάτω τώρα και τελειώνω. Αναθέσεις για μελέτες σχετικά με τη συντήρηση του πλοίου και άλλες παρεμβάσεις πληροφορούμαστε. Το κονδύλι είναι ύψους 2.700.000, κατά τα λεγόμενα του κ. Κικίλια, ποσό εξασφαλισμένο από το Υπουργείο Οικονομικών. Πάρτι απευθείας αναθέσεων, όταν ο λαός πεινάει! Ανάθεση μελετών δεξιά και μόνο δεξιά, όταν έρχεται ο Πρόεδρος του Οργανισμού Αντισεισμικού Σχεδιασμού ο κ. Λέκκας και λέει ότι τόσο καιρό αγνοείτε τις μελέτες, τις συστάσεις, τις τεκμηρίωσεις δεκάδων επιστημόνων που συνδράμουν στο πρόγραμμα της Περιφέρειας Ιονίων Νήσων, με σκοπό τη μείωση του κατολισθητικού κινδύνου και στο Ναυάγιο και σε άλλες περιοχές των Ιονίων.

Αυτά τα καταθέτω για τα Πρακτικά.

(Στο σημείο αυτό η Βουλευτής κ. Αικατερίνη (Κατερίνα) Νοτοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτοί είστε! Είτε Α.Ε. είτε επιτροπή, κατά παρέκκλιση της εθνικής νομοθεσίας. Δουλίτσες να κάνετε. Είτε μετεκλογικά είτε προεκλογικά, τα σχέδια που απεργάζεστε είναι ληστρικά εις βάρος του ελληνικού λαού. Δεν σας νοιάζουν παρά μόνο τα πολύ συγκεκριμένα συμφέροντα των λίγων που εξυπηρετείτε. «Κυριακή κοντή γιορτή» λέει ο λαός, που θα σας δείξει την πόρτα της εξόδου πολύ-πολύ σύντομα.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κυρία συνάδελφε.

Τον λόγο έχει τώρα η τελευταία ομιλήτρια, η κ. Αραμπατζή, εκ μέρους της Νέας Δημοκρατίας.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, συζητάμε σήμερα ένα νομοσχέδιο του Υπουργείου Εσωτερικών, το οποίο -γιατί ακούστηκαν πολλά στην προσπάθεια της Αντιπολίτευσης για αντιπολίτευση- χαρακτηρίζεται από συνεκτικότητα και νομοτεχνική αρτιότητα, καθώς αφορά διατάξεις στο σύνολό του του Υπουργείου Εσωτερικών, του επισπεύδοντος δηλαδή Υπουργείου, προερχόμενες από την επεξεργασία, την επικαιροποίηση και τη λειτουργικότητα, που επεξεργάστηκε η αντίστοιχη γενική διεύθυνση του Υπουργείου, η Γενική Διεύθυνση Εκλογών.

Το πρώτο σημαντικό που ορίζει είναι τα εφαρμοστικά μέτρα για την περίφημη ευρωπαϊκή πρωτοβουλία πολιτών, έναν αναντίρρητα σημαντικό θεσμό που δίνει τη δυνατότητα υπό ορισμένες προϋποθέσεις στους Ευρωπαίους πολίτες να κάνουν να ζητούν στην πράξη νομοθεσία και κάποια ζητήματα από το Ευρωπαϊκό Συμβούλιο και το Ευρωπαϊκό Κοινοβούλιο. Πώς γίνεται στην πράξη αυτή η πρωτοβουλία; Γίνεται ασύντακτα; Γίνεται βουλητικά και μόνο διά της εγγραφής συγκεκριμένης διάταξης; Όχι βεβαίως. Και επειδή ακριβώς είχαν προκύψει πρακτικά ζητήματα ως προς το πώς διασφαλίζονται αυτές ακριβώς οι προϋποθέσεις, ο ορισμένος αριθμός που απαιτείται, η ταυτοποίηση αυτών που έχουν το συγκεκριμένο αίτημα, έρχεται το παρόν νομοσχέδιο διαβάζοντας τις πρακτικές ανάγκες και διασφαλίζει αυτή τη λειτουργία προάγοντας -να μου επιτρέψετε να πω, επειδή πολλά ελέχθησαν για δήθεν καθεστωτικές και φιμωτικές ρυθμίσεις σε ό,τι αφορά βεβαίως το άρθρο 44, οι νομοτεχνικές βελτιώσεις του οποίου δεν αφήνουν καμμία απολύτως αμφισβήτηση για την ορθότητα της ρύθμισης- τη δημοκρατική έκφραση στην πράξη των Ευρωπαίων πολιτών, αυτής της σημαντικής, επαναλαμβάνω, Ευρωπαϊκής Πρωτοβουλίας Πολιτών.

Δεύτερον, αφορά ζητήματα εκλογικής νομοθεσίας, επικαιροποίησης επί της ουσίας για τη διευκόλυνση στην άσκηση του εκλογικού δικαιώματος των εκλογέων που βρίσκονται εκτός της ελληνικής επικράτειας. Και όταν λέμε «διευκόλυνση», στην πράξη εννοούμε να μπορέσουν στην πράξη οι εκλογείς αυτοί -θεραπεύοντας τις όποιες πρακτικές, διοικητικές, ερμηνευτικές δυσχέρειες ως προς το χρόνο υποβολής του αιτήματος, ως προς την εξέταση του αιτήματος, ως προς την τυχόν ένσταση επί της απόρριψης του σχετικού αιτήματος- να ψηφίσουν εν τέλει, να ασκήσουν δηλαδή το εκλογικό τους δικαίωμα.

Βέβαια, προβλέπονται διατάξεις για την ενίσχυση της διαφάνειας, του ελέγχου των οικονομικών των κομμάτων, των υποψηφίων και των αιρετών στο τέταρτο μέρος του νομοσχεδίου.

Και επειδή πραγματικά διατυπώθηκαν διάφοροι λόγοι περί δήθεν διαφάνειας που εδώ δήθεν καταπατάται, υπενθυμίζω στην Αντιπολίτευση -το είπε ο κύριος Υπουργός στις επιτροπές- ότι οι ρυθμίσεις στη συντριπτική τους πλειοψηφία, αν όχι στο απόλυτο σύνολό τους, είναι προτάσεις οι οποίες έρχονται διακομματικά από την αρμόδια επιτροπή της Βουλής και βέβαια από τους δικαστές που συγκροτούν τον έλεγχο των κομμάτων.

Αντιλαμβάνομαι, βεβαίως, ότι σε ό,τι αφορά τη Μείζονα Αντιπολίτευση, τον ΣΥΡΙΖΑ - Προοδευτική Συμμαχία, υπάρχει μια κάποια ταλάντωση, μια κάποια επαναστατική πολυφωνία σε ό,τι αφορά τον αναντίρρητο σεβασμό στην ανεξαρτησία της δικαιοσύνης, αλλά αυτό, κυρίες και κύριοι συνάδελφοι του ΣΥΡΙΖΑ, είναι ένα εσωτερικό σας πρόβλημα από τη στιγμή που, ευτυχώς, με την ψήφο του ελληνικού λαού τρία χρόνια πριν απομακρυνθήκατε από τους αποκαλούμενους από σας «αρμούς της εξουσίας».

Κλείνοντας, θέλω να κάνω μια ειδική αναφορά σε ένα θέμα πολύ σημαντικό που νομοθετεί σήμερα η Εθνική Αντιπροσωπεία και δείχνει βεβαίως τον αξιακό και ιστορικό κώδικα αυτής της Κυβέρνησης. Και αναφέρομαι, βεβαίως, στην αναγνώριση της 6ης Απριλίου ως Ημέρα Μνήμης του Θρακικού Ελληνισμού. Δυστυχώς, παρ’ ότι προσπάθησα και έψαξα ενδελεχώς, δεν άκουσα από την Αντιπολίτευση μια καλή, μια αυτονόητη κουβέντα, για μια δικαίωση ενός ζητήματος που έπρεπε να μας συντάσσει και να μας ενώνει όλους σε κάθε πτέρυγα της Εθνικής Αντιπροσωπείας.

Όσοι έλκουμε την καταγωγή μας από τις αλησμόνητες πατρίδες -είμαι μια από αυτές- αλλά και ανεξαρτήτως καταγωγής, όλοι μας πρέπει να συνειδητοποιούμε ότι η αναγνώριση αυτή της Ημέρας του Θρακικού Ελληνισμού, του «μαύρου» Πάσχα των Θρακών, ήταν μια πράξη οφειλόμενη στους Θρακιώτες μας σε ό,τι έχουν περάσει, σε όσες δοκιμασίες έχουν υποστεί.

Μία αυτονόητη ιστορική οφειλόμενη δικαίωση που εκκρεμούσε από το 2006, σήμερα υλοποιείται από την Κυβέρνηση του Κυριάκου Μητσοτάκη. Οφείλω να απονείμω τα εύσημα στον Υπουργό κ. Βορίδη που έτεινε ευήκοον ους στο δίκαιο αίτημα που του μεταφέραμε από την Πανελλήνια Ομοσπονδία Θρακικών Σωματείων, όπως βεβαίως και σε όλους όσοι συνέβαλαν στην ολοκλήρωση αυτής της ιστορικής δικαίωσης ενάντια στη λήθη και πάνω απ’ όλα, βέβαια, στο άσβεστο πάθος και την διεκδικητικότητα των απανταχού εκπροσώπων των Θρακών που -επαναλαμβάνω- από το 2006 έχουν εγείρει το σχετικό δίκαιο αίτημα στο Παγκόσμιο Συνέδριο Θρακών στο Διδυμότειχο για την καθιέρωση της Γενοκτονίας των Θρακών Ελλήνων από τους Οθωμανούς.

Έτσι, συμπληρώνεται σήμερα ένας οφειλόμενος κρίκος στην ιστορική συνείδηση όλων των Ελλήνων μετά την αναγνώριση της Γενοκτονίας του Ποντιακού Ελληνισμού το 1994, την αναγνώριση της Γενοκτονίας των Αρμενίων το 1996, την Ημέρα Εθνικής Μνήμης των Ελλήνων της Μικράς Ασίας με τον ν.2645/1998. Πρόκειται για μία διάταξη ιστορική που η ψήφισή της σε λίγη ώρα αποκαθιστά, δικαιώνει, ενθαρρύνει ένα ακόμη πολύτιμο κομμάτι του Ελληνισμού μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εμείς ευχαριστούμε.

Θα δώσω τον λόγο τώρα στον κ. Βορίδη, Υπουργό Εσωτερικών.

Ορίστε, κύριε Υπουργέ, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ευχαριστώ πολύ, κυρία Πρόεδρε.

Ευχαριστώ βεβαίως και όλους τους τους συναδέλφους για τη συμμετοχή τους στη συζήτηση αυτή και για την κριτική τους, αλλά κυρίως τους συναδέλφους μου από τη Συμπολίτευση για τη στήριξη στη συγκεκριμένη νομοθετική πρωτοβουλία.

Κοιτάξτε, κυρία Πρόεδρε, κυρίες και κύριοι συνάδελφοι, τι δεν ακούσαμε σήμερα εδώ. Ακούσαμε ότι είμαστε μία Κυβέρνηση σε αποδρομή. Ακούσαμε ότι είμαστε μία Κυβέρνηση που βρίσκεται σε βαθιά κοινωνική αναντιστοιχία. Ακούσαμε ότι βλάπτουμε με τις πράξεις μας τα συμφέροντα του ελληνικού λαού, ότι έχουμε καταστρέψει οικονομικά τον ελληνικό λαό. Ακούσαμε ότι είμαστε μια Κυβέρνηση η οποία βρίσκεται στα όρια της θεσμικής εκτροπής, μια Κυβέρνηση περίπου αντιδημοκρατική, μία Κυβέρνηση που οικοδομεί καθεστώς και περιφρονεί τις δημοκρατικές λειτουργίες.

Πραγματικά, τι δεν ακούσαμε! Έχει μια σημασία…..(Δεν ακούστηκε λόγω κακής σύνδεσης)

Είναι πάντα επιλογή της Αντιπολίτευσης, αλλά έχει σημασία να έχει κανείς μια στοιχειώδη συναίσθηση ποιος τα λέει αυτά, από πού προέρχονται αυτά και με ποιο πολιτικό ανάστημα τα λέει αυτά. Έρχεται, δηλαδή, η Αξιωματική Αντιπολίτευση και μας λέει ότι είμαστε σε αποδρομή, τη στιγμή που δεν υπάρχει …(Δεν ακούστηκε λόγω κακής σύνδεσης)

….(Δεν ακούστηκε λόγω κακής σύνδεσης) δείχνει οκτώ με δώδεκα μονάδες διαφορά σε όλη αυτή τη διάρκεια της τριετίας. Μα, ούτε μία. Μα, δεν υπάρχει μία σε όλο αυτό το χρονικό διάστημα. Έρχεται και μας μιλάει για θεσμικές εκτροπές η Αξιωματική Αντιπολίτευση, της οποίας δύο πρώην στελέχη, πρώην Υπουργοί της, είναι αυτή τη στιγμή κατηγορούμενοι στο Ανώτατο Ειδικό Δικαστήριο. Και η υπεράσπισή τους είναι ότι δεν είναι κατηγορούμενοι για όλα τα αδικήματα που τους απεδόθησαν, αλλά για μερικά από αυτά. Δηλαδή, δεν είναι για πέντε κακουργήματα, είναι για τέσσερα.

Ε, αυτό θεωρούμε ότι είναι μια κανονική και φυσιολογική εξέλιξη για την πορεία των πραγμάτων. Εμείς είμαστε που κάνουμε όλα αυτά τα πράγματα, αλλά εμείς υπέστημεν έλεγχο των πεπραγμένων μας με δύο εξεταστικές επιτροπές, από τις οποίες τελικώς τίποτε δεν προέκυψε. Γι’ αυτό λέω ότι κάπως πρέπει να υπάρχει και μία αίσθηση πολιτικής σεμνότητας και μία αίσθηση πολιτικού μέτρου. Εγώ δεν θέλω να χρησιμοποιώ ούτε τέτοιου τύπου εκφράσεις ούτε θεωρώ ότι το μείζον σε μία πολιτική αντιπαράθεση είναι το να λέμε τέτοια πράγματα ο ένας στον άλλον. Όμως, ακούω επί επτά ώρες και πενήντα λεπτά από όλους όσοι τοποθετήθηκαν από την πλευρά της Αξιωματικής Αντιπολίτευσης τέτοιου είδους βαρύτατους χαρακτηρισμούς για τον Πρωθυπουργό, ότι είμαστε ανώνυμη εταιρεία, ότι είμαστε περίπου διεφθαρμένοι. Ποιοι τα λένε όλα αυτά; Τα λένε αυτοί οι οποίοι ελέγχονται αυτή τη στιγμή μέσα στα δικαστήρια. Έχουν φτιαχτεί Ανώτατα Ειδικά Δικαστήρια για να δικάσουν τα δικά τους τα στελέχη. Δεν υπάρχει μια αίσθηση του μέτρου;

Η αλήθεια είναι ότι κλείνουμε τρία χρόνια στη διακυβέρνηση και υποχρεωτικά γίνεται μια σύγκριση, αν θέλετε, πεπραγμένων αυτονοήτως. Άκουσα με πολύ σεβασμό τον πρώην Πρόεδρο της Βουλής κ. Βούτση, ο οποίος αναφερόμενος στη δική του θητεία, ήθελε να πει τι είναι εκείνο το οποίο έγινε.

Να σας πω λίγο τι είναι εκείνο το οποίο κάναμε εμείς αυτά τα τρία χρόνια στο Υπουργείο Εσωτερικών. Θα σας πω τι κάναμε από πλευράς νομοθεσίας. Θα δούμε ποιος μεταβάλλει το αυτοδιοικητικό περιβάλλον, ποιος μεταβάλλει το περιβάλλον της δημόσιας διοίκησης και σε ποια κατεύθυνση, γιατί εμείς αυτά τα τρία χρόνια νομοθετήσαμε έναν καινούργιο εκλογικό νόμο, νομοθετήσουμε την κατάργηση της απλής αναλογικής η οποία ήταν η καταστροφική κληρονομιά του ΣΥΡΙΖΑ με όλα τα προβλήματα τα οποία είχε δημιουργήσει, νομοθετήσαμε τους αναπτυξιακούς οργανισμούς σαν ένα σημαντικό εργαλείο για να βοηθηθούν οι ΟΤΑ στις δράσεις τους, νομοθετήσαμε δικαίωμα ψήφου των κατοίκων εξωτερικού. Πήραμε, επίσης, μία σχετική νομοθετική πρωτοβουλία που δεν εγκρίθηκε, αλλά προσπαθήσαμε να άρουμε όλες αυτές τις βαριές προϋποθέσεις που καθιστούν αυτόν τον νόμο αναποτελεσματικό, όπως θα πω και παρακάτω.

Ψηφίσαμε τον νέο νόμο για το ΑΣΕΠ, ο οποίος προβλέπει τον διαγωνισμό και θα ήθελα να διαβεβαιώσω τον κ. Ζαχαριάδη ότι ναι, ο διαγωνισμός προχωράει κανονικά. Ψηφίσαμε τον νέο νόμο για το lobbying και τη ρύθμιση των δραστηριοτήτων επιρροής. Ψηφίσαμε τον νόμο για την τηλεργασία. Ψηφίσαμε καινούργιο νόμο για τον εσωτερικό έλεγχο. Ψηφίσαμε τον νόμο για τα ζώα συντροφιάς. Ψηφίσαμε καινούργιο νόμο για την αξιολόγηση, στοχοθεσία και το κοινό πλαίσιο αξιολόγησης. Ψηφίσαμε το Εθνικό Σύστημα Ακεραιότητας.

Ψηφίζουμε τώρα την Ευρωπαϊκή Πρωτοβουλία των Πολιτών, που περιλαμβάνει μέσα σημαντικές μεταρρυθμίσεις και στη λειτουργία των αποκεντρωμένων διοικήσεων, αλλά και στη λειτουργία των υπηρεσιών δόμησης.

Αυτά και ταυτόχρονα με αυτά τα νομοθετήματά μας, προβλέψαμε τον Σύμβουλο Ακεραιότητας. Κάναμε τις αλλαγές στη λειτουργία του Εθνικού Κέντρου Δημόσιας Διοίκησης και Αυτοδιοίκησης, δηλαδή στον τρόπο που οργανώνεται ο διαγωνισμός της σχολής και σε επίπεδο δευτερογενούς νομοθεσίας, αλλάξαμε το προσοντολόγιο με το προεδρικό διάταγμα 50/2001 μετά από είκοσι χρόνια.

Και επειδή πάλι στενοχωριέται ο κ. Ζαχαριάδης και έχει αγωνία με αυτό, το προεδρικό διάταγμα για την τηλεργασία βρίσκεται αυτή τη στιγμή στα χέρια της Ανεξάρτητης Αρχής για την Προστασία Δεδομένων, για τη δική της γνωμοδότηση. Εκδώσαμε τις υπουργικές αποφάσεις για τον κλάδο των επιτελικών στελεχών. Κάναμε την κωδικοποίηση, εκδόθηκε το σχετικό προεδρικό διάταγμα για την εκλογική νομοθεσία. Θα είναι αυτά που κάναμε εμείς σε αυτά τα τρία χρόνια, μεταμορφώνοντας τη δημόσια διοίκηση και την τοπική αυτοδιοίκηση.

Θέλω, κυρίες και κύριοι συνάδελφοι, να κάνετε και μια σύγκριση, εννοείται και αναπόφευκτη σύγκρουση με το τι έγινε εκείνα τα χρόνια τα οποία ήρθε η κυβέρνηση της Αριστεράς και μάλιστα, με έντονη μεταρρυθμιστική φιλοδοξία.

Τι έκανε, λοιπόν, αυτή η μεταρρυθμιστική κυβέρνηση; Εκείνο που άκουσα από τον κ. Βούτση είναι ότι εκείνο που έκανε ήταν να αντιμετωπίσει τα προβλήματα που είχαν οι άνθρωποι που, εν πάση περιπτώσει, είχαν υποστεί τις συνέπειες των μνημονιακών πολιτικών σε συγκεκριμένα σημεία.

Όμως, να σας πω εγώ πως νομοθέτησε η κυβέρνηση του ΣΥΡΙΖΑ. Έκανε έναν καινούργιο νόμο -υποτίθεται για την αξιολόγηση- όπου επανέφερε απλώς ό,τι ίσχυε στο προηγούμενο καθεστώς. Έκανε, πράγματι, τον νόμο για την κινητικότητα, τον οποίο και δεν εφάρμοσε, αλλά εμείς εφαρμόσαμε τους κύκλους κινητικότητας, αφού όμως έχουμε κάνει πάρα πολλές παρεμβάσεις, ώστε να είναι λειτουργικός ο νόμος.

Έκανε τη νομοθεσία για το Μητρώο Στελεχών, η οποία καταργήθηκε χωρίς να εφαρμοστεί ποτέ και έκανε και τον νόμο για την απλή αναλογική στην αυτοδιοίκηση, που είναι ο νόμος ο οποίος ουσιαστικά θα κατέστρεφε την αυτοδιοίκηση, αν δεν είχαμε κάνει όλες αυτές τις παρεμβάσεις που έχουμε κάνει. Θα μιλήσω και για τη συνταγματικότητα, αν θέλετε, αυτών των νόμων.

Αυτό το έργο δεν είναι κάτι το οποίο αφορά την ελληνική Κυβέρνηση, αφορά τη Νέα Δημοκρατία και δεν αναγνωρίζεται, είναι κάτι το οποίο λέμε εμείς για να ευλογούμε τα γένια μας. Είναι κάτι το οποίο έγινε, διοργανώθηκε στην Ελλάδα για πρώτη φορά μετά από πάρα πολύ καιρό, η Συνέλευση των Σχολών Δημόσιας Διοίκησης και ο επικεφαλής του ΟΟΣΑ και ο επικεφαλής αυτής της Συνέλευσης, αυτού του οργάνου, αναγνώρισαν το τεράστιο μεταρρυθμιστικό έργο το οποίο γίνεται στη δημόσια διοίκηση αυτή την περίοδο.

Διοργανώθηκε για τα δέκα χρόνια διοικητικής μεταρρύθμισης από την Ευρωπαϊκή Επιτροπή και από τη Γαλλική Προεδρία και από την …(Δεν ακούστηκε λόγω κακής σύνδεσης) France εκδήλωση για τα δέκα χρόνια της διοικητικής μεταρρύθμισης στην Ελλάδα. Εκεί αναγνωρίστηκε ότι πλέον, με σημείο εκκίνησης μια εξαιρετικά δύσκολη κατάσταση στη δημόσια διοίκηση προ δεκαετίας, σήμερα, η Ελλάδα είναι μια χώρα η οποία αποτελεί παράδειγμα του πώς μπορεί να υλοποιηθεί και να φέρει αποτελέσματα μια διοικητική μεταρρύθμιση.

Όχι απλώς το λέμε τώρα πάλι εμείς, αλλά για παράδειγμα, ήρθε η Κυπριακή Δημοκρατία η οποία έχει ζητήσει τεχνική συμβουλή με τη δική μας στήριξη από Έλληνα τεχνικό σύμβουλο, για να κάνει τη μεταρρύθμιση στην τοπική αυτοδιοίκηση στην Κύπρο.

Αυτή τη στιγμή συμμετέχουμε σε προγράμματα στα οποία άλλες χώρες έρχονται να ζητήσουν να εκπαιδεύσουμε δικούς τους δημοσίους υπαλλήλους. Είναι το Εθνικό Κέντρο Δημόσιας Διοίκησης και Αυτοδιοίκησης.

Αυτά όλα είναι μια αναγνώριση της δουλειάς που έχει γίνει αυτά τα τρία χρόνια και η σύγκριση πρέπει να πω ότι αντικειμενικά και δυστυχώς, είναι συντριπτική.

Άρα αυτού του τύπου οι μηδενιστικές τοποθετήσεις το μόνο το οποίο κάνουν είναι να πυροδοτούν μια, αν θέλετε, απάντηση από τη δική μας πλευρά. Θα πρότεινα το εξής: Αφού τώρα δεν το έχεις κάνει, αφού δεν έχεις τη δουλειά σου, αφού για οποιονδήποτε λόγο έχασες τεσσεράμισι χρόνια, έχεις φέρει τέσσερα νομοθετήματα και σε τρία χρόνια έχουμε φέρει δεκαπέντε, αφού δεν έχεις εισάγει έναν νέο θεσμό, αφού δεν λειτουργείς σε τίποτα από όλα αυτά τα οποία υποτίθεται ότι ήθελες να κάνεις και τελικώς, δεν έκανες και από την άλλη μεριά, εμείς δουλεύουμε με πολύ σημαντικό τρόπο, αναμορφώνοντας τη δημόσια διοίκηση, αυτή τη συζήτηση γιατί την ανοίγουμε; Διότι αναπαράγουμε πάλι όλα αυτά τα περί κομματισμού.

Έρχομαι στα συγκεκριμένα του νομοσχεδίου. Θα πω το εξής. Η υπόθεση της Ευρωπαϊκής Πρωτοβουλίας των πολιτών είναι μια σημαντική υπόθεση. Είναι, πράγματι, ένας δημοκρατικός θεσμός. Χρειάζεται, για να ενεργοποιηθεί, ένα εκατομμύριο υπογραφές Ευρωπαίων πολιτών, που θα προτείνουν στο Ευρωπαϊκό Συμβούλιο και στο Ευρωπαϊκό Κοινοβούλιο τη νομοθεσία, να πάρουν νομοθετικά μέτρα για κάποιο θέμα το οποίο θέτουν οι πολίτες αυτοί.

Έπρεπε, προκειμένου να μπορεί αυτό να εφαρμοστεί και στη χώρα μας, να λάβουμε συγκεκριμένες πρόνοιες, να ορίσουμε ποια είναι η αρχή που το παρακολουθεί, να ορίσουμε ποιο είναι το σύστημα των επιγραμμικών συστημάτων, το on line σύστημα με το οποίο θα γίνεται ο έλεγχος αυτών των …(Δεν ακούστηκε λόγω κακής σύνδεσης). Βεβαίως, να προβλέψουμε και νομοθεσία για την περίπτωση που, ουσιαστικά, υπάρχουν παραβάσεις ή του ευρωπαϊκού κανονισμού ή και της εσωτερικής νομοθεσίας και οι αντίστοιχες κυρώσεις.

Αυτά τα σημαντικά πράγματα κάνει εδώ το νομοσχέδιο, ολοκληρώνοντας μια παρέμβαση, προκειμένου να έχει αποτέλεσμα ο κανονισμός και το πλαίσιο αυτό.

Το δεύτερο το οποίο κάναμε -ακούσαμε πάρα πολλά πράγματα- είναι το εξής. Είπα, κατ’ αρχάς, ότι αυτό είναι ένα νομοσχέδιο το οποίο είναι μια πρωτοβουλία και προέρχεται κυρίως από τη Διεύθυνση Εκλογών του Υπουργείου.

Επομένως, μέσα εκεί θελήσαμε να θέσουμε και μια σειρά από άλλα ζητήματα τα οποία πρέπει να ρυθμιστούν. Χαρακτηρίστηκε προεκλογικό νομοσχέδιο, επειδή προέρχεται από τη Διεύθυνση Εκλογών. Έγινε μεγάλη συζήτηση για τις πρόωρες εκλογές. Σας απήντησε όπως σας έχει απαντήσει πάμπολλες φορές ο Πρωθυπουργός.

Εγώ θα κάνω και κάτι ακόμα, για να σας καθησυχάσω ότι δεν πρόκειται να πάμε σε εκλογές και ότι έχουμε χρόνο να διαβουλευτούμε περισσότερο πάνω σε συγκεκριμένα ζητήματα.

Εγείρατε κάποιες επιφυλάξεις για συγκεκριμένα άρθρα της προτεινόμενης νομοθεσίας, για τους κατοίκους του εσωτερικού, δηλαδή κυρίως για την καταχώρηση των αιτήσεων στους σχετικούς εκλογικούς καταλόγους εσωτερικού και για την αποστολή των εντύπων …(Δεν ακούστηκε λόγω κακής σύνδεσης) στις διπλωματικές αρχές και συναφές με αυτό είναι και το άρθρο 19 για την αναθεώρηση των εκλογικών καταλόγων των ετεροδημοτών.

Επειδή άκουσα τις επιφυλάξεις σας, θα διευκρινίσω ότι στο κομμάτι που αναφέρουν ζητήματα πλειοψηφίας, δηλαδή κατά πόσο οι διατάξεις αυτές πρέπει να ψηφίζονται με τα δύο τρίτα ή όχι -αυτό αφορά τα άρθρα 11 και 13, όχι το άρθρο 19- η απάντηση εδώ είναι σαφώς αρνητική. Αυτές είναι εκτελεστικές και οργανωτικές διατάξεις του δικαιώματος ψήφου …(Δεν ακούστηκε λόγω κακής σύνδεσης) του εσωτερικού. Δεν αφορούν τη θεμελίωση του δικαιώματός τους που απαιτεί τα δύο τρίτα.

Όμως, εγώ, για να διαβουλευτώ περαιτέρω μαζί σας, με τα κόμματα, τα άρθρα 11, 13 και 19 θα τα αποσύρω επί του παρόντος, για να στείλουμε και ένα μήνυμα ότι έχουμε πάρα πολύ χρόνο μπροστά μας και επομένως, έχουμε άνεση και δεν σχεδιάζουμε εκλογές και άρα, θα σας φωνάξω να συζητήσουμε για τα ζητήματα αυτά.

Επομένως, στις νομοτεχνικές που θα καταθέσουμε αποσύρω τις συγκεκριμένες διατάξεις, κρατώντας βέβαια τις υπόλοιπες, οι οποίες θεωρώ ότι όλες είναι διατάξεις οι οποίες λύνουν μια σειρά από ζητήματα κυρίως τεχνικού χαρακτήρα στην εκλογική διαδικασία.

Άκουσα, επίσης, κριτική για ορισμένες διατάξεις. Ένα δεύτερο σημείο του νομοσχεδίου είναι ότι φέρνει διατάξεις -θα το ξαναπώ, το έχω πει στην επιτροπή, μου αρέσει να το ξαναλέω- οι οποίες προέρχονται από …(Δεν ακούστηκε λόγω κακής σύνδεσης), από το Κοινοβούλιο, από την …(Δεν ακούστηκε λόγω κακής σύνδεσης) επιτροπή. Οι διατάξεις, δηλαδή, οι οποίες αφορούν τον έλεγχο εσόδων και δαπανών των κομμάτων, του συνασπισμού κομμάτων και των υποψηφίων Βουλευτών και των αιρετών και οι τροποποιήσεις οι οποίες περιλαμβάνονται εδώ δεν έχουν -το τονίζω για μια ακόμη φορά- προέλθει από το Υπουργείο Εσωτερικών. Ίσα-ίσα, θα σας έλεγα ότι το Υπουργείο Εσωτερικών ήταν πιο περιοριστικό σε σχέση με τη φιλοδοξία της επιτροπής της Βουλής και έχουμε και διακομματική συμφωνία.

Το ότι σε ορισμένες από αυτές επιλέξατε να κάνετε κριτική, αυτό είναι κάτι -σας ξαναλέω- το οποίο κατά τη γνώμη μου δεν είναι σωστό. Με ποια έννοια το εννοώ αυτό; Εγώ δεν θα τις αποσύρω αυτές, γιατί δεν μπορώ να παίζω τις κουμπάρες, από τη μια μεριά να υπάρχει συνεννόηση, να υπάρχει συμφωνία της αρμόδιας επιτροπής της Βουλής, να έχει γίνει συνεννόηση με τους εκπροσώπους της Αξιωματικής Αντιπολίτευσης, να έχουν κάνει αυτοί εσωτερική συνεννόηση και να ερχόμαστε τώρα στη Βουλή και να λέμε «ξέρετε, αν δεν είναι διαφανείς οι διατάξεις». Δεν το θεωρώ σοβαρό. Η Κυβέρνηση εδώ θα επιμείνει στη νομοθετική της πρωτοβουλία, αλλά αυτό το λέω για να ξέρουμε το τι μας έχει προκύψει. Αυτές όλες είναι διατάξεις εξορθολογισμού.

Και ανοίγεται τώρα με αυτό μια γενική συζήτηση για τα οικονομικά της Νέας Δημοκρατίας. Δεν θα ξαναμπώ σε αυτό. Την έχω κάνει αυτή τη συζήτηση, έχω απαντήσει σε ερωτήσεις, έχω δώσει όλες τις απαντήσεις που μπορώ να δώσω. Από εκεί και πέρα θεωρώ ότι αυτή η συζήτηση βρίσκεται στο πεδίο -αν θέλετε- του λαϊκισμού και μιας εμμονής η οποία δεν αποδίδει τίποτε. Θέλετε να την κάνετε; Κάντε την. Έχουμε απαντήσει πάρα-πάρα πολλές φορές σε αυτό. Δεν έχει νόημα να συνεχίζουμε να επαναλαμβάνουμε τα ίδια και τα ίδια.

Για τις διατάξεις για το ΦΟΔΣΑ έχουμε κάνει δεκτές ορισμένες παρατηρήσεις και της ΚΕΔΕ και θα τις δείτε στις νομοτεχνικές βελτιώσεις. Θα πω ότι αυτές όλες είναι ενταγμένες στον κεντρικό σχεδιασμό για τη διαχείριση των απορριμμάτων. Για ένα ειδικό θέμα το οποίο ηγέρθη και το οποίο συνδέεται με το θέμα της διαχείρισης των απορριμμάτων στη Λιβαδειά, κάναμε μια νομοθετική με την οποία δίνουμε μια παράταση στο υφιστάμενο καθεστώς, αλλά δεν ενεργοποιούμε τη διάταξη για έξι μήνες. Θέλω να διευκρινίσω ότι αυτό δεν συνδέεται με την έκδοση αποφάσεως προσφυγής στο Συμβούλιο της Επικρατείας, διότι μια τέτοια σύνδεση, μια τέτοια λογική, θα έδινε ένα πάρα πολύ κακό μήνυμα, δηλαδή αύριο το πρωί κάποιος, οποιοσδήποτε, θα μπορούσε να αρχίσει να ασκεί ανυπόστατες και τελείως προσχηματικές και απολύτως αβάσιμες νομικά και ουσιαστικά προσφυγές. Γι’ αυτό πρέπει να παρατείνουμε μια διαδικασία, παρ’ ότι αυτό θα ήταν απλώς μια τακτική για να ανοίξει μια εκκρεμοδικία, παρότι δεν θα είχε κανένα ουσιαστικό αντικείμενο αυτή η εκκρεμοδικία. Δεν το κάνουμε γι’ αυτό. Το κάνουμε διότι πράγματι η διαδικασία με την οποία θα είναι έτοιμες οι δομές του ΦΟΔΣΑ, προκειμένου να πάνε σε ένα διαφορετικό μοντέλο διαχείρισης και να υπάρχουν ευεργετικότερα αποτελέσματα, απαιτούν κάποιο χρόνο, από τρεις έως έξι μήνες και επομένως εφόσον δεν είναι απολύτως έτοιμη αυτή τη στιγμή η διαδικασία αλλά θα χρειαστεί αυτό το εξάμηνο, γι’ αυτό το εξάμηνο δίνουμε μια παράταση, προκειμένου να συνεχίσει το υφιστάμενο καθεστώς και να μεταπέσει σε αυτό το οποίο νομοθετούμε σήμερα στο εξάμηνο.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Θέλω να πω μερικά πράγματα τα οποία μου έκαναν εντύπωση για την καθιέρωση της Ημέρας Θρακικού Ελληνισμού. Πράγματι αναγνωρίζεται -ελπίζω από όλες τις πτέρυγες της Βουλής- ως κάτι πολύ σημαντικό και ως μια οφειλόμενη υποχρέωση απέναντι στη μνήμη των Θρακιωτών μας και αυτά τα οποία έχει περάσει ο Ελληνισμός της Θράκης και αυτά τα οποία πέρασαν οι πρόγονοί μας εκεί και οι δικοί μου πρόγονοι παρεμπιπτόντως -αλλά αυτό δεν έχει τόσο μεγάλη σημασία-, στην ανάγκη να τιμούμε και να διατηρούμε ζωντανή και άσβεστη αυτή τη μνήμη, για να ξέρουμε με ποιον τρόπο φτάσαμε ως εδώ.

Δεν κατάλαβα καθόλου -μάλλον την κατάλαβα, αλλά δεν ξέρω τελικώς που μας οδηγεί αυτή η ανάλυση- τη σκέψη και την προσέγγιση την οποία έκανε το Κομμουνιστικό Κόμμα Ελλάδας. Διότι ανεξαρτήτως των ερμηνευτικών εργαλείων και της μεθοδολογίας, αυτό τι σημαίνει; Ότι εδώ το Κομμουνιστικό Κόμμα Ελλάδας δεν συντάσσεται με τους Έλληνες που εκδιώχθηκαν και τους τοποθετεί -ας το πω- με άλλες εθνότητες, οι οποίες έχουν τη δική τους ιστορία και τη δική τους διαδρομή και τα δικά τους θέματα; Εδώ δεν μένει τελικώς μια πολύ απλή πραγματικότητα, ότι η τουρκική πλευρά εξεδίωξε, κατέσφαξε, εκτόπισε τον Θρακικό Ελληνισμό, τους Έλληνες Θρακιώτες; Δεν είναι αυτό που κρατάμε ως συνδετικό; Η ανάλυση, δηλαδή, του Κομμουνιστικού Κόμματος, είτε είναι σωστή είτε είναι λάθος, ως προς αυτό το πραγματικό γεγονός -γιατί αυτό είναι η μνήμη-, θεωρεί ότι αυτή η μνήμη είναι υποκριτική, ότι δεν θα έπρεπε να τη διατηρούμε, ότι δεν υφίσταται αυτό το πραγματικό γεγονός, ανεξαρτήτως αν προεκλήθη -όπως λέει το Κομμουνιστικό Κόμμα- από συγκρούσεις των αστικών τάξεων στο πλαίσιο της συγκρότησης των εθνικών κρατών, ανεξαρτήτως των αναλύσεων αυτών; Τελικά, όμως, αυτό το οποίο συνέβη ως ένα πραγματικό γεγονός, είναι κάτι το οποίο είναι αξιομνημόνευτο; Πρέπει να αποτελέσει κομμάτι της ιστορική μας μνήμη; Πρέπει να τη συντηρήσουμε αυτή τη μνήμη; Πρέπει να ξέρουμε τι συνέβη σε αυτούς τους πληθυσμούς, στους προγόνους μας, στους συμπολίτες μας, στους Συνέλληνες μας; Πρέπει να ξέρουμε τι συνέβη, με όποια ανάλυση θέλει ο καθένας; Να το αναγνωρίζουμε, να το τιμούμε και να το σεβόμαστε ή αυτό είναι κάτι υποκριτικό;

Στη, δε, κριτική που άκουσα από την κ. Γκαρά, γιατί δεν το κάνουμε αυτό με πιο πανηγυρικό τρόπο, θα το αντιστρέψω το ερώτημα. Εμείς πάντως το κάνουμε. Εσείς τεσσερισήμισι χρόνια γιατί δεν το κάνατε; Αν θέλατε με πανηγυρικό τρόπο, με πανηγυρικό τρόπο. Αλλά εμείς τώρα το κάνουμε. Είναι κάτι το οποίο το κάνει η Κυβέρνησή μας. Η δική σας η κυβέρνηση, αν αναγνώριζε αυτή την αναγκαιότητα, γιατί δεν το έπραξε;

Θέλω να πω ότι όταν δεν έχεις κάνει το έλασσον, δεν μπορείς να κατηγορείς τους άλλους για κάτι το οποίο θεωρείς ότι έπρεπε να γίνει με μείζονα τρόπο, διότι τότε αναδεικνύεσαι πραγματικά μικρόψυχος. Καλά, δεν το κάνατε που δεν το κάνατε, τώρα μας εγκαλείτε εμάς που το κάνουμε, γιατί δήθεν δεν το κάνουμε με πανηγυρικό τρόπο που θα θέλατε, εσείς που δεν το κάνατε καθόλου;

Άρα, λοιπόν, αυτή η κριτική νομίζω είναι πραγματική μικρόψυχη. Εγώ θα περίμενα εδώ η Αίθουσα να ομονοήσει χωρίς πολλά πολλά και χωρίς πολλές συζητήσεις, να επαινέσει την πρωτοβουλία της Κυβέρνησης και να τελειώσει η ιστορία εκεί και ενωμένο το Κοινοβούλιό μας να ψηφίσει αυτή τη διάταξη.

Μια σειρά από διατάξεις, οι οποίες επίσης επιλύουν μια σειρά από θέματα, δεν αναφέρθηκαν και δεν θα αναφερθώ και εγώ. Θα πω μόνο κάτι το οποίο για μένα έχει σημασία και αφορά στην υπαίθρια διαφήμιση. Στο Κεφάλαιο Γ΄ του Μέρους ΣΤ΄ του νομοσχεδίου έχουμε ειδικές διατάξεις για την αντιμετώπιση ουσιαστικά της ρυπάνσεως -εν γένει της ρυπάνσεως- και βεβαίως πολύ σωστά δεν διαφωνούμε στο αν είναι πολιτική η διαφήμιση ή αν είναι εμπορική, όπως άκουσα ότι ήθελε το Κομμουνιστικό Κόμμα Ελλάδας. Ο λόγος για τον οποίο γίνεται αυτό, είναι γιατί εγώ δεν κατανοώ γιατί θα πρέπει να κάνουμε διαφοροποίηση στο ποιος κάνει τη ρύπανση, ή ποιο είναι το μήνυμα το οποίο ρυπαίνει. Εκείνο το οποίο έχει σημασία είναι ότι μέσα στον αστικό χώρο υπάρχουν συγκεκριμένοι κανόνες και προδιαγραφές με τους οποίους μπορεί να γίνεται η οποιαδήποτε διακίνηση εμπορικών ή άλλων πολιτικών μηνυμάτων. Πάντως δεν μπορούμε να τις παραβιάζουμε αυτές.

Ε, αυτό το οποίο κάνουμε εδώ είναι ότι διαμορφώνουμε ένα επαρκές θεσμικό πλαίσιο, δίνοντας αρμοδιότητες και στην περιφερειακή αυτοδιοίκηση, εκεί που χρειάζεται, διότι εκεί υπήρχε ένα κενό, προκειμένου να αντιμετωπίσουμε αυτό το φαινόμενο, ώστε να μην ξυπνάμε και να βλέπουμε τις πόλεις μας γεμάτες από αφίσες οι οποίες μένουν εκεί έξω, οι οποίες ρυπαίνουν, οι οποίες διαλύονται από τη βροχή, οι οποίες πέφτουν κάτω και δείχνουν αυτή την απαράδεκτη εικόνα την οποία έχουμε δει πάρα πολλές φορές. Πραγματικά θα ήθελα κάποια στιγμή να τελειώσει αυτή η συζήτηση, να πάμε σε μια επόμενη εποχή. Δεν μπορεί τώρα την εποχή των κοινωνικών δικτύων, της άμεσης και άπειρης πρόσβασης στο διαδίκτυο να συζητάμε ακόμα ότι εκείνο που έχουμε ανάγκη για να επικοινωνήσουμε το πολιτικό μας μήνυμα είναι να πηγαίνουμε να κολλάμε αφίσες στις διάφορες κολώνες και μάλιστα όπου έλαχε και χωρίς καμμία άδεια και καμμία πρόβλεψη για το πώς πρέπει να προχωρήσουν τα πράγματα.

Έρχομαι τώρα στη μεγάλη συζήτηση η οποία προκλήθηκε για το περίφημο άρθρο 44, το οποίο μάλιστα έχει προξενήσει την αίτηση για ονομαστική ψηφοφορία από την πλευρά του ΠΑΣΟΚ - ΚΙΝΑΛ. Εδώ να πω ότι υπερέβη στις αντιδράσεις και τον ΣΥΡΙΖΑ ακόμα. Προφανώς -φαντάζομαι- διεκδικεί με αυτή τη ρητορική να αποκαταστήσει σε ορισμένα ακροατήρια τον ΣΥΡΙΖΑ, οπότε θα έχουμε έναν τέτοιο διαγωνισμό μέχρι το επόμενο χρονικό διάστημα.

Το πρώτο ερώτημα είναι αν κατανοούμε ότι υπάρχει κάποιο πρόβλημα ή όχι. Θέλω να σας πω ότι η συντριπτική πλειοψηφία των αυτοδιοικητικών όπως έχει προκύψει και από την ακρόαση των φορέων κατανοεί ότι υπάρχει πρόβλημα. Το άλλο που άκουσα από την κ. Λιακούλη ότι έχει ξεσηκωθεί το σύμπαν, ο πληθυσμός, ότι έχουν εξεγερθεί όλοι, δεν το έχω καταλάβει. Το αντίθετο μάλλον. Γιατί; Γιατί ζουν οι άνθρωποι αυτοί, οι δημοτικοί σύμβουλοι -και δεν μιλώ μόνο για τους δημοτικούς συμβούλους της περιφέρειας, αλλά μιλάω για τους δημοτικούς συμβούλους εν γένει, για τα δημοτικά συμβούλια, δεν μιλάω για τους δημάρχους μιας συγκεκριμένης παράταξης, μιλάω για τους δημάρχους στο σύνολό τους, μιλάω για τους προέδρους δημοτικών συμβουλίων στο σύνολό τους- ζουν την κατάσταση την οποία σας έχω περιγράψει στην επιτροπή και θα μου επιτρέψετε να τα ξαναπώ μια φορά και να τα εμπεδώσουμε.

Η διάταξη σήμερα τι λέει; Ότι μπορεί ο επικεφαλής μιας παρατάξεως της Αντιπολιτεύσεως να σηκωθεί και να θέσει θέμα προ ημερησίας διατάξεως, για να συζητηθεί προ ημερησίας διατάξεως ένα κατεπείγον θέμα. Τι χαρακτήρα έχει αυτό το κατεπείγον θέμα; Δεν υπάρχει κανένας περιορισμός, μόνο να είναι κατεπείγον. Σηκώνεται, λοιπόν, κάποιος -αυτή είναι η πραγματικότητα σήμερα- πριν εξεταστούν τα θέματα της ημερησίας διατάξεως, ο οποίος δεν περιορίζεται στο αν θα έχει ένα θέμα, δύο θέματα, πέντε θέματα, ούτε περιορίζεται ότι θα είναι ο επικεφαλής της Αντιπολιτεύσεως ή της Μείζονος Αντιπολιτεύσεως -όλες οι Αντιπολιτεύσεις μπορούν να θέσουν όσα θέματα θέλουν-, προκειμένου να εξετάσει το δημοτικό συμβούλιο αν αυτά θα συζητηθούν ή όχι.

Θα μου πείτε: Δεν είναι κυρίαρχη η απόφαση του δημοτικού συμβουλίου; Μάλιστα. Εκεί, λοιπόν, ακολουθεί ένας διαδικαστικός γύρος, όπου ο διαδικαστικός γύρος είναι, ουσιαστικά, ο ουσιαστικός γύρος. Γιατί; Διότι στον διαδικαστικό γύρο εκτίθενται όλα τα ζητήματα τα οποία υποτίθεται ότι πρέπει να εξεταστούν επί της ουσίας. Τι σημαίνει αυτό; Ότι για να κρίνει κάποιος αν το ζήτημα είναι κατεπείγον, για να κρίνει αν πρέπει να συζητηθεί στο δημοτικό συμβούλιο, για να κρίνει την αρμοδιότητα του δημοτικού συμβουλίου, βάζει όλο το θέμα από την αρχή.

Αποτέλεσμα; Τετράωρες και πεντάωρες συνεδριάσεις, οι οποίες μπορεί να καταλήγουν στο ότι το θέμα δεν είναι κατεπείγον τελικώς, αλλά μετά τη συζήτηση. Να καταλήγουν ότι δεν έχει καμμία αρμοδιότητα να το συζητήσει το δημοτικό συμβούλιο τελικώς, αλλά μετά τη συζήτηση. Αυτό να καταλήγει στο να μην μπορούν τα δημοτικά συμβούλια αποτελεσματικά να κάνουν τη δουλειά τους. Γιατί; Διότι πρέπει να περιμένουν να τελειώσει όλο αυτό το πράγμα, προκειμένου να μπορέσουν να επιληφθούν της ημερήσιας διατάξεως, που είναι κατ’ εξοχήν η δουλειά τους.

Άκουσα ότι οποιαδήποτε παρέμβαση και να κάνουμε σε αυτή τη διαδικασία, ότι είναι μια διαδικασία καταπληκτική, ότι είναι πάρα πολύ ωραία και ότι πρέπει να μην την πειράξουμε, γιατί έτσι πρέπει να συνεχίσει να είναι. Με ποιο επιχείρημα;

Επιχείρημα πρώτο: Ότι τα δημοτικά συμβούλια είναι πολιτικά όργανα -λέει- και επειδή είναι πολιτικά όργανα μπορούν να αποφασίσουν ό,τι θέλουν και να βγάζουν ό,τι ψηφίσματα θέλουν. Απάντηση: Πού το λέει αυτό ο νόμος, ο νόμος που έχει ψηφίσει το ΠΑΣΟΚ, δηλαδή ο ν.3852/2010; Πού το λέει αυτό; Έτσι όπως αυτός τροποποιήθηκε μετά από τον ΣΥΡΙΖΑ, πού το λέει αυτό το πράγμα, ότι τα δημοτικά συμβούλια είναι πολιτικά όργανα, είναι βουλευόμενα όργανα, ότι έχουν δυνατότητα κανονιστικών ρυθμίσεων και ότι μπορούν να ασχολούνται με θέματα εκτός της αρμοδιότητος του δήμου;

Το Σύνταγμά μας λέει ότι οι Οργανισμοί Τοπικής Αυτοδιοίκησης ασχολούνται με τις τοπικές υποθέσεις. Από πού και ως πού έχουν τη δυνατότητα να επιλαμβάνονται ζητημάτων εξωτερικής πολιτικής;

Συγχωρέστε με τώρα, για να τα κρισιολογούμε και να είμαστε και στοιχειωδώς σοβαροί, έχει, λέτε, καμμία σημασία εάν ο δήμος άλφα, ένας μικρός δήμος στην Ελλάδα, πάρει θέση για το ρωσοουκρανικό; Όχι, φυσικά. Όμως θα γίνει μια συζήτηση τετράωρη για το ρωσοουκρανικό, αλλά την ώρα που πρέπει να χορηγήσουν άδεια λειτουργίας υγειονομικού καταστήματος, εν συνεχεία δεν θα ελέγξουν τίποτα, γιατί θα είναι καταβεβλημένοι, γιατί θα έχουν φύγει οι μισοί σύμβουλοι, γιατί δεν θα κάνουν τη δουλειά τους όπως πρέπει. Εσείς λέτε «όχι, να το κάνει».

Για να μη σας πάω στο ρωσοουκρανικό, ακόμα και για τα ζητήματα εκπαιδευτικής πολιτικής, θα εκφράζει άποψη ο τάδε δήμος, είτε είναι μικρός -θα πω τώρα εδώ- είτε είναι μεγάλος για την εκπαιδευτική πολιτική της κυβέρνησης; Όχι γιατί είναι σήμερα αυτή η Κυβέρνηση, αλλά της οποιασδήποτε κυβέρνησης. Είναι αρμοδιότητα του δήμου η εκπαιδευτική πολιτική; Οι δήμοι έχουν συγκεκριμένες αρμοδιότητες.

Πηγαίνω, όμως, και παρακάτω, πέραν του ζητήματος των αρμοδιοτήτων, που εκτρέπει μέσα στη συλλογιστική σας -και αυτό κατέστη σαφές. Το να πάρουν θέση -το ξαναλέω- και για τους Σαντινίστες και για το ρωσοουκρανικό -και δεν ξέρω για ό,τι άλλο θέλει ο καθένας- ή ακόμα και για ευρύτερα ζητήματα πολιτικής, αυτό προφανώς δεν έχει καμμία σχέση με την αρμοδιότητα των δήμων και δεν σέβεται και το δημοτικό συμβούλιο τον εαυτό του, ως διοικητικό συλλογικό όργανο. Είναι διοικητικό συλλογικό όργανο το δημοτικό συμβούλιο. Οι αρμοδιότητές του είναι οι αρμοδιότητες που περιγράφονται στον νόμο.

Χρησιμοποιείται, όμως, αυτό από τις αντιπολιτεύσεις, γι’ αυτό που είπα, ένα είδος αυτοδιοικητικού ακτιβισμού, προκειμένου να ξεχειλώνουν ένα θέμα. Είναι το πραγματικό πρόβλημα που ερχόμαστε να αντιμετωπίσουμε. Ήρθε μία διάταξη με έναν ορισμένο τρόπο. Τοποθετήθηκε η ΚΕΔΕ -την ακούσατε-, αλλά μετά η αλήθεια είναι ότι έγινε μια συζήτηση στην επιτροπή. Έγινε μια συζήτηση με τα κόμματα. Άκουσα τις απόψεις σας. Έγινε μια συζήτηση με τους εκπροσώπους της ΚΕΔΕ κατά τη διάρκεια της ζύμωσης αυτής, μετά, αν θέλετε, από τη συζήτηση που κάναμε στην ακρόαση φορέων στην επιτροπή. Άκουσα τον Γρηγόρη Κωνσταντέλλο. Άκουσα τον … (Δεν ακούστηκε λόγω κακής σύνδεσης). Άκουσα τις απόψεις τους και φέραμε αυτές τις νομοτεχνικές βελτιώσεις, με τις οποίες τι κάνουμε στην πραγματικότητα; Με εντυπωσιάζει ότι παριστάνετε πως δεν έχετε ακούσει.

Λέμε ότι πρέπει να θέσουμε τα θέματα υπ’ όψιν του προέδρου του δημοτικού συμβουλίου σαράντα οκτώ ώρες πριν γίνει το δημοτικό συμβούλιο και εν συνεχεία αυτός να αποφασίσει. Τι; Αν τα εντάσσει στην ημερήσια διάταξη. Οπότε δεν θα συζητηθούν ως εκτός ημερησίας διατάξεως, αλλά ως εντός ημερησίας διατάξεως.

Αν, όμως, δεν τα εντάσσει, θα γίνει η συζήτηση ημερησίας διατάξεως, θα τελειώσει και μετά το δημοτικό συμβούλιο θα κάνει την προγενέστερη διαδικασία. Δηλαδή, θα αποφασίσει αν θέλει να τα συζητήσει ή όχι. Αν όχι, δεν θα τα συζητήσει. Αν ναι, μπορεί να αποφασίσει να τα συζητήσει σε εκείνη τη συνεδρίαση ή να τα παραπέμψει σε μία άλλη συνεδρίαση.

Πού είναι τώρα το συγκλονιστικό και η μεγάλη φίμωση, που το λέτε; Δεν θα μπορεί εκείνη την ώρα κάτι που έχει συμβεί -δηλαδή, κάτι που έχει συμβεί εννοείτε τις τελευταίες σαράντα οκτώ ώρες και το οποίο, μάλιστα, έχει τόσο επείγοντα χαρακτήρα- να συζητηθεί.

Να ρωτήσω, επίσης, μερικές άλλες σκέψεις σε αυτό, ως προς το κατεπείγον, αλλά και ως προς τα δικαιώματα της αντιπολίτευσης. Στη Βουλή, εδώ, φαντάζομαι ότι δεν αρνείστε ότι είναι η κορωνίδα της δημοκρατικής διαδικασίας. Είμαστε, δηλαδή, ένα όργανο το οποίο κατ’ εξοχήν εκφράζει τη δημοκρατική λειτουργία.

Η ερώτηση είναι η εξής: Έχουν το δικαίωμα τα κόμματα της Αντιπολίτευσης, επειδή δεν σας αρέσει η ημερήσια διάταξη -σήμερα είχαμε ημερήσια διάταξη να συζητήσουμε αυτό το νομοσχέδιο-, να έρθετε προ ημερησίας διατάξεως και να αποφασίσετε ότι θέλετε να συζητήσετε το ρωσοουκρανικό; Που, προσέξτε, η Βουλή έχει και αρμοδιότητα να συζητήσει το ρωσοουκρανικό, διότι έχει αρμοδιότητα για ζητήματα εξωτερικής πολιτικής. Λέω, έχετε αυτή τη δυνατότητα, χωρίς να ειδοποιήσετε κανέναν, χωρίς να το θέσετε πουθενά, χωρίς να μιλήσετε, να σηκώσει κάποιος το χέρι του, ο εκπρόσωπος του Κομμουνιστικού Κόμματος, και να πει: «Δεν μου αρέσει η εξωτερική πολιτική που ακολουθεί ο κ. Δένδιας. Θέλω τώρα να συζητήσω το ρωσοουκρανικό»; Έχετε αυτή τη δυνατότητα; Δεν την έχετε. Και ορθώς δεν την έχετε, διότι οι συζητήσεις διεξάγονται συντεταγμένα. Τα σοβαρά όργανα οφείλουν να έχουν αρχή, μέση και τέλος.

Παρεμπιπτόντως, στα κατεπείγοντα ζήτημα υπάρχει η δυνατότητα με οποιοδήποτε κατεπείγον η Αντιπολίτευση να σταματά τη ροή της συνεδρίασης της Βουλής; Αλλά και σε σχέση με τα κατεπείγοντα νομοσχέδια -προσέξτε, στην Κυβέρνηση έρχομαι τώρα-, γίνεται με κατεπείγοντα τρόπο να αιφνιδιάσει η Βουλή τα κόμματα και να φέρει κατεπείγον νομοσχέδιο, του οποίου τη διαδικασία ξέρετε; Ακόμα όμως και αυτό πάει στην επιτροπή, συζητείται, κρατάει κάποιες ώρες η συζήτηση, εισάγεται στην Ολομέλεια. Ακόμα και αυτό, το οποίο αποτελεί κατ’ αρχάς προνομία της Κυβερνήσεως και όχι της Αντιπολιτεύσεως, έχει μια διαδικασία.

Αυτό το «εμφανίζομαι την ώρα που συνεδριάζει το όργανο και αποφασίζω ότι τώρα θέλω να θέσω ένα θέμα» και να κρατήσει η συζήτηση για το αν θα συζητήσω το θέμα τρεις ώρες, σας φαίνεται κανονική διαδικασία; Και ότι εάν σε αυτή τη διαδικασία βάλουμε μια τάξη, λειτουργούμε αντιδημοκρατικά; Και προξενείτε ονομαστική ψηφοφορία γι’ αυτό το θέμα; Καλά κάνετε και την προξενείτε, είναι δικαίωμά σας, αλλά νομίζω ότι όλοι έχουμε καταλάβει τώρα σε ποια κατάσταση βρισκόμαστε.

Έρχομαι στο επόμενο θέμα, το οποίο σας απασχόλησε και το οποίο είναι οι αποκεντρωμένες διοικήσεις. Τι είναι αυτό το οποίο συμβαίνει με τις αποκεντρωμένες διοικήσεις; Το είπα. Θα το ξαναπώ κατά το δυνατόν όσο περιεκτικότερα γίνεται.

Ερώτηση πρώτη: Τα κόμματα πώς τοποθετούνται για τη λειτουργία των αποκεντρωμένων διοικήσεων; Είναι ευχαριστημένα; Δουλεύουν καλά οι αποκεντρωμένες διοικήσεις; Σας μιλάω δε για μια κατάσταση, γιατί ακούω να λέτε όλα αυτά τα συγκλονιστικά ότι η προοδευτική παράταξη είναι αυτή που έχει φέρει τις μεγάλες μεταρρυθμίσεις. Μάλιστα, η προοδευτική παράταξη είναι αυτή η οποία ψήφισε, λοιπόν, τον «ΚΑΛΛΙΚΡΑΤΗ» το 2010. Από το 2010 -για να καταλάβουμε τι ψηφίστηκε τότε- οι αποκεντρωμένες διοικήσεις καρκινοβατούν, οι υπηρεσίες δόμησης βρίσκονται σε κατάσταση οι οποίες οι μισές έχουν γίνει, οι άλλες λειτουργούν με μεταβατικές διατάξεις, ο δε … (Δεν ακούστηκε λόγω κακής σύνδεσης) …δεν έχει γίνει ποτέ. Αυτό είναι τώρα η επιτυχημένη μεταρρύθμιση του «ΚΑΛΛΙΚΡΑΤΗ». Αυτό τι είναι; Ότι έβαλα σε ένα χαρτί κάτι. Δεν έχω προβλέψει, εν συνεχεία, τίποτε. Δεν ξέρω τι προσωπικό απαιτείται. Δεν ξέρω ποιες είναι οι πρόσθετες ενέργειες που πρέπει να γίνουν. Δεν ξέρω την απαιτούμενη δευτερογενή νομοθεσία. Όμως, εκείνο το οποίο έχω κάνει είναι ότι ψήφισα ένα νομοσχέδιο.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, σας υπενθυμίζω ότι έχετε πάει στα τριάντα πέντε λεπτά.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** …(Δεν ακούστηκε λόγω κακής σύνδεσης) …ο κ. Ζαχαριάδης να με κατηγορεί γιατί εντός του έτους δεν είναι έτοιμο το προεδρικό διάταγμα για την τηλεργασία. Αλλά επί μια δωδεκαετία αυτά βρίσκονται σε εκκρεμότητα. Κι ερχόμαστε να τα λύσουμε εμείς τώρα.

Ερώτηση. Οι αποκεντρωμένες έχουν μια ιστορία. Να σας πω λίγο το σκεπτικό. Η ιστορία ποια είναι; Κάποτε υπήρχε η τοπική αυτοδιοίκηση πρώτου βαθμού, οι δήμοι και εν συνεχεία οι αποκεντρωμένες κρατικές διοικήσεις που έπαιρναν τη μορφή των κρατικών νομαρχιών. Ο νομάρχης ήταν το πρόσωπο που συγκέντρωνε όλες τις κρατικές αρμοδιότητες σε κάθε τόπο και διοριζόταν από τον Υπουργό Εσωτερικών. Ήταν ουσιαστικά ο διορισμένος κρατικός νομάρχης. Πώς πέρναγε ο καιρός και εξελίσσονταν τα πράγματα; Πήγαμε στον αιρετό νομάρχη σε πρώτη φάση και εν συνεχεία πήγαμε στην περιφερειακή αυτοδιοίκηση. Υπήρξε ένα ζήτημα που το αντιμετώπισε ο «ΚΑΛΛΙΚΡΑΤΗΣ». Τι μπορεί να μεταφερθεί στην περιφερειακή αυτοδιοίκηση; Τι πρέπει να μείνει στην αποκεντρωμένη κρατική διοίκηση; Αυτές οι επιλογές έγιναν τότε στον «ΚΑΛΛΙΚΡΑΤΗ» και προφανώς ήταν ξεκάθαρο και είναι ξεκάθαρο ότι δεν μπορεί να μεταβιβαστεί -για να μη λέμε ό,τι νά ’ναι- το σύνολο των αρμοδιοτήτων της κρατικής, της αποκεντρωμένης διοίκησης στην τοπική αυτοδιοίκηση. Γιατί; Γιατί υπάρχουν συνταγματικοί περιορισμοί. Γιατί η τοπική αυτοδιοίκηση ασχολείται με τις τοπικές υποθέσεις. Γιατί οι αποκεντρωμένες διοικήσεις κρατάνε τον πυρήνα των κρατικών υποθέσεων. Το δε σύστημα διοικήσεως πάλι, κατά το Σύνταγμά μας, είναι το αποκεντρωτικό. Άρα τι σημαίνει; Ότι κατά το δυνατόν, το κράτος πρέπει να αποκεντρώνει. Ιδανικά λοιπόν, … (Δεν ακούστηκε λόγω κακής σύνδεσης) …τι πρέπει να είναι τα Υπουργεία;

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, ολοκληρώστε. Έχετε μιλήσει διπλάσιο χρόνο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Περιορισμένοι οργανισμοί σε στρατηγικό επίπεδο με όλες οι λειτουργίες να λειτουργούν αποκεντρωτικά. Το αν θα πρέπει να λειτουργήσουν αποκεντρωτικά με τη μορφή αποκεντρωμένων υπηρεσιών των Υπουργείων που ελέγχονται από μια κεντρική διεύθυνση ή αποκεντρωμένων κρατικών διοικήσεων είναι μια συζήτηση … (Δεν ακούστηκε λόγω κακής σύνδεσης).

Τι ερχόμαστε και λέμε; Μετά απ’ αυτά τα δώδεκα χρόνια οι αποκεντρωμένες διοικήσεις πατάνε; Λειτουργούν; Κάνουν τη δουλειά τους; Εδώ, λοιπόν, πρέπει να τοποθετηθούν τα κόμματα. Είναι ευχαριστημένα; Αν είναι ευχαριστημένα πρέπει να μας πουν πού εντοπίζουν το γεγονός ότι είναι ευχαριστημένα. Το να λέμε ότι θα πάμε και θα βγάλουμε κάποιες αρμοδιότητες -αυτή είναι η περίφημη συζήτηση για την πολυεπίπεδη διακυβέρνηση- το μελετάμε. Έχουμε έργο στο ταμείο γι’ αυτό. Θα φτιάξουμε τον μηχανισμό της πολυεπίπεδης. Θα φτιάξουμε και εργαλείο με το οποίο θα γίνεται και ορθολογικά η κατανομή των αρμοδιοτήτων σε όλα τα επίπεδα του κράτους. Είναι μια δουλειά που ήδη προχωράμε και ήδη βρίσκεται σε εξέλιξη. Ήδη έχουν … (Δεν ακούστηκε λόγω κακής σύνδεσης) …οι σχετικές προκηρύξεις για να γίνει το έργο αυτό.

Προσέξτε όμως. Αυτό ήταν το μόνο ζήτημα των αρμοδιοτήτων; Εδώ, λοιπόν, το προηγούμενο διάστημα μια επιλογή από τον ΣΥΡΙΖΑ. Ποια ήταν η επιλογή; Υπήρχε επί «ΚΑΛΛΙΚΡΑΤΗ» ο γραμματέας της αποκεντρωμένης που ήταν μετακλητός. Άρα δεν καταλαβαίνω τις φωνές του ΠΑΣΟΚ αυτή τη στιγμή. Γιατί αυτή ήταν η βασική επιλογή που έκανε ο «ΚΑΛΛΙΚΡΑΤΗΣ». Η βασική επιλογή με την οποία πορεύτηκε το ΠΑΣΟΚ απ’ τον «ΚΑΛΛΙΚΡΑΤΗ» ήταν ο μετακλητός γενικός γραμματέας. Ήρθε ο ΣΥΡΙΖΑ και το άλλαξε αυτό, πράγματι. Έβαλε τον συντονιστή. Κάναμε μια αποτίμηση μετά από τέσσερα-πέντε χρόνια θητείας των συντονιστών αν αυτά τα πράγματα πήγαν καλά, αν πρέπει να παραμείνουν ή όχι.

Ο συντονιστής, ένας υπηρεσιακός παράγων, μπορεί να έχει την ευθύνη για όλη τη λειτουργία όλων αυτών των αρμοδιοτήτων διαφορετικών Υπουργείων; Η απάντηση είναι ότι η πράξη έδειξε δυσλειτουργία. Τι ερχόμαστε σήμερα και κάνουμε; Να εφαρμόσουμε το μοντέλο του επιτελικού κράτους στις αποκεντρωμένες διοικήσεις. Ολοκληρώνεται με αυτό η παρέμβασή μας; Όχι. Έχει λογική ή είναι μια λογική πολιτικοποίησης αυτή; Μα, αφού, ξαναλέω, ακολουθούμε το μοντέλο του επιτελικού κράτους. Άρα ο συντονιστής έχει τα οικονομικά και το προσωπικό, ο γραμματέας έχει τη λοιπή λειτουργία της αποκεντρωμένης διοίκησης. Γιατί; Για να μεγιστοποιήσουμε το αποτέλεσμα…

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχουμε ονομαστική ψηφοφορία. Βλέπω ότι ο κορωνοϊός δεν σας επηρέασε!

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Τελειώνω, κύριε Πρόεδρε.

Αυτή είναι η λογική της αλλαγής που κάνουμε. Σταματάμε σ’ αυτό; Όχι, γιατί προφανώς θα φτιάξουμε καινούργια οργανογράμματα, προφανώς μπαίνει μπροστά το θέμα της πολυεπίπεδης, προφανώς μένει το ζήτημα στελέχωσης των αποκεντρωμένων. Άρα έχουμε όλες αυτές τις παρεμβάσεις που έχουμε μπροστά μας. Τώρα ξεκινάμε ουσιαστικά τη μεταρρύθμιση των αποκεντρωμένων.

Ως προς το ζήτημα του επόπτη ΟΤΑ, με συγχωρείτε, ακούω κριτική απ’ αυτούς που επί δώδεκα χρόνια πέρασαν και δεν ακούμπησαν τίποτα. Θα δείτε ότι και σε αυτό θα έχουμε χρόνο. Διευκρίνισε και τα ζητήματα των εκλογών ο Πρωθυπουργός. Θα έχουμε χρόνο να παρέμβουμε σ’ αυτό και να το φτιάξουμε κι αυτό.

Άρα, λοιπόν, όπως και στις ΥΔΟΜ η λύση που δίνουμε είναι μια λύση που έρχεται να καταστήσει λειτουργικές τις ΥΔΟΜ μετά από δώδεκα χρόνια, το να ακούμε κριτική απ’ αυτούς που το νομοθέτησαν και επί δώδεκα χρόνια δεν έκαναν τίποτα, κριτική από την Αξιωματική Αντιπολίτευση που σ’ αυτά τα ζητήματα τεσσεράμισι χρόνια δεν ακούμπησε, είναι υπερβολικό. Δεν τα άγγιξε. Μας τα παρέδωσε σε πολύ χειρότερη κατάσταση απ’ αυτή στην οποία τα παρέλαβε.

Θεωρώ ότι λύνουμε, κύριε Πρόεδρε, μια σειρά από θέματα. Να πω μόνο ότι θα κάνω δεκτές τις δύο βουλευτικές τροπολογίες. Αυτή που κατέθεσε ο συνάδελφος κ. Κωνσταντινίδης, η οποία αφορά τον τρόπο συνεδρίασης των συλλογικών οργάνων των περιφερειακών και δημοτικών συμβουλίων γιατί ακριβώς παρίσταται ανάγκη να διατηρήσουμε το υβριδικό μοντέλο συνεδρίασης. Και αυτή που κατέθεσε ο συνάδελφος, κ. Βολουδάκης. Θεωρώ ότι είναι πολύ σωστή και ότι θα διευκολύνει πολύ τους ελέγχους ειδικά σε κοινωνικούς φορείς, για να μην έχουμε προβλήματα όπως αυτά που αντιμετωπίσαμε στο παρελθόν.

Έχουμε καταθέσει νομοτεχνικές. Σας έχω πει τις τροπολογίες που κάνω δεκτές, αυτονοήτως τις υπουργικές τροπολογίες. Να σας ευχαριστήσω πολύ για τη συμμετοχή στη συζήτηση αυτή.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Υπουργέ.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Ο Αναπληρωτής Υπουργός Εσωτερικών έχει τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ πολύ, κύριε Πρόεδρε.

Όπως είπε και ο Υπουργός, έκανε αποδεκτή την τροπολογία του κ. Βολουδάκη, στην οποία επέρχεται μια νομοτεχνική βελτίωση, καθώς και ακόμα μια νομοτεχνική βελτίωση στο θέμα των προσόντων του γενικού γραμματέα των αποκεντρωμένων διοικήσεων. Μετά τη λέξη μεταπτυχιακό προστίθενται οι λέξεις «ή διδακτορικό τίτλο σπουδών».

Καταθέτω αυτές τις δυο νομοτεχνικές για ενημέρωση και των αγορητών αν επιθυμεί κάποιος να τοποθετηθεί.

(Στο σημείο αυτό ο Αναπληρωτής Υπουργός Εσωτερικών κ. Στυλιανός Πέτσας καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 351)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε, κύριε Υπουργέ.

Παρακαλώ τους εισηγητές και ειδικούς αγορητές αν επιθυμούν και ποιοι επιθυμούν να δευτερολογήσουν.

Η κ. Απατζίδη έχει τον λόγο.

**ΜΑΡΙΑ ΑΠΑΤΖΙΔΗ:** Κύριε Πρόεδρε, σας ευχαριστώ. Θα είμαι πάρα πολύ σύντομη.

Θα αναφερθώ κατ’ αρχάς στην τροπολογία 1360/135. Έρχεται ως απάντηση σε μια επερώτηση που κάναμε στις 4 Ιουλίου 2022 ύστερα από εύλογες αντιδράσεις που είχαν οι πολίτες στη Ζάκυνθο. Για να μιλάμε συγκεκριμένα, η ερώτησή μας αφορούσε το γεγονός ότι έχουν γίνει άκυρες μελέτες και άγνωστα έργα προϋπολογισμού ύψους 2.700.000 ευρώ με αναθέσεις σε αγνώστους μελετητές στη Ζάκυνθο. Τα χρήματα αυτά προορίζονταν αφ’ ενός για τη συντήρηση του πλοίου και αφ’ ετέρου για την περίφραξη, για να δημιουργηθούν καλύτερα καλντερίμια ώστε να πηγαίνουν οι θεατές από το ένα σημείο θέασης στο άλλο.

Υπάρχει όμως κι ένα ζήτημα με έναν ακριβό δρόμο διαφυγής που σχεδιάζεται στην περιοχή και εγείρει σημαντικά ερωτήματα προς τον μελετητή του έργου. Γενικότερα οι αναθέσεις έγιναν χωρίς να ληφθούν υπ’ όψιν οι απόψεις των επιστημόνων που εκπονούν ένα μεγάλο πρόγραμμα της περιφέρειας, το πρόγραμμα της Ευρωπαϊκής Ένωσης που είχε σκοπό να μειωθούν οι κίνδυνοι κατολίσθησης αλλά και η ευστάθεια στο έργο, τα πλημμυρικά φαινόμενα κ.ο.κ.. Το φαινόμενο έχει εγείρει ζητήματα ως προς το πώς γίνονται οι αναθέσεις αυτών των έργων. Στην τροπολογία που κατατέθηκε διαβάζουμε ότι ένα μέλος ορίζεται από τον Υπουργό Τουρισμού και ασκεί καθήκοντα ως πρόεδρος της επιτροπής. Με λίγα λόγια, πάρα πολύ βολικά γι’ άλλη μια φορά ο Υπουργός βάζει όποιον θέλει για Πρόεδρο.

Δηλαδή, στη θέση του προέδρου της επιτροπής μπορεί να τοποθετηθεί, σε οποιοδήποτε πόστο, χωρίς να είναι προϊστάμενος γενικής διεύθυνσης, με τη σχετική πολυετή εμπειρία του, χωρίς να είναι καν δημόσιος υπάλληλος, που λειτουργεί κατά τεκμήριο κατά το συμφέρον της πολιτείας. Δεν χρειάζεται να είναι κάποιος σχετικός με τον τουρισμό. Το μόνο του προσόν είναι να αποτελεί τον εκλεκτό του Υπουργού.

Παρατηρούμε μια πρεμούρα, εκ μέρους του Υπουργείου, να προβαίνει η επιτροπή σε αναθέσεις κατά παρέκκλιση κάθε αντίθετης διάταξης της εθνικής νομοθεσίας, για έργα και μελέτες συντήρησης, καθώς και για υπηρεσίες φύλαξης και ασφαλούς πρόσβασης.

Με άλλα λόγια, αφού είχατε κάνει τις αναθέσεις σε άγνωστους μελετητές, μετά κάνετε και τις περιφράξεις. Βάζετε τις εταιρείες φύλαξης και όλα αυτά εκ των υστέρων τα νομοθετείτε, αγνοώντας τους αρμόδιους φορείς.

Πλέον, η επιτροπή θα μπορεί να κάνει αναθέσεις με διαπραγμάτευση χωρίς προηγούμενη δημοσίευση. Δεν θα υπάρχουν προθεσμίες, αλλά παρέκκλιση από κάθε αντίθετη διάταξη της εθνικής νομοθεσίας. Δηλαδή, τα χρήματα των Ελλήνων φορολογούμενων θα δίνονται σε απευθείας αναθέσεις, όπως ούτως ή άλλως μας έχετε συνηθίσει τα τρία τελευταία χρόνια.

Καταψηφίζουμε την τροπολογία. Απλά, ήθελα να αναφερθώ μόνο σε αυτή.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστούμε πολύ, κυρία Απατζίδη.

Τον λόγο τώρα έχει ο κ. Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ:** Ευχαριστώ πολύ, κύριε Πρόεδρε. Ένα λεπτό θα μιλήσω.

Κύριε Υπουργέ, πράγματι καθίσατε και σκεφτήκατε ορισμένα πράγματα από αυτά τα οποία σας πρότεινε η Ελληνική Λύση.

Το άρθρο 13 ορθώς διαγράφηκε, όπως και το άρθρο 19. Δεν είναι θέματα τα οποία νομίζω ότι πρέπει να αλλάξουν, πρέπει το Υπουργείο Εσωτερικών να συνεχίσει την αποστολή των ψηφοδελτίων στον απόδημο.

Επίσης, σχετικά με την τροπολογία 1358 για τις διοικητικές αλλαγές στην αποκεντρωμένη θέλω να πω τα εξής. Πιστεύω ότι εξακολουθείτε να το βλέπετε και θα δείτε ότι θα έρθει σε πλήρη αντίθεση από αυτό το οποίο πιστεύετε, διότι και ο συντονιστής και ο γενικός γραμματέας θα έχουν προβλήματα μεταξύ τους, εκτός από τη δαπάνη η οποία δημιουργείται και εκτός από ένα θέμα το οποίο νομίζω ότι έπρεπε να το έχετε αφήσει. Αυτά.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε, κύριε Μυλωνάκη.

Ο ειδικός αγορητής του Κομμουνιστικού Κόμματος Ελλάδας κ. Συντυχάκης έχει τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Ο κ. Βορίδης θεωρώ ότι είναι πολύ πιο έξυπνος για να κάνει ότι δεν κατάλαβε τι είπε το ΚΚΕ για την καθιέρωση Ημέρας Θρακικού Ελληνισμού.

Το ΚΚΕ ψηφίζει «παρών» στην καθιέρωση Ημέρας Θρακικού Ελληνισμού, αν και εκφράσαμε ενστάσεις για την 6η Απριλίου 1941 διότι συμπίπτει με την έναρξη της επίθεσης της ναζιστικής Γερμανίας στη χώρα μας και δεν τιμά, αλλά υποβαθμίζει την αξία της. Και το προσπέρασε. Γιατί; Δεν τον ενοχλεί; Θα πάρει θέση γι’ αυτό.

Το ότι ψηφίζουμε «παρών», δεν σημαίνει ότι καταψηφίζουμε. Δεν σημαίνει ότι συμφωνούμε με τον χαρακτήρα, με το περιεχόμενο που δίνει η Κυβέρνηση, αποσιωπώντας τις αιτίες που οδήγησαν σε αυτή την τραγωδία, που έγιναν οι Θρακιώτες και οι όμοροι λαοί «κρέας» στα «κανόνια» των ανταγωνισμών και των συγκρούσεων των αστικών τάξεων και της Ελλάδας και της Τουρκίας.

Αν θέλετε, λοιπόν, να μιλήσουμε με τη γλώσσα της αλήθειας και των ιστορικών γεγονότων, τότε θα αναδειχθεί πραγματικά η καπιταλιστική βαρβαρότητα της εποχής εκείνης ίδια με τη σημερινή. Να, λοιπόν, ποιοι είναι οι λόγοι και μην κάνει ότι δεν καταλαβαίνει ο κ. Βορίδης.

Θέλω να κάνω έναν σχολιασμό με αφορμή το άρθρο 44, αυτής της αντιδημοκρατικής διάταξης της Νέας Δημοκρατίας. Το σχόλιο δεν έχει να κάνει τόσο με τις προθέσεις της Νέας Δημοκρατίας, η οποία με συνέπεια στο ταξικό της καθήκον, χωρίς κωλοτούμπες, υπηρετεί το αστικό κράτος, αξιοποιώντας όλους τους μηχανισμούς προέκτασης του κεντρικού κράτους, όπως η τοπική περιφερειακή διοίκηση και βεβαίως η αποκεντρωμένη. Το αποδεικνύει, άλλωστε, σε κάθε περίπτωση. Είναι στο DNA της.

Σήμερα για παράδειγμα στο νομοσχέδιο για τον νόμο-πλαίσιο για την ακρόαση των φορέων απέκλεισε τη φωνή των φοιτητών. Δηλαδή στον νόμο-πλαίσιο που αφορά τα ανώτερα εκπαιδευτικά ιδρύματα αφαιρεί το δικαίωμα της φωνής των φοιτητών, ενώ ο Σύνδεσμος Ελλήνων Βιομηχάνων είναι πρώτη μούρη, για το πω απλά ελληνικά. Ντροπή σας! Ντροπή σας και ξανά ντροπή σας.

Ο σχολιασμός όμως αφορά την υποκρισία του ΣΥΡΙΖΑ και του ΠΑΣΟΚ που εκπλήσσονται, διότι η Νέα Δημοκρατία μετατρέπει την αυτοδιοίκηση σε διοίκηση, όπως είπαν. Μα, οι δικές σας κυβερνήσεις δεν είναι αυτές που συνέβαλαν σε αυτό, μετατρέποντας δήμους και περιφέρειες σε μακρύ χέρι της κεντρικής εξουσίας; Όλο το θεσμικό πλαίσιο μέχρι σήμερα, ο «ΚΑΛΛΙΚΡΑΤΗΣ» του ΠΑΣΟΚ και ο «ΚΛΕΙΣΘΕΝΗΣ» του ΣΥΡΙΖΑ, δεν το αποδεικνύουν; Αποτελούν επίπεδα διοίκησης οι μηχανισμοί άσκησης της κεντρικής εξουσίας σε τοπικό και σε περιφερειακό επίπεδο. Και θα σας φέρω ένα παράδειγμα. Οι προϋπολογισμοί που συντάσσουν κάθε χρόνο όλοι οι δήμοι της χώρας είναι ή δεν είναι προσαρμοσμένοι απόλυτα στις κατευθύνσεις που δίνει το κράτος; Εάν ένας δήμος δεν τηρήσει αυτές τις κατευθύνσεις, η αποκεντρωμένη διοίκηση θα εγκρίνει τον προϋπολογισμό του ή θα τον επιστρέψει εξαναγκάζοντας τον δήμο να φτιάξει έναν νέο προϋπολογισμό; Αφήστε τα, λοιπόν, αυτά. Ποιος νομοθετήσει όλα αυτά; Δεν τα νομοθετήσατε εσείς, η Νέα Δημοκρατία, ο ΣΥΡΙΖΑ και το ΠΑΣΟΚ;

Σε σχέση με τις ρυθμίσεις για τους ΦΟΔΣΑ ήθελα να πω ότι παραμένουν όλες οι αντιλαϊκές διατάξεις του ΣΥΡΙΖΑ, με βασικότερη ότι ΦΟΔΣΑ με τη νομική μορφή του συνδέσμου μπορεί να μετατραπεί σε ανώνυμη εταιρεία και να παραμένει η δυνατότητα που υπήρχε εκεί επί ΣΥΡΙΖΑ να υποδέχονται οι ΦΟΔΣΑ και επικίνδυνα απόβλητα, τα οποία στη μεγάλη τους πλειοψηφία πρόκειται για βιομηχανικά προς υγειονομική ταφή.

Με τις ρυθμίσεις για τους ΦΟΔΣΑ Α.Ε. Νοτίου Αιγαίου, Ιονίων Νήσων, Βορείου Αιγαίου και Κρήτης στην πραγματικότητα τους προσαρμόζει στην επιχειρηματική διαχείριση των σκουπιδιών, στη λογική της ανταποδοτικότητας για να γίνουν οι ΦΟΔΣΑ, και συνολικά η διαχείριση των απορριμμάτων, μαγνήτης για τα συμφέροντα και πηγή ανταγωνισμών, διαπλοκής και καταλήστευσης του λαού και του περιβάλλοντος. Γι’ αυτό, άλλωστε, όχι τυχαία, ενσωματώνει στο σχέδιο νόμου τροπολογία για τις αποκεντρωμένες διοικήσεις με την οποία ο Υπουργός λύνει και δένει, διορίζοντας και παύοντας με δική του απόφαση, γραμματείς, συντονιστές και συντονιστικά συμβούλια των αποκεντρωμένων διοικήσεων. Διότι οι αποκεντρωμένες διοικήσεις πρέπει να παίξουν αποφασιστικό ρόλο τοποτηρητή του κεφαλαίου. Πρόκειται για απόλυτη διαφάνεια και αξιοκρατία αυτό που κάνει η Κυβέρνηση! Είναι ο μόνος τρόπος για να προχωρήσουν χωρίς ενδοιασμούς με πίστη και αποφασιστικότητα την αντιλαϊκή πολιτική, για να λειτουργήσει το επιτελικό αστικό κράτος πιο αποτελεσματικά για τα συμφέροντα των επιχειρηματικών ομίλων.

Και ας μη βγαίνει στα κεραμίδια και ο ΣΥΡΙΖΑ και το ΠΑΣΟΚ. Το ίδιο θεσμικό πλαίσιο είχαν φέρει και οι δύο -το ΠΑΣΟΚ παλιότερα, ο ΣΥΡΙΖΑ τελευταία- αλλά το έβαλαν στον πάγο. Δεν είστε, λοιπόν, αγιόπαιδα. Παίζετε κι εσείς με τους επικεφαλής των αποκεντρωμένων, γιατί θέλετε να έχετε κι εσείς τον πλήρη έλεγχο.

Από αυτή την άποψη, το ΚΚΕ είναι αντίθετο γενικά και ειδικά με τις αποκεντρωμένες διοικήσεις.

Τέλος, σχετικά με την τροπολογία που έχει καταθέσει το ΚΚΕ, η οποία αφορά το δικαίωμα εργασιακής κάλυψης συγγενών αποβιωσάντων καθώς και αναπήρων συνεπεία του σεισμού στο Ηράκλειο της Κρήτης, συγκεκριμένα στο Αρκαλοχώρι, δυστυχώς, η Κυβέρνηση την απορρίπτει και δείχνει τη μικροψυχία της απέναντι στα προβλήματα και τον Γολγοθά που περνάει ο λαός της Κρήτης, και συγκεκριμένα του Αρκαλοχωρίου, υπό τις συνθήκες στις οποίες έζησαν. Αυτά.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εμείς ευχαριστούμε, κύριε συνάδελφε.

Τον λόγο έχει η ειδική αγορήτρια του Κινήματος Αλλαγής κ. Λιακούλη.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κύριε Πρόεδρε. Και σας ευχαριστώ εκ των προτέρων για την ανοχή σας.

Όμως, όπως αντιλαμβάνεστε και όπως παρακολουθούν οι κύριοι συνάδελφοι, ήρθαν σε διαβούλευση πενήντα δύο άρθρα. Τελικώς καταθέσατε εξήντα επτά και στην πορεία καταθέσατε και τρεις τροπολογίες -για να εξηγούμαστε εδώ μέσα τι ψηφίζει ο καθένας και τι λέει- με δεκαεννέα και έξι άρθρα, συνολικά είκοσι πέντε, δηλαδή, σαράντα άρθρα, κύριοι της Κυβέρνησης, εκτός διαβούλευσης.

Κύριε Βορίδη, όταν αναλάβατε μετά τον κ. Θεοδωρικάκο, το πρώτο πράγμα που ήρθατε και μας είπατε στην επιτροπή είναι ότι δεν θα μας αιφνιδιάσετε ποτέ, ότι τα πάντα θα τα διαβουλεύεστε μαζί μας, ότι θα τα συζητάτε όλα, ότι σε καμμία περίπτωση δεν θα υπάρχουν ασχολίαστα άρθρα και τα πάντα θα λαμβάνονται υπ’ όψιν από εσάς. Το αντίθετο κάνατε.

Κοιτάξτε. Για το περιβόητο άρθρο 44 που λέτε ότι η ονομαστική ψηφοφορία, την οποία εμείς ζητάμε σήμερα, έγινε καθ’ υπέρβαση και είναι υπερβολική και δεν μπορείτε να καταλάβετε τον λόγο, θα σας εξηγήσω τον λόγο. Ο λόγος είναι ότι εμείς δείχνουμε το φεγγάρι και εσείς κοιτάτε το δάχτυλο. Είναι πολύ απλά τα πράγματα. Δεν μπορούμε να βρεθούμε πουθενά.

Σε αυτό τουλάχιστον το επίπεδο, κύριε Υπουργέ, που συζητάμε δεν καταλαβαίνετε τι λέμε. Και δεν καταλαβαίνετε με δύο φράσεις σας, τις οποίες σημείωσα. Δεν είναι βουλευόμενα όργανα, είπατε, τα δημοτικά συμβούλια, πρώτον. Άρα, είναι διοικητικά συμβούλια ανωνύμου εταιρείας. Είναι διοίκηση, είναι κράτος, είναι δημόσια υπηρεσία. Θέλετε να τα έχετε παράρτημα, όπως έχετε το γραφείο σας.

Και, δεύτερον, είπατε ότι δεν θα επιτρέψετε τον αυτοδιοικητικό ακτιβισμό. Παραδίδω στην αυτοδιοικητική κοινότητα το σύνολο αυτών των ισχυρισμών, αντιλήψεων και απόψεων. Δεν έχω να προσθέσω μα, τίποτα, όμως, σε αυτό. Εσείς πιστεύετε αυτά για τα δημοτικά συμβούλια. Αυτά πιστεύετε, αυτά πράττετε.

Φέρατε μια τροπολογία, την 1358, για τις αποκεντρωμένες διοικήσεις και κάνετε το ρητορικό ερώτημα σε όλους εμάς: Μα, δεν βλέπετε πώς λειτουργούν οι αποκεντρωμένες διοικήσεις; Ποιες; Αυτές που θα καταργήσετε; Τι είπατε το Δεκέμβρη του 2021 -παρέα ήμασταν, κύριε Υπουργέ- στη Θεσσαλονίκη στο συνέδριο της ΚΕΔΕ; Δεν είπατε ότι οι αποκεντρωμένες διοικήσεις θα καταργηθούν στην πραγματικότητα από όλα αυτά τα οποία σήμερα διαχειρίζονται, ότι είστε έτοιμος να μεταφέρετε…

Να διαβάσω από τα Πρακτικά, γιατί βλέπω ότι σηκώνετε τα φρύδια σας. Γιατί; Για, λοιπόν, να σας διαβάσω.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, θα ήθελα την ανοχή σας.

«Σε τι δεσμεύομαι εγώ απέναντί σας;» Από τα Πρακτικά το διαβάζω, κύριε Μπουκώρε. «Μέχρι το τέλος του χρόνου θα έχουμε ξεκαθαρίσει μέσα από τη συζήτηση που ήδη κάνουμε, η οποία είναι ώριμη, το ποιες μεταφορές αρμοδιοτήτων πρόκειται να γίνουν στα επίπεδα της διακυβέρνησης, στην ουσία δηλαδή από τις αποκεντρωμένες μεταφορά αρμοδιοτήτων από τον Α΄ και Β΄ βαθμό Τοπικής Αυτοδιοίκησης και αυτό θα έχει τελειώσει μέχρι το τέλος του χρόνου». Το διαβάζω από τα Πρακτικά.

Και τώρα τι μας λέτε; Πρώτον, επτά εκλεκτούς πολιτικούς σας φίλους τους διορίζετε γενικούς γραμματείς. Ένα το κρατούμενο. Τι άλλο μας λέτε, κύριε Υπουργέ; Εξαγγείλατε ενίσχυση των αποκεντρωμένων διοικήσεων σε προσωπικό, ενώ κλαίει ο Α΄ και Β΄ βαθμός της Τοπικής Αυτοδιοίκησης από την ένδεια του προσωπικού. Και, τρίτον, μας λέτε, το πιο πονηρό, η ταμπακιέρα κατά την άποψή μας η πολιτική, ότι αυτό το πολιτικό πρόσωπο το οποίο βάζετε εκεί το κάνετε ταυτόχρονα και ελεγκτή των αποφάσεων των ΟΤΑ. Αυτό κάνετε. Ελέγχετε, γι’ αυτό τον βάζετε τον πολιτικό σας εκλεκτό εκεί ως γραμματέα. Ελεγκτή νομιμότητας τον κάνετε. Τον θεσμό τον φτιάξαμε εμείς, το ΠΑΣΟΚ και δεν λειτούργησε εδώ λόγω δημοσιονομικής στενότητας η υπηρεσία, το ξέρετε και εσείς, το έχετε παραδεχτεί. Τρία χρόνια εσείς γιατί δεν το κάνατε αυτό; Αυτό τρία χρόνια εσείς γιατί δεν το κάνατε που είστε υπέρ των αποκεντρωμένων λειτουργιών;

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας της κυρίας Βουλευτού)

Ολοκληρώνω, κύριε Πρόεδρε, να αιτιολογήσω μόνο την ψήφο μας σε πολύ συγκεκριμένα πράγματα. Κοιτάξτε. Κύριε Πρόεδρε, διεκδικούμε την ανοχή εδώ γιατί φέρνετε τροπολογίες «σκούπα». Είναι αδύνατον να φέρνετε τροπολογίες «σκούπα» και να μη μας επιτρέπετε να αιτιολογούμε τα «ναι» και τα «όχι», γιατί σε άλλα είμαστε θετικοί και σε άλλα όχι και δεν μας δίνεται αυτό το δικαίωμα το δημοκρατικό σε κάθε παράταξη.

Φέρνετε μια πολυτροπολογία, την τροπολογία 1359. Πάλι ξεχάσατε προθεσμία. Σας έληξε η προθεσμία και έρχεστε τώρα να την παρατείνετε αναδρομικά. Το ερώτημα που έχω να θέσω, γιατί αυτή η προθεσμία «καίει» πολλούς, είναι το άρθρο 1 και αφορά την προθεσμία «ΘΗΣΕΑ» που έληξε 31 Μαρτίου και είναι Ιούλιος μήνας. Μα, καλά, κύριε Υπουργέ, μία υπενθύμιση, μία υπηρεσία, ένα ρολόι, ένα κινητό, κάτι, κάποιος να γράψει την προθεσμία δεν υπάρχει κανένας και μας το φέρνετε σε τροπολογία;

Χρειάζεται, επίσης, να μας εξηγήσετε τι εκκρεμότητες υπάρχουν σήμερα τόσα χρόνια μετά και δίνονται ακόμη παρατάσεις στο πρόγραμμα «ΘΗΣΕΑΣ»; Πόσους δήμους αλήθεια αφορά αυτό το άρθρο, έναν, πέντε, πενήντα; Πόσους;

Η παράταση στη δυνατότητα επιχορηγήσεων του άρθρο 2 μας βρίσκει σύμφωνους.

Δεν θα παραλείψω να αναφερθώ στις υπηρεσίες δόμησης. Αλλάζετε πάλι το άρθρο 97α. Σε τρία χρόνια διακυβέρνησης έχετε φέρει περίπου δέκα διαφορετικά νομοσχέδια και τροπολογίες και τροποποιείτε το άρθρο 97. Και τι κάνετε; Δικαιωθήκαμε και εκεί. Τι καταφέρατε τελικά στις υπηρεσίες δόμησης; Μια τρύπα στο νερό. Να σας πω γιατί; Ψηφίζετε σε λιγάκι ότι στους δήμους των Περιφερειών Αττικής, Βορείου Αιγαίου, Νοτίου Αιγαίου όπου δεν υφίσταται…

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κυρία Λιακούλη, σας παρακαλώ. Έχετε πάει στα επτά λεπτά.

**ΕΥΑΓΓΕΛΙΑ ΛΙΑΚΟΥΛΗ:** Ναι, κύριε Πρόεδρε.Τι να κάνουμε; Έχετε φέρει πενήντα άρθρα εκτός νομοσχεδίου. Να μην απαντήσουμε; Δηλαδή να τα φέρνετε και να μη λέμε;

**ΠΡΟΕΔΡΕΥΩΝ (Χαράλαμπος Αθανασίου):** Υπάρχει ανοχή, αλλά θα πρέπει να ολοκληρώσετε. Απ’ ό,τι βλέπω εδώ, και στην πρωτολογία σας είχατε άνεση.

**ΕΥΑΓΓΕΛΙΑ ΛΙΑΚΟΥΛΗ:** Θα πρέπει να σας λέμε σε τι ψηφίζουμε «όχι» και σε τι «ναι».

Ασκούνται, λέτε, οι υπηρεσίες αυτές πλέον από την κεντρική υπηρεσία δόμησης του Υπουργείου Περιβάλλοντος. Μια χαρά! Τα παίρνετε, λοιπόν, υπό την προστασία σας. Αυτή είναι η αποκέντρωση. Έτσι εσείς την αντιλαμβάνεστε.

Σε ότι αφορά τους κεντρικούς αυτοτελείς πόρους των δήμων. Όταν ορίζετε σε άρθρα κάλυψη οποιασδήποτε δαπάνης από τους ΚΑΠ να διασφαλίζετε ρητά στο ίδιο άρθρο την αντίστοιχη αύξηση των ΚΑΠ των δήμων. Έχετε δεσμευτεί γι’ αυτό, κύριε Υπουργέ. Όχι ο νομοθέτης να κάνει τον κουβαρντά με ξένη τσέπη.

Και για το άρθρο 7 για τους αναπτυξιακούς οργανισμούς πόσα άρθρα θα φέρετε ακόμη γι’ αυτά; Ξέρετε τη θέση μας, την έχουμε εκφράσει.

Τέλος, για την τροπολογία 1360 ξεκαθαρίζω ρητά ότι στα άρθρα του Υπουργείου Ψηφιακής Διακυβέρνησης, δηλαδή από 1 έως 4, εάν έρχονταν διακριτά εμείς θα ψηφίσαμε «ναι». Επαναλαμβάνω στα συγκεκριμένα άρθρα ψηφίζουμε «ναι». Έχουμε προτάσεις καλύτερες. Δεν μας ρωτήσατε ποτέ.

Για τα θέματα των άρθρων του Υπουργείου Εργασίας έχουμε κάνει την κριτική μας, έχει καταγραφεί. Το άρθρο 8 είναι διαδικαστικό του Υπουργείου Παιδείας. Στο 9 άρθρο για το Ναυάγιο Ζακύνθου διαφωνούμε με τις αλλαγές που εισάγετε στην αναφερόμενη επιτροπή. Αναρωτιόμαστε σε ποιες ενέργειες έχει προβεί η επιτροπή για τη δήθεν προστασία της περιοχής του ναυαγίου.

Και επίσης, κύριε Υπουργέ, είναι σημαντικό, εμείς θα καταθέσουμε και ερώτημα να ξέρετε γι’ αυτό, γεννάται προβληματισμός για τη διαφάνεια των εφαρμοζόμενων διαδικασιών αναθέσεων, όπως τις διαμορφώνετε.

Και επίσης στο άρθρο 10 -ολοκληρώνω με αυτό, το ανέφερε και η συνάδελφος η κ. Αντωνίου- θεσπίζετε ad hoc διατάξεις της διαδικασίας ανάθεσης του προγράμματος «ΑΙΓΙΣ» από το Υπουργείο και καθίσταται ακόμη μία φορά ένα ερώτημα: Ποιος είναι ο βασικός πρωταγωνιστής αυτών των αναθέσεων; Το ΤΑΙΠΕΔ, με το οποίο τι θέλετε ακριβώς να κάνετε και πού θέλετε να το πάτε; Αυτό πρέπει να το εξηγήσετε στο Σώμα της Ολομέλειας, γιατί πραγματικά σε αυτό δεν σας έχουμε καταλάβει.

Ευχαριστώ για την ανοχή σας, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

Τον λόγο έχει ο κ. Καλαματιανός εισηγητής του ΣΥΡΙΖΑ.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε.

Κύριε Υπουργέ, ακούσαμε και την καταληκτική ομιλία σας, πραγματικά δεν καταλαβαίνετε τι σας λέμε σχετικά με το άρθρο 44. Δεν μπορείτε να το αντιληφθείτε.

Στερείτε το δικαίωμα από τις μειοψηφίες να θέτουν θέματα προς συζήτηση στα δημοτικά συμβούλια. Λέτε ότι το κάνετε για την εύρυθμη λειτουργία. Μα υπάρχει κανονισμός λειτουργίας στους ΟΤΑ στα δημοτικά συμβούλια. Γιατί παρεμβαίνετε; Δεν μπορούν οι ίδιοι οι δήμοι, τα ίδια τα δημοτικά συμβούλια να λύσουν τέτοια θέματα αν έχει διαπιστωθεί ότι πράγματι υπάρχει ζήτημα και καθυστερήσεις και αντεγκλήσεις;

Δεν είναι αυτός ο στόχος. Θέλετε να μην έχουν φωνή οι μειοψηφικές παρατάξεις και η τροποποίηση που φέρατε εξηγήθηκε και προηγουμένως είναι δυσκίνητη, δυσλειτουργική. Το αποτέλεσμα θα είναι να μη συζητείται τίποτα αν δεν εγκρίνεται από τον δήμαρχο και τον πρόεδρο του δημοτικού συμβουλίου στη διαδικασία αυτή.

Είπατε ότι υπήρξε διαβούλευση με την ΚΕΔΕ. Τι συζητήσατε σχετικά με το ζήτημα αυτό; Ποια η θέση των παρατάξεων, των δημάρχων; Γιατί άλλα λένε δημόσια. Δεν ξέρω αν λένε άλλα με εσάς, αν λέτε άλλα μεταξύ σας. Οι δημότες, όμως, και οι παρατάξεις θέλουν να τα ξέρουν αυτά. Δημοσιεύστε το τι συζητήσατε με τους δημάρχους, με την ΚΕΔΕ, με τους εκπροσώπους των παρατάξεων.

Για την τροπολογία 1358 σχετικά με την τοποθέτηση πολιτικών κομματικών γραμματέων στις αποκεντρωμένες διοικήσεις, επιστρέφετε στο παρελθόν. Σας τα είπαμε. Θέλετε να ελέγχετε πλήρως το τι αποφασίζουν, τη νομιμότητα και τις πράξεις των δημάρχων. Θέλετε να το ελέγξετε πλήρως με κομματικά τοποθετημένα στελέχη.

Μήπως, όμως, υπάρχουν διαμαρτυρίες από το «γαλάζιο στρατόπεδο» σχετικά με τη λειτουργία της ειδικής επιτροπής που τοποθετεί προϊστάμενους, όπου συμμετέχουν δύο μέλη του ΑΣΕΠ, δύο μέλη του Νομικού Συμβουλίου του Κράτους και ένα μέλος του Συμβουλίου Επικρατείας, μήπως λειτουργεί αντικειμενικά και χωρίς παρεμβάσεις αυτό το συμβούλιο για την τοποθέτηση των προϊσταμένων και δεν σας αρέσει; Και πάτε τώρα και παρακάμπτετε τη διαδικασία και τους διορίζετε εσείς τους κομματικούς; Μάλλον κάτι τέτοιο συμβαίνει.

Στο άρθρο 4 της τροπολογίας 1359 είναι τόσο το μένος σας για τη λειτουργία των δημοτικών συμβουλίων που συνεχώς τους στερείτε αρμοδιότητες και έρχεται αυτό το άρθρο 4 και τι λέει; «Δεν απαιτείται λήψη απόφασης από το δημοτικό συμβούλιο για την εκκίνηση της διαδικασίας ανάθεσης δημοσίων συμβάσεων εκπόνησης μελετών». Τίποτα να μην αποφασίζει το δημοτικό συμβούλιο! Αλλά είπατε ότι στις επόμενες εκλογές που δεν θα ισχύει το σύστημα το δικό μας θα τα ξαναπάτε στο δημοτικό συμβούλιο, γιατί θα τα ελέγχετε όλα πλήρως.

Για τις υπηρεσίες δόμησης, λέει η ανάλυση συνεπειών ρύθμισης του άρθρου ότι αναμορφώνεται ο θεσμός των υπηρεσιών δόμησης. Συμβαίνει κάτι τέτοιο; Όχι, τίποτα τέτοιο δεν συμβαίνει. Πού είναι οι οκτακόσιοι μηχανικοί που λέγατε ότι τον Μάιο θα διοριστούν στις υπηρεσίες δόμησης; Αγνοούνται ακόμα, τους περιμένουμε. Και πάτε και κάνετε διευθετήσεις για να λύσετε το πρόβλημα. Δεν λύνεται έτσι το πρόβλημα, καταλάβετέ το. Χωρίς ουσιαστική ενίσχυση με προσωπικό οι υπηρεσίες των ΟΤΑ και συνολικά του δημοσίου δεν μπορούν να λειτουργήσουν.

Το άρθρο 9 της τροπολογίας 1360 αφορά το ναυάγιο. Ρώτησα τον κ. Κικίλια, τον αρμόδιο Υπουργό Τουρισμού, τι πάει να κάνει. Θυμίζω ότι τον Δεκέμβρη έλεγε ότι με αυτή την επιτροπή που συστήνει λύνει όλα τα προβλήματα, προστατεύεται το ναυάγιο, το σπουδαίο αυτό πραγματικά σημείο της χώρας μας και του πλανήτη. Αλλά, έγινε τίποτα;

Τον ρώτησα να μας πει τι έργο έχει παραγάγει η επιτροπή έξι-επτά μήνες τώρα και δεν απάντησε, δεν είπε τίποτα. Και τώρα τι κάνει; Φέρνει διάταξη για να κάνει απευθείας αναθέσεις η επιτροπή. Απευθείας αναθέσεις, λοιπόν! Έξι μήνες μετά την ίδρυση. Έτσι θα λυθούν τα προβλήματα! Τώρα, προεκλογικά, με απευθείας αναθέσεις!

Και τι άλλο; Πάλι το «μπαλάκι» στις υπηρεσίες. Υποχρεούνται οι αρμόδιες γενικές διευθύνσεις του Υπουργείου να συνδράμουν το έργο της επιτροπής. Πάλι οι δημόσιοι υπάλληλοι θα βγάλουν τα «κάστανα από τη φωτιά». Τότε, τι ρόλο έχει η επιτροπή; Να κάνει απευθείας αναθέσεις;

Δεν λειτουργεί έτσι το δημόσιο, κύριε Βορίδη. Έχετε μια εντελώς διαφορετική αντίληψη, αντίθετη, όχι μόνο με τη δική μας λογική, αλλά με το κράτος δικαίου και της αντικειμενικής και αξιοκρατικής δημόσιας διοίκησης. Σύντομα ο λαός θα δώσει την απάντησή του στις εκλογές που έρχονται.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ, κύριε Καλαματιανέ.

Κύριε Κουτσούμπα, θα δευτερολογήσετε;

**ΑΝΔΡΕΑΣ ΚΟΥΤΣΟΥΜΠΑΣ:** Ναι.

**ΠΡΟΕΔΡΕΥΩΝ (Χαράλαμπος Αθανασίου):** Έχετε τον λόγο.

**ΑΝΔΡΕΑΣ ΚΟΥΤΣΟΥΜΠΑΣ:** Συνοπτικά και συμπληρωματικά, μετά την αναλυτική επεξήγηση όλων των θεμάτων του νομοσχεδίου από τον κ. Βορίδη, θα ήθελα να πω ότι είχαμε μια δημιουργική συμμετοχή, έγινε μια δημιουργική συζήτηση και μέσα από τον κοινοβουλευτικό διάλογο καταλήξαμε -γιατί έτσι πρέπει- σε κάποιες τροποποιήσεις προς όφελος γενικότερα της καλύτερης εύρυθμης λειτουργίας της πολιτείας.

Προσωπικά οφείλω να ευχαριστήσω τον κύριο Υπουργό και τον Αναπληρωτή Υπουργό αλλά και τον απόντα Γραμματέα της Ειδικής Γραμματείας Απορριμμάτων για την αποδοχή της πρότασης όσον αφορά τον ΦΟΔΣΑ της Λιβαδειάς -για να μη φαίνεται ότι αδικούνται- των Δήμων Διστόμου, Αράχωβας, Αντίκυρας, Λεβαδέων και Ορχομενού. Και, βεβαίως, γιατί μετά από αίτημα του κυρίου Υπουργού, έκανε δεκτή την πρόταση της Κοινοβουλευτικής Ομάδας της Νέας Δημοκρατίας σχετικά με τη νομοτεχνική βελτίωση στο θέμα των προ ημερησίων διατάξεων θεμάτων στα δημοτικά συμβούλια.

Κυρίες και κύριοι συνάδελφοι, έχω την εντύπωση ότι ακούγοντας σήμερα όλους τους συναδέλφους δεν διαπίστωσα ουσιαστικές διαφοροποιήσεις στο περιεχόμενο του νομοσχεδίου. Έγιναν υπερβολές. Ενώ στις τρεις προηγούμενες συνεδριάσεις δεν ακούστηκαν σημαντικά θέματα και ενώ το υπό ψήφιση νομοσχέδιο ήταν σε μια χρονική περίοδο που στην περιρρέουσα ατμόσφαιρα υπήρχε ένα άρωμα εκλογών, μετά το τέλος σε αυτό το κλίμα προσπάθησαν σήμερα να αναδείξουν ή να αναβαθμίσουν, αν θέλετε, το νομοσχέδιο, δηλαδή ότι υπάρχουν σημαντικά θέματα προς αντιπολίτευση, χωρίς, όμως, πραγματικά πολιτικά επιχειρήματα. Προσπάθησαν, πέρα από τη λογική και την πραγματικότητα, να θέσουν κάποια θέματα.

Πρέπει να απαντήσουν ευθέως. Γιατί λένε «όχι» στην ευρωπαϊκή πρωτοβουλία των πολιτών, που αποτελεί εμβάθυνση της δημοκρατίας, που αποτελεί ενδυνάμωση ατομικού δημοκρατικού δικαιώματος; Γιατί λένε «όχι» στις τροποποιήσει που φέρνει για την εκλογική νομοθεσία…

**ΕΥΑΓΓΕΛΙΑ ΛΙΑΚΟΥΛΗ:** … (Δεν ακούστηκε).

**ΑΝΔΡΕΑΣ ΚΟΥΤΣΟΥΜΠΑΣ:** Αφήστε με να μιλήσω. Εγώ δεν σας διέκοψα. Θα πω και για εσάς, στο τέλος. Γιατί μάλλον διαβάζετε μυθιστορήματα, όλο ίντριγκες βλέπετε.

**ΠΡΟΕΔΡΕΥΩΝ (Χαράλαμπος Αθανασίου):** Συνεχίστε, κύριε Κουτσούμπα.

**ΑΝΔΡΕΑΣ ΚΟΥΤΣΟΥΜΠΑΣ:** Γιατί λένε «όχι» στις τροποποιήσεις της εκλογικής νομοθεσίας, όταν αυτά γίνονται από πρόταση της επιτροπής της Βουλής; Γιατί λένε «όχι» στις τροποποιήσεις του ΦΟΔΣΑ, όταν όλες οι παρατάξεις συμφωνούν μέσα στη Βουλή ότι κάτι δεν πάει καλά με τους ΦΟΔΣΑ; Και, βεβαίως, γιατί λένε «όχι» σε κάποιες εκσυγχρονιστικές διατάξεις;

Και θα επιμείνω στο τελευταίο. Λέτε γιατί φέρνει αυτή τη διάταξη για την αποκεντρωμένη διοίκηση. Μα, εσείς λέτε ότι θα είστε κυβέρνηση την επόμενη φορά, ότι αν γίνονταν οι εκλογές τώρα τον Σεπτέμβριο, θα γινόσασταν κυβέρνηση. Τι φοβάστε; Θα τους διορίσετε εσείς. Γιατί φοβάστε; Αφού ξέρετε ότι δεν γίνονται κομματικοί διορισμοί, γίνονται μέσα από μία επιτροπή.

Θα ήθελα, όμως, να πω ότι εδώ ακούστηκαν υπερβολές και θα απαντήσω σε αυτές τις πολιτικές υπερβολές που ακούστηκαν. Τι ειπώθηκε σήμερα εδώ για το νομοσχέδιο; Ακούστηκε -και είναι λυπηρό μέσα σε αυτή την Αίθουσα- και από την πλευρά της εκπροσώπου του ΠΑΣΟΚ, ότι γυρίζουμε στις πελατειακές σχέσεις.

Ακούστε, κύριοι συνάδελφοι, ποιοι μας κατηγορούν για πελατειακές σχέσεις. Το ΠΑΣΟΚ - ΚΙΝΑΛ! Μας μίλησαν για κράτος της Δεξιάς. Όμως, αυτό το «παραμύθι» πλέον είναι ξεπερασμένο. Ο λαός πλέον δεν θυμάται αυτό. Θυμάται ότι πλέον έχουμε κράτος της Αριστεράς. Αυτό θα θυμάται.

Τέλος, είπαν κάποιοι από την όλη Αντιπολίτευση ότι η Νέα Δημοκρατία, η Κυβέρνηση, ο Υπουργός είναι «αλλεργικοί» στη δημοκρατία, στους δημοκρατικούς θεσμούς.

Αλήθεια, τα πιστεύετε αυτά; Νομίζετε ότι σας πιστεύει κάποιος Έλληνας πολίτης με όλα αυτά που λέτε; Λέτε για τη Νέα Δημοκρατία ότι είναι «αλλεργική» στους δημοκρατικούς θεσμούς, την παράταξη που εγκαθίδρυσε τη δημοκρατία, που θέσπισε το πιο δημοκρατικό Σύνταγμα του 1975, που έκανε τις μεγαλύτερες δημοκρατικές επιλογές. Πρέπει να ανακαλέσετε. Εγώ δικαιώθηκα.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Κουτσούμπα, πρέπει να απευθύνεστε στο Προεδρείο.

**ΑΝΔΡΕΑΣ ΚΟΥΤΣΟΥΜΠΑΣ:** Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Κύριε Υπουργέ, θα κάνετε μία σύντομη δευτερολογία;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Για πέντε λεπτά, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Πέντε λεπτά νομίζω ότι είναι αρκετά. Έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κατ’ αρχάς θα πω ότι εμένα με στενοχωρεί το «παρών» του Κομμουνιστικού Κόμματος Ελλάδας, υπό την έννοια ότι θα ήθελα αυτή τουλάχιστον η διάταξη να έχει την ομοφωνία του Σώματος. Και δεν πείθομαι καθόλου από τις αιτιάσεις και την εξήγηση αυτής της ψήφου.

Δεν καταλαβαίνω. Επειδή συμπίπτει με την εισβολή των ναζιστικών στρατευμάτων στην Ελλάδα, δηλαδή με μια άλλη θλιβερή επέτειο, αυτό σημαίνει ότι η Θράκη δεν πρέπει να εορτάζεται; Δεν καταλαβαίνω το σκεπτικό.

Επίσης -πραγματικά το λέω-, ανεξάρτητα από το τι αιτιάσεις ιστορικοπολιτικές θέλει να δώσει ο οποιοσδήποτε, με κανέναν τρόπο δεν καταλαβαίνω πώς το Κομμουνιστικό Κόμμα Ελλάδας δέχεται να μη συμμετέχει σε μια λογική η οποία είναι πάρα πολύ απλή: Έλληνες άμαχοι εκτοπίστηκαν, σφαγιάστηκαν. Και αυτό είναι κάτι το οποίο θυμόμαστε και το θυμόμαστε γιατί δεν θέλουμε να ξανασυμβεί ποτέ.

Είτε η αιτία ήταν οι εθνοτικές συγκρούσεις, είτε η αιτία ήταν η σύγκρουση Ορθοδόξων και Οθωμανών, είτε ήταν σύγκρουση των Ελλήνων και των Τούρκων, είτε ήταν οι αστικές τάξεις, αυτά συνέβησαν, με όποια αιτία.

Γι’ αυτό εμένα, πραγματικά, με στενοχωρεί αυτό το «παρών». Θεωρώ ότι δεν δικαιολογείται αυτή η στάση από την πλευρά του Κομμουνιστικού Κόμματος Ελλάδας.

Τώρα, όσον αφορά τα υπόλοιπα. Είναι εντυπωσιακή η κριτική, κυρίες και κύριοι συνάδελφοι, την οποία δεχόμαστε. Ερχόμαστε μετά από δώδεκα χρόνια να αντιμετωπίσουμε δώδεκα χρόνια παθογενειών από αυτούς που τα νομοθέτησαν και τα εφάρμοσαν. Εν συνεχεία ερχόμαστε τώρα να αντιμετωπίσουμε αυτά τα θέματα και τ’ ακούμε κι από πάνω! Δηλαδή, έρχεται ο «ΚΑΛΛΙΚΡΑΤΗΣ», φτιάχνει την εποπτεία ΟΤΑ, επί δώδεκα χρόνια κανείς δεν την έχει ακουμπήσει. Εμείς λέμε θα την ακουμπήσουμε. Όταν εφαρμόζεται -πράγματι εφαρμόζεται με μετακλητό γραμματέα, ο οποίος έχει την εποπτεία ΟΤΑ- έχω το ΠΑΣΟΚ τώρα να με εγκαλεί γι’ αυτό το πράγμα. Με εγκαλεί γι’ αυτό το οποίο έκαναν εκείνοι δηλαδή.

Έρχονται μετά από δώδεκα χρόνια, που πηγαίνουμε με διοικητική υποστήριξη στις υπηρεσίες δόμησης και διαμορφώνουμε ένα οριστικό πλαίσιο για να τελειώσει η μετάβαση. Και ακούμε γιατί δεν έχουμε δώσει μηχανικούς. Είμαστε οι μόνοι στη 13Κ -βγήκαν τα προσωρινά αποτελέσματα- που έχουμε δώσει χίλιους διακόσιους μηχανικούς. Δεν θα πάνε όλοι στις υπηρεσίες δόμησης. Θα πάνε στις τεχνικές υπηρεσίες, θα πάνε στους δήμους, θα πάνε σε διάφορα σημεία. Έχουμε δώσει πάρα πολλούς μηχανικούς. Δίνουμε εκατόν πενήντα οργανικές θέσεις για να τις πάρουμε με τα προσωρινά. Ποιοι μας εγκαλούν; Ο κ. Καλαματιανός με εγκάλεσε τώρα για τους μηχανικούς, ο οποίος δεν είχε δώσει τεσσεράμισι χρόνια ούτε έναν. Και εγκαλεί εμένα. Εδώ, δηλαδή, έχουμε πραγματικά ξεφύγει.

Κοιτάξτε. Ο ελληνικός λαός, πράγματι, μας παρακολουθεί όλους και, πράγματι, τα βλέπει όλα αυτά και, πράγματι, βλέπει τις προσπάθειες που κάνει η Κυβέρνηση κι έχει και μέτρο σύγκρισης. Κι επειδή, πραγματικά, το λέτε και το ξαναλέτε και αδημονείτε για τις εκλογές, ο χρόνος των εκλογών είναι προκαθορισμένος, είναι συγκεκριμένος και είναι ο συνταγματικός χρόνος. Είναι αυτός που ξεκαθάρισε ο Πρωθυπουργός.

Απλώς, θέλω να σας διαβεβαιώσω ότι με αυτού του τύπου την αντιπολίτευση και με τα δεδομένα που έχουμε και τα πεπραγμένα σας ως κυβέρνηση, εκείνο που επίσης θα είναι δεδομένο είναι το αποτέλεσμα των εκλογών, που θα είναι ξανά αυτοδύναμη κυβέρνηση της Νέας Δημοκρατίας.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Υπουργέ.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείο Εσωτερικών: «Συμπληρωματικά μέτρα για την εφαρμογή του Κανονισμού (ΕΕ) 2019/788 του Ευρωπαϊκού Κοινοβουλίου και του Συμβουλίου σχετικά με την Ευρωπαϊκή Πρωτοβουλία Πολιτών και του Εκτελεστικού Κανονισμού (ΕΕ) 2019/1799 της Επιτροπής για τη θέσπιση τεχνικών προδιαγραφών για τα επιμέρους επιγραμμικά συστήματα συγκέντρωσης – Διατάξεις σχετικές με την εκλογική διαδικασία και τον έλεγχο εσόδων και δαπανών κομμάτων, συνασπισμών και υποψηφίων βουλευτών και αιρετών – Λοιπές επείγουσες διατάξεις».

Επί του άρθρου 44 του σχεδίου νόμου έχει υποβληθεί αίτηση διεξαγωγής ονομαστικής ψηφοφορίας από Βουλευτές της Κοινοβουλευτικής Ομάδας του Κινήματος Αλλαγής, της οποίας το κείμενο έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 188)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Δεν θα αναγνώσω, βέβαια, τον κατάλογο των υπογραφόντων της αιτήσεως Βουλευτών, διότι λόγω των ειδικών συνθηκών θεωρείται ότι υπάρχει ο απαιτούμενος αριθμός.

Συνεπώς διακόπτουμε τη συνεδρίαση για δέκα (10΄) λεπτά, σύμφωνα με τον Κανονισμό.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, συνεχίζεται η συνεδρίαση.

Θα διεξαχθεί ηλεκτρονική ονομαστική ψηφοφορία επί του άρθρου 44 του σχεδίου νόμου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Χαράλαμπος Αθανασίου):** Θα ήθελα να σας ενημερώσω ότι έχουν έρθει στο Προεδρείο επιστολές συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα ανακοινωθούν, θα συνυπολογιστούν στην καταμέτρηση, η οποία θα ακολουθήσει και θα καταχωριστούν στα Πρακτικά.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 381 έως 578)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, εφόσον έχει ολοκληρωθεί η ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ονομαστικής ψηφοφορίας.

Επί του άρθρου 44 εψήφισαν συνολικά 298 Βουλευτές.

Υπέρ του άρθρου 44, δηλαδή «ΝΑΙ», ψήφισαν 157 Βουλευτές.

Κατά του άρθρου 44, δηλαδή «ΟΧΙ», ψήφισαν 131 Βουλευτές.

«Παρών» ψήφισαν 10 Βουλευτές.

Συνεπώς το άρθρο 44 έγινε δεκτό κατά πλειοψηφία.

Οι θέσεις των Βουλευτών, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |  |  |  |
| --- | --- | --- | --- |
| Ονοματεπώνυμο | Κ.Ο | Εκλ. Περιφέρεια | Ψήφος |
| **Άρθρο 44 ως έχει (ΣΥΝΟΛΙΚΑ ΨΗΦΟΙ: NAI:157, OXI:131, ΠΡΝ:10)** |   |   |   |
| ΑΒΔΕΛΑΣ ΑΠΟΣΤΟΛΟΣ | ΕΛΛΗΝΙΚΗ ΛΥΣΗ | Α΄ ΘΕΣΣΑΛΟΝΙΚΗΣ | ΠΡΝ |
| ΑΒΡΑΜΑΚΗΣ ΕΛΕΥΘΕΡΙΟΣ | ΣΥΡΙΖΑ | ΣΕΡΡΩΝ | ΟΧΙ |
| ΑΓΑΘΟΠΟΥΛΟΥ ΕΙΡΗΝΗ-ΕΛΕΝΗ | ΣΥΡΙΖΑ | ΚΙΛΚΙΣ | ΟΧΙ |
| ΑΔΑΜΟΠΟΥΛΟΥ ΑΓΓΕΛΙΚΗ | ΑΝΕΞ. | Α΄ ΑΘΗΝΩΝ | ΟΧΙ |
| ΑΘΑΝΑΣΙΟΥ ΑΘΑΝΑΣΙΟΣ(ΝΑΣΟΣ) | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΑΘΑΝΑΣΙΟΥ ΜΑΡΙΑ | ΕΛΛΗΝΙΚΗ ΛΥΣΗ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΠΡΝ |
| ΑΘΑΝΑΣΙΟΥ ΧΑΡΑΛΑΜΠΟΣ | Νέα Δημοκρατία | ΛΕΣΒΟΥ | ΝΑΙ |
| ΑΚΤΥΠΗΣ ΔΙΟΝΥΣΙΟΣ  | Νέα Δημοκρατία | ΖΑΚΥΝΘΟΥ | ΝΑΙ |
| ΑΛΕΞΙΑΔΗΣ ΤΡΥΦΩΝ | ΣΥΡΙΖΑ | Β΄ ΠΕΙΡΑΙΩΣ | ΟΧΙ |
| ΑΛΕΞΟΠΟΥΛΟΥ ΑΝΑΣΤΑΣΙΑ-ΑΙΚΑΤΕΡΙΝΗ | ΕΛΛΗΝΙΚΗ ΛΥΣΗ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΠΡΝ |
| ΑΛΕΞΟΠΟΥΛΟΥ ΧΡΙΣΤΙΝΑ  | Νέα Δημοκρατία | ΑΧΑΪΑΣ | ΝΑΙ |
| ΑΜΑΝΑΤΙΔΗΣ ΓΙΩΡΓΟΣ  | Νέα Δημοκρατία | ΚΟΖΑΝΗΣ | ΝΑΙ |
| ΑΜΑΝΑΤΙΔΗΣ ΙΩΑΝΝΗΣ  | ΣΥΡΙΖΑ | Α΄ ΘΕΣΣΑΛΟΝΙΚΗΣ  | ΟΧΙ |
| ΑΜΥΡΑΣ ΓΙΩΡΓΟΣ  | Νέα Δημοκρατία | ΙΩΑΝΝΙΝΩΝ | ΝΑΙ |
| ΑΝΑΓΝΩΣΤΟΠΟΥΛΟΥ ΑΘΑΝΑΣΙΑ(ΣΙΑ) | ΣΥΡΙΖΑ | ΑΧΑΪΑΣ | ΟΧΙ |
| ΑΝΑΣΤΑΣΙΑΔΗΣ ΣΑΒΒΑΣ  | Νέα Δημοκρατία | Β΄ΘΕΣΣΑΛΟΝΙΚΗΣ | ΝΑΙ |
| ΑΝΔΡΙΑΝΟΣ ΙΩΑΝΝΗΣ  | Νέα Δημοκρατία | ΑΡΓΟΛΙΔΟΣ | ΝΑΙ |
| ΑΝΤΩΝΙΑΔΗΣ ΙΩΑΝΝΗΣ  | Νέα Δημοκρατία | ΦΛΩΡΙΝΗΣ  | ΝΑΙ |
| ΑΝΤΩΝΙΟΥ ΑΝΤΩΝΙΑ(ΤΟΝΙΑ) | Κίνημα Αλλαγής | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΑΠΑΤΖΙΔΗ ΜΑΡΙΑ  | ΜέΡΑ25 | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΑΠΟΣΤΟΛΟΥ ΕΥΑΓΓΕΛΟΣ  | ΣΥΡΙΖΑ | ΕΥΒΟΙΑΣ | ΟΧΙ |
| ΑΡΑΜΠΑΤΖΗ ΦΩΤΕΙΝΗ  | Νέα Δημοκρατία | ΣΕΡΡΩΝ | ΝΑΙ |
| ΑΡΑΧΩΒΙΤΗΣ ΣΤΑΥΡΟΣ  | ΣΥΡΙΖΑ | ΛΑΚΩΝΙΑΣ | ΟΧΙ |
| ΑΡΒΑΝΙΤΙΔΗΣ ΓΕΩΡΓΙΟΣ | Κίνημα Αλλαγής | Β΄ ΘΕΣΣΑΛΟΝΙΚΗΣ  | ΟΧΙ |
| ΑΡΣΕΝΗΣ ΚΡΙΤΩΝ-ΗΛΙΑΣ | ΜέΡΑ25 | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΑΣΗΜΑΚΟΠΟΥΛΟΥ ΣΟΦΙΑ-ΧΑΪΔΩ | ΕΛΛΗΝΙΚΗ ΛΥΣΗ | Β΄ ΠΕΙΡΑΙΩΣ  | ΠΡΝ |
| ΑΥΓΕΝΑΚΗΣ ΕΛΕΥΘΕΡΙΟΣ  | Νέα Δημοκρατία | ΗΡΑΚΛΕΙΟΥ  | ΝΑΙ |
| ΑΥΓΕΡΗ ΘΕΟΔΩΡΑ(ΔΩΡΑ) | ΣΥΡΙΖΑ | Β΄ θΕΣΣΑΛΟΝΙΚΗΣ | ΟΧΙ |
| ΑΥΓΕΡΙΝΟΠΟΥΛΟΥ ΔΙΟΝΥΣΙΑ-ΘΕΟΔΩΡΑ | Νέα Δημοκρατία | ΗΛΕΙΑΣ | ΝΑΙ |
| ΑΥΛΩΝΙΤΗΣ ΑΛΕΞΑΝΔΡΟΣ-ΧΡΗΣΤΟΣ | ΣΥΡΙΖΑ | ΚΕΡΚΥΡΑ | ΟΧΙ |
| ΑΧΜΕΤ ΙΛΧΑΝ  | Κίνημα Αλλαγής | ΡΟΔΟΠΗΣ | ΟΧΙ |
| ΑΧΤΣΙΟΓΛΟΥ ΕΥΤΥΧΙΑ  | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΒΑΓΕΝΑ-ΚΗΛΑΗΔΟΝΗ ΑΝΝΑ | ΣΥΡΙΖΑ | ΛΑΡΙΣΗΣ | ΟΧΙ |
| ΒΑΓΕΝΑΣ ΔΗΜΗΤΡΙΟΣ  | ΕΛΛΗΝΙΚΗ ΛΥΣΗ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΠΡΝ |
| ΒΑΓΙΩΝΑΣ ΓΙΩΡΓΟΣ  | Νέα Δημοκρατία | ΧΑΛΚΙΔΙΚΗΣ  | ΝΑΙ |
| ΒΑΡΒΙΤΣΙΩΤΗΣ ΜΙΛΤΙΑΔΗΣ  | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΒΑΡΔΑΚΗΣ ΣΩΚΡΑΤΗΣ  | ΣΥΡΙΖΑ | ΗΡΑΚΛΕΙΟΥ  | ΟΧΙ |
| ΒΑΡΕΜΕΝΟΣ ΓΕΩΡΓΙΟΣ  | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ  | ΟΧΙ |
| ΒΑΡΟΥΦΑΚΗΣ ΙΩΑΝΝΗΣ(ΓΙΑΝΗΣ) | ΜέΡΑ25 | Α΄ ΘΕΣΣΑΛΟΝΙΚΗΣ | ΟΧΙ |
| ΒΑΡΤΖΟΠΟΥΛΟΣ ΔΗΜΗΤΡΙΟΣ | Νέα Δημοκρατία | Β΄ ΘΕΣΣΑΛΟΝΙΚΗΣ | ΝΑΙ |
| ΒΑΣΙΛΕΙΑΔΗΣ ΒΑΣΙΛΕΙΟΣ(ΛΑΚΗΣ) | Νέα Δημοκρατία | ΠΕΛΛΗΣ | ΝΑΙ |
| ΒΑΣΙΛΙΚΟΣ ΒΑΣΙΛΕΙΟΣ(ΒΑΣΙΛΗΣ) | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΒΕΡΝΑΡΔΑΚΗΣ ΧΡΙΣΤΟΦΟΡΟΣ  | ΣΥΡΙΖΑ | Α΄ ΑΘΗΝΩΝ | ΟΧΙ |
| ΒΕΣΥΡΟΠΟΥΛΟΣ ΑΠΟΣΤΟΛΟΣ  | Νέα Δημοκρατία | ΗΜΑΘΙΑΣ | ΝΑΙ |
| ΒΕΤΤΑ ΚΑΛΛΙΟΠΗ | ΣΥΡΙΖΑ | ΚΟΖΑΝΗΣ | ΟΧΙ |
| ΒΙΛΙΑΡΔΟΣ ΒΑΣΙΛΕΙΟΣ  | ΕΛΛΗΝΙΚΗ ΛΥΣΗ | ΕΠΚΡΑΤΕΙΑΣ | ΠΡΝ |
| ΒΙΤΣΑΣ ΔΗΜΗΤΡΙΟΣ  | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΒΛΑΣΗΣ ΚΩΝΣΤΑΝΤΙΝΟΣ  | Νέα Δημοκρατία | ΑΡΚΑΔΙΑΣ | ΝΑΙ |
| ΒΛΑΧΟΣ ΓΕΩΡΓΙΟΣ  | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΒΟΛΟΥΔΑΚΗΣ ΜΑΝΟΥΣΟΣ-ΚΩΝΣΤΑΝΤΙΝΟΣ  | Νέα Δημοκρατία | ΧΑΝΙΩΝ | ΝΑΙ |
| ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΒΟΥΛΤΕΨΗ ΣΟΦΙΑ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΒΟΥΤΣΗΣ ΝΙΚΟΛΑΟΣ | ΣΥΡΙΖΑ | Α΄ ΑΘΗΝΩΝ | ΟΧΙ |
| ΒΡΟΥΤΣΗΣ ΙΩΑΝΝΗΣ | Νέα Δημοκρατία | ΚΥΚΛΑΔΩΝ | ΝΑΙ |
| ΒΡΥΖΙΔΟΥ ΠΑΡΑΣΚΕΥΗ  | Νέα Δημοκρατία | ΚΟΖΑΝΗΣ | ΝΑΙ |
| ΓΕΡΑΠΕΤΡΙΤΗΣ ΓΕΩΡΓΙΟΣ  | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΓΕΡΟΒΑΣΙΛΗ ΟΛΓΑ | ΣΥΡΙΖΑ | ΑΡΤΗΣ | ΟΧΙ |
| ΓΕΩΡΓΑΝΤΑΣ ΓΕΩΡΓΙΟΣ  | Νέα Δημοκρατία | ΚΙΛΙΚΙΣ | ΝΑΙ |
| ΓΕΩΡΓΙΑΔΗΣ ΣΠΥΡΙΔΩΝ-ΑΔΩΝΙΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΓΙΑΝΝΑΚΗΣ ΣΤΕΡΓΙΟΣ  | Νέα Δημοκρατία | ΠΡΕΒΕΖΗΣ  | ΝΑΙ |
| ΓΙΑΝΝΑΚΟΠΟΥΛΟΥ ΚΩΝΣΤΑΝΤΙΝΑ(ΝΑΝΤΙΑ) | Κίνημα Αλλαγής | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΓΙΑΝΝΟΥΛΗΣ ΧΡΗΣΤΟΣ  | ΣΥΡΙΖΑ | Α΄ ΘΕΣΣΑΛΟΝΙΚΗΣ  | ΟΧΙ |
| ΓΙΟΓΙΑΚΑΣ ΒΑΣΙΛΕΙΟΣ  | Νέα Δημοκρατία | ΘΕΣΠΡΩΤΙΑΣ | ΝΑΙ |
| ΓΚΑΡΑ ΑΝΑΣΤΑΣΙΑ(ΝΑΤΑΣΑ) | ΣΥΡΙΖΑ | ΕΒΡΟΥ | ΟΧΙ |
| ΓΚΙΚΑΣ ΣΤΕΦΑΝΟΣ  | Νέα Δημοκρατία | ΚΕΡΚΥΡΑΣ | ΝΑΙ |
| ΓΚΙΟΚΑΣ ΙΩΑΝΝΗΣ  | Κ.Κ.Ε. | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΓΚΙΟΛΑΣ ΙΩΑΝΝΗΣ  | ΣΥΡΙΖΑ | ΑΡΓΟΛΙΔΟΣ | ΟΧΙ |
| ΓΚΙΟΥΛΕΚΑΣ ΚΩΝΣΤΑΝΤΙΝΟΣ  | Νέα Δημοκρατία | Α΄ ΘΕΣΣΑΛΟΝΙΚΗΣ  | ΝΑΙ |
| ΓΚΟΚΑΣ ΧΡΗΣΤΟΣ  | Κίνημα Αλλαγής | ΑΡΤΗΣ | ΟΧΙ |
| ΓΡΗΓΟΡΙΑΔΗΣ ΚΛΕΩΝ  | ΜέΡΑ25 | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΔΑΒΑΚΗΣ ΑΘΑΝΑΣΙΟΣ  | Νέα Δημοκρατία | ΛΑΚΩΝΙΑΣ | ΝΑΙ |
| ΔΕΛΗΣ ΙΩΑΝΝΗΣ  | Κ.Κ.Ε. | Α΄ ΘΕΣΣΑΛΟΝΙΚΗΣ  | ΟΧΙ |
| ΔΕΝΔΙΑΣ ΝΙΚΟΛΑΟΣ-ΓΕΩΡΓΙΟΣ  | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΔΕΡΜΕΝΤΖΟΠΟΥΛΟΣ ΧΡΗΣΤΟΣ  | Νέα Δημοκρατία | ΕΒΡΟΥ | ΝΑΙ |
| ΔΗΜΑΣ ΧΡΙΣΤΟΣ  | Νέα Δημοκρατία | ΚΟΡΙΝΘΙΑΣ | ΝΑΙ |
| ΔΗΜΟΣΧΑΚΗΣ ΑΝΑΣΤΑΣΙΟΣ  | Νέα Δημοκρατία | ΕΒΡΟΥ | ΝΑΙ |
| ΔΙΓΑΛΑΚΗΣ ΒΑΣΙΛΕΙΟΣ  | Νέα Δημοκρατία | ΧΑΝΙΩΝ | ΝΑΙ |
| ΔΟΥΝΙΑ ΠΑΝΑΓΙΩΤΑ(ΝΟΝΗ) | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΔΡΑΓΑΣΑΚΗΣ ΙΩΑΝΝΗΣ  | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΔΡΙΤΣΑΣ ΘΕΟΔΩΡΟΣ  | ΣΥΡΙΖΑ | Α΄ ΠΕΙΡΑΙΩΣ | ΟΧΙ |
| ΕΛΕΥΘΕΡΙΑΔΟΥ ΣΟΥΛΤΑΝΑ  | ΣΥΡΙΖΑ | ΚΑΒΑΛΑΣ | ΟΧΙ |
| ΕΥΘΥΜΙΟΥ ΑΝΝΑ | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΖΑΧΑΡΙΑΔΗΣ ΚΩΝΣΤΑΝΤΙΝΟΣ  | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΖΕΪΜΠΕΚ ΧΟΥΣΕΪΝ  | ΣΥΡΙΖΑ | ΞΑΝΘΗΣ | ΟΧΙ |
| ΖΕΜΠΙΛΗΣ ΑΘΑΝΑΣΙΟΣ  | Νέα Δημοκρατία | ΕΥΒΟΙΑΣ | ΝΑΙ |
| ΖΟΥΡΑΡΗΣ ΚΩΝΣΤΑΝΤΙΝΟΣ  | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΗΓΟΥΜΕΝΙΔΗΣ ΝΙΚΟΛΑΟΣ | ΣΥΡΙΖΑ | ΗΡΑΚΛΕΙΟΥ  | ΟΧΙ |
| ΘΕΟΔΩΡΙΚΑΚΟΣ ΠΑΝΑΓΙΩΤΗΣ(ΤΑΚΗΣ) | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΘΕΟΧΑΡΗΣ ΘΕΟΧΑΡΗΣ(ΧΑΡΗΣ) | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΘΡΑΨΑΝΙΩΤΗΣ ΕΜΜΑΝΟΥΗΛ  | ΣΥΡΙΖΑ | ΛΑΣΙΘΙΟΥ | ΟΧΙ |
| ΙΑΤΡΙΔΗ ΤΣΑΜΠΙΚΑ(ΜΙΚΑ) | Νέα Δημοκρατία | ΔΩΔΕΚΑΝΗΣΟΥ  | ΝΑΙ |
| ΚΑΒΒΑΔΑΣ ΑΘΑΝΑΣΙΟΣ  | Νέα Δημοκρατία | ΛΕΥΚΑΔΟΣ | ΝΑΙ |
| ΚΑΙΡΙΔΗΣ ΔΗΜΗΤΡΙΟΣ  | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΚΛΑΜΑΝΗΣ ΝΙΚΗΤΑΣ  | Νέα Δημοκρατία | Α΄ ΑΘΗΝΩΝ | ΝΑΙ |
| ΚΑΛΑΜΑΤΙΑΝΟΣ ΔΙΟΝΥΣΙΟΣ-ΧΑΡΑΛΑΜΠΟΣ | ΣΥΡΙΖΑ | ΗΛΕΙΑΣ | ΟΧΙ |
| ΚΑΛΑΦΑΤΗΣ ΣΤΑΥΡΟΣ  | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΚΑΛΛΙΑΝΟΣ ΙΩΑΝΝΗΣ  | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΛΟΓΙΑΝΝΗΣ ΣΤΑΥΡΟΣ  | Νέα Δημοκρατία | ΙΩΑΝΝΙΝΩΝ | ΝΑΙ |
| ΚΑΜΙΝΗΣ ΓΕΩΡΓΙΟΣ  | Κίνημα Αλλαγής | ΕΠΙΚΡΑΤΕΙΑΣ | ΟΧΙ |
| ΚΑΝΕΛΛΗ ΓΑΡΥΦΑΛΙΑ(ΛΙΑΝΑ) | Κ.Κ.Ε. | Α΄ ΑΘΗΝΩΝ | ΟΧΙ |
| ΚΑΠΠΑΤΟΣ ΠΑΝΑΓΗΣ  | Νέα Δημοκρατία | ΚΕΦΑΛΛΗΝΙΑΣ | ΝΑΙ |
| ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ  | Νέα Δημοκρατία | ΑΙΤΩΛΟΑΚΑΡΝΑΝΙΑΣ  | ΝΑΙ |
| ΚΑΡΑΘΑΝΑΣΟΠΟΥΛΟΣ ΝΙΚΟΛΑΟΣ  | Κ.Κ.Ε. | ΑΧΑΪΑΣ  | ΟΧΙ |
| ΚΑΡΑΜΑΝΛΗ ΑΝΝΑ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΛΕΞ. | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΧΙΛ. | Νέα Δημοκρατία | ΣΕΡΡΩΝ | ΝΑΙ |
| ΚΑΡΑΟΓΛΟΥ ΘΕΟΔΩΡΟΣ  | Νέα Δημοκρατία | Β΄ ΘΕΣΣΑΛΟΝΙΚΗΣ  | ΝΑΙ |
| ΚΑΡΑΣΜΑΝΗΣ ΓΕΩΡΓΙΟΣ  | Νέα Δημοκρατία | ΠΕΛΛΗΣ | ΝΑΙ |
| ΚΑΣΙΜΑΤΗ ΕΙΡΗΝΗ(ΝΙΝΑ) | ΣΥΡΙΖΑ | Β΄ ΠΕΙΡΑΙΩΣ | ΟΧΙ |
| ΚΑΣΤΑΝΙΔΗΣ ΧΑΡΑΛΑΜΠΟΣ  | Κίνημα Αλλαγής | Α΄ ΘΕΣΣΑΛΟΝΙΚΗΣ | ΟΧΙ |
| ΚΑΤΡΙΝΗΣ ΜΙΧΑΗΛ  | Κίνημα Αλλαγής | ΗΛΕΙΑΣ | ΟΧΙ |
| ΚΑΤΡΟΥΓΚΑΛΟΣ ΓΕΩΡΓΙΟΣ  | ΣΥΡΙΖΑ | Β1΄ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΤΣΑΝΙΩΤΗΣ ΑΝΔΡΕΑΣ | Νέα Δημοκρατία | ΑΧΑΪΑΣ | ΝΑΙ |
| ΚΑΤΣΑΦΑΔΟΣ ΚΩΝΣΤΑΝΤΙΝΟΣ  | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΚΑΤΣΗΣ ΜΑΡΙΟΣ | ΣΥΡΙΖΑ | ΘΕΣΠΡΩΤΙΑΣ | ΟΧΙ |
| ΚΑΤΣΩΤΗΣ ΧΡΗΣΤΟΣ  | Κ.Κ.Ε. | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΦΑΝΤΑΡΗ ΧΑΡΟΥΛΑ(ΧΑΡΑ) | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΚΕΓΚΕΡΟΓΛΟΥ ΒΑΣΙΛΕΙΟΣ  | Κίνημα Αλλαγής | ΗΡΑΚΛΕΙΟΥ | ΟΧΙ |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | Νέα Δημοκρατία | ΕΥΒΟΙΑΣ | ΝΑΙ |
| ΚΕΛΕΤΣΗΣ ΣΤΑΥΡΟΣ  | Νέα Δημοκρατία | ΕΒΡΟΥ | ΝΑΙ |
| ΚΕΛΛΑΣ ΧΡΗΣΤΟΣ  | Νέα Δημοκρατία | ΛΑΡΙΣΗΣ | ΝΑΙ |
| ΚΕΡΑΜΕΩΣ ΝΙΚΗ  | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΕΦΑΛΑ ΜΑΡΙΑ-ΑΛΕΞΑΝΔΡΑ | Νέα Δημοκρατία | ΙΩΑΝΝΙΝΩΝ  | ΝΑΙ |
| ΚΕΦΑΛΙΔΟΥ ΧΑΡΟΥΛΑ(ΧΑΡΑ) | Κίνημα Αλλαγής | ΔΡΑΜΑΣ | ΟΧΙ |
| ΚΕΦΑΛΟΓΙΑΝΝΗ ΟΛΓΑ  | Νέα Δημοκρατία | Α΄ ΑΘΗΝΩΝ | ΝΑΙ |
| ΚΕΦΑΛΟΓΙΑΝΝΗΣ ΙΩΑΝΝΗΣ  | Νέα Δημοκρατία | ΡΕΘΥΜΝΗΣ | ΝΑΙ |
| ΚΙΚΙΛΙΑΣ ΒΑΣΙΛΕΙΟΣ  | Νέα Δημοκρατία | Α΄ ΑΘΗΝΩΝ | ΝΑΙ |
| ΚΟΚΚΑΛΗΣ ΒΑΣΙΛΕΙΟΣ  | ΣΥΡΙΖΑ | ΛΑΡΙΣΗΣ | ΟΧΙ |
| ΚΟΛΛΙΑΣ ΚΩΝΣΤΑΝΤΙΝΟΣ | Νέα Δημοκρατία | ΚΟΡΙΝΘΙΑΣ | ΝΑΙ |
| ΚΟΜΝΗΝΑΚΑ ΜΑΡΙΑ  | Κ.Κ.Ε. | ΛΕΣΒΟΥ | ΟΧΙ |
| ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | Νέα Δημοκρατία | ΔΩΔΕΚΑΝΗΣΟΥ  | ΝΑΙ |
| ΚΟΝΤΟΓΕΩΡΓΟΣ ΚΩΝΣΤΑΝΤΙΝΟΣ  | Νέα Δημοκρατία | ΕΥΡΥΤΑΝΙΑΣ | ΝΑΙ |
| ΚΟΤΡΩΝΙΑΣ ΓΕΩΡΓΙΟΣ  | Νέα Δημοκρατία | ΦΘΙΩΤΙΔΟΣ | ΝΑΙ |
| ΚΟΥΒΕΛΑΣ ΔΗΜΗΤΡΙΟΣ  | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΚΟΥΜΟΥΤΣΑΚΟΣ ΓΕΩΡΓΙΟΣ  | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΟΥΡΟΥΜΠΛΗΣ ΠΑΝΑΓΙΩΤΗΣ | ΑΝΕΞ. | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΚΟΥΤΣΟΥΜΠΑΣ ΑΝΔΡΕΑΣ  | Νέα Δημοκρατία | ΒΟΙΩΤΙΑΣ | ΝΑΙ |
| ΚΟΥΤΣΟΥΜΠΑΣ ΔΗΜΗΤΡΙΟΣ  | Κ.Κ.Ε. | Β2΄ ΔΥΤΙΚΟΥ ΤΟΜΕΑ ΑΘΗΝΩΝ  | ΟΧΙ |
| ΚΡΗΤΙΚΟΣ ΝΕΟΚΛΗΣ  | Νέα Δημοκρατία | ΛΑΚΩΝΙΑΣ  | ΝΑΙ |
| ΚΥΡΑΝΑΚΗΣ ΚΩΝΣΤΑΝΤΙΝΟΣ  | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΩΝΣΤΑΝΤΙΝΙΔΗΣ ΕΥΣΤΑΘΙΟΣ  | Νέα Δημοκρατία | ΚΟΖΑΝΗΣ | ΝΑΙ |
| ΚΩΝΣΤΑΝΤΙΝΟΠΟΥΛΟΣ ΟΔΥΣΣΕΑΣ | Κίνημα Αλλαγής | ΑΡΚΑΔΙΑΣ  | ΟΧΙ |
| ΚΩΝΣΤΑΝΤΟΠΟΥΛΟΣ ΔΗΜΗΤΡΙΟΣ  | Κίνημα Αλλαγής | ΑΙΤΩΛΟΑΚΑΡΝΑΝΙΑΣ | ΟΧΙ |
| ΚΩΤΣΗΡΑΣ ΓΕΩΡΓΙΟΣ  | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΚΩΤΣΟΣ ΓΕΩΡΓΙΟΣ  | Νέα Δημοκρατία | ΚΑΡΔΙΤΣΗΣ  | ΝΑΙ |
| ΛΑΖΑΡΙΔΗΣ ΜΑΚΑΡΙΟΣ  | Νέα Δημοκρατία | ΚΑΒΑΛΑΣ | ΝΑΙ |
| ΛΑΜΠΡΟΠΟΥΛΟΣ ΙΩΑΝΝΗΣ | Νέα Δημοκρατία | ΜΕΣΣΗΝΙΑΣ | ΝΑΙ |
| ΛΑΜΠΡΟΥΛΗΣ ΓΕΩΡΓΙΟΣ  | Κ.Κ.Ε. | ΛΑΡΙΣΗΣ | ΟΧΙ |
| ΛΑΠΠΑΣ ΣΠΥΡΙΔΩΝΑΣ  | ΣΥΡΙΖΑ | ΚΑΡΔΙΤΣΗΣ  | ΟΧΙ |
| ΛΕΟΝΤΑΡΙΔΗΣ ΘΕΟΦΙΛΟΣ  | Νέα Δημοκρατία | ΣΕΡΡΩΝ | ΝΑΙ |
| ΛΙΑΚΟΣ ΕΥΑΓΓΕΛΟΣ  | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΛΙΑΚΟΥΛΗ ΕΥΑΓΓΕΛΙΑ | Κίνημα Αλλαγής | ΛΑΡΙΣΗΣ | ΟΧΙ |
| ΛΙΒΑΝΟΣ ΣΠΥΡΙΔΩΝ-ΠΑΝΑΓΙΩΤΗΣ(ΣΠΗΛΙΟΣ) | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΝΑΙ |
| ΛΙΟΥΠΗΣ ΑΘΑΝΑΣΙΟΣ  | Νέα Δημοκρατία | ΜΑΓΝΗΣΙΑΣ | ΝΑΙ |
| ΛΙΟΥΤΑΣ ΑΘΑΝΑΣΙΟΣ  | Νέα Δημοκρατία | ΤΡΙΚΑΛΩΝ | ΝΑΙ |
| ΛΟΒΕΡΔΟΣ ΑΝΔΡΕΑΣ  | Κίνημα Αλλαγής | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΛΟΒΕΡΔΟΣ ΙΩΑΝΝΗΣ-ΜΙΧΑΗΛ(ΓΙΑΝΝΗΣ) | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΛΟΓΙΑΔΗΣ ΓΕΩΡΓΙΟΣ  | ΜέΡΑ25 | ΗΡΑΚΛΕΙΟΥ  | ΟΧΙ |
| ΜΑΚΡΗ ΖΩΗ(ΖΕΤΤΑ) | Νέα Δημοκρατία | ΜΑΓΝΗΣΙΑΣ | ΝΑΙ |
| ΜΑΛΑΜΑ ΚΥΡΙΑΚΗ  | ΣΥΡΙΖΑ | ΧΑΛΚΙΔΙΚΗΣ  | ΟΧΙ |
| ΜΑΜΟΥΛΑΚΗΣ ΧΑΡΑΛΑΜΠΟΣ(ΧΑΡΗΣ) | ΣΥΡΙΖΑ | ΗΡΑΚΛΕΙΟΥ  | ΟΧΙ |
| ΜΑΝΗ-ΠΑΠΑΔΗΜΗΤΡΙΟΥ ΑΝΝΑ | Νέα Δημοκρατία | ΠΙΕΡΙΑΣ | ΝΑΙ |
| ΜΑΝΤΑΣ ΠΕΡΙΚΛΗΣ  | Νέα Δημοκρατία | ΜΕΣΣΗΝΙΑΣ  | ΝΑΙ |
| ΜΑΝΩΛΑΚΟΣ ΝΙΚΟΛΑΟΣ  | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΜΑΝΩΛΑΚΟΥ ΔΙΑΜΑΝΤΩ  | Κ.Κ.Ε. | Β΄ ΠΕΙΡΑΙΩΣ | ΟΧΙ |
| ΜΑΡΑΒΕΓΙΑΣ ΚΩΝΣΤΑΝΤΙΝΟΣ  | Νέα Δημοκρατία | ΜΑΓΝΗΣΙΑΣ | ΝΑΙ |
| ΜΑΡΙΝΟΣ ΓΕΩΡΓΙΟΣ  | Κ.Κ.Ε. | ΕΥΒΟΙΑΣ  | ΟΧΙ |
| ΜΑΡΚΟΠΟΥΛΟΣ ΔΗΜΗΤΡΙΟΣ  | Νέα Δημοκρατία | Β΄ ΠΕΙΡΑΙΩΣ | ΝΑΙ |
| ΜΑΡΚΟΥ ΚΩΝΣΤΑΝΤΙΝΟΣ  | ΣΥΡΙΖΑ | ΑΧΑΪΑΣ | ΟΧΙ |
| ΜΑΡΤΙΝΟΥ ΓΕΩΡΓΙΑ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΜΕΪΚΟΠΟΥΛΟΣ ΑΛΕΞΑΝΔΡΟΣ  | ΣΥΡΙΖΑ | ΜΑΓΝΗΣΙΑΣ | ΟΧΙ |
| ΜΕΛΑΣ ΙΩΑΝΝΗΣ  | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΜΗΤΑΡΑΚΗΣ ΠΑΝΑΓΙΩΤΗΣ(ΝΟΤΗΣ) | Νέα Δημοκρατία | ΧΙΟΥ | ΝΑΙ |
| ΜΗΤΣΟΤΑΚΗΣ ΚΥΡΙΑΚΟΣ  | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΜΙΧΑΗΛΙΔΗΣ ΑΝΔΡΕΑΣ  | ΣΥΡΙΖΑ | ΧΙΟΥ  | ΟΧΙ |
| ΜΟΝΟΓΥΙΟΥ ΑΙΚΑΤΕΡΙΝΗ  | Νέα Δημοκρατία | ΚΥΚΛΑΔΩΝ | ΝΑΙ |
| ΜΟΥΖΑΛΑΣ ΙΩΑΝΝΗΣ  | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΜΟΥΛΚΙΩΤΗΣ ΓΕΩΡΓΙΟΣ  | Κίνημα Αλλαγής | ΒΟΙΩΤΙΑΣ  | ΟΧΙ |
| ΜΠΑΚΑΔΗΜΑ ΦΩΤΕΙΝΗ  | ΜέΡΑ25 | Β΄ ΠΕΙΡΑΙΩΣ | ΟΧΙ |
| ΜΠΑΚΟΓΙΑΝΝΗ ΘΕΟΔΩΡΑ(ΝΤΟΡΑ) | Νέα Δημοκρατία | ΧΑΝΙΩΝ  | ΝΑΙ |
| ΜΠΑΛΑΦΑΣ ΙΩΑΝΝΗΣ  | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΜΠΑΡΑΛΙΑΚΟΣ ΞΕΝΟΦΩΝ(ΦΩΝΤΑΣ) | Νέα Δημοκρατία | ΠΙΕΡΙΑΣ | ΝΑΙ |
| ΜΠΑΡΑΝ ΜΠΟΥΡΧΑΝ | Κίνημα Αλλαγής | ΞΑΝΘΗΣ | ΟΧΙ |
| ΜΠΑΡΚΑΣ ΚΩΝΣΤΑΝΤΙΝΟΣ  | ΣΥΡΙΖΑ | ΠΡΕΒΕΖΗΣ  | ΟΧΙ |
| ΜΠΑΡΤΖΩΚΑΣ ΑΝΑΣΤΑΣΙΟΣ  | Νέα Δημοκρατία | ΗΜΑΘΙΑΣ  | ΝΑΙ |
| ΜΠΙΑΓΚΗΣ ΔΗΜΗΤΡΙΟΣ  | Κίνημα Αλλαγής | ΚΕΡΚΥΡΑΣ | ΟΧΙ |
| ΜΠΙΖΙΟΥ ΣΤΕΡΓΙΑΝΗ(ΣΤΕΛΛΑ) | Νέα Δημοκρατία | ΛΑΡΙΣΗΣ  | ΝΑΙ |
| ΜΠΛΟΥΧΟΣ ΚΩΝΣΤΑΝΤΙΝΟΣ  | Νέα Δημοκρατία | ΔΡΑΜΑΣ | ΝΑΙ |
| ΜΠΟΓΔΑΝΟΣ ΚΩΝΣΤΑΝΤΙΝΟΣ  | ΑΝΕΞ. | Α΄ ΑΘΗΝΩΝ | ΠΡΝ |
| ΜΠΟΥΓΑΣ ΙΩΑΝΝΗΣ  | Νέα Δημοκρατία | ΦΩΚΙΔΟΣ | ΝΑΙ |
| ΜΠΟΥΚΩΡΟΣ ΧΡΗΣΤΟΣ  | Νέα Δημοκρατία | ΜΑΓΝΗΣΙΑΣ | ΝΑΙ |
| ΜΠΟΥΜΠΑΣ ΚΩΝΣΤΑΝΤΙΝΟΣ  | ΕΛΛΗΝΙΚΗ ΛΥΣΗ | ΣΕΡΡΩΝ | ΠΡΝ |
| ΜΠΟΥΡΑΣ ΑΘΑΝΑΣΙΟΣ  | Νέα Δημοκρατία | Β΄ΔΥΤΙΚΗΣ ΑΤΤΙΚΗΣ | ΝΑΙ |
| ΜΠΟΥΡΝΟΥΣ ΙΩΑΝΝΗΣ  | ΣΥΡΙΖΑ | ΛΕΣΒΟΥ | ΟΧΙ |
| ΜΠΟΥΤΣΙΚΑΚΗΣ ΧΡΙΣΤΟΦΟΡΟΣ-ΕΜΜΑΝΟΥΗΛ  | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΜΥΛΩΝΑΚΗΣ ΑΝΤΩΝΙΟΣ  | ΕΛΛΗΝΙΚΗ ΛΥΣΗ | Α΄ΑΝΑΤΟΛΙΚΗΣ ΑΤΤΙΚΗΣ  | ΠΡΝ |
| ΜΩΡΑΪΤΗΣ ΑΘΑΝΑΣΙΟΣ(ΘΑΝΟΣ) | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ | ΟΧΙ |
| ΝΙΚΟΛΑΚΟΠΟΥΛΟΣ ΑΝΔΡΕΑΣ | Νέα Δημοκρατία | ΗΛΕΙΑΣ | ΝΑΙ |
| ΝΟΤΟΠΟΥΛΟΥ ΑΙΚΑΤΕΡΙΝΗ(ΚΑΤΕΡΙΝΑ) | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΞΑΝΘΟΠΟΥΛΟΣ ΘΕΟΦΙΛΟΣ  | ΣΥΡΙΖΑ | ΔΡΑΜΑΣ | ΟΧΙ |
| ΞΑΝΘΟΣ ΑΝΔΡΕΑΣ  | ΣΥΡΙΖΑ | ΡΕΘΥΜΝΗΣ | ΟΧΙ |
| ΞΕΝΟΓΙΑΝΝΑΚΟΠΟΥΛΟΥ ΜΑΡΙΑ-ΕΛΙΖΑ(ΜΑΡΙΛΙΖΑ) | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΟΙΚΟΝΟΜΟΥ ΒΑΣΙΛΕΙΟΣ  | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΟΙΚΟΝΟΜΟΥ ΙΩΑΝΝΗΣ  | Νέα Δημοκρατία | ΦΘΙΩΤΙΔΟΣ | ΝΑΙ |
| ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ  | Νέα Δημοκρατία | ΚΑΒΑΛΑΣ | ΝΑΙ |
| ΠΑΝΑΣ ΑΠΟΣΤΟΛΟΣ  | Κίνημα Αλλαγής | ΧΑΛΚΙΔΙΚΗΣ | ΟΧΙ |
| ΠΑΠΑΔΗΜΗΤΡΙΟΥ ΧΑΡΑΛΑΜΠΟΣ(ΜΠΑΜΠΗΣ) | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΠΑΠΑΔΟΠΟΥΛΟΣ ΑΘΑΝΑΣΙΟΣ  | ΣΥΡΙΖΑ | ΤΡΙΚΑΛΩΝ | ΟΧΙ |
| ΠΑΠΑΔΟΠΟΥΛΟΣ ΜΙΧΑΗΛ(ΜΙΧΑΛΗΣ) | Νέα Δημοκρατία | ΚΟΖΑΝΗΣ  | ΝΑΙ |
| ΠΑΠΑΗΛΙΟΥ ΓΕΩΡΓΙΟΣ  | ΣΥΡΙΖΑ | ΑΡΚΑΔΙΑΣ | ΟΧΙ |
| ΠΑΠΑΚΩΣΤΑ-ΠΑΛΙΟΥΡΑ ΑΙΚΑΤΕΡΙΝΗ(ΚΑΤΕΡΙΝΑ) | Νέα Δημοκρατία | ΤΡΙΚΑΛΩΝ | ΝΑΙ |
| ΠΑΠΑΝΑΣΤΑΣΗΣ ΝΙΚΟΛΑΟΣ  | Κ.Κ.Ε. | ΑΙΤΩΛΟΑΚΑΡΝΑΝΙΑΣ | ΟΧΙ |
| ΠΑΠΑΝΑΤΣΙΟΥ ΑΙΚΑΤΕΡΙΝΗ  | ΣΥΡΙΖΑ | ΜΑΓΝΗΣΙΑΣ | ΟΧΙ |
| ΠΑΠΑΝΔΡΕΟΥ ΓΕΩΡΓΙΟΣ  | Κίνημα Αλλαγής | ΑΧΑΪΑΣ  | ΟΧΙ |
| ΠΑΠΑΡΗΓΑ ΑΛΕΞΑΝΔΡΑ | Κ.Κ.Ε. | ΕΠΙΚΡΑΤΕΙΑΣ | ΟΧΙ |
| ΠΑΠΠΑΣ ΙΩΑΝΝΗΣ  | Νέα Δημοκρατία | ΔΩΔΕΚΑΝΗΣΟΥ | ΝΑΙ |
| ΠΑΠΠΑΣ ΝΙΚΟΛΑΟΣ  | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΠΑΣΧΑΛΙΔΗΣ ΙΩΑΝΝΗΣ  | Νέα Δημοκρατία | ΚΑΒΑΛΑΣ | ΝΑΙ |
| ΠΑΤΣΗΣ ΑΝΔΡΕΑΣ  | Νέα Δημοκρατία | ΓΡΕΒΕΝΩΝ | ΝΑΙ |
| ΠΑΦΙΛΗΣ ΑΘΑΝΑΣΙΟΣ  | Κ.Κ.Ε. | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΠΕΡΚΑ ΘΕΟΠΙΣΤΗ(ΠΕΤΗ) | ΣΥΡΙΖΑ | ΦΛΩΡΙΝΗΣ | ΟΧΙ |
| ΠΙΚΡΑΜΜΕΝΟΣ ΠΑΝΑΓΙΩΤΗΣ  | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΠΙΠΙΛΗ ΦΩΤΕΙΝΗ  | Νέα Δημοκρατία | Α΄ ΑΘΗΝΩΝ | ΝΑΙ |
| ΠΛΑΚΙΩΤΑΚΗΣ ΙΩΑΝΝΗΣ  | Νέα Δημοκρατία | ΛΑΣΙΘΙΟΥ | ΝΑΙ |
| ΠΛΕΥΡΗΣ ΑΘΑΝΑΣΙΟΣ(ΘΑΝΟΣ) | Νέα Δημοκρατία | Α΄ ΑΘΗΝΩΝ | ΝΑΙ |
| ΠΝΕΥΜΑΤΙΚΟΣ ΣΠΥΡΙΔΩΝΑΣ | Νέα Δημοκρατία | ΕΥΒΟΙΑΣ  | ΝΑΙ |
| ΠΟΛΑΚΗΣ ΠΑΥΛΟΣ  | ΣΥΡΙΖΑ | ΧΑΝΙΩΝ | ΟΧΙ |
| ΠΟΥΛΑΣ ΑΝΔΡΕΑΣ  | Κίνημα Αλλαγής | ΑΡΓΟΛΙΔΟΣ | ΟΧΙ |
| ΠΟΥΛΟΥ ΠΑΝΑΓΙΟΥ(ΓΙΩΤΑ) | ΣΥΡΙΖΑ | ΒΟΙΩΤΙΑΣ | ΟΧΙ |
| ΡΑΓΚΟΥΣΗΣ ΙΩΑΝΝΗΣ  | ΣΥΡΙΖΑ | Β΄ ΠΕΙΡΑΙΩΣ | ΟΧΙ |
| ΡΑΠΤΗ ΕΛΕΝΗ | Νέα Δημοκρατία | Α' ΘΕΣΣΑΛΟΝΙΚΗΣ  | ΝΑΙ |
| ΡΑΠΤΗ ΖΩΗ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΡΟΥΣΟΠΟΥΛΟΣ ΘΕΟΔΩΡΟΣ(ΘΟΔΩΡΟΣ) | Νέα Δημοκρατία | Β1΄ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΣΑΚΟΡΑΦΑ ΣΟΦΙΑ | ΜέΡΑ25 | Β3΄ ΝΟΤΙΟΥ ΤΟΜΕΑ ΑΘΗΝΩΝ  | ΟΧΙ |
| ΣΑΛΜΑΣ ΜΑΡΙΟΣ  | Νέα Δημοκρατία | ΑΙΤΩΛΟΑΚΑΡΝΑΝΙΑΣ  | ΝΑΙ |
| ΣΑΜΑΡΑΣ ΑΝΤΩΝΙΟΣ  | Νέα Δημοκρατία | ΜΕΣΣΗΝΙΑΣ | ΝΑΙ |
| ΣΑΝΤΟΡΙΝΙΟΣ ΝΕΚΤΑΡΙΟΣ | ΣΥΡΙΖΑ | ΔΩΔΕΚΑΝΗΣΟΥ | ΟΧΙ |
| ΣΑΡΑΚΙΩΤΗΣ ΙΩΑΝΝΗΣ  | ΣΥΡΙΖΑ | ΦΘΙΩΤΙΔΟΣ | ΟΧΙ |
| ΣΕΝΕΤΑΚΗΣ ΜΑΞΙΜΟΣ  | Νέα Δημοκρατία | ΗΡΑΚΛΕΙΟΥ | ΝΑΙ |
| ΣΙΜΟΠΟΥΛΟΣ ΕΥΣΤΡΑΤΙΟΣ(ΣΤΡΑΤΟΣ) | Νέα Δημοκρατία | Α' ΘΕΣΣΑΛΟΝΙΚΗΣ | ΝΑΙ |
| ΣΚΑΝΔΑΛΙΔΗΣ ΚΩΝΣΤΑΝΤΙΝΟΣ  | Κίνημα Αλλαγής | Α΄ ΑΘΗΝΩΝ  | ΟΧΙ |
| ΣΚΟΝΔΡΑ ΑΣΗΜΙΝΑ  | Νέα Δημοκρατία | ΚΑΡΔΙΤΣΗΣ | ΝΑΙ |
| ΣΚΟΥΡΛΕΤΗΣ ΠΑΝΑΓΙΩΤΗΣ(ΠΑΝΟΣ) | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΣΚΟΥΡΟΛΙΑΚΟΣ ΠΑΝΑΓΙΩΤΗΣ(ΠΑΝΟΣ) | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΣΚΟΥΦΑ ΕΛΙΣΣΑΒΕΤ(ΜΠΕΤΤΥ) | ΣΥΡΙΖΑ | ΠΙΕΡΙΑΣ | ΟΧΙ |
| ΣΚΡΕΚΑΣ ΚΩΝΣΤΑΝΤΙΝΟΣ  | Νέα Δημοκρατία | ΤΡΙΚΑΛΩΝ  | ΝΑΙ |
| ΣΚΥΛΑΚΑΚΗΣ ΘΕΟΔΩΡΟΣ | Νέα Δημοκρατία | ΕΠΙΚΡΑΤΕΙΑΣ  | ΝΑΙ |
| ΣΠΑΝΑΚΗΣ ΒΑΣΙΛΕΙΟΣ-ΠΕΤΡΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΣΠΙΡΤΖΗΣ ΧΡΗΣΤΟΣ  | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΣΤΑΪΚΟΥΡΑΣ ΧΡΗΣΤΟΣ  | Νέα Δημοκρατία | ΦΘΙΩΤΙΔΟΣ | ΝΑΙ |
| ΣΤΑΜΕΝΙΤΗΣ ΔΙΟΝΥΣΙΟΣ  | Νέα Δημοκρατία | ΠΕΛΛΗΣ  | ΝΑΙ |
| ΣΤΕΦΑΝΑΔΗΣ ΧΡΙΣΤΟΔΟΥΛΟΣ  | Νέα Δημοκρατία | ΣΑΜΟΥ | ΝΑΙ |
| ΣΤΟΛΤΙΔΗΣ ΛΕΩΝΙΔΑΣ  | Κ.Κ.Ε. | Β΄ ΘΕΣΣΑΛΟΝΙΚΗΣ  | ΟΧΙ |
| ΣΤΥΛΙΑΝΙΔΗΣ ΕΥΡΙΠΙΔΗΣ  | Νέα Δημοκρατία | ΡΟΔΟΠΗΣ | ΝΑΙ |
| ΣΤΥΛΙΟΣ ΓΕΩΡΓΙΟΣ  | Νέα Δημοκρατία | ΑΡΤΗΣ | ΝΑΙ |
| ΣΥΝΤΥΧΑΚΗΣ ΕΜΜΑΝΟΥΗΛ  | Κ.Κ.Ε. | ΗΡΑΚΛΕΙΟΥ | ΟΧΙ |
| ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) | Νέα Δημοκρατία | Α΄ ΑΘΗΝΩΝ | ΝΑΙ |
| ΣΥΡΜΑΛΕΝΙΟΣ ΝΙΚΟΛΑΟΣ  | ΣΥΡΙΖΑ | ΚΥΚΛΑΔΩΝ | ΟΧΙ |
| ΤΑΓΑΡΑΣ ΝΙΚΟΛΑΟΣ | Νέα Δημοκρατία | ΚΟΡΙΝΘΙΑΣ | ΝΑΙ |
| ΤΑΡΑΝΤΙΛΗΣ ΧΡΗΣΤΟΣ  | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΤΑΣΟΥΛΑΣ ΚΩΝΣΤΑΝΤΙΝΟΣ  | Νέα Δημοκρατία | ΙΩΑΝΝΙΝΩΝ | ΝΑΙ |
| ΤΕΛΙΓΙΟΡΙΔΟΥ ΟΛΥΜΠΙΑ | ΣΥΡΙΖΑ | ΚΑΣΤΟΡΙΑΣ | ΟΧΙ |
| ΤΖΑΒΑΡΑΣ ΚΩΝΣΤΑΝΤΙΝΟΣ  | Νέα Δημοκρατία | ΗΛΕΙΑΣ | ΝΑΙ |
| ΤΖΑΚΡΗ ΘΕΟΔΩΡΑ  | ΣΥΡΙΖΑ | ΠΕΛΛΗΣ  | ΟΧΙ |
| ΤΖΑΝΑΚΟΠΟΥΛΟΣ ΔΗΜΗΤΡΙΟΣ  | ΣΥΡΙΖΑ | Α΄ ΑΘΗΝΩΝ | ΟΧΙ |
| ΤΖΗΚΑΛΑΓΙΑΣ ΖΗΣΗΣ  | Νέα Δημοκρατία | ΚΑΣΤΟΡΙΑΣ | ΝΑΙ |
| ΤΖΟΥΦΗ ΜΕΡΟΠΗ  | ΣΥΡΙΖΑ | ΙΩΑΝΝΙΝΩΝ | ΟΧΙ |
| ΤΟΛΚΑΣ ΑΓΓΕΛΟΣ | ΣΥΡΙΖΑ | ΗΜΑΘΙΑΣ | ΟΧΙ |
| ΤΡΑΓΑΚΗΣ ΙΩΑΝΝΗΣ | Νέα Δημοκρατία | Β΄ ΠΕΙΡΑΙΩΣ | ΝΑΙ |
| ΤΡΙΑΝΤΑΦΥΛΛΙΔΗΣ ΑΛΕΞΑΝΔΡΟΣ(ΑΛΕΚΟΣ) | ΣΥΡΙΖΑ | Α΄ ΘΕΣΣΑΛΟΝΙΚΗΣ  | ΟΧΙ |
| ΤΣΑΒΔΑΡΙΔΗΣ ΛΑΖΑΡΟΣ  | Νέα Δημοκρατία | ΗΜΑΘΙΑΣ  | ΝΑΙ |
| ΤΣΑΚΑΛΩΤΟΣ ΕΥΚΛΕΙΔΗΣ  | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΤΣΙΑΡΑΣ ΚΩΝΣΤΑΝΤΙΝΟΣ  | Νέα Δημοκρατία | ΚΑΡΔΙΤΣΗΣ  | ΝΑΙ |
| ΤΣΙΓΚΡΗΣ ΑΓΓΕΛΟΣ  | Νέα Δημοκρατία | ΑΧΑΪΑΣ | ΝΑΙ |
| ΤΣΙΛΙΓΓΙΡΗΣ ΣΠΥΡΙΔΩΝ(ΣΠΥΡΟΣ) | Νέα Δημοκρατία | ΞΑΝΘΗΣ | ΝΑΙ |
| ΤΣΙΠΡΑΣ ΑΛΕΞΙΟΣ  | ΣΥΡΙΖΑ | ΑΧΑΪΑΣ  | ΟΧΙ |
| ΤΣΙΠΡΑΣ ΓΕΩΡΓΙΟΣ  | ΣΥΡΙΖΑ | Β΄ ΔΥΤΙΚΗΣ ΑΤΤΙΚΗΣ | ΟΧΙ |
| ΥΨΗΛΑΝΤΗΣ ΒΑΣΙΛΕΙΟΣ-ΝΙΚΟΛΑΟΣ | Νέα Δημοκρατία | ΔΩΔΕΚΑΝΗΣΟΥ | ΝΑΙ |
| ΦΑΜΕΛΛΟΣ ΣΩΚΡΑΤΗΣ  | ΣΥΡΙΖΑ | Β΄ ΘΕΣΣΑΛΟΝΙΚΗΣ  | ΟΧΙ |
| ΦΙΛΗΣ ΝΙΚΟΛΑΟΣ  | ΣΥΡΙΖΑ | Α΄ ΑΘΗΝΩΝ | ΟΧΙ |
| ΦΛΑΜΠΟΥΡΑΡΗΣ ΑΛΕΞΑΝΔΡΟΣ | ΣΥΡΙΖΑ | ΕΠΙΚΡΑΤΕΙΑΣ  | ΟΧΙ |
| ΦΟΡΤΩΜΑΣ ΦΙΛΙΠΠΟΣ  | Νέα Δημοκρατία | ΚΥΚΛΑΔΩΝ  | ΝΑΙ |
| ΦΡΑΓΓΙΔΗΣ ΓΕΩΡΓΙΟΣ  | Κίνημα Αλλαγής | ΚΙΛΚΙΣ  | ΟΧΙ |
| ΦΩΤΗΛΑΣ ΙΑΣΩΝ  | Νέα Δημοκρατία | ΑΧΑΪΑΣ | ΝΑΙ |
| ΦΩΤΙΟΥ ΘΕΑΝΩ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΑΡΑΚΟΠΟΥΛΟΣ ΜΑΞΙΜΟΣ  | Νέα Δημοκρατία | ΛΑΡΙΣΗΣ  | ΝΑΙ |
| ΧΑΡΙΤΟΥ ΔΗΜΗΤΡΙΟΣ(ΤΑΚΗΣ) | ΣΥΡΙΖΑ | ΡΟΔΟΠΗΣ | ΟΧΙ |
| ΧΑΡΙΤΣΗΣ ΑΛΕΞΑΝΔΡΟΣ(ΑΛΕΞΗΣ) | ΣΥΡΙΖΑ | ΜΕΣΣΗΝΙΑΣ  | ΟΧΙ |
| ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ) | Νέα Δημοκρατία | ΣΕΡΡΩΝ | ΝΑΙ |
| ΧΑΤΖΗΓΙΑΝΝΑΚΗΣ ΜΙΛΤΙΑΔΗΣ  | ΣΥΡΙΖΑ | ΕΥΒΟΙΑΣ  | ΟΧΙ |
| ΧΑΤΖΗΔΑΚΗΣ ΔΙΟΝΥΣΙΟΣ  | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΧΑΤΖΗΔΑΚΗΣ ΚΩΝΣΤΑΝΤΙΝΟΣ(ΚΩΣΤΗΣ) | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΧΕΙΜΑΡΑΣ ΘΕΜΙΣΤΟΚΛΗΣ(ΘΕΜΗΣ) | Νέα Δημοκρατία | ΦΘΙΩΤΙΔΟΣ | ΝΑΙ |
| ΧΗΤΑΣ ΚΩΝΣΤΑΝΤΙΝΟΣ  | ΕΛΛΗΝΙΚΗ ΛΥΣΗ | Β΄ ΘΕΣΣΑΛΟΝΙΚΗΣ | ΠΡΝ |
| ΧΙΟΝΙΔΗΣ ΣΑΒΒΑΣ | Νέα Δημοκρατία | ΠΙΕΡΙΑΣ | ΝΑΙ |
| ΧΡΗΣΤΙΔΟΥ ΡΑΛΛΙΑ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΡΥΣΟΜΑΛΛΗΣ ΜΙΛΤΙΑΔΗΣ(ΜΙΛΤΟΣ) | Νέα Δημοκρατία | ΜΕΣΣΗΝΙΑΣ | ΝΑΙ |
| ΨΥΧΟΓΙΟΣ ΓΕΩΡΓΙΟΣ  | ΣΥΡΙΖΑ | ΚΟΡΙΝΘΙΑΣ  | ΟΧΙ |
|   |   |   |  |

|  |  |  |  |  |
| --- | --- | --- | --- | --- |
| Ημ/νία:07/07/2022 |  |  |  |  |
|  |  |  |  |  |
| Συμπληρωματικά μέτρα για την εφαρμογή του Κανονισμού (ΕΕ) 2019/788 του Ευρωπαϊκού Κοινοβουλίου και του Συμβουλίου σχετικά με την Ευρωπαϊκή Πρωτοβουλία Πολιτών...Λοιπές επείγουσες διατάξεις  |
|  |  |  |  |  |
| **Άρθρο** | **ΝΑΙ** | **ΟΧΙ** | **ΠΡΝ** | **ΣΥΝ** |
| Άρθρο 44 ως έχει | 157 | 131 | 10 | 298 |
|  |  |  |  |  |
|  |  |  |  |  |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Μετά την ολοκλήρωση της ονομαστικής ψηφοφορίας προχωρούμε στην ψήφιση των υπόλοιπων άρθρων, των τροπολογιών, καθώς και του συνόλου του σχεδίου νόμου και η ψήφισή τους θα γίνει χωριστά.

(ΨΗΦΟΦΟΡΙΑ)

Παρακαλούνται οι εισηγητές και οι ειδικοί αγορητές να καταθέσουν στο Προεδρείο τα έγγραφα με τις ψήφους τους, προκειμένου να συμπεριληφθούν στα επίσημα Πρακτικά της Βουλής.

(Τα προαναφερθέντα έγγραφα με τις ψήφους καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 593 έως 604)

ΑΛΛΑΓΗ ΣΕΛΙΔΑΣ

(ΚΑΤΑΜΕΤΡΗΣΗ)

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Χαράλαμπος Αθανασίου):** Συνεπώς, μετά την ολοκλήρωση της ψηφοφορίας, το σχέδιο νόμου του Υπουργείου Εσωτερικών: «Συμπληρωματικά μέτρα για την εφαρμογή του Κανονισμού (ΕΕ) 2019/788 του Ευρωπαϊκού Κοινοβουλίου και του Συμβουλίου σχετικά με την Ευρωπαϊκή Πρωτοβουλία Πολιτών και του Εκτελεστικού Κανονισμού (ΕΕ) 2019/1799 της Επιτροπής για τη θέσπιση τεχνικών προδιαγραφών για τα επιμέρους επιγραμμικά συστήματα συγκέντρωσης – Διατάξεις σχετικές με την εκλογική διαδικασία και τον έλεγχο εσόδων και δαπανών κομμάτων, συνασπισμών και υποψηφίων βουλευτών και αιρετών – Λοιπές επείγουσες διατάξεις», έγινε δεκτό κατά πλειοψηφία, σε μόνη συζήτηση, επί της αρχής, των άρθρων και στο σύνολο και έχει ως εξής:

(Να καταχωριστεί το κείμενο του νομοσχεδίου, σελίδα 605α)

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Hεξουσιοδότηση παρεσχέθη.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Με τη συναίνεση του Σώματος και ώρα 19.52΄ λύεται η συνεδρίαση για αύριο, ημέρα Παρασκευή 8 Ιουλίου 2022 και ώρα 9.00΄ με αντικείμενο εργασιών του Σώματος, νομοθετική εργασία: συζήτηση και ψήφιση επί της αρχής των άρθρων και του συνόλου του σχεδίου νόμου του Υπουργείου Υποδομών και Μεταφορών: «Κύρωση της Σύμβασης μεταξύ του Ελληνικού Δημοσίου και της ανώνυμης εταιρείας με την επωνυμία «ΤΡΑΙΝΟΣΕ Μεταφορές-Μεταφορικές Υπηρεσίες Επιβατών και Φορτίου Ανώνυμη Σιδηροδρομική Εταιρεία» (ΤΡΑΙΝΟΣΕ Α.Ε.) για την ανάθεση Υποχρεώσεων Δημόσιας Υπηρεσίας επιβατικών σιδηροδρομικών μεταφορών».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**